REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrta sednica Drugog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/212-22

22. decembar 2022. godine

Beograd

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Četvrtu sednicu Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 110 narodnih poslanika.

Podsećam da je članom 88. stav 5. Poslovnika predviđeno da kvorum za rad Narodne skupštine prilikom utvrđivanja dnevnog reda postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u poslaničke jedinice elektronskog sistema.

Konstatujem da je, primenom elektronskog sistema za glasanje, utvrđeno da je u sali prisutno 134 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Radomir Lazović.

RADOMIR LAZOVIĆ: Dobar dan.

Predsedavajući, hvala što ste mi dali reč.

Dakle, ja bih hteo da pokažem još jednom, evo sada smo na dobrom primeru mogli da vidimo kako izgleda kada se zakazuje sednica ovako po hitnom postupku, da ne možete da ispratite onda ni vreme koje ste utvrdili.

Dakle, sednica je trebala da počne pre nekih 40 minuta, počinjemo sa 40 minuta zakašnjenja, zato što na brzinu nikada ne valja, nije dobro. Trebalo bi da se pripremimo, pa da lepo možemo u ovoj najvažnijoj demokratskoj instituciji naše države da razgovaramo, spremni i ne na brzinu.

Sa druge strane, odmah da kažem da smatram da je ovo jedna zloupotreba, kako ne bi došlo do toga da predlozi zakona opozicije, važne teme, recimo poskupljenja, recimo zakoni o kontrolisanim stanarinama, recimo zakoni koji se tiču zagađenje i svih drugih važnih stvari, nikada ne dođu na dnevni red ove Skupštine.

Da se vratimo na ono za šta je ovaj trenutak važan, a to su objašnjenja i obaveštenja, pa da krenemo redom.

Dakle, prvo bih pitao Ministarstvo za kulturu – dokle se stiglo sa radom Radne grupe za rešenje problema samostalnih umetnika sa dugovanjima za doprinose? Ljudi niti su napravili ova dugovanja, niti bi trebalo da ih vraćaju, a veliki problem im to stvara kako bi obezbedili svoja prava. Radi se o 2.300 ljudi i ovo je jedan veliki potencijal da ovo ministarstvo napravi jedan dobar korak koji ćemo, iako se ne slažemo generalno sa politikom SNS i njihovih predstavnika, vrlo rado podržati, da se reši problem 2.300 ljudi koji je nastao ne njihovom krivicom.

Druga stvar, ja ne znam da li svako ovo obraćanje treba da počnem sa pitanjem – šta se dešava sa Narodnom inicijativom o zabrani iskopavanja litijuma i bora u Srbiji?

Ono što sam ja uspeo da utvrdim, a da bi građani znali, nakon predaje ove inicijative ona bi trebala da ide na proveru odboru i resornom ministarstvu. Ono što sam ja uspeo da utvrdim jeste da do Ministarstva državne uprave i lokalne samouprave ona nikada nije stigla iz Skupštine.

Postavljam pitanje Odboru za ustavna pitanja i zakonodavstvo – da li je inicijativa stigla do njih? Dakle, hajde da utvrdimo, pošto je nestalo 38.000 potpisa, hajde da utvrdimo gde je nestalo, gde je zapelo.

Vama, predsedavajući, pitanje i ovaj put - kakav je status ove inicijative? Da li je Narodna skupština primila Narodnu inicijativu i šta će sada sa njom? Gde se fizički nalazi 38.000 potpisa? Gde su te kutije? Molim da mi se na to odgovori.

Dakle, postavio bih takođe pitanje, a u duhu ovoga što se dešava sa predlozima zakona o policiji i drugim zakonima, ovo je veoma važno, za predsednicu Vlade – da li je Vlada Srbije, neko njeno ministarstvo ili agencija nabavljala i koristila softver „Predator“ ili koristila usluge drugog pravnog lica za korišćenje softvera „Predator“?

Dakle, radi se o veoma moćnom softveru koji je već u mnogim državama, Poljskoj, Mađarskoj, Španiji, Grčkoj i Kipru, korišćen za prisluškivanje opozicionih političara, novinara i biznismena. Postoji obilje dokaza da se ovako nešto radilo i smatram da bi bilo važno da znamo da li se takva praksa radi i u Srbiji.

Dodatno, takođe, pošto nas očekuje velika rasprava o tome šta će se dešavati sa ovim zakonom o policiji koji čini da vi sebi pravite potpuno partijsku policiju, zanima me i postavljam pitanje Aleksandru Vulinu – zašto policajci koji su prebijali ljude u Novom Sadu na Šordošu nisu imali vidno istaknute identifikacije za vreme protesta, već su im imena bila skrivena? Dakle, prošlo je 56 dana od kada sam prvi put postavio ovo pitanje i nisam dobio odgovor. Zahtevam odgovor.

Izgled uniforme policajaca utvrđen je Uredbom o izgledu, formi i sadržini službene značke i službene legitimacije. Po novom zakonu koji je trenutno na javnoj raspravi, vi predviđate da se ime policajca skloni sa uniforme. Zašto? Da li je to da mogu nesmetano da prebijaju ljude po ulicama? Mislim da smo tu praksu videli, a sada im to i olakšavate, umesto da sprovodite unutrašnju kontrolu.

Ovo je samo jedan primer štetnosti ovog zakona o policiji. Na delu je stvaranje prave partijske policije. Ogromna protivustavna ovlašćenja se daju policiji, bez odluke suda da oni ulaze u stanove građana i vrše pretres bez svedoka. Pazite koju to mogućnost zloupotrebe stvara. Pazite kakvu mogućnost zloupotrebe stvara video nadzor javnog prostora koji će omogućiti SNS-u da može da prati svaki vaš korak.

(Predsednik: To je bilo pet minuta.)

Jer, cela policija je zapravo nadležna ministru. Ministar će imati ogromna ovlašćenja.

Izvinjavam se, predsedavajući, smo da postavim pitanje.

Dakle, zato je moje pitanje – kako vi znate ko je učestvovao, kako se sprovode procesi protiv aktivista sa protesta ekoloških, kako vi znate da su oni u njima učestvovali ako niste koristili ovaj video nadzor?

PREDSEDNIK: Hvala vam.

Reč ima Usame Zukorlić.

USAME ZUKORLIĆ: Dame i gospodo narodni poslanici, od 1. do 31. oktobra ove godine održan je popis u Republici Srbiji. Dana 21. decembra Republički zavod za statistiku je objavio prve rezultate popisa stanovništva domaćinstva i stanova.

Ovom prilikom želim izraziti zadovoljstvo, kao neko ko dolazi iz Novog Pazara, iz kulturno istorijske regije Sandžaka, što je Novi Pazar, uz Beograd i Novi Sad, jedini od gradova koji beleže porast broja stanovnika. Naročito u ovom vremenu bele kuge u kojem živimo. Međutim, uvidom u statistiku primećujemo neke stvari na koje su nam potrebni odgovori.

Pre svega, u Novom Pazaru je popisano 121.113 stanovnika, od kojih je Zavod za statistiku priznao 104.094 obrasca. Zatim, na osnovu administrativnih izvora, utvrdio je da fali još 3.765 nepopisanih stanovnika. Prema broju popisanih, Novi Pazar se nalazi na sedmom mestu po veličini gradova u Republici Srbiji, iza Beograda, Novog Sada, Niša, Kragujevca, Subotice i Leskovca. Odbijanjem 17.019 obrazaca, Novi Pazar pada na deseto mesto po veličini u Republici Srbiji.

Potrebno nam je pojašnjenje Zavoda za statistiku, kako je moguće da u Novom Pazaru preko 17.000 popisanih obrazaca nije bilo pravilno i zbog čega je poništeno? To je 14% od ukupnog broja popisanih stanovnika Novog Pazara.

Želim takođe napomenuti da je Novi Pazar jedini grad u Republici Srbiji sa preko 100.000 stanovnika koji nije administrativni centar. Novi Pazar ima mnogo više, pa čak i duplo više stanovnika od 15 gradova koji su administrativni centri upravnih okruga u Republici Srbiji. Shodno broju popisanih, Novi Pazar ima 9.423 stanovnika više od Kraljeva, koji je administrativni centar Novom Pazaru. Nakon nepriznavanja svih ovih obrazaca, Novi Pazar pada na 3.632 stanovnika manje od Kraljeva.

Nije velika razlika ni kada su u pitanju druge opštine u Sandžaku. U Sjenici je popisano 27.671 stanovnik, od kojih je 3.575 poništeno, što je 13% ukupnih obrazaca, zatim u Tutinu je popisano 36.476 stanovnika, od kojih je poništeno 4.497 obrazaca, što je 12% popisanih, dok je u Prijepolju popisano 34.807 stanovnika od kojih je poništeno 2.943 obrasca, što je 8% popisanih u Prijepolju. Slično je i u Priboju.

Dakle, moje pitanje je upućeno Republičkom zavodu za statistiku. Tražim pojašnjenje ovih prvih rezultata i detaljno objašnjenje kako je došlo do toga da preko 30.000 obrazaca u opštinama Sandžaka bude poništeno. Hvala.

PREDSEDNIK: Hvala vam.

Reč ima Radmila Vasić.

RADMILA VASIĆ: Poštovani građani, predsedniče, kolege, poslanička grupa Srpski pokret „Dveri“ – Patriotski blok, postavlja sledeća pitanja Vladi Republike Srbije i nadležnim ministarstvima.

Da li će Vlada Republike Srbije zatražiti hitnu sednicu Saveta bezbednosti UN u vezi krize na Kosovu i Metohiji?

Da li će i kada biti održana sednica Narodne skupštine o Kosovu i Metohiji?

Da li će i kada biti povećana privremena finansijska nadoknada za lica koja žive na teritoriji AP Kosovo i Metohija i koja iznosi 11.083 dinara, kao i za lica koja su raseljena i žive van južne srpske pokrajine, koja primaju samo 8.526 dinara? Punih 15 godina ova nadoknada nije povećana, niti je iznos usklađen sa troškovima života i inflacijom.

Kada ćete odobriti izdavanje pasoša Republike Srbije Srbima sa Kosova i Metohije?

Da li ćete, gospodine Orliću, raspisati lokalne izbore za četiri srpske opštine na Kosovu i Metohiji?

Ko je autor novog zakona o unutrašnjim poslovima koji predviđa biometrijski nadzor i upotrebu zabranjenih kamera za prepoznavanje lica, neovlašćeno upadanje u privatne stanove bez prisustva vlasnika i svedoka, još veću politizaciju policije, razvlašćivanje direktora policije i sektora unutrašnje kontrole u korist veće vlasti ministra, posebne privilegije za policijske doušnike, kao u vreme komunizma, kao i formiranje partijske parapolicije SNS? Ovaj zakon je zbog pobune opozicije i šire javnosti prošle godine odbačen. Pozivamo svu javnost da mu se iznova suprotstavimo, ako ne želimo da živimo u policijskoj državi u kojoj ćemo svi biti pod nadzorom.

Sa kojim zemljama Republika Srbija ima ugovor o međunarodnom usvajanju dece, sa kojim tačno agencijama, koliko je tačno dece i kojim zemljama Republika Srbija dala na usvajanje, kojim parovima? Da li se radi o istopolnim zajednicama ili prirodnim porodicama, kao i koliko je dece dato na usvajanje?

Šta će preduzeti Vlada Republike Srbije i Ministarstvo prosvete i na koji će način zaustavi nasilje u školama na svim nivoima, i prema nastavnicima od strane učenika i roditelja i među decom? Koje ćete konkretno mere preduzeti i kada ćete početi da ih primenjujete?

Da li će Vlada Republike Srbije pokrenuti istragu i ispitati odgovornost Milorada Grčića, bivšeg direktora EPS-a i Zorane Mihajlović, bivše ministarke rudarstva i energetike, za gubitak od 1,2 milijarde evra i uništavanje EPS-a?

Da li će Republička urbanistička inspekcija poništiti Plan detaljne regulacije za Kosančićev venac, koji je povučen sa javnog uvida, bez poštovanja Pravilnika o donošenju planova? Ovaj Plan detaljne regulacije usvojen je u Skupštini grada Beograda i na osnovu ovako nezakonito usvojenog plana izdata je građevinska dozvola za izgradnju 26.000 metara kvadratnih luksuznih stanova firmama koje su bliske SNS. Na osnovu kog zakona je Siniša Mali, kao gradonačelnik Beograda, prodao plac na Kosančićevom vencu koji ima u katastru zabeležbu kulturnog dobra, i to privatnoj firmi MB International, a ova i firma Maison Royale su firme koje su dobile da zidaju luksuzne stanove u ovoj kulturno-istorijskoj celini na Kosančićevom vencu.

Šta je Vlada Srbije i Ministarstvo prosvete preduzelo i šta će preduzeti u cilju utvrđivanja odgovornosti bivšeg i sadašnjeg dekana Fakulteta za specijalnu edukaciju i rehabilitaciju, zbog nezakonitog izdavanja prostora u Beogradu u Ulici Svetog Save br. 16-18? Naime, ugovor o zakupu poslovnog prostora između Fakulteta za specijalnu edukaciju i rehabilitaciju i Pozorišta Slavija zaključen je suprotno odredbi člana 5. ugovora zaključenog između Republike Srbije i pomenutog fakulteta, na osnovo kog Fakultet za specijalnu edukaciju i rehabilitaciju nema pravo da da nepokretnost na korišćenje, odnosno zakup trećem licu. Kako je moguće da sadašnja dekanica FASPER-a Marina Radić Šestić postupi suprotno merama naloženim od strane Ministarstva prosvete u sprovedenom inspekcijskom nadzoru iz oktobra meseca 2021. godine i nastavi sa nezakonitim izdavanjem prostora?

PREDSEDNIK: Završite samo pitanje, molim vas.

RADMILA VASIĆ: Evo, završavam.

Naime, u predlogu mera za otklanjanje nezakonitosti Ministarstvo prosvete i tehnološkog razvoja naložila je FASPER-u da raskine ugovor o zakupu poslovnog prostora, ali taj ugovor još uvek nije raskinut.

Ako može još jedna rečenica, zašto finansijskim planom FASPER-a nisu predviđeni prihodi od prostora na Slaviji, u Ulici Svetog Save, s obzirom na to da su u pitanju značajna finansijska sredstva koja ostvaruje fakultet na godišnjem nivou i u koje svrhe su ta sredstva korišćena do sada, imajući u vidu da nisu prikazana ni u jednom finansijskom planu?

PREDSEDNIK: Hvala vam.

Reč ima Aleksandar Jovanović.

ALEKSANDAR JOVANOVIĆ: Zdravo živo svima.

Pitanje za vas, predsedavajući, dokle vi mislite da kršite Poslovnik ove Skupštine? Hoće li biti neke redovne sednice ili planirate da stalno zakazujete sve po hitnom postupku? U čemu je problem? Čega se plašite? Kada ćete dozvoliti narodnim poslanicima da u redovnoj proceduri podnesu zakone, predloge zakona o onome što se tiče svakodnevnog života građana? U redu, znamo s kim imamo posla, teramo dalje.

Pitanje za predsednika opštine Vlasotince, gospodina Bratislava Petrovića, da li je svestan šta je potpisao kada je izdao dozvolu za malu hidroelektranu na Rupskoj reci? Da li je svestan da se za to odgovara krivično i da se za to ide u zatvor? Ovom prilikom veliki pozdrav za sve meštane sela Dadince, ima ih na stotine, nisu samo oni, nego i iz okoline, koji već evo četvrti dan i noć brane svoju reku, Rupsku reku, da ne završi u cevima, od ludaka koji hoće sebi da strpaju milione u džepove i misle da mogu da nastave sa gradnjom malih hidroelektrana.

Pitanje za gospođu Đedović, šta traži katastar malih hidroelektrana na sajtu Ministarstva za rudarstvo i energetiku? Pa da li vi mislite stvarno i dalje da nastavljate sa tom zločinačkom idejom da gurate reke u cevi? Eno dole Sopotnica reka takođe viđena za pakovanje u cevi. Pa hajde da pitam ja sve vas, gospodo koji vodite ministarstva koja odlučuju o životu i smrti naših reka, evo, pitanje za vas gospođo Irena Vujović, koliko košta ta Rupska reka i sve što živi u njoj? Hajde recite koliko to košta.

Pitanje za vas, ministri koji niste ovde – kome mi postavljamo ova pitanja danas ovde? Gde su ministri? Ima vas 25. a od 25 ministara nema ni jednog ovde. Svaka čast. Sram vas bilo.

Takođe, pitanje za sve vas koji vodite ovaj grad, za Šapića – da li vi znate da evo već dva meseca u naselju Far u Surčinu bivši radnici „Ratka Mitrovića“ žive bez struje i bez vode, ne svojom krivicom? Zato što država ne može da reši imovinske odnose između aerodroma opštine Surčin i EDB, 17 ljudi koji primaju mizerne penzije, to su bivši radnici „Ratka Mitrovića“, danas žive bez struje i bez vode. Imali ko petlju da ode kod njih da ih obiđe? Šta me gledate? Kako vas, bre, nije sramota, sve zajedno? Baš vas briga i za ljude i za narod.

Drugo pitanje – zašto vam se bune rudari u Boru, gospođo Đedović? Pa, oni primaju najveće plate u ovoj zemlji. Prosek plata 110.000, a zbog čega se bune? Eno ih pred štrajkom. Pa, znate zašto? Zato što oni ne žive u svojoj zemlji, oni su kineska provincija. Zato što su Kinezi rešili da rešavaju pitanja radničkih prava tako što hoće da im ukinu beneficije koje imaju decenijama. U kojoj zemlji mi živimo? Čija je ovo zemlja, kineska ili srpska? Velika podrška za rudare iz Bora i da vam kažem – niko nema prava da vam ukine ono što piše u Kolektivnom ugovoru, vi ste rudari, imate prava na sve beneficije.

Šta je sa rudarima iz Resavice? Što oni štrajkuju? Primaju 70.000 platu, prosek. Sram vas bilo. Zakidate na rudarima iz Resavice. Imaćete opštu pobunu, drugari, na ulici. Možete da me gledate koliko hoćete. Ja vam kažem – to što vi radite, to je ukidanje osnovnih ljudskih prava.

I vama, gospodine Orliću, prošli put ste mi zakinuli vreme koje mi pripada, nemojte mi više oduzimati vreme i reč. Ja vam neću dozvoliti da ovde kršite Poslovnik tako što ćete meni oduzimati reč. To isto važi i za moje kolege. Ko ste vi da ljudima zabranjujete da govore?

Samo vi, gospodine Atlagiću, radite svoj posao. Vi ste otrovniji od sumporne kiseline „Rio Tinta“. Samo nastavite. Dakle, ovde nećete sprečavati narodne poslanike da govore, gospodine Orliću.

PREDSEDNIK: Pet minuta.

ALEKSANDAR JOVANOVIĆ: Ako budete tako nastavili mi ćemo prekinuti rad Skupštine, kao što smo to radili i do sada, pa vi izvolite kažnjavajte nas. Samo radite vi svoj posao, a vi upravo to i ne radite, vi ste ovde da ne radite svoj posao.

PREDSEDNIK: Po Poslovniku imate pet minuta.

ALEKSANDAR JOVANOVIĆ: Vi ste ovde da sprečavate da se čuje narodna volja i narodni glas, pa ćemo da vidimo na šta će to da izađe.

PREDSEDNIK: Ako je to bilo to strašno pitanje, ja vam se zahvaljujem. Pet minuta po Poslovniku.

Reč ima Bojana Bukumirović. Izvolite.

BOJANA BUKUMIROVIĆ: Poštovani, u skladu sa članom 287. stav 2. Poslovnika Narodne skupštine koristim priliku da zatražim objašnjenje od Vlade Republike Srbije, ali i od Ministarstva spoljnih poslova.

Da li država planira da zatraži vanrednu sednicu Saveta bezbednosti, imajući u vidu alarmantnu situaciju na Kosovu i Metohiji i ponašanje samoproglašenih vlasti u Prištini koje predstavlja direktnu pretnju međunarodnom miru i bezbednosti?

Tim povodom, podsećam, da je pre nekoliko dana Ministarstvo spoljnih poslova Rusije izjavilo da je spremno da podrži zahtev Srbije za zakazivanje sednice Saveta bezbednosti UN, kao i to da je Moskva ovlastila svog ambasadora u Beogradu da pomogne u normalizaciji situacije na Kosovu i Metohiji.

Zato postavljam pitanje – zašto vlast još nije prihvatila pomoć i podršku zemlje koja je stalna članica Saveta bezbednosti UN i koja je naš najvažniji saveznik u očuvanju teritorijalnog integriteta na Kosovu i Metohiji?

Od Ministarstva unutrašnjih poslova, ali i Kancelarije za Kosovo i Metohiju tražim sledeće objašnjenje – zašto ne obnovite civilnu zaštitu koja bi garantovala sigurnost i bezbednost srpskom narodu na Kosovu i Metohiji?

Podsećam da smo do potpisivanja Briselskog sporazuma, odnosno do 2016. godine na severu Kosova i Metohije imali civilnu zaštitu koju je činilo oko 500 bivših pripadnika vojske i policije. Vraćanje civilne zaštite i njeno stavljanje u puni kapacitet pružilo bi bezbednosne garancije za srpski narod na Kosovu i Metohiji jer bi osećali prisustvo svoje države.

U trenucima kada je režim Aljbina Kurtija u potpunosti obesmislio Briselske sporazume ne postoji razlog da se naša država i dalje poziva na njih, već je vreme da vratimo svoje institucije u pokrajinu.

Na kraju, molim predsednika Narodne skupštine da objasni – kada planirate da uvrstite u dnevni red sednice Skupštine predlog rezolucije o zabrani korišćenja sankcija koju su na inicijativu srpske stranke Zavetnici zajednički podneli narodni poslanici iz poslaničkih grupa srpske stranke Zavetnici, Dveri – Patriotski blok i koalicije NADA? Zašto se rasprava o tom predlogu uporno izbegava, kada je usvajanje takve rezolucije u strateškom interesu Srbije, posebno jer se sankcijama protivi preko 80% građana Srbije? Hvala.

PREDSEDNIK: Reč ima Nebojša Novaković.

Izvolite.

NEBOJŠA NOVAKOVIĆ: Zahvaljujem se.

Dame i gospodo, mislim da je od interesa da, iako zakon o policiji još nije u proceduri, da se neke stvari već sad otvore kao pitanje. Jedno od pitanja jeste zakonski osnov nabavke opreme, i to konkretno: 2.500 komada kamera koje se montiraju na stubove; 3.500 komada mobilnih kamera; 600 kamera za vozila i 1.500 kamera za policijske uniforme. Dakle, moje pitanje ide ka Ministarstvu unutrašnjih poslova – koji je zakonski osnov za nabavku ove opreme? Taj zakonski osnov bi mogao da postoji da je zakon o policiji, koji se priprema, usvojen, ali on svakako to nije i ovo se ne može uraditi bez jednog takvog zakona i bez ikakvog osnova, pogotovo što postoje sumnje da se ova oprema već sada zloupotrebljava. Ona je nabavljena od strane kineskog partnera „Huavej“, a u okviru projekta „Pametni gradovi“.

Pametni gradovi nisu kada vam ljudi protestuju na ulicama, pa onda vi identifikujete ko su protestanti. Pametni gradovi su oni gradovi koji uređuju bolji život svojih građana. Ne verujem da je bolji život građana vezan za to da bude što manje ljudi na ulicama koji treba da protestuju.

Takođe me interesuje, kada govorimo o bezbednosti i o aktivnosti BIA koja treba da objasni šta određeni pojedini njeni članovi tačno rade kada prate gospodina Slobodana Milenkovića Sentu? Da li se tu radi o bezbednosti građana? Da li je možda bezbednost gospodina Milenkovića Sente ugrožena, pa su angažovani na tom zadatku, a da to on zapravo ni ne zna?

Tako da, mislim da su pripadnici BIA dužni da odgovore šta njihovi članovi rade u neposrednoj blizini ovog policajca koji je, znamo, stao na put organizovanom kriminalu, a taj organizovani kriminal je organizovan upravo zato što se dovodi u vezu sa ovim režimom?

Takođe bih i MUP I BIA trebali da odgovore zašto se gospođa Rada Trajković drži više od 20 sati na graničnom prelazu? Da li je ona možda pretnja po bezbednost građana ove zemlje ili je možda njena bezbednost ugrožena?

Zamolio bih pripadnike Ministarstva unutrašnjih poslova da rade svoj posao na način da se zapravo pozabave njenom bezbednošću. Kao što znamo, njoj se preti sa najviših državnih pozicija. Histerični napadi od strane predsednika na nju i njeno i ime, kao i od strane predsednice Vlade su nešto što se može videti u medijima. Ovaj put se, čak, ni spot ne snima, nego to ide direktno od strane najviših državnih predstavnika. Zato molim Ministarstvo unutrašnjih poslova i apelujem na njih i tražim od njih odgovor – da li imaju bezbednosnu procenu gospođe Rade Trajković?

Takođe, moje pitanje za REM, ako su prekinuli štrajk i ako nastavljaju da rade, nemoguće je da radi REM, a da isto vreme radi „Informer“ i da radi „Pink“. „Informer“, zbog intervjua sa silovatelje, „Pink“ zbog spota koji je inspirisao i omogućio ubistvo Olivera Ivanovića. Dakle, članovi Zakona o elektronskom medijima, član 50 koji govori o poštovanju ljudskih prava i član 51. koji govori o zabrani govora mržnje bi trebalo da budu članovi koji nešto znače članovima REM-a kada regulišu, odnosno kada ne regulišu ono što bi trebalo da regulišu.

Na kraju, kada pričamo o popisu, izrazio bih zabrinutost u primeni metodologije popisa u ovom slučaju od strane Zavoda za statistiku i njih bih zapravo pitao da li je to metodologija kojom su se koristili, metodologija koja znači da kada predsednik kaže – mislim da će nas biti oko 6,7 miliona, pa onda oni jedno mesec i po dana šteluju podatke da bi zaista bilo 6,7 miliona.

Upozoravam javnost i građane da su ovako katastrofalni podaci, koje je objavio Zavod za statistiku, a kao rezultat popisa stanovništva, zapravo barem duplo gori, ali su oni, rukovodeći se spornim metodološkim mahinacijama, zapravo omogućili da se rezultati saopšte na način koji najviše odgovara predsedniku Srbije Aleksandru Vučiću.

Zahvaljujem se.

PREDSEDNIK: Reč ima Ivana Parlić.

IVANA PARLIĆ: Poštovani građani Srbije, gospodine predsedniče Skupštine, pitanje postavljam ministarki Dariji Kisić Tepavčević, kao i vama lično, predsedniče Skupštine, koji ste po svojoj funkciji i predsednik Odbora za prava deteta.

Da li ste upoznati sa slučajem da je u ponedeljak 12. decembra, šestogodišnja devojčica Zorana Mihajlović odvedena u Švedsku iz svog jedinog doma, koji se nalazi u selu Brezjak, nadomak Loznice, selu za koje Rio Tinto, kao što javnost zna, ima neke svoje planove, da ovo selo nestane sa lice zemlje. To ističem zato što smatram za ovaj slučaj da to nije bez značaja i da to nije slučajno.

Šestogodišnja devojčica Zorana Mihajlović živela je u hraniteljskoj porodici od drugog meseca svog života do prošlog ponedeljka kod hraniteljke Zore Janković iz Brezjaka. Sve do tog kobnog ponedeljka ona je išla u predškolsko u školu u Nedeljicama sa svojim drugarima, ostalom decom iz sela Brezjak i Nedeljice.

Hraniteljka Zora Janković je jedina majka koju mala Zorana zna i ona je nedavno saznala da će devojčica biti u ekspresnom postupku poslata u Švedsku.

Ističem, devojčica je državljanin Srbije, rođena u Srbiji. Srpski jezik je jedini jezik koji govori i koji poznate.

Pitam vas, gospodine Orluću, da li ovaj maleni građanin Republike Srbije ima pravo da svoj život nastavi u svojoj zemlji, da govori svoj jezik, među svojim narodom, u svojoj sredini, koju kao takvu oseća i kojoj pripada? Ko joj to pravo, gospodine Orliću oduzima?

Napominjem, po Haškoj konvenciji koja je usvojena 2014. godine, za usvajanje srpske dece kada je usvojitelj stranac nadležan je lično ministar za rad zapošljavanje, boračka i socijalna pitanja. Dakle, šestogodišnju Zoranu iz svog sela, iz svoje hraniteljske porodice, iz svoje zemlje, iz svog vrtića otrgla je svojom odlukom Darija Kisić Tepavčević. Ko je ministarska Kisić Tepavčević da ovom detetu oduzme radost i pravo da živi u svojoj zemlji?

Da li znate da je pred nadležnim sudom biološka majka Marija Mihajlović pokrenula postupak za povratak vršenja roditeljskog prava, za koji osnovano sumnjam da ju je prevarnim radnjama radnika Centra za socijalni rad Rakovica i oduzeto?

Da li vam je poznato da je zahtev za usvojenje deteta podnela i državljanka Srbije Suzana Bojić iz Loznice i da joj Ministarstvo nije izašlo u susret?

Da li znate da se ovo usvojenje odbija po sramnom ugovoru koji je Srbija potpisala 2019. godine sa sedam stranih kompanija za usvajanje dece u vreme kada je ministar bio Zoran Đorđević, a današnji direktor Pošte Srbije?

Da li znate da je Srbija jedina zemlja Evrope sa kojom ova švedska kompanija ima ugovor? Spisak ostalih zemalja ću vam dostaviti.

Da li znate da se usvojenja odvijaju uz novčanu transakciju? Da li znate da postoji cenovnik za usvajanje dece iz Srbije? Gospodine Orliću, donela sam da vam ga pokažem. Ovo je cenovnik po kojem se usvajaju deca iz Srbije u Švedskoj, tačnije po kojoj se prodaju.

Da li ste, gospodine Orliću, videli ovaj cenovnik? Ko je ovlastio vas i ostale da prodaju decu Srbije strancima? Zašto se ovoj deci oduzima pravo da odrastu u svojoj zemlji?

Prema podacima kojima raspolažem, trenutno 71 dete čeka da bude prodato, moram slobodno da kažem, prodato strancima usvojiteljima iz inostranstva. Šta se krije iza toga, gospodine Orluću?

Zar mi kao društvo, kao zemlja ne možemo da odhranimo, ne možemo da zbrinemo, ne možemo da podgajimo 71 dete, molim vas­? Da li je ovaj izvoz i prodaja dece prirodan sled u zemlji u kojoj još uvek nisu rešeni slučajevi prodaje i krađe beba?

Da li je ovo neki moderni danak u krvi, legalizovan u vreme tadašnjeg ministra Zorana Đorđevića? Da li ćete, na kraju, dopustiti da se preko ovog deteta vrši odmazda prema stanovnicima Nedeljica, aktivistima Udruženja „Ne damo Jadar“, koji su ovo dete gledali kako raste i koje vole kao svoje?

Da li kao predsednik Odbora za prava deteta mislite da je u redu da kao društvo izvršimo emotivno i pravno nasilje nad ovim detetom i nad njegovom majkom?

Da li znate da je Centar za otetu i ostavljenu decu uputio upit Ministarstvu unutrašnjih poslova i želi da zna kako je dete dobilo putnu ispravu kada usvojioci nisu upisani u matičnu knjigu rođenih umesto biološke majke?

Na kraju, gospodine Orliću, pogledajte ovo dete. Pogledajte svi ovu devojčicu. Pogledajte je!

Gospodine Orliću, molim vas, na stranu sva politika, ovoliku ćerku imam ja. Ovolike ćerke imate vi, gospodine Orliću.

Ko ste vi da se ona jutros probudi sa strancima u stranoj zemlji, u zemlji čiji jezik ne govori? Molim vas, da li znate da je ovo dete predato strancima za 156 hiljada ševedskih kruna, 14,5 hiljada evra? Da li znate kako izgledaju dani ove devojčice koja je već deset dana otrgnuta od svoje porodice?

Možemo li, gospodine Orliću, da budemo dovoljno ljudi, i ja i vi i ceo ovaj parlament, da pokrenemo postupak povrata deteta u svoju zemlju i da prekinemo… (Isključen mikrofon.)

PREDSEDNIK: Sada ima reč Nenad Tomašević.

NENAD TOMAŠEVIĆ: Gospodine predsedniče, molim vas da mi vreme uračunate samo.

Uvaženi predsedniče Skupštine, uvaženi potpredsedniče Mihailoviću, dame i gospodo narodni poslanici, poštovani građani Srbije, ispred Srpske koalicije NADA, koju čini i Pokret obnove Kraljevine Srbije i Novi DSS, postaviću pitanje ministru pravosuđa.

Kada ćete izmeniti Krivični zakonik u delu koji se odnosi na instituciju nužne odbrane, odnosno kada ćete izmeniti deo Krivičnog zakonika koji danas u mnogome ograničava naše građane da sebe i svoju porodicu odbrane ukoliko im neko neovlašćeno upadne u kuću, stan ili dvorište?

Pojasniću. U važećem Krivičnom zakoniku predviđeno je da, ukoliko vam neko upadne u vaš posed, vi ste dužni da koristite srazmernu silu i odgovarajuće sredstvo onim kojim vas napadač napada da bi odbranili sebe i porodicu.

To znači da, ukoliko vas neko napadne, provalnik ili napadač, po sada važećem zakonu, vi ste prvo dužni da izbegnete taj napad. Šta ovo treba da znači? Da li to znači da vi treba da pobegnete, da ukoliko živite zajedno sa maloletnom decom, suprugom, starim i nemoćnim roditeljima, da ih ostavite na milost i nemilost napasniku ili napadaču i gde da pobegnete ukoliko živite na petom spratu?

Dalje, ukoliko ne možete da izbegnete napad, zakon koji je važeći propisuje da imate pravo da se branite, ali kako da se branite? Pa, tako što morate da izaberete sredstvo odbrane koje je adekvatno i primereno sredstvu napada. Dakle, u slučaju da ste napadnuti bejzbol palicom, vi možete da se branite rukama, palicom, štapom ili sličnim odgovarajućim sredstvom. Ne smete nikako da se branite hladnim ili vatrenim oružjem jer rizikujete da budete osuđeni, a vrlo verovatno i tuženi od strane napadača ukoliko ste mu naneli određenu fizičku štetu, jer ste upotrebili, kako zakon kaže, nesrazmernu silu.

To bi faktički značilo da svi mi moramo u svojim spavaćim ili dnevnim sobama da držimo arsenal različitih sredstava za odbranu, od palica, štapova, metalnih šipki do hladnog i vatrenog oružja, ali isto tako i uređaj za noćni vid, jer vi bi morali u mraku da prepoznate šta je to što trenutni napadač ima od sredstava, ali isto tako da onako bunovni i pospani u istom trenutku shvatite napadačevu nameru, da li on ima nameru da vas opljačka, da vas siluje, da vas zloostavlja ili da vas, ne daj Bože, liši života.

Neka mi niko ne zameri na ovako jednostavnom prikazivanju i uprošćavanju stvari, jer mislim da je ovo zaista vrlo važno da svi shvate, kolika je važnost manjkavosti ovog dela našeg trenutnog Krivičnog zakonika.

Postavljam pitanje, koje je vrlo jednostavno, zašto ne primenimo pozitivna iskustva i primere zakonodavstava pojedinih zemalja EU, pre svega naših komšija iz Mađarske, ali isto tako i SAD, u kojima je to pitanje rešeno na adekvatan način u korist građana, a ne kriminalaca?

Naime, zakoni pomenutih država uređuju ovu materiju tako da ne traže nužno načelo srazmernosti u odbrani od napadača, već kreću od pretpostavke da svaki nelegalan upad u stan, kuću ili vaš posed, naročito noću, bude tretiran kao napad na vaš život i živote vaše porodice, te da imate pravo da se branite svim sredstvima odbrane, čak i u toj odbrani da nekoga lišite života i da za to ne budete odgovorni.

Ovakve izmene Krivičnog zakona omogućile bi efikasniju mogućnost odbrane naših građana od nelegalnih, nezakonitih upada u njihove posede, ali isto tako, delovali bi preventivno, jer bi potencijalni provalnici i napadači dobro razmislili da li bi ušli u tuđ stan, ukoliko bi to bilo čak pogubno i za njihov život.

Sledeća pitanja postaviću ministru unutrašnjih poslova.

(Predsednik: Samo privedite kraju, molim vas.)

Kratko. Tiče se novog Zakona o oružju i municiji, pa da li planirate produžavanja trajanja lekarskog uverenja za vlasnika oružja sa pet na deset godina, jer to predstavlja veliki trošak našim građanima? Da li planirate da ukinete diskreciono pravo koje imaju načelnici policijskih uprava, da ne bi došlo do zloupotreba? I da li planirate da promenite proceduru za nabavku oružja za vlasnika koji već poseduje registrovano oružje, da bude pojednostavljena i olakšana u odnosu na one koji oružje nabavljaju prvi put, jer su vlasnici koji imaju registrovano oružje pokazali da su podobni? Hvala lepo.

PREDSEDNIK: Reč ima Danijela Grujić.

DANIJELA GRUJIĆ: Poštovani građani, postaviću dva poslanička pitanja od većeg značaja za građane Novog Sada, na koja čekam odgovor punih mesec dana.

Pitanje ministru građevinarstva, saobraćaja i infrastrukture, da li će Ministarstvo preispitati gradnju dve podzemne garaže u centru Novog Sada, koje su dovele u opasnost Tanurdžićevu palatu i kompleks Banovine, sprečiti njihovo propadanje i utvrditi odgovornost za do sada nastalu štetu na ovim objektima?

Početkom novembra je građevinska inspekcija privremeno zabranila korišćenje dela zgrade Skupštine Vojvodine, zbog nastale štete usled izvođenja građevinskih radova na izgradnji podzemne garaže u njenoj neposrednoj blizini na rastojanju manjem od tri metra. Ovako izgleda to gradilište. Vidite, tik pored zgrade kompleksa Banovine i zgrade Skupštine Vojvodine. Ta zgrada je iz 1939. godine i pod zaštitom je, a ovo je Tanurdžićeva palata, pored drugog gradilišta, koja se nalazi takođe tik uz gradilište. Ona je iz 1934. godine. Takođe je od izuzetnog kulturnog i istorijskog značaja. Ovo su oštećenja unutar Skupštine Vojvodine.

Za sudbinu ovog objekta zainteresovana je novosadska javnost, građanski aktivisti opozicione stranke, ali i različita udruženja poput Udruženja arhitekata Novog Sada i Udruženja društva konzervatora Srbije.

Treba napomenuti da je u odluci o utvrđivanju kompleksa Banovine za spomenik kulture navedeno da izgradnja novih objekata, zemljanih i drugih radova, mora biti zabranjena ukoliko će ugroziti ovaj spomenik kulture. A prema potrebnim zahtevima za projekat pored građevinske dozvole, gradu Novom Sadu, koncesionar koji izvodi radove, koji je projektovao, ali će kasnije i upravljati ovim garažama, to je koncesionar javne garaže, trebalo je da dostavi građevinsku dozvolu, što jeste učinio, ali i niz pratećih elaborata projekata, analiza, provera, što je samo delimično učinjeno. Primetno je da, recimo, nedostaje elaborat o zaštiti susednih objekata spomenika kulture.

Osim ovog objekta, ima indicija da je oštećena i gimnazija u neposrednoj blizini, s druge strane gradilišta, to je Isidora Sekulić, a strahujemo i za Tanurdžićevu palatu, gde se već početkom radova, znači, na drugom gradilištu dogodile su se dve havarije, kada je deo Novog Sada u centru ostao bez struje i vode u dva navrata.

Na ovom slučaju se prelama, u stvari, jedno bolno urušavanje društvenog senzibiliteta za odgovornost. I kao da niko nije odgovoran ni u političkom, ni u pravnom, niti u moralnom smislu, taman da nekom padne na pamet i da podnese ostavku zbog osećaja krivice. Dakle, niko nije kriv i niko nije odgovoran za ovakvo stanje.

Drugo pitanje upućujem ministarki kulture – da li će Ministarstvo kulture zaštiti antifašističku tradiciju Novog Sada obustavljanjem podizanja Spomenika nevinim žrtvama od 1944-1945. godine u Novom Sadu i preispitivanjem sporne dokumentacije priložene od strane predlagača inicijative SVM, na osnovu koje Skupština grada Novog Sada 2018. godine donela odluku o podizanju ovog spomenika?

Dakle, o ovome se dosta razgovaralo i u samoj Skupštini. Bilo je uzavrelih diskusija. Ono što želim da kažem, da je ovaj spomenik zaista neophodan našem gradu Novom Sadu. Neophodan je iz više razloga, i zbog interkulturalnog karaktera i daljeg napretka grada, ali i zbog ispravljanja bolne istorijske nepravde odavanja pošte stradalnicima sa kraja Drugog svetskog rata, ali se to čini na jedan potpuno pogrešan način.

Šta je suština problema i zašto se javnost toliko uzburkala u Novom Sadu? Gradska vlast uopšte nije reagovala povodom toga. Problem se može svesti na pitanje spornog spiska koji je priložen uz podnošenje inicijative u Skupštini grada. On nije bio pripremljen za potrebe podizanja spomenika. To nije bio spisak nevinih žrtava, nego je priložen spisak koji je pripremila komisija za tajne grobnice. Ta komisija je opet imala za zadatak da identifikuje sva lica koja su bila sahranjena u tajnim grobnicama. Tu su se većinski nalazili, u velikoj većini zaista nevine žrtve stradale, međutim, i nekolicina dokazanih pravosnažno osuđenih zločinaca iz novosadske racije, saradnika okupatora i tu se događa zapravo ovakvim podnošenjem spiska jedna zloupotreba tog spiska.

Ono što želim da kažem da je ovaj problem moguće rešiti i predlažem u interesu svih građana Novog Sada da se sačini jedan novi spisak, spisak nevinih žrtava u Novom Sadu. Hvala.

PREDSEDNIK: Hvala.

Da li još neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287.?

Reč ima Veroljub Matić. Izvolite.

VEROLjUB MATIĆ: Zahvaljujem.

Poštovane koleginice i kolege, prvo pitanje koje ću uputiti je pitanje predsedniku Narodne skupštine. Kada će i koje mere preduzeti prema poslanicima koji u okviru člana 287. Poslovnika Narodne skupštine traže obaveštenja i objašnjenja, a iznose neistine, poluistine i netačnosti?

Svaki od nas poslanika koji koristi pravo iz člana 287. Poslovnika Narodne skupštine je u obavezi da nastupi sa istinitim informacijama. Na kraju, to je i moralna obaveza, to je i poštovanje ovog doma, to je poštovanje glasača, poštovanje naroda koje zastupamo u Narodnoj skupštini.

Navešću primer iznošenja neistina. Osmog ovog meseca, kolega Boško Obradović je postavio određena pitanja vezana za opštinu Koceljeva, gde je izneo niz neistina, pa ću neke i navesti. Rekao je da je kolektor u mestu Donja Crneljiva u opštini Koceljeva urađen od norveške investicije, što je neistina. To je rađeno od sredstava opštine Koceljeva u procentu od 50% i 50% od sredstava države, odnosno nadležnog ministarstva.

Sledeće, pomenuo je kolega Obradović šest deponija, što nije istina, postoji samo jedna deponija.

Dalje je navedeno da lokalna vlast u opštini Koceljeva rešava određenu problematiku pod pritiskom Dveri, što je opet neistina. To ću objasniti i biće svima jasno. Ja ću uzeti samo podatak poslednjih parlamentarnih izbora na teritoriji opštine Koceljeva. Na parlamentarnim izborima Dveri zajedno sa POKS-om ili delom, na teritoriji opštine Koceljeva osvojili su 3,6% glasova. Same Dveri verovatno su ispod 2% glasova, pa je pitanje da li neko sa 2% ili ispod 2% podrške građana može da vrši pritisak za određeno funkcionisanje bilo kojeg nivoa vlasti, pa i lokalne.

Iz tih razloga, ja želim da kažem da smo tu svi da sarađujemo, da radimo, a ne da iznosimo neistine. Hoću da kažem da lokalna vlast u opštini Koceljeva funkcioniše u jednoj dobroj meri. Naravno da uvek treba raditi, raditi i raditi za dobrobit građana i ove naše Srbije. Napomenuću dva primera.

Naime, 1. septembra počelo je da radi novo obdanište sa potpuno novom opremom koje okuplja tu omladinu, socijalizuje, priprema je za školovanje, za budućnost. To obdanište može da primi svako dete koje hoće da ide sa teritorije opštine Koceljeva da koristi usluge obdaništa.

Prekjuče je potpisan ugovor o izgradnji pijace sa tržnicom koja će da košta preko tri miliona evra i koja će da ima svoju jednu punu funkciju i višenamensku funkciju. Rade se putevi, ulice, elektrosnabdevanje itd. Naravno da treba raditi i više i jače.

Zato molim predstavnike Narodne skupštine da nađe načina da se to više ne dešava.

Želim da verujem da je kolega Boško Obradović pogrešno i netačno informisan i da je to razlog plasiranja neistina. Ako je to tako, molio bih ga da ubuduće povede računa. Jednostavno, svi smo tu da se poštujemo i da informišemo građane o istini. U svakom slučaju, hvala mu što mi je dao priliku da sa ovog mesta pravilno i istinito informišem javnost.

Imam još jedno pitanje, nisam siguran da ću da stignem, ali ću onoliko koliko budem stigao, zamoliti predsedavajućeg da mi da pola minuta da obrazložim. Pitanje je – kada će Vlada i Ministarstvo poljoprivrede i šumarstva i vodoprivrede izmeniti uredbu o podsticajima u poljoprivredi u ruralnom razvoju na taj način da se u članu 9. stav 2…

(Srđan Milivojević: Vreme.)

…na kraju tog stava dodaju reči: „Mačvanski okrug“. To bi značilo da će Ministarstvo poljoprivrede podsticaje isplaćivati u iznosu od 70% od premije osiguranja u poljoprivrednoj proizvodnji za Mačvanski upravni okrug umesto dosadašnjih 40%.

Imam još obrazloženja, ali zahvaljujem.

PREDSEDNIK: Hvala vam, gospodine Matiću.

Hvala svima na razumevanju i strpljenju.

Znam da je sve u savršenom redu kad se dozvoli da neki sekund više govori neko od narodnih poslanika na toj strani, ali neverovatno da tako reagujete kad prva sekunda prođe a postavlja pitanje neko ko ne pripada vašoj grupi ili vašim grupama. Nema razloga za takvo ponašanje.

Što se tiče vaših pitanja, gospodine Matiću, svesni ste i sami. Svaki narodni poslanik koristi to vreme koje je predviđeno Poslovnikom na način na koji smatra da je najbolji. Da bude zloupotreba, bude, saglasan sam, ali to će morati svako da definiše sam za sebe.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

(Zoran Lutovac: Poslovnik.)

Znači, kada otvorimo raspravu, može povreda Poslovnika, dobićete reč, samo ne sada. Zabeležiću ja da ste se javili.

Obaveštavam vas da su sprečeni da sednici prisustvuju sledeći narodni poslanici: Zoltan Dani, dr Balint Pastor, Jelena Jerinić, Ljubinko Đurković, Nevena Đurić, Uglješa Mrdić, Milica Nikolić, Zoran Tomić i Biljana Đorđević.

Saglasno članu 86. stav 2. Poslovnika Narodne skupštine, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri predloge akata iz predloženog dnevnog reda.

U sazivu ove sednice, koji vam je dostavljen, sadržan je predlog dnevnog reda sednice.

Pre utvrđivanja dnevnog reda sednice, saglasno članu 92. stav 2. i članu 93. Poslovnika, potrebno je da Narodna skupština odluči o predlozima za stavljanje na dnevni red akata po hitnom postupku i predlogu za spajanje rasprave.

Prvo, Vlada je predložila da se po hitnom postupku stavi na dnevni red Predlog zakona o izmeni Zakona o privremenom uređivanju načina naplate takse za Javni medijski servis.

Stavljam na glasanje ovaj predlog.

Zaključujem glasanje i saopštavam: za – 129, protiv – 27, nije glasalo – 30, od ukupno prisutnih 186 narodnih poslanika.

Konstatujem da je Narodna skupština prihvatila ovaj predlog.

Vlada je predložila da se po hitnom postupku stavi na dnevni red Predlog zakona o izmeni Zakona o državnim službenicima.

Stavljam na glasanje i ovaj predlog.

Zaključujem glasanje i saopštavam: za – 132, protiv – 28, nije glasalo – 27, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Poslanička grupa Demokratska stranka predložila je da se po hitnom postupku stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje i saopštavam: za – 153, protiv – jedan, nije glasalo – 33, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Poslanička grupa Savez vojvođanskih Mađara predložila je da se po hitnom postupku stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom.

Stavljam na glasanje ovaj predlog.

Zaključujem glasanje i saopštavam: za – 151, nije glasalo – 36, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Poslanička grupa Aleksandar Vučić – Zajedno možemo sve predložila je da se po hitnom postupku stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje i saopštavam: za – 144, protiv – jedan, nije glasalo – 42, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Predsednik Narodne skupštine predložio je da se po hitnom postupku stavi na dnevni red Predlog odluke o izmeni Odluke o sastavu Parlamentarnog odbora za stabilizaciju i pridruživanje.

Stavljam na glasanje ovaj predlog.

Zaključujem glasanje i saopštavam: za – 143, uzdržan – jedan, nije glasalo – 43, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Predsednik Narodne skupštine predložio je da se po hitnom postupku stavi na dnevni red Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama.

Stavljam na glasanje ovaj predlog.

Zaključujem glasanje i saopštavam: za – 142, uzdržan – jedan, nije glasalo – 44, od ukupno prisutnih 187 narodnih poslanika.

Konstatujem da je Narodna skupština prihvatila ovaj predlog.

Prelazimo na Predlog za spajanje rasprave.

Narodni poslanik Vladimir Orlić, na osnovu člana 92. stav 2. i člana 157. stav 1, člana 170. i člana 192. stav 3, a shodno članu 157. stav 2. Poslovnika, predložio je da se obavi zajednički načelni jedinstveni pretres o: Predlogu zakona o izmeni Zakona o privremenom uređivanju načina naplate takse za javni medijski servis; Predlogu zakona o dopuni Zakona o javnim medijskim servisima; Predlogu zakona o izmeni Zakona o državnim službenicima; Predlogu zakona o potvrđivanju Ugovora o izručenju između Republike Srbije i Ujedinjenih Arapskih Emirata; Predlogu zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata; Predlogu zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata; Predlogu zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata; Predlogu zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima; Predlogu zakona o potvrđivanju Drugog dodatnog protokola uz Konvenciju o visokom tehnološkom kriminalu o pojačanoj saradnji i otkrivanju elektronskih dokaza; Predlogu zakona o potvrđivanju Memoranduma o razumevanju između Ministarstva spoljnih poslova Republike Srbije i Ministarstva spoljnih poslova i spoljne trgovine Mađarske o zapošljavanju članova porodica diplomatskog, konzularnog i tehničkog osoblja; Predlogu odluke o davanju saglasnosti na Finansijski plan Agencije za energetiku Republike Srbije za 2023. godinu; Predlogu odluke o davanju saglasnosti na Finansijski plan Regulatornog tela za elektronske medije za 2023. godinu; Predlogu odluke o davanju saglasnosti na Finansijski plan Komisije za hartije od vrednosti za 2023. godinu; Predlogu odluke o prestanku funkcije javnog tužioca, koji je podneo Odbor za pravosuđe, državnu upravu i lokalnu samoupravu; Predlogu odluke o izboru predsednika sudova; Predlogu odluke o izboru sudija koji se prvi put biraju na sudijsku funkciju, koji je podneo Visoki savet sudstva; Predlogu odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela poslanička grupa DS; Predlogu odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom, koji je podnela poslanička grupa Savez vojvođanskih Mađara; Predlogu odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela poslanička grupa Aleksandar Vučić – Zajedno možemo sve; Predlogu odluke o izmeni Odluke o sastavu Parlamentarnog odbora za stabilizaciju i pridruživanje, kao i o Predlogu odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama.

Stavljam na glasanje ovaj predlog.

Molim Narodnu skupštinu da se izjasni.

Zaključujem glasanje i saopštavam: za – 132, protiv – 22, nije glasalo 32 od ukupno prisutnih 186 narodnih poslanika.

Konstatujem da je Narodna skupština prihvatila ovaj predlog.

Pošto smo se izjasnili o predlozima za stavljanje na dnevni red sednice akata po hitnom postupku i predlogu za spajanje rasprave, na osnovu člana 93. stav 3. Poslovnika Narodne skupštine, stavljam na glasanje predlog dnevnog reda u celini.

Molim Narodnu skupštinu da se izjasni o predloženom dnevnom redu u celini.

Zaključujem glasanje i saopštavam: za – 132, protiv – 36, nije glasalo 18 od ukupno prisutnih 186 narodnih poslanika.

Konstatujem da je Narodna skupština utvrdila dnevni red Četvrte sednice Drugog redovnog zasedanja Narodne skupštine Republike Srbije u 2022, u celini.

D n e v n i r e d:

1. Predlog zakona o izmeni Zakona o privremenom uređivanju načina naplate takse za javni medijski servis,

2. Predlog zakona o dopuni Zakona o javnim medijskim servisima,

3. Predlog zakona o izmeni Zakona o državnim službenicima,

4. Predlog zakona o potvrđivanju Ugovora o izručenju između Republike Srbije i Ujedinjenih Arapskih Emirata,

5. Predlog zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata,

6. Predlog zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata,

7. Predlog zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata,

8. Predlog zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima,

9. Predlog zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza,

10. Predlog zakona o potvrđivanju Memoranduma o razumevanju između Ministarstva spoljnih poslova Republike Srbije i Ministarstva spoljnih poslova i spoljne trgovine Mađarske o zapošljavanju članova porodica diplomatskog, konzularnog i tehničkog osoblja,

11. Predlog odluke o davanju saglasnosti na Finansijski plan Agencije za energetiku Republike Srbije za 2023. godinu,

12. Predlog odluke o davanju saglasnosti na Finansijski plan Regulatornog tela za elektronske medije za 2023. godinu,

13. Predlog odluke o davanju saglasnosti na Finansijski plan Komisije za hartije od vrednosti za 2023. godinu,

14. Predlog odluke o prestanku funkcije javnog tužioca,

15. Predlog odluke o izboru predsednika sudova,

16. Predlog odluke o izboru sudija koji se prvi put biraju na sudijsku funkciju,

17. Predlog odluke o izmenama Odluke o izboru članova i zamenika članova odbora Narodne skupštine Republike Srbije,

18. Predlog odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom,

19. Predlog odluke o izmenama Odluke o izboru članova i zamenika članova odbora Narodne skupštine Republike Srbije,

20. Predlog odluke o izmeni Odluke o sastavu Parlamentarnog odbora za stabilizaciju i pridruživanje, i

21. Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama.

Prelazimo na rad po utvrđenom dnevnom redu sednice.

Saglasno članu 90. stav 1. Poslovnika, obaveštavam vas da su sednici pozvani da prisustvuju: Ivica Dačić, prvi potpredsednik Vlade i ministar spoljnih poslova, dr Aleksandar Martinović, ministar državne uprave i lokalne samouprave, dr Mihailo Jovanović, ministar informisanja i telekomunikacija, Maja Popović, ministar pravde, Vukica Kužić i Gordana Veljović, izborni članovi VSS iz reda sudija, Maja Mačužić Puzić i Đorđe Dabić, državni sekretari, Ivana Savićević, pomoćnik ministra, Vladimir Vinš, pomoćnik ministra, Vladimir Cvetković, načelnik Odeljenja za međunarodno-pravne poslove u Ministarstvu, Ivana Milinković, šef Odseka za sistem radnih odnosa u Sektoru za upravljanje ljudskim resursima u Ministarstvu, Lidija Lakčević Zivlaković, prvi savetnik u Odeljenju za međunarodno-pravne poslove u Ministarstvu, Dejan Stojanović, viši savetnik, Maja Milenković, samostalni savetnik u Ministarstvu.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika, saglasno članu 96. stav 4.

(Zoran Lutovac: Poslovnik.)

Samo trenutak, dok izgovorim rečenicu da sam otvorio pretres.

Primili ste ostavke narodnih poslanika Lava-Grigorija Pajkića i Krsta Janjuševića na funkciju narodnog poslanika u Narodnoj skupštini Republike Srbije.

Primili ste izveštaje Odbora za administrativno-budžetska i mandatno imunitetska pitanja Narodne skupštine povodom razmatranja ovih ostavki, koji je utvrdio da je podnošenjem ostavki nastupio slučaj iz člana 131. stav 2. tačka 6. Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovim narodnim poslanicima.

Saglasno članovima 132. i 133. Zakona o izboru narodnih poslanika, Narodna skupština, na predlog Odbora za administrativno-budžetska i mandatno imunitetska pitanja Narodne skupštine konstatuje da je prestao mandat pre isteka vremena na koje su izabrani narodnim poslanicima Lavu-Grigoriju Pajkiću i Krstu Janjuševiću, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

Saglasno članovima 157. stav 1, 170. i 192. stav 3, a shodno članu 157. stav 2. Poslovnika Narodne skupštine, otvaram zajednički načelni i jedinstveni pretres o tačkama od 1. do 21. predloženog dnevnog reda i usvojenog dnevnog reda.

Povreda Poslovnika, prvo se javio Zoran Lutovac.

Prijavite se za reč.

ZORAN LUTOVAC: Usmeno ukazujem na povredu u postupanju predsednika Narodne skupštine i navešću član koji je povređen. Dakle, u pitanju je član 86. stav 1.

Vi ste ovu sednicu zakazali pozivajući se na ovaj član, a u stavu 1. na koji se pozivate piše da se po pravilu najmanje sedam dana pre dana određenog za početak sednice saziva sednica.

Dakle, vi ste se pozvali na stav 1. U stavu 2. piše da može se sazvati u roku kraćem od tog, ali se vi niste pozvali na stav 2. nego ste se pozvali na stav 1.

Prema tome, napravili ste grešku u postupku i ja zahtevam da u skladu sa članom 86. stav 4. predsednik Narodne skupštine može i u ovom slučaju mora da odloži dan početka sednice. Smatram da to treba da bude u roku od sedam dana, kako je propisano u stavu 1. na koji ste se pozvali.

PREDSEDNIK: Dakle, sazvana je sednica u potpunosti u skladu sa Poslovnikom, upravo o stavovima o kojima ste govorili, gde naravno postoji obrazloženje kada se saziva u roku drugačijem od onoga koji predviđa prvi stav koji ste citirali, to je objašnjeno u ovom narednom, ali naravno imam obavezu da vas pitam da li želite da se Skupština izjasni po ovom pitanju, da glasa?

(Zoran Lutovac: Ne.)

Ne želite? Hvala vam.

Povreda Poslovnika, Miroslav Aleksić.

MIROSLAV ALEKSIĆ: Gospodine predsedniče, zahvaljujem.

Dakle, ukazujem na povredu člana 167, kao i na prošloj sednici. Dakle, ni jednu sednicu ovaj saziv do sada nije imao sazvanu u redovnoj proceduri. Evo, i danas imamo sednicu koja je sazvana juče za danas i mene tačno zanima koje su to okolnosti koje nisu mogle da se predvide na vreme, pa ste sednicu juče sazvali za danas, pa ste onda objedinili ili ćete objediniti raspravu o svih 20. tačaka?

Ja razumem da je vama bitan hitni postupak sazivanja sednica da ne bi na dnevni red došli zakoni i anketni odbori koje predlaže opozicija, ali vodite računa. Ovde postoje i tačke koje se tiču izbora sudija, izbora tužioca, izbora predsednika sudija, o tome je neko trebao da se pripremi da zna ko se bira za koju funkciju. Šta je toliko hitno? Da RTS-u damo novih 900 miliona dinara? To je hitno?

Gospodine Orliću, ja vas upozoravam da u skladu sa ovim Poslovnikom počnete da se starate i sazivate sednice u skladu sa članom 86, a to je redovno sazivanje sednice u roku od sedam dana da bi mogli da se pripreme poslanici, ne samo opozicije, nego i vlasti. Nisu mogli da se skupe jutros, kasnili smo 40 minuta sa početkom sednice zato što nemate kvorum. Tako se ponižava ovaj dom i ponižavaju narodni poslanici.

Ja apelujem na vas da koristite Poslovnik ne samo za opstrukciju, nego i za normalan i redovan rad zarad interesa građana Srbije. Zahvaljujem.

PREDSEDNIK: Dobro, što se tiče obrazloženja, bilo je tu nekoliko stvari, u svakom slučaju pitali ste, možda niste obratili pažnju, usvojili smo dnevni red.

Dakle, vodi se jedinstveni pretres o svim predloženim tačkama, možda vam je to promaklo, tako je odlučila Narodna skupština i to vam je poznato, nadam se.

Što se tiče pitanja kvoruma, ne bi bilo moguće da tako odluči Narodna skupština da nije bilo kvoruma i bili ste tu u sali i pratili ste rezultate glasanja tako da vam je i tu, verujem, sve jasno.

Ali, da ne bude da je bilo šta ostalo nedorečeno, da se stvari mistifikuju, te predloge koji se tiču predsednika sudova koje ste pomenuli ili sudija koje se biraju, što ne kažete ljudima pre koliko ste dobili. Niste ih dobili juče. Nedeljama je to u proceduri, nedeljama dostupno svim narodnim poslanicima, pa i vama. Nedelje su prošle kako su vam dostavljeni ti predlozi i međunarodni sporazumi i sve drugo.

Dakle, jedine dve stvari koje su stigle u roku kraćem od sedam dana jesu predlozi zakona gde se menja jedan član, jedan jedini član i gde se jedan datum menja i u jednom i u drugom zakonu.

Jel moguće da je toliki napor za narodne poslanike da dve rečenice pročitaju od prethodnog petka ili od ponedeljka do danas? Ja sam siguran da nije nikakav problem, nego je ovo potreba da se ponovo za kamere nešto malo izvede na određen način, ali kažite slobodno ljudima da nedeljama imate na raspolaganju sve materijale, a da li ste iskoristili to vreme da se upoznate sa sadržajem zaista nije odgovornost onoga koji sednicu vodi.

Da li želite da se Skupština izjasni?

(Miroslav Aleksić: Da.)

Izjasniće se.

Reč ima narodni poslanik Nikola Dragićević. Povreda Poslovnika.

NIKOLA DRAGIĆEVIĆ: Uvaženi predsedavajući, smatram da je povređen član 86. stav 2. koji kaže – sednica Narodne skupštine može se sazvati u roku kraćem od roka iz stava 1, a to je sedam dana, pri čemu je predsednik Narodne skupštine dužan da na početku sednice obrazloži takav postupak.

Uvaženi predsedavajući, želim da podsetim da je ovo sedma sednica u Trinaestom sazivu koja je sazvana po hitnom postupku. Smatram da smo dužni objašnjenje građanima Republike Srbije zašto već sedmi put zakazujemo sednice u roku od 24 časa bez neke preterane potrebe i bez nekog velikog obrazloženja.

Stičem utisak da građani Srbije polako gube poverenje u Narodnu skupštinu i mislim da ovakav način zakazivanja sednica neće doprineti vraćanju ugleda Narodne skupštine tamo gde joj je meso.

Želim, zbog građana Republike Srbije, da damo neko obrazloženje zašto smo ponovo sednicu sazvali u roku od 24 časa. Hvala najlepše.

PREDSEDNIK: Ova sednica, i to je vama dobro poznato, uostalom bili ste, čini i se, i vi na Kolegijumu jutros, kao i sve ostale je sazvana u skladu sa odredbama Poslovnika i, ponoviću, to odredbama Poslovnika koji niti sam pisao ja, niti postojeća parlamentarna većina, već su ga pisali oni koji po pravilu imaju zamerke na sadržaj tih odredbi i ono što su sami kao pravila pisali.

Što su time nezadovoljni druga je stvar, ali ako mene pitate da li se pridržavam tih pravila koje su pisali - da. Što se tiče obrazloženja koja su potrebna uvek ih damo na samom početku, dakle pre nego što se Skupština izjasni glasanjem, to vam je sve poznato, a datumi o kojima sam govorio malopre kada sam odgovarao narodnom poslaniku Aleksiću tiču se kraja godine, odnosno početka naredne godine. Tako da je potpuno jasno zašto treba Narodna skupština da to uradi sada kada je reč o izmenama, a ne na primer u januaru, martu ili bilo kada kasnije. I to vam je sve savršeno poznato.

Da li želite da se izjasnimo?

Ne želite. Dobro.

Sada je trenutak da pitam predlagače, odnosno predstavnike predlagača da li oni žele reč?

Idemo redom, imamo više prijavljenih.

Reč ima ministar dr Aleksandar Martinović,

Izvolite.

ALEKSANDAR MARTINOVIĆ: Zahvaljujem se gospodine predsedniče.

Dame i gospodo narodni poslanici, dozvolite mi da u osnovnim crtama obrazložim predloge zakona iz prve tri tačke usvojenog Dnevnog reda.

Kada su u pitanju ova dva predloga zakona iz Prve i Druge tačke Dnevnog reda, kao što ste i vi rekli, Predlog zakona o izmeni Zakona o privremenom uređivanju načina naplate takse za javni medijski servis i Predlog zakona o dopuni Zakona o javnim medijskim servisima, Vlada je predložila da se produži režim finansiranja Radio-televizije Srbije i Radio-televizije Vojvodine kao javnih medijskih servisa u Republici Srbiji za još godinu dana, odnosno do 31. decembra 2023. godine.

Želim da vas podsetim da je Zakonom o javnim medijskim servisima propisano da se RTS i RTV finansiraju jednim delom iz budžeta Republike Srbije i jednim delom iz taksi, zatim iz komercijalnih prihoda i iz drugih izvora.

Imajući u vidu činjenicu da RTS i RTV obavljaju delatnost koja je od opšteg, odnosno od javnog interesa, a imajući u vidu činjenicu da ne mogu sami da obezbede dovoljno prihoda zato što nisu komercijalne televizije, nego su javni medijski servisi, Vlada je predložila Narodnoj skupštini da se režim finansiranja RTS i RTV, koji podrazumeva dotacije iz budžeta Republike Srbije, i način naplate takse preko računa za utrošenu električnu energiju kada je u pitanju RTS, produži za još godinu dana, odnosno do 31. decembra 2023. godine.

Što se tiče Treće tačke Dnevnog reda, Predloga zakona o izmeni Zakona o državnim službenicima Vlada je predložila Narodnoj skupštini da se za dve godine odloži primena Zakona o državnim službenicima prema kojoj za zasnivanje radnog odnosa u državnim organima na određeno vreme zbog povećanog obima posla neophodno je da se raspiše javni konkurs.

Ta odredba je uneta u Zakon o izmenama i dopunama Zakona o državnim službenicima 2018. godine u cilju dalje profesionalizacije i depolitizacije naše državne uprave. U međuvremenu desile su se stvari koje niko nije mogao da predvidi. Dakle, 2020. i 2021. godina bile su pandemijske godine, doduše i 2022. je pandemijska godina, ali nije u tolikoj meri kao 2020. i 2021. godina i prosto nije bilo dovoljno uslova, nije bilo dovoljno kapaciteta da se državni organi pripreme za prijem državnih službenika koji zasnivaju radni odnos na određeno vreme zbog povećanog obima posla putem javnog konkursa.

Želim samo da obavestim narodne poslanike koliko je ova izmena, odnosno koliko je ovo odlaganje roka od dve godine važno. To je važno pre svega zbog pravosudnih organa, sudova i javnih tužilaštava.

Naime, prema funkcionalnoj analizi koju je sačinilo Ministarstvo pravde u svim sudovima i u svim javnim tužilaštvima u Republici Srbiji u radnom odnosu na određeno vreme zbog povećanog obima posla radi skoro dve hiljade ljudi.

U slučaju da ne usvojimo Predlog zakona o izmeni Zakona o državnim službenicima praktično bi doveli do blokade rada pravosudnog sistema u Republici Srbiji, doveli bi do blokade rada svih sudova i javnih tužilaštava zato što bi praktično svi oni koji rade u sudovima i javnim tužilaštvima, a njih ima, kažem, skoro dve hiljade, tačnije 1.900 od 1. januara sledeće godine ostali bez posla i posle toga bi morao da se raspiše javni konkurs.

Imajući u vidu činjenicu da javni konkursi kod nas traju prilično dugo, to bi praktično dovelo do paralize u radu sudova i javnih tužilaštava, što svakako želimo da izbegnemo naročito imajući u vidu činjenicu da se Republika Srbija priprema za implementaciju ovde u Narodnoj skupštini ustavnih amandmana koji se odnose na pravosuđe i nas verovatno u toku februara ili marta meseca sledeće godine očekuje donošenje seta zakona iz oblasti pravosuđa kojima bi se oživotvorile norme koje su propisane ustavnim amandmanima, a kojima se garantuje potpuna nezavisnost sudova, odnosno potpuna samostalnog javnih tužilaštava u Republici Srbiji.

U tom smislu Vlada je odlučila da se obrati Narodnoj skupštini kako bismo dobili dodatni rok od dve godine i kako bismo pre svega našim pravosudnim organima ostavili dodatno vreme da mogu da se pripreme za implementaciju ove odredbe Zakona o državnim službenicima, koja propisuje zasnivanje radnog odnosa na određeno vreme zbog povećanog obima posla, putem javnog konkursa.

Izmenama zakona ne pristupamo samo zbog pravosuđa. Između ostalog, u velikom problemu našli bi se i zaposleni u drugim državnim organima, pre svega organima državne uprave. Tu pre svega mislim na Ministarstvo finansija. Ministarstvo finansija je jedan veoma složen državni organ i veoma složeno Ministarstvo po svojoj organizacionoj strukturi. Ima u svom sastavu 10 organa uprave. Samo Poreska uprava, Uprava za trezor i Uprava carina imaju u ovom trenutku oko 10.000 zaposlenih, dakle, državnih službenika na određeno vreme, koji su primljeni u radni odnos zbog povećanog obima posla.

Svi ti ljudi bi praktično, od 1. januara naredne godine ostali bez posla. Usledio bi postupak raspisivanja javnog konkursa i dok se ne završi javni konkurs, praktično ovi državni organi koji su od vitalnog značaja za državu, koji su od vitalnog značaja za funkcionisanje našeg finansijskog sistema i te kako bi bili u problemu.

U tom smislu apelujemo na narodne poslanike da imaju u vidu argumente koje je iznela Vlada u ovim predlozima zakona i da omogućimo našim svim državnim organima, pre svega pravosudnim organima koji se nalaze u procesu jedne značajne reforme, jedne značajne pre svega, normativne, ali i organizacione i kadrovske tranzicije da ostavimo dodatni rok od dve godine kako bismo stvorili uslove da se u potpunosti sprovedu ideje, odnosno norme iz Zakona o državnim službenicima koji propisuju da se u radni odnos, kada je u pitanju državna služba, u svim državnim organima, pa i u pravosudnim organima stupa putem javnog konkursa.

Naravno, mi vam stojimo danas na raspolaganju za sva pitanja i spremni smo da na vaša pitanje odgovorimo. O ostalim tačkama dnevnog reda govoriće moja koleginica Maja Popović i predstavnica Visokog saveta sudstva. Hvala vam gospodine predsedniče.

PREDSEDNIK: Hvala vama gospodine ministre.

Reč ima ministarka Maja Popović.

Izvolite.

MAJA POPOVIĆ: Poštovani predsedniče Narodne skupštine, poštovane dame i gospodo narodni poslanici, na početku mog izlaganja želim da se zahvalim kolegi Martinoviću na intervenciji o Zakonu o državnim službenicima, jel ona upravo omogućava normalno funkcionisanje kompletnog pravosudnog sistema. Iz tog razloga su ove izmene i dopune izuzetno bitne, te molim sve poslanika da glasaju za ove predloge.

Danas su na dnevnom redu sednice Narodne skupštine i Predlozi zakona o potvrđivanju Ugovora o izručenju između Republike Srbije i Ujedinjenih Arapskih Emirata; Predlog zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata; Predlog zakona o potvrđivanju Ugovora o pravnoj sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata; Predlog zakona o potvrđivanju Ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata; Predlog zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima; Predlog zakona o potvrđivanju Drugog dodatnog protokola uz konvenciju o visokotehnološkom kriminalu, o pojačanoj saradnji otkrivanju elektronskih dokaza.

Kao predstavnik predlagača upoznaću vas u najkraćim crtama sa sadržinom ovih ugovora. Potvrđivanjem navedenih međunarodnih ugovora stvoriće se uslovi za čvršću i obavezujuću saradnju između Republike Srbije i UAE i Republike Srbije i Federativne Republike Brazil. Pored toga, potvrđivanjem Drugog dodatnog protokola uz multilateralnu Konvenciju o visokotehnološkom kriminalu, o pojačanoj saradnji i otkrivanju elektronskih dokaza, Republika Srbija iskazuje želju za dodatnim uređenjem ove krivično pravne oblasti. Između Republike Srbije i UAE nisu postojali bilateralni ugovori kojima su bila regulisana pitanja pravne saradnje u građanskim i krivičnim stvarima.

Obzirom da su bilateralni odnosi između Republike Srbije i UAE prijateljski, bez otvorenih pitanja uz obostrano uvažavanje i uzajamno razumevanje aktuelnog političkog položaja i najvažnijih spoljnopolitičkih prioriteta, postojao je interes Republike Srbije da se odnosi sa UAE u buduće uspešno razvijaju i proširuju. To je za cilj imalo regulisanje oblasti međunarodne pravne pomoći u građanskim i krivičnim stvarima.

Smatram da se bilateralnim međunarodnim ugovorima postiže učvršćivanje pravne saradnje između dve zemlje, što je čini još efikasnijom i doprinosi ukupnoj saradnji međunarodnih odnosa. U pitanju su Ugovor o uzajamnoj pravnoj pomoći u krivičnim stvarima, Ugovor o transferu osuđenih lica, Ugovor o izručenju i ugovor o pravnoj i sudskoj saradnji u građanskim i trgovinskim stvarima.

Ugovor o uzajamnoj pravnoj pomoći u krivičnim stvarima sadrži pored opštih odredbi i odredbe koje se odnose na opšte vidove pravne pomoći, dostavljanje poziva, privremenu predaju lica lišenih slobode, zaštitu lične slobode, prisustvovanje radnjama međunarodne pravne pomoći, dostavljanje obaveštenja iz kaznene evidencije, obrazovanje zajedničkih istražnih timova, odlaganje međunarodne pravne pomoći, odbijanje pružanja međunarodne pravne pomoći i stupanje i preuzimanje krivičnog gonjenja.

Kada je reč o Ugovoru o transferu osuđenih lica, on sadrži pored opštih odredbi i odredbe koje se odnose na preuzimanje izvršenja kazne zatvora ili druge mere koja podrazumeva lišenje slobode, propisa na osnovu kojih se vrši izvršenje kazne zatvora. Posledica izvršenja i prestanak izvršenja kazne zatvora, izvršenje uz premeštaj, transfer, uslove za izvršenje kazne zatvora, pravo na podnošenje zahteva, kontrolu ponašanja lica kojima je izrečena uslovna krivična sankcija, mere nadzora propisa na osnovu kojih će se vršiti nadzor, opoziv uslovne krivične sankcije.

Kada je reč o Ugovoru o izručenju, on sadrži pored opštih odredbi i odredbe koje se odnose na obavezu izručenja, kao opšte odredbe, način komuniciranja, jezik, dokumentaciju i legalizaciju ili ispravu o postupku izručenja, krivična dela za koja se dozvoljava izručenje, odbijanje izručenja, amnestiju, osudu u odsustvu odlaganja izručenja i privremeno izručenje, više molbi za izručenje, postupak pritvora, pojednostavljeno izručenje, ponovna molba za izručenje, načelnost specijalnosti i dr.

Ugovor o pravnoj i sudskoj saradnji u građanskim i trgovinskim stvarima, pored opštih sadrži i odredbe koje se odnose na oslobađanje, odavanje obezbeđenja parničnih troškova i oslobađanje od plaćanja troškova sudskog postupka, postupak po zamolnici, isprave zaostavštine, priznanje i izvršenje sudskih odluka u građanskim stvarima, uslove, pretpostavke i postupak.

Između Republike Srbije i Federativne Republike Brazil nije postojao bilateralni ugovor kojim je bilo regulisano pitanje pravne saradnje između dve države u građanskim stvarima. Međutim saradnja između dve države je sve češća, jer građani dve države, pravna lica sve više između sebe ostvaruju pravne kontakte, što zahteva efikasnu pravnu saradnju između državnih organa. Ovaj ugovor olakšava i ubrzava pravni saobraćaj između dve države i garantuje pravnu sigurnost fizičkim i pravnim licima jedne države na teritoriji druge države. Efikasno pružanje međunarodne pravne pomoći doprinosi i ostvarivanju nekih osnovnih ljudskih prava, slobodan pristup sudovima, efikasnu sudsku zaštitu i dr. U tom smislu potvrđivanje ovog međunarodnog ugovora bi doprinelo efikasnom ostvarivanju zaštite ljudskih prava.

Ovaj ugovor reguliše sledeća pitanja: pravnu zaštitu i slobodan pristup sudovima i drugim organima, oslobađanje od davanja obezbeđenja parničnih troškova, oslobađanje od plaćanja troškova sudskih postupaka i besplatnu pravnu pomoć, predmet međunarodne pravne pomoći, način komuniciranja, obavezu sačinjavanja zamolnica, odbijanje pružanja međunarodne pravne pomoći, obaveštenje o propisima, formu i sadržaj zamolnica, jezik komunikacije, oslobađanje od potvrde autentičnosti i druga pitanja.

Drugi dodatni protokol, uz Konvenciju o visoko-tehnološkom kriminalu u pojedinačnoj saradnji za otkrivanje elektronskih dokaza, reguliše pitanja koja se odnose na mere za pojačanu saradnju, postupke za jačanje neposredne saradnje sa pružaocima usluga i subjektima u drugim stranama ugovornicama, postupke za jačanje međunarodne saradnje organa nadležnih za otkrivanje sačuvanih računskih podataka, postupke koji se odnose na uzajamnu pravnu pomoć u vanrednim situacijama.

Želela bih da kažem da je potvrđivanjem navedenih međunarodnih ugovora posebno važno zbog određivanja do sada nepostojećeg pravnog osnova u situaciji sve veće komunikacije i potrebe za efikasnijim pružanjem međunarodne pravne pomoći. Potvrđivanjem i primenom ovih ugovora omogućiće se pravna sigurnost građanima, kako Republike Srbije, tako i građanima Ujedinjenih Arapskih Emirata i Brazila.

Ubeđena sam da će potvrđivanje i primena ovih međunarodnih ugovora unaprediti pravnu saradnju i učiniti je efikasnijom. To će za cilj imati dalji razvoj delotvorne međunarodno-pravne pomoći, uz obostrano uvažavanje i uzajamno razumevanje ugovornih s trana. Zato vas pozivam da u danu za glasanje podržite ove međunarodne ugovore.

PREDSEDAVAJUĆA (Elvira Kovač): Zahvaljujem se ministarki pravde.

Reč ima gospođa Vukica Kužić, član Visokog saveta sudstva. Izvolite.

VUKICA KUŽIĆ: Poštovana predsedavajuća i narodni poslanici, obraćam vam se kao izborni član Visokog saveta sudstva, koji je ovlašćen predlagač za izbor sudija na prvi mandat i predsednika sudova.

Na osnovu člana 47, a u vezi sa članom 80. stav 1. Zakona o sudijama, Visoki savet sudstva je u „Službenom glasniku Republike Srbije“ broj 58/22 i u dnevnom listu „Politika“ oglasio izbor predsednika sudova za Osnovni sud u Valjevu, Osnovni sud u Zrenjaninu, Osnovni sud u Rumi, Prekršajni sud u Obrenovcu, Prekršajni sud u Jagodini i Prekršajni sud u Zrenjaninu.

Na oglas za izbor predsednika suda za Osnovni sud u Valjevu prijave je podnelo četiri kandidata iz reda sudija, na oglas za izbor predsednika suda za Osnovni sud u Zrenjaninu prijavio se jedan kandidat, a za Osnovni sud u Rumi pet kandidata. Za Prekršajni sud u Obrenovcu prijavio se jedan kandidat, za Prekršajni sud u Jagodini četiri kandidata i za Prekršajni sud u Zrenjaninu jedan kandidat iz reda sudija.

U postupku predlaganja kandidata za predsednika suda uzete su u obzir ocene rada kandidata, dok je sposobnost kandidata za rukovođenje i organizaciju poslova u sudu vrednovan na osnovu programa rada i razgovora sa kandidatima, pa je na osnovu toga određena i završna ocena za kandidate.

Dalje, Visoki savet sudstva je u proceduri pribavio i mišljenje o kandidatima od sednice svih sudija suda za koji se predlaže izbor za predsednika.

Na osnovu člana 13. alineja 4) Zakona o Visokom savetu sudstva, a u vezi sa članom 70. Zakona o sudijama, Visoki savet sudstva, na sednici održanoj 17. novembra 2022. godine, utvrdio je Predlog odluke za izbor predsednika suda i predložio Narodnoj skupštini Republike Srbije izbor šest kandidata, tako što se Nebojša Popović, sudija Osnovnog suda u Valjevu, predlaže za izbor predsednika Osnovnog suda u Valjevu.

Kratko ću pročitati najbitnije podatke iz radne biografije ovog predloženog kandidata.

Nebojša Popović je rođen 1971. godine u Valjevu. Pravni fakultet je završio u Beogradu 1997. godine, a pravosudni ispit je položio 2000. godine. Pripravnički staž obavio je u Opštinskom sudu u Valjevu, a nakon položenog pravosudnog ispita nastavio je da radi u istom sudu u svojstvu stručnog saradnika. Izabran je za sudiju Opštinskog suda u Valjevu 2001. godine, gde je raspoređen u krivično odeljenje kao predsednik drugog veća Opštinskog suda u Valjevu. Od 1. januara 2010. godine do danas obavlja sudijsku funkciju u Osnovnom sudu u Valjevu. Učesnik je velikog broja seminara i obuke u cilju unapređenja znanja i nosilaca pravosudnih funkcija, a nosilac je i više sertifikata.

Prema mišljenju sednice svih sudija Osnovnog suda u Valjevu, Nebojša Popović je dobio pozitivno mišljenje za izbor predsednika Osnovnog suda u Valjevu. Rad ovog kandidata je odlukom Komisije Višeg suda u Valjevu za sprovođenje postupka vrednovanja i utvrđivanja ocene rada sudija i predsednika sudova redovno vrednovan u periodu od 2015. do 2018. godine sa ocenom „naročito uspešno obavlja sudijsku funkciju“, a ovaj kandidat je i vanredno vrednovan u periodu od 2018. do 2021. godine, za koji period je takođe ocenjen ocenom „izuzetno uspešno obavlja sudijsku funkciju“.

Za kandidata Nebojšu Popovića Komisija Visokog saveta sudstva u postupku predlaganja kandidata za predsednika suda je utvrdila završnu ocenu pet.

Zlatoje Ankić, sudija Osnovnog suda u Zrenjaninu, predlaže se za izbor predsednika Osnovnog suda u Zrenjaninu. Zlatoje Ankić je rođen 1967. godine. Pravni fakultet je završio u Beogradu 1994. godine, a pravosudni ispit položio 1996. godine. Pripravnički staž je obavio u Opštinskom sudu u Zrenjaninu, a nakon položenog pravosudnog ispita radni odnos na neodređeno vreme je zasnovao na mestu sekretara suda, gde obavlja poslove u sudskoj upravi.

Za sudiju je izabran 1998. godine, raspoređen je u građansko odeljenje. Zatim je 2001. godine imenovan za zamenika predsednika Opštinskog suda u Zrenjaninu sa odeljenjem u Sečnju. Pored navedene materije u građanskom odeljenju, radio je i na predmetima IPV i IIV. Godišnjim rasporedom iz poslova 2006. godine imenovan je za zamenika predsednika suda, portparola suda i rukovodioca Izvršnog odeljenja Opštinskog suda u Zrenjaninu. Od 2009. godine raspoređen je i da postupa u predmetima KV veća.

Odlukom Visokog saveta sudstva na stalnu sudijsku funkciju izabran je 2010. godine, raspoređen u građansko odeljenje, određen za rukovodioca izvršnog odeljenja, a od 2014. godine i za predsednika izvršnog odeljenja. Odlukom Narodne skupštine Republike Srbije izabran je i na funkciju predsednika Osnovnog suda u Zrenjaninu 2014. godine, a 2019. godine postavljen je za vršioca funkcije predsednika Osnovnog suda u Zrenjaninu, koju funkciju obavlja i danas. Takođe je učesnik stručnih seminara i obuka i poseduje niz sertifikata.

Prema mišljenju sednice svih sudija Osnovnog suda u Zrenjaninu, Zlatoje Ankić je dobio pozitivno mišljenje za izbor predsednika Osnovnog suda u Zrenjaninu. Rad kandidata Zlatoja Ankića odlukom Komisije Višeg suda u Zrenjaninu za vrednovanje je u periodu od 2018. do 2020. godine ocenjen sa „izuzetno uspešno obavlja sudijsku funkciju i funkciju predsednika suda“, a za period od 2020. do 2022. godine dobio je istu ocenu. Za kandidata Zlatoja Ankića Komisija Visokog saveta sudstva utvrdila je završnu ocenu pet.

Dragana Kličković, sudija Osnovnog suda u Rumi, predlaže se za izbor predsednika Osnovnog suda u Rumi. Dragana Kličković je rođena 1966. godine. Završila je Pravni fakultet Univerziteta u Novom Sadu 1992. godine, a pravosudni ispit je položila 1995. godine. Pripravnički staž obavila je kao advokatski pripravnik, a na radno mesto sudijskog saradnika radni odnos je zasnovala u Opštinskom sudu u Rumi. Izabrana je za stalnu sudijsku funkciju u novembru 1999. godine, raspoređena da radi u građanskoj materiji, u kojoj je postupala do 2006. godine, od koje godine je raspoređena u krivično odeljenje.

Od 2010. godine obavljala je sudijsku funkciju u Osnovnom sudu u Sremskoj Mitrovici, od 2013. godine raspoređena je u građanskoj materiji, a od 2014. godine obavlja sudijsku funkciju u Osnovnom sudu u Rumi, gde je takođe raspoređena u građanskoj materiji. Počev od 24. decembra 2021. godine do danas obavlja poslove vršioca funkcije predsednika Osnovnog suda u Rumi.

Prema mišljenju sednice svih sudija Osnovnog suda u Rumi, Dragana Kličković dobila je pozitivno mišljenje za izbor predsednika Osnovnog suda u Rumi.

Rad kandidata Dragane Kličković, Odlukom Komisije Višeg suda u Sremskoj Mitrovici za vrednovanje, u periodu od 2015. do 2018. godine vrednovan je ocenom „izuzetno uspešno obavlja sudijsku funkciju“, a ovu ocenu ostvarila je i za naredni period kada je vanredno vrednovana.

Za kandidata Draganu Kličković Komisija Saveta je u postupku predlaganja utvrdila takođe završnu ocenu „pet“.

Savić Sunčica, sudija Prekršajnog suda u Obrenovcu, predlaže se za izbor predsednika Prekršajnog suda u Obrenovcu.

Ovaj kandidat je rođen 1962. godine. Pravni fakultete Univerziteta u Beogradu završila je 1987. godine, a pravosudni ispit položila 1991. godine. Nakon završenih studija pripravnički staž je obavljala u Ustanovi kulture, obrazovanja i izdavaštva „Vladimir Dujić“, gde je i zasnovala radno mesto šefa pravne službe i rukovodilac Službe za opšte i pravne poslove, a nakon što je položila pravosudni ispit.

Imenovana je za sudiju gradskog sudije za prekršaje grada Beograda 1. aprila 1999. godine, Odeljenje Stari grad.

Na predlog Visokog saveta sudstva, izabrana je od strane Narodne skupštine Republike Srbije za sudiju Prekršajnog suda u Beogradu na trogodišnji mandat, a od 1. januara 2010. godine raspoređena u Odeljenje za postupanje po hitnim predmetima. Stupila je na stalnu sudijsku funkciju u Prekršajnom sudu u Beogradu u januaru 2013. godine. Postupala je u raznovrsnim prekršajnim predmetima – saobraćaj, unutrašnja kontrola, javni red i mir, inspekcije, komunalna, radna, zaštita životne sredine, sportske priredbe, okupljanja i slično.

Odlukom Narodne skupštine Republike Srbije, 2018. godine izabrana je za predsednika Prekršajnog suda u Obrenovcu, na koju funkciju je stupila iste godine, a nakon isteka mandata, 2022. godine, postavljena je za vršioca funkcije predsednika Prekršajnog suda u Obrenovcu.

Poseduje više sertifikata i uverenja i učestvovala je na raznim obukama i seminarima.

Prema mišljenju sednice svih sudija Prekršajnog suda u Obrenovcu, Sunčica Savić je dobila pozitivno mišljenje za izbor predsednika Prekršajnog suda u Obrenovcu.

Rad ovog kandidata odlukom Komisije za vrednovanje ocenjen je u periodu od 2015. do 2017. godine sa „izuzetno uspešno obavlja sudijsku funkciju“, a u narednom periodu, od 2018. do 2022. godine, kada je vanredno vrednovana, takođe je ostvarila istu ocenu, dakle, „izuzetno uspešno obavlja sudijsku funkciju i funkciju predsednika suda“.

Za kandidata Sunčicu Savić Komisija za izbor je utvrdila završnu ocenu „pet“.

Dalje, za Prekršajni sud u Jagodini Visoki Savet sudstva predlaže kandidata sudiju Prekršajnog suda u Jagodini Milevu Šišmanović.

Mileva Šišmanović je rođena 1965. godine u Ćupriji. Pravni fakultet Univerziteta u Kragujevcu završila je 1991. godine, a pravosudni ispit je položila 1996. godine. Nakon završenih studija pripravnički staž je obavljala u Ekonomsko-trgovačkoj školi u Paraćinu, gde je zasnovala radni odnos kao diplomirani pravnik. Za sudiju za prekršaje imenovana je u opštinskom organu za prekršaje u Jagodini 1. oktobra 1998. godine. Odlukom Narodne skupštine Republike Srbije od 2009. godine izabrana je za sudiju Prekršajnog suda u Jagodini na trogodišnji mandat. Na funkciju je stupila 1. januara 2010. godine.

Odlukom Visokog saveta sudstva 2012. godine izabrana je na stalnu sudijsku funkciju u Prekršajnom sudu u Jagodini, gde i danas obavlja sudijsku funkciju. Počev od marta 2016. godine, odlukom predsednika suda imenovana je za rukovodioca sudske prakse u Prekršajnom sudu u Jagodini, koji posao obavlja do danas.

U dosadašnjem radu postupala je u predmetima iz svih pravnih oblasti koje su u nadležnosti Prekršajnog suda. Učesnik je velikog broja seminara, edukacija i obuka iz oblasti prekršajnog prava. Prema mišljenju sednice svih sudija Prekršajnog suda u Jagodini, Mileva Šišmanović dobila je pozitivno mišljenje za izbor predsednika Prekršajnog suda u Jagodini.

Rad kandidata Mileve Šišmanović, odlukom Komisije Prekršajnog apelacionog suda za vrednovanje, ocenjen je za period od 2015. do 2018. godine sa „izuzetno uspešno obavlja sudijsku funkciju“, a istu ocenu je ostvarila i u postupku vanrednog vrednovanja za period od 2019. do 2020. godine.

Komisija Visokog saveta sudstva za ovog kandidata je u postupku predlaganja kandidata utvrdila završnu ocenu „pet“.

Zatim, za predsednika Prekršajnog suda u Zrenjaninu predlaže se kandidat Ružica Tripić, sudija Prekršajnog suda u Zrenjaninu. Ona je rođena 1961. godine. Pripravnički staž obavila je u Opštinskom sudu u Zrenjaninu. Od 1996. do 1998. godine zasnovala je radni odnos kao stručni saradnik u opštinskoj upravi u Zrenjaninu, a nakon što je položila pravosudni ispit 1998. godine zasnovala je radni odnos kao stručni saradnik u istoj upravi.

Imenovana je za sudiju za prekršaje u opštinskom organu za prekršaje u Zrenjaninu 2003. godine, gde je radila do 2009. godine. Godine 2010, odlukom Narodne skupštine izabrana je za sudiju Prekršajnog suda u Zrenjaninu, a 2012. godine stupila na stalnu sudijsku funkciju. Odlukom predsednika Prekršajnog apelacionog suda postavljena je za vršioca funkcije predsednika Prekršajnog suda u Zrenjaninu, koje poslove obavlja i danas. Tokom rada postupa u svim materijama iz nadležnosti prekršajnih sudova. Takođe je učesnik brojnih stručnih seminara i obuka iz oblasti pravosuđa.

Prema mišljenju sednice svih sudija Prekršajnog suda u Zrenjaninu, Ružica Tripić je dobila pozitivno mišljenje za izbor predsednika Prekršajnog suda u Zrenjaninu, a Komisija za vrednovanje je u periodu redovnog vrednovanja od 2015. do 2018. godine ostvarila ocenu „izuzetno uspešno obavlja sudijsku funkciju“, koju ocenu je i ostvarila za period vanrednog vrednovanja.

Za ovog kandidata Komisija Visokog saveta sudstva je za izbor utvrdila završnu ocenu „pet“.

To su predlozi što se tiče predsednika osnovnih i prekršajnih sudova koje sam pročitala.

Sad molim predsedavajućeg da mi kaže da li mogu da nastavim i po tački 16. za izbor sudija.

PREDSEDNIK: Možete, naravno, samo bih vas zamolio da onaj materijal koji je dostavljen narodnim poslanicima ne iznosite u celosti, nema potrebe, to su narodni poslanici dobili i upoznati su sa tim.

VUKICA KUŽIĆ: Smatrala sam da su predsednici sudova, pa ipak bar neke osnovne stvari da iznesem.

Tačka 16. dnevnog reda tiče se predloga Visokog saveta sudstva kao ovlašćenog predlagača za izbor sudija koji se biraju na prvi mandat.

Na osnovu člana 47. Zakona o sudijama, Visoki savet sudstva je oglasio izbor za sudije za Osnovni sud u Loznici, Osnovni sud u Novom Sadu, Osnovni sud u Novom Pazaru, Osnovni sud u Petrovcu na Mlavi, Osnovni sud u Somboru, Osnovni sud u Surdulici, Osnovni sud u Šapcu, Prekršajni sud u Valjevu, Prekršajni sud u Zaječaru i Prekršajni sud u Kraljevu.

Na oglas za izbor sudija za Osnovni sud u Loznici prijavu je podnelo 14 kandidata iz reda sudijskih pomoćnika, advokata i ostalih lica. Na oglas za izbor sudija u Osnovnom sudu u Novom Sadu prijave je podnelo 96 kandidata. Za Novi Pazar prijave je podnelo 27 kandidata. Za Osnovni sud u Petrovcu na Mlavi prijave je podnelo 20 kandidata, za Osnovni sud u Somboru 33 kandidata ukupno, za Osnovni sud u Surdulici 15 kandidata, za Osnovni sud u Šapcu 40 kandidata, za Prekršajni sud u Valjevu 18 kandidata, za Prekršajni sud u Zaječaru 15 kandidata i za Prekršajni sud u Kraljevu 23 kandidata.

Visoki savet sudstva je stručnost, osposobljenost i dostojnost kandidata za navedene sudove utvrdio na osnovu odredbi Zakona o sudijama, Pravilnika o kriterijumima i merilima za ocenu stručnosti, osposobljenosti i dostojnosti za izbor sudija na stalnu sudijsku funkciju, u drugi ili viši sud, i o kriterijumima za predlaganje kandidata za predsednika suda i Pravilnika o programu i načinu polaganja ispita na kome se ocenjuje stručnost i osposobljenost kandidata za sudije koji se prvi put bira.

Komisija Visokog saveta sudstva izvršila je proveru podnetih prijava, utvrdila je njihovu blagovremenost, dozvoljenost i potpunost, zatim je sprovela ispit za kandidate za sudije za koji se prvi put biraju, dok je stručnost onih kandidata koji su završili početnu obuku, cenila na osnovu završne ocene koju su ostvarili, a sve shodno članu 45. stav 3. Zakona o sudijama. Takođe, je obavljen i razgovora sa svim kandidatima.

U skladu sa članom 49. Zakona o sudijama, Visoki savet sudstva je pribavio i mišljenje i podatke o stručnosti, osposobljenosti, dostojnosti kandidata. Ova mišljenja pribavljena su od organa i organizacija u kojima kandidat radi u pravnoj struci, a za kandidate iz sudova, pribavljeno je mišljenje sednice svih sudija, i suda iz kojeg kandidat potiče, kao i mišljenje sednice svih sudija neposredno višeg suda.

Na osnovu člana 13. alineja 3. Zakona o Visokom savetu sudstva, i Zakona o sudijama član 51. stav 1. Visoki savet sudstva utvrdio je predloge odluka za izbor sudija i predložio Narodnoj skupštini Republike Srbije izbor 28 kandidata. Neću sada čitati njihove radne biografije, jer je obiman materijal, a materijal ste dobili blagovremeno. Dakle, ovako.

Marijana Jović, sudijski pomoćnik u Prvom osnovnom sudu u Beogradu, predlaže se za izbor sudija za Osnovni sud u Loznici.

Dragica Reljić, sudijski pomoćnik u Osnovnom sudu u Loznici, predlaže se za izbor sudije za Osnovni sud u Loznici.

Mara Vukmirović, sudijski pomoćnik u Apelacionom sudu u Novom Sadu, predlaže se za izbor sudije za Osnovni sud u Novom Sadu.

Snežana Grozdanić, sudijski pomoćnik u Apelacionom sudu u Novom Sadu, predlaže se za izbor sudije Osnovnog suda u Novom Sadu.

Vesna Mićin, sudijski pomoćnik u Višem sudu u Novom Sadu, predlaže se za izbor sudije za Osnovni sud u Novom Sadu.

Danijela Kotarlić, sudijski pomoćnik u Novom Sadu, predlaže se za izbor sudije za Osnovni sud u Novom Sadu.

Marina Dželetović, sudijski pomoćnik u Apelacionom sudu u Novom Sadu, predlaže se za izbor sudije u Osnovnom sudu u Novom Sadu.

Munir Jusović, sudijski pomoćnik u Osnovnom sudu u Novom Pazaru, predlaže se za izbor sudije za Osnovni sud Novi Pazar.

Emina Krkušić, korisnik početne obuke na Pravosudnoj akademiji predlaže se za izbor sudije za Osnovni sud u Novom Pazaru.

Lela Rajović, sudijski pomoćnik u Prvom osnovnom sudu u Beogradu, predlaže se za izbor sudije u Osnovni sud u Novi Pazar.

Dalibor Lončar, sudijski pomoćnik u Osnovnom sudu u Požarevcu, predlaže se za izbor sudije za Osnovni sud u Petrovcu na Mlavi.

Marina Stojiljković, sudijski pomoćnik u Osnovnom sudu u Požarevcu, predlaže se za izbor sudije u Osnovni sud u Petrovcu na Mlavi.

Dragana Plamenić, sudijski pomoćnik u Osnovnom sudu u Somboru, predlaže se za izbor sudije za Osnovni sud u Somboru.

Nemanja Rilke, sudijski pomoćnik u Osnovnom sudu u Somboru, predlaže se za izbor sudije za Osnovni sud u Somboru.

Snežana Marinković, sudijski pomoćnik u Osnovnom sudu u Surdulici, predlaže se za izbor sudije za Osnovni sud u Surdulici.

Ana Veselinović, sudijski pomoćnik u Osnovnom sudu u Šapcu, predlaže se za izbor sudije za Osnovni sud u Šapcu.

Viktorija Madžarević Čičulić, sudijski pomoćnik u Osnovnom sudu u Šapcu, predlaže se za izbor sudije za Osnovni sud u Šapcu.

Maja Šakan, sudijski pomoćnik u Apelacionom sudu u Beogradu, predlaže se za izbor sudije za Osnovni sud u Šapcu.

Milica Bogdanović, sudijski pomoćnik u Prekršajnom sudu u Valjevu, predlaže se za izbor sudije za Prekršajni sud u Valjevu.

Darko Gavrić, sudijski pomoćnik u Prekršajnom sudu u Valjevu, predlaže se za izbor sudije za Prekršajni sud u Valjevu.

Ivana Karać, sudijski pomoćnik u Prekršajnom sudu u Valjevu, predlaže se za izbor sudije za Prekršajni sud u Valjevu.

Milica Miailović, sudijski pomoćnik u Prekršajnom sudu u Valjevu, predlaže se za izbor sudije za Prekršajni sud u Valjevu.

Miloš Milošević, sudijski pomoćnik u Osnovnom sudu u Zaječaru, predlaže se za izbor sudije za Prekršajni sud u Zaječaru.

Milenica Radivojević, sudijski pomoćnik u Prekršajnom sudu u Pirotu, predlaže se za izbor sudiju Prekršajnog suda u Zaječaru.

Tijana Milosavljević, sudijski pomoćnik u Osnovnom sudu u Kraljevu, predlaže se za izbor sudije za Prekršajni sud u Kraljevu.

Nataša Rubežić, sudijski pomoćnik u Prekršajnom apelacionom sudu predlaže se za izbor sudije za Prekršajni sud u Kraljevu.

Sonja Stojanović, sudijski pomoćnik u Privrednom sudu u Kraljevu, predlaže se za izbor sudije za Prekršajni sud u Kraljevu.

Jelena Stanojević, sudijski pomoćnik u Višem sudu u Leskovcu, predlaže se za izbor sudije za prekršajni sud u Kraljevu.

To su svi predlozi, a ja vam stojim na raspolaganju i spremna sam da odgovorim na sva vaša pitanja. Hvala vam.

PREDSEDNIK: Hvala vam.

Reč ima predsednik Odbor za finansije, republički budžet i kontrolu trošenja javnih sredstava, narodni poslanik Veroljub Arsić.

VEROLjUB ARSIĆ: Dame i gospodo narodni poslanici, gospodine predsedavajući, moram da primetim da kako su izašli foto reporteri iz Narodne skupštine završio se politički performans naknadne pameti bivšeg režima. Voleo bih da su pripadnici bivšeg režima ovde, imao bih što-šta da im kažem….

(Nebojša Cakić: Ima ih više oko tebe.)

Pogotovo što sam video jako zanimljive predloge zakone koje su ovde isticali, kao na primer zakon za radnike, njima za vreme njihove vlasti takav zakon nije ni trebao zato što su radnici bili ugrožena vrsta bez zaštite države. A što se tiče zakona za mame preduzetnike nije im ni trebao zato što mama preduzetnika u njihovo vreme nije ni bilo, a sudije su najurili. Pa, zato bih voleo da su ovde, da malo popričamo o svemu ovome.

Odbor za finansije doneo je tri zaključka po pitanju nezavisnih regulatornih tela koje funkcionišu u pravnom sistemu Republike Srbije, između ostalog Agencije za energetiku, REM-a i Državne komisije za tržište hartija od vrednosti.

Moram prvo da istaknem da bi neko regulatorno telo imalo punu nezavisnost mora da ima zakon koji reguliše njegovu delatnost i načine izvora njegovog finansiranja, da ne zavisi ni na koji način od budžeta Republike Srbije osim ako dođe do nekih nepredviđenih okolnosti. Mogu da kažem da su sva tri regulatorna tela taj uslov ispunila. Znači, na prvom mestu apsolutno se finansiraju iz sopstvenih prihoda i nisu na trošku budžeta kao što to neki uporno pokušavaju da dokažu i da kažu da određena regulatorna tela i određene agencije u našem pravnom sistemu nama nisu potrebni.

Krenuo bih prvo od Komisije za tržište hartija od vrednosti. Mogu da kažem da se izborom i novog predsednika ta Komisija je prvo morala da konsoliduje svoje poslovanje, da učesnici na tržištu hartija od vrednosti steknu ponovo poverenje u rad naše Komisije i samim tim da učestvuju na tržištu hartija od vrednosti, što je za svaku pohvalu jer to nije bila situacija do pre sedam ili osam godina.

Ono što takođe mene raduje da je u razgovorima i u izveštaju o radu za 2021. godinu i finansijskom planu za 2023. godinu kod predsednika Komisije stekao sam jednu određeno ubeđenje da njegova želja nije samo da se tržište hartija od vrednosti odnosi samo na vlasničke hartije od vrednosti, kao što je to do ovog trenutka bilo već da se i primenjuje na dužničke hartije od vrednosti kada su u pitanju određeni privredni subjekti, a sve iz razloga da se jedan deo naše privrede ne oslanja samo na finansiranje preko poslovnih banaka već i na prihode odnosno kredite koje može da dobije kao učesnik na tržištu hartija od vrednosti.

Na taj način utiče i na smanjenje kredita na finansijskom tržištu i samim tim poboljšavanje ukupnog makroekonomskog ambijenta na čitavoj teritoriji Republike Srbije.

Kada je u pitanju Agencija za energetiku, ako neko pogleda njene nadležnosti, videće i sam koliki je značaj same te agencije za energetiku ne samo u oblasti, kako to neki kažu, davanja dozvola, već čitavog jednog niza regulacija koje ima u svojoj nadležnosti Agencija.

Ono što je najvažnije, rezultati agencije za 2021. godinu i 2022. godinu govore nam da sama agencija jako dobro obavlja svoj posao zato što na tržištu, bez obzira do poremećaja do kojih je došlo na tržištu, jednim delom zasluga je i Agencije za energetiku, što ti poremećaji se nisu odrazili, pre svega, na privredu, na privredni ambijent, a kasnije i na stanovništvo.

Takođe, moram da istaknem da naša Agencija za energetiku se isto tako finansira iz sopstvenih prihoda koje ostvaruje na tržištu, tako da nije bilo ni jednog razloga da Odbor za finansije ne da saglasnost na finansijski plan Agencije za energetiku za 2023. godinu.

Takođe, Odbor za finansije, republički budžet i kontrolu trošenja javnih sredstava dao je saglasnost na Finansijski plan Regulatornog tela za elektronske medije za 2023. godinu.

Da podsetim kolege poslanike, koliko je meni poznato, taj REM je danas u štrajku ili je počeo da radi? Počeli su da rade. Odbor za finansije se rukovodio time da to, pre svega, treba da bude nezavisno regulatorno telo. Voleo bih da su kolege poslanici koji su bili na odboru iz bivšeg režima podržali nezavisnost jednog regulatornog tela.

Ono se finansira iz sopstvenih prihoda, a neki su hteli da mu uskrate mogućnost da se finansira u 2023. godini i to ovde u radnom telu koje pripada Narodnoj skupštini Republike Srbije, radnom telu i Narodnoj skupštini koji garantuju nezavisnost određenih regulatornih tela.

Narodni poslanici tu nezavisnost treba da čuvaju, a ne da je ruše, ne da se bore da Šolak dobije licencu, nacionalnu frekvenciju, pa da emituje program iz Luksemburga, jer i taj REM se finansira na osnovu izdatih licenci. Pa, šta bismo hteli? Da registrujemo firmu u Luksemburgu, da emitujemo program u Srbiji, da ne potpadamo pod zakonodavstvo Republike Srbije, a da imamo nacionalnu frekvenciju? Da ne pričamo o porezu. Mada mislim da su u ovom slučaju informisanje i medijski prostor čak i važniji od poreza. Znači, narušavana je od bivšeg režima nezavisnost REM-a zbog pravnog lica koje nije registrovano u Srbiji i ne podleže zakonskim propisima i regulativi Republike Srbije i, na kraju, ne plaća porez na teritoriji Republike Srbije, pa kada skočite na REM, prvo to imajte to na umu.

Kada izvadite vaše transparente i to imajte na umu i kažite jednom – imali smo 12 godina apsolutne vlasti na teritoriji Republike Srbije, nismo hteli da donesemo te zakone da bi radnici izumirali, da ne bi imali pravo na zaštitu države da upropastimo državu, da napravimo da to bude privatni feud tajkna, a mi da budemo bogatiji. To kažite građanima sledeći put, vi iz bivšeg režima, kada izvadite vaše transparente.

PREDSEDNIK: Zahvaljuje.

Izvestioci nadležnih odbora.

Prvo Odbor za ustavna pitanja i zakonodavstvo, narodni poslanik Olja Petrović.

Izvolite.

OLjA PETROVIĆ: Uvaženi predsedniče Narodne skupštine Republike Srbije, uvaženi ministri sa saradnicima, predstavnici Visokog saveta sudstva, poštovane dame i gospodo narodni poslanici, poštovane građanke i građani Republike Srbije, na Odboru za ustavna pitanja i zakonodavstvo razmatrali smo predloge o kojima ćemo, između ostalog, raspravljati danas i narednih dana i doneli smo odluku da jesu u skladu sa Ustavom i pravnim sistemom Republike Srbije.

Pred nama su, pored ostalih predloga zakona, i bilateralni ugovori sa UAE, koje je obrazložila i ministarka, čijim potvrđivanjem se stvaraju uslovi za čvršću, obavezniju i efikasniju saradnju, što će svakako doprineti većoj zaštiti određenih ljudskih prava i sloboda i boljoj primeni vladavine prava.

Srbija pokazuje istrajnost u borbi protiv kriminala i korupcije i šalju jasnu poruku, da nema zaštićenih i da apsolutno niko nije jači od države i zato je Srbija danas jaka zemlja u kojoj su vladavina prava i borba protiv kriminala visoko na listi prioriteta Vlade Republike Srbije.

Ove reči potvrđuju i rezultati predanog rada u prethodnom periodu, a svakako je Narodna skupština imala svoj doprinos, donošenjem zakona koji su imali pozitivne efekte.

Kako je sve veća i češća saradnja sa UAE zbog našeg prijateljstva i partnerskih odnosa, uređuje se predloženim zakonima i pravna saradnja u građanskim i trgovinskim stvarima, čime bi se, ukoliko usvojimo predloženi zakon, stvorili uslovi za bolju pravnu saradnju ove dve države i garantovala pravna sigurnost fizičkih i pravnih lica jedne države na teritoriji druge države.

Ovom prilikom iskoristila bih i to da podsetim da je Srbija dobrim prijateljskim odnosima predsednika Aleksandra Vučića i predsednika UAE, šeika Muhameda bin Zajeda, Srbija dobila milijardu dolara, i to ne prvi put, po kamatnoj stopi od 3% koja je i više nego duplo manja u odnosu na to kako je danas na međunarodnom tržištu. Tako smo obezbedili potpunu likvidnost zemlje, koja nam je izuzetno važna u ovakvim okolnostima, a pritom da naglasim da se time naš javni dug ne povećava, već da smo tim sredstvima zapravo otplatili stare obaveze koje su nam dospele na naplatu.

U teškoj globalnoj krizi u kojoj živimo važna nam je i poseta šeika koji je nedavno bio u Srbiji. Mediji ga smatraju jednim od najmoćnijih čovek na svetu i jeste po tome što vodi mudru politiku, ali i zato što UAE su sedmi na svetu po naftnim rezervama, a uz to je i iskren prijatelj Srbiji i predsednika Aleksandra Vučića sa kojim se sastajao više od 20 puta.

Emirati su dokazali prijateljstvo Srbiji i u teškim trenucima i to više puta, 2014. godine kada su poslali pomoć za saniranje štete izazvane katastrofalnim poplavama, ali u više navrata su slali i medicinsku opremu u cilju efikasnije suočavanja sa korona virusom.

Srbija i Emirati imaju i značajne zajedničke projekte. Tu je najistaknutiji svakako „Beograd na vodi“, koji je možda i najkritikovaniji projekat za koji mnogi nisu verovali da će uopšte biti realizovan, a danas je graditeljski najvažniji poduhvat od Beča do Istanbula. Zatim, tu su i ulaganja u nacionalnu avio kompaniju „Er Srbija“, pa danas imamo letove i ka istoku i ka zapadu, zatim izgradnja najvećeg vetroparka u Srbiji, izgradnja hotela na Kopaoniku, zajednička izgradnja fabrike vakcina. Mnogi projekti su trenutno u realizaciji koji su takođe značajni. Ukupna vrednost arapskih investicija u Srbiji prelazi čak četiri milijarde evra.

Nastavićemo da se borimo za našu zemlju, da jačamo saradnju i razgovore sa svim partnerima, kako bismo obezbedili što bolji rast naše Srbije. Srbija protekle godine je učvrstila svoju međunarodnu poziciju, što u mnogome utiče i na ekonomiju u ovim neizvesnim vremenima.

Tako da, pozivam i predlažem, sve koleginice i kolege, da ove, ali ostale predložene zakone podržimo u danu za glasanje. Hvala.

PREDSEDNIK: Zahvaljujem i Odboru za ustavna pitanja i zakonodavstvo.

Reč ima zamenik predsednika Odbora za kulturu i informisanje, narodni poslanik Nebojša Bakarec.

NEBOJŠA BAKAREC: Poštovani gospodine predsedavajući, poštovane dame i gospodo ministri, poštovane dame i gospodo narodni poslanici, poštovani građani, Odbor za kulturu i informisanje je podržao Predlog zakona o izmeni Zakona o privremenom uređivanju načina naplate takse za javne medijske servise, koji se tiče produžetka finansiranja oba javna servisa i RTV-a i RTS-a, na postojeći način za još godinu dana i podržali smo Predlog zakona o dopuni Zakona o javnim medijskim servisima, koji se tiče Javnog servisa RTV i potrebe da se i za obavljanja osnovne delatnosti ovog javnog servisa, da se ono finansira i iz budžeta. Na ovaj način obezbeđuje se stabilan sistem finansiranja javnih medijskih servisa i njihova nezavisnost, a da to bude što povoljnije po džep građana. I ova dva zakona su dokaz da SNS ne vodi uopšte računa o svom interesu, već isključivo o interesu građana.

Srpska napredna stranka je veoma, inače, malo prisutna na programima javnih servisa i to oba servisa i mi na to naprosto ne možemo da utičemo, oni su slobodni. Dokaz da su javni servisi i RTV i RTS slobodni i da su uopšte mediji u Srbiji slobodni su činjenice, notorne činjenice da je sadašnji direktor RTS, poštovani gospodin Dragan Bujošević, čovek iz opozicije, koga je prethodna vlast do 2012. godine imenovala za glavnog i odgovornog urednika najuglednijeg srpskog lista „Politika“ i on im je tada bio po volji i to je bio pet godina. Danas im nešto nije po volji, izgleda samo zbog toga što smo mi na vlasti. Da su oni na vlasti, verovatno bi im bio i dalje po volji. I on je sedam godina bez problema glavni direktor RTS-a, i naravno, mi ne možemo da mu se mešamo u posao, niti hoćemo.

Drugi dokaz, to je glavni i odgovorni urednik, po meni, najvažnijeg programa na RTS-u, a to je informativni program, je Nenad Lj. Stefanović, koga je nekadašnja vlast, a današnja opozicija, na to mesto postavila, pazite, davne 2004. godine i on je bio po volji sadašnje opozicije još od 1990. godine, jer je 14 godina bio urednik i novinar i danas opozicionog lista „Vreme“, a onda je još osam godina od četvrte bio po volji, jer je bio glodur informativnog programa. I gospodin Stefanović je već 10 godina glodur informative od 2012. do danas.

Dakle, treći primer da su u Srbiji mediji slobodni je činjenica da je već sedam godina glavna i odgovorna urednica zabavnog programa RTS supruga jednog od lidera opozicije. Da mediji u Srbiji nisu slobodni, sve to ne bi bilo moguće.

Srpska napredna stranka je 2012. godine, kada je došla na vlast, zadržala gotovo sve ljude koje je opozicija postavila u RTS-u i drugim medijskim servisima. Za razliku od toga, opozicija je 2000. godine smenila sve ljude u RTS-u, neke je linčovala pre toga, a pre toga je spalila RTS i to su razlike između nas i njih.

Dakle, sve ovo govorim zbog toga što su predstavnici opozicije na sednici odbora oštro kritikovali ova dva ipak rutinska zakona, koji imaju vrlo male izmene, male promene, i iznosili su predstavnici opozicije neverovatne neistine o medijskim slobodama u Srbiji.

Podsetiću i sada, dame i gospodo iz opozicije, da je SNS u septembru 2021. godine, posle niza okruglih stolova o izbornim i medijskim uslovima, usvojila sve zahteve opozicije, pa pazite, čak i sve hirove opozicije koji se tiču medija i mi smo tako ušli u izbore i tako se opozicija sada našla u Skupštini.

Danas su medijski uslovi u Srbiji idealni, rekao bih, najbolji u istoriji Srbiji, jer to je činjenica. A da su u Srbiji mediji slobodni pokazuje i činjenica da većina opozicionih medija slobodno satanizuje predsednika Srbije, članove njegove porodice, članove Vlade i funkcionere SNS, a to ne bi bilo moguće u zemlji u kojoj mediji nisu slobodni.

Medijske slobode, inače, krše mnogobrojni tajkunski mediji, najviše oni u vlasništvu strane kompanije „Junajted medija“, a moć ove kompanije je takođe dokaz, moć ove kompanije u Srbiji, da su mediji su Srbiji slobodni, jer ta kompanija ne bi mogla da bude moćna ovde u Srbiji da mediji u Srbiji nisu slobodni. A, inače, medijske slobode je kršio, pa pre nekoliko godina, deo sadašnje opozicije, koji je 2019, da vas podsetim to, napao i razbio RTS, upao u RTS sa motornim testerama i pretio urednicima. Da li je to bilo zalaganje za slobodne medije?

Neverovatno je da se sadašnja i to većina opozicije, videli smo i po glasanju za dnevni red, protivi dovršetku izgradnje, odnosno opremanju zgrade RTV, koju je srušio zločinački NATO. To je razlika između nas i njih.

Dakle, mi obnavljamo ono što je srušeno, to je ono što radi predsednik Vučić, to je ono što radi SNS, pokrajinska Vlada, Vlada Srbije. Mi gradimo, mi radimo, mi obnavljamo razrušeno, uzdižemo Srbiju. Živela Srbija. Hvala vam.

PREDSEDNIK: I hvala Odboru za kulturu i informisanje.

Poštovani narodni poslanici, saglasno čl. 27. i 87. stavovi 2. i 3. Poslovnika, obaveštavam vas da ćemo danas raditi i posle 18.00 časova zbog potrebe da Narodna skupština usvoji akta iz dnevnog reda.

Pošto više nema prijavljenih izvestilaca nadležnih odbora, pitam da li predsednici, odnosno predstavnici poslaničkih grupa žele da se obrate?

Idemo redom.

Reč ima Robert Kozma. Izvolite.

ROBERT KOZMA: Hvala vam, predsedniče Skupštine.

Mi se danas nalazimo ponovo pred istom situacijom u kojoj smo prečesto ovde u Narodnoj skupštini od kad je krenuo ovaj saziv. Vi ste ponovo stavili preko 20 tačaka dnevnog reda, objedinili sve u jednu raspravu, hitno sazvali sednicu, sve stavili pod istu raspravu i zapravo, na taj način ponovo radite istu stvar. Vi stvarate dimnu zavesu, vi bacate dimnu bombu kako bi prikrili ponovno kršenje Ustava.

Po drugi put kršite Ustav kada se radi o postavljanju predsednika sudova, a po ko zna koji put ponižavate Narodnu skupštinu.

Predlog odluke o izboru predsednika sudova je neustavan i vi to vrlo dobro znate i na taj način postavljate vaše partijske sudije. Znate da po Ustavu i po ustavnom zakonu, Narodna skupština nema više pravo da postavlja predsednike sudova. Vi ste izmenili prethodni Ustav. Vi ste ukinuli nadležnost Narodne skupštine po ovom pitanju i sada radite po staroj, neustavnoj proceduri, a ne po novoj praksi za koju ste se vi zalagali.

Hajde, molim vas, samo se odlučite za šta ste. Jasno je da niste završili posao. Niste izradili pravosudne zakone, a nacrte istih krijete kao zmija noge. Recite lepo i iskreno, priznajte da vas je baš briga za Ustav, da vas je baš briga za prava građana i za procedure, da vam je do Ustava i do nezavisnog pravosuđa stalo jednako kao i REM-u do slobode i nezavisnosti medija, da vam je jedino bitno da postavite vaše partijske sudije i predsednike sudova.

Vi sada koristite vakuum u nadležnosti koji ste vi stvorili. Promenili ste Ustav, a pravosudne zakone niste izradili. Vi na taj način želite da se osigurate da znate da nijedan postupak protiv vas nikad neće biti završen.

Pogledajmo situaciju. Pre samo dve nedelje spojili ste nespojivo. Mi smo imali objedinjenu raspravu za budžet za 2023. godinu i barem jedno desetak zakona koji nemaju nikakve veze sa budžetom, na primer, potvrđivanje Memoranduma o saradnji spoljnih poslova Mađarske i Srbije, nikakve veze sa budžetom. I pred sam kraj dugog niza dnevnog reda izbor 62 sudija i 14 predsednika sudova.

Sada na isti način spajate nespojivo. Pokušavate da nam prošvercujete izbor 28 sudija i šest predsednika sudova, a znate da je to kršenje Ustava, znate vrlo dobro, jer ste u decembru prošle godine u jednopartijskoj Skupštini izglasali predloge ustavnih amandmana.

Zatim ste odlučili da primenite referendum, po Zakonu o referendumu i narodnoj inicijativi, po novom zakonu, za koji vam je i Venecijanska komisija lepo rekla da jedan tako veliki zakon ne bi smeo da se primenjuje godinu dana od njegovog usvajanja.

Progurali ste promenu Ustava na mišiće, onako, taman dovoljno za prolaz. Ponosno ste sebi rekli, pohvalili se, potapšali se po ramenu i rekli ste – ovo je prvi put u istoriji da se navodno uspostavlja nezavisno sudstvo. Sad će tužilaštvo da procveta, ima Zagorka Dolovac da se probudi iz dubokog sna i da kaže – pa, gde ja živim, ja sam republički javni tužilac, ima odmah da sasečem kriminal i korupciju, to se rascvetalo kao ambrozija. I – tresla se gora, rodio se miš.

Vrlo dobro znate, po starom Ustavu sudije i predsednike sudove postavljala je Skupština. Vi ste to promenili. Sada bi nadležnost trebala da bude isključivo na Visokom savetu sudstva. Vi to znate i namerno kršite Ustav. Izmenili ste jednu praksu, usvojili novu, a onda pošto ne možete da radite po ovoj novoj jer niste uradili svoj posao, vi primenjujete staru praksu. Hajde, molim vas, recite za šta ste, jer za nezavisno sudstvo sigurno niste.

U promenjenom Ustavu lepo piše, član 150. – Visoki savet sudstva bira sudije i sudije porotnike, odlučuje o prestanku njihovih funkcija, bira i predsednike ostalih sudova. Znam, vi ćete sada da kažete da ste predvideli ovakvu situaciju – mi smo u Ustavnom zakonu za sprovođenje akta o promeni Ustava predvideli da Narodna skupština bira sudije do konstituisanja novog potpunog saziva Visokog saveta sudstva. Ali, nema nigde ništa o predsednicima sudova. To niste predvideli.

S obzirom da već po drugi put ovako nešto radite, jasno je da vi namerno postupate sa neustavnom praksom. Jasno je da želite da postavite što više vaših partijskih sudija. Time zapravo pokazujete i svoje pravo lice, da su vam Ustav, zakoni i procedure samo otirač o koji obrišete noge, mrtvo slovo na papiru, nešto na šta se pozivate kada treba da prodajete priču predstavnicima stranih vlada da ste na putu evropskih integracija. Vama je to isto kao i predsedniku Skupštine Poslovnik. Postoji on, ali nije baš da moramo uvek da se njega pridržavamo.

Ako za postavljanje sudija možete čak i da napravite neku pravnu gimnastiku, da nategnete neko obrazloženje, za postavljanje predsednika sudova ne možete i to vrlo dobro znate, niste predvideli njihov izbor u Ustavnom zakonu. Izgovor ne može da bude – kasnimo sa izradom pravosudnih zakona. Vi ste kao student koji nije izlazio na kolokvijume pa sada ne može ni da položi ispit, ali zna da je nekada postojala jedna stara procedura gde je odmah mogao da pristupi ispitu i da polaže. Vi sad tako nešto pokušavate da uradite. Mi za studente možemo da imamo razumevanja, ali za ovo što vi radite, nikako.

Vi dva meseca pre isteka roka da završite i izradite pravosudne zakone, da dođe ovde u Narodnu skupštinu da o njima razgovaramo i raspravljamo, dva meseca pre isteka roka vi ponovo postupate na ovaj način. Vama je cilj da iskoristite ovaj vakuum da postavite što više vaših sudija. Već vas vidim kako u februaru, tik pred istek roka, tajno, da se nikako ne sazna, sazivate hitnu sednicu, spajate nespojivih 56 tačaka u objedinjenu raspravu po hitnom postupku, za manje od 24 sata, samo da progurate pravosudne zakone a da se o njima ni ne razgovara. To se vidi zapravo na način kako Ministarstvo pravde vodi javnu raspravu po ovim zakonima.

Za građane da znaju, Ministarstvo pravde je raspisalo javnu raspravu o pravosudnim zakonima, kažu da će biti u Kragujevcu, Nišu, Novom Sadu i Beogradu, stave i datume kad će biti te rasprave, ali ne stave vreme, niti ustanovu u kojoj će se zapravo o tome razgovarati. I sad građani, stručna javnost i mediji, očigledno, po vama, treba da gledaju u pasulj da bi saznali, da bi mogli da razgovaraju o tome kako treba da uredimo naše pravosuđe.

Tu zapravo dolazimo do onoga što je vama namera – da večno držite Zagorku Dolovac, javnog tužioca, u zimskom snu, ne daj bože da se probudi da radi svoj posao. Pokušavate da progurate zakon o policiji, kako biste imali vašu parapoliciju, partijsku policiju, da zapošljavate vaše naprednjačke jurišnike koji će po vašem predlogu nacrta zakona o policiji moći da upadaju građanima u stan kad im se ćefne, bez sudskog naloga. Takođe, postavljate kamere koje će vršiti video i audio nadzor nad građanima, da bi mogli da ih prisluškuju na trgovima i na ulicama, a tu su vam i sada, i to po drugi put, neustavno postavljanje predsednika sudova, za svaki slučaj, da niko iz vaše partijske organizovane klike ne odgovara. Hvala vam.

PREDSEDNIK: Vidim prijave za reč.

Samo vama da kažem, gospodine Kozma, pošto ste se meni obratili vezano za nekoliko stvari. Bilo je tu svašta, ali ove dve, koje su najvažnije.

Prvo, čuli ste i sami prošli put vrlo jasno i precizno obrazloženje da, naravno, može Skupština da se izjašnjava o ovim stvarima koje su na dnevnom redu i ja razumem da vas to ne zanima i da ćete svaki put da ponovite ono svoje. Ali, nemojte, molim vas, možda je trebalo da bude zabavno za nas koji to slušamo, ali vi koji ste bili protiv predloga za promenu Ustava i jačanja nezavisnosti i samostalnosti sudstva i tužilaštva, da nama koji smo bili za i to glasali, da kažete da smo mi protiv nezavisnog pravosuđa, a vi koji ste sve radili da to ne prođe i da ostane kao u ono vreme kada ste pečatom opštinskih odbora predlagali sudije i tužioce, ne vi lično, mislim na vašu političku grupaciju, da je to onda bilo nezavisno. Dakle, da se oko toga prosto ne objašnjavamo nepotrebno.

Ono što je važnije, rekli ste da je za Skupštinu ponižavajuće ako bilo šta radimo u skladu sa Poslovnikom koji ste vi donosili. Nije. Ali, znate šta je ponižavajuće? Ponižavajuće je to kada narodni poslanici, poput ovih iz vaših redova, koji su to radili na prethodnim sednicama, psuju narodne poslanike u mikrofon. To je ponižavajuće, kao i kada pokušavaju da se fizički obračunavaju, i to je ponižavajuće. Ali, nije ni to za Narodnu skupštinu ponižavajuće, nego isključivo za one koji te stvari rade. Samo na to da vam skrenem pažnju.

Za reč se javio dr Aleksandar Martinović, ministar u Vladi.

ALEKSANDAR MARTINOVIĆ: Zahvaljujem, gospodine predsedniče.

Izrečeno je mnogo apsolutno netačnih stvari koje se odnose na izbor sudija. Bilo je reči o nekim partijskim sudijama, o tome da Venecijanska komisija nije dala pozitivno mišljenje na Zakon o referendumu i narodnoj inicijativi. Izrečeno je mnogo neistina vezeno za Nacrt zakona o policiji, pa mi dozvolite da samo u nekoliko rečenica se osvrnem na ono što je ovde izrečeno, a što predstavlja apsolutnu neistinu. Verovatno je izrečeno u nameri da se dezavuiše Vlada Republike Srbije, Ministarstvo pravde i da se građani uplaše kako, navodno, neka strašna Vlada Aleksandra Vučića sprema kršenje ljudskih prava i sloboda.

Što se tiče izbora sudija, pre nego što kažete da je izbor sudija neustavan, bilo bi dobro da u potpunosti pročitate Ustavni zakon za sprovođenje ustavnih amandmana, dakle, od početka do kraja, a ne samo jedan stav koji vama odgovara zato što Ustavni zakon vrlo jasno propisuje da zakoni po kojima se biraju sudije i drugi nosioci, između ostalog i predsednici sudova, pravosudnih funkcija važe dok se ne donesu i dok ne stupe na snagu novi zakoni. Tu je stvar potpuno jasna i ovo što sada radi Narodna skupština je apsolutno u skladu sa Ustavom.

Još jednu stvar morate da znate. Sudije, predsednici sudova i drugi nosioci pravosudnih funkcija se ne biraju neposredno na osnovu Ustava, nego na osnovu zakona. Zakoni po kojima se biraju danas, odnosno u danu za glasanje, predsednici sudova i sudije su i dalje na snazi i biće na snazi sve dok ne budu zamenjeni novim zakonima.

Što se tiče javnih rasprava, javnih rasprava o ustavnim amandmanima ne da je bilo, bilo ih je na desetine i apsolutno svi koji su bili zainteresovani da učestvuju u tim javnim raspravama imali su mogućnost da to i urade i predstavnici državnih organa i predstavnici pravnih fakulteta i predstavnici civilnog sektora i različita udruženja sudija i javnih tužilaca. Apsolutno svi su bili uključeni u proces pripreme ustavnih amandmana koji se odnose na oblast pravosuđa.

Ista je situacija i sada. Niko nije zaobiđen, nikome nije zabranjeno da učestvuje u javnoj raspravi, apsolutno je sve transparentno, sve je jasno, svako može da iznese svoje primedbe i kao što vidite, svakoga dana se te primedbe i iznose, jer da je javna rasprava tajna, da u nacrti zakoni tajni, onda niko ne bi znao šta u njima piše. Kako s jedne strane možete da tvrdite da smo sve sakrili i da se ništa ne zna, a svakog božijeg dana na medijima koji vas podržavaju kažu - ne valja ovo što piše u Nacrtu zakona o sudovima, ne valja ovo što piše u Nacrtu zakona o policiji, ne valja ovo, ne valja ono, sve je tajno, a novinari sve znaju i to novinari koji vas podržavaju i koji svesno plaše građane? Umesto da im kažu, između ostalog, da određene radnje koje i sad policija ima pravo da vrši i da upotrebljava su u stvari samo prepisane u novi Nacrt zakona o policiji, ali vi imate potrebu da plašite građane Srbije i mislite da će vam to doneti neku političku korist. Ne znam da li ste u pravu, ali izbori koji će jednoga dana biti potvrdiće da li će se to zaista desiti ili ne.

Što se tiče Venecijanske komisije, Venecijanska komisija je pod broj jedan dala pozitivno mišljenje na ustavne amandmane. Pod dva, Venecijanska komisija je dala pozitivno mišljenje na Zakon o referendumu i narodnoj inicijativi i na osnovu tog zakona je i održan referendum u januaru 2022. godine, dakle ove godine. Mi smo prva vlast u istoriji Srbije koja se odrekla jednog dela svojih prava kako bi podigli stepen nezavisnosti sudova, odnosno stepen samostalnosti javnih tužilaštava u Republici Srbiji na najviši mogući nivo.

Ako možete da mi kažete šta još može da se uradi, pa da sudovi budu još nezavisniji, a javna tužilaštva još samostalnija, bio bih vam veoma zahvalan?

Još nešto kada je reč o Venecijanskoj komisiji, Venecijanska komisija je održala svoju sednicu prošle nedelje u petak i subotu i razmatrala set, odnosno set zakona iz oblasti pravosuđa koje je pripremilo Ministarstvo pravde i pozitivno se izjasnila o tim nacrtima zakona.

Što se tiče Nacrta zakona o policiji, vidim da vam je ta tema, ne samo vama nego i medijima koji vas podržavaju, veoma draga i kažete sad će policija moći da upada u stanove građana kako im je volja, moći će da vrše pretres bez sudske odluke, doći će do kršenja ljudskih prava i sloboda. Vidim da su se uznemirili neki strani ambasadori, pa izražavaju, kako se to kaže diplomatskim rečnikom, svoju zabrinutost za stanje ljudskih prava i sloboda u Republici Srbiji.

Evo, ja sada da postavim vama jedno hipotetičko pitanje. Ne znam šta ste po struci, ali pretpostavljam da ovde među vama sede i pravnici. Zamislite situaciju da vam neki kriminalac na ulici uperi pištolj u stomak i da policajac stoji na nekoliko metara od vas i sve to posmatra, onda vas natera sa tim pištoljem uperenim u vas da uđete u neki stan. Šta mislite, šta policajac treba da uradi? Da upadne u stan i da vam sačuva život ili da ode do suda i kaže – molim te izdaj mi sudski nalog da bih mogao da uđem u stan i da zaštitim život jednog građanina?

Eto, do te mere vi banalizujete ono što piše u Nacrtu zakona o policiji, a naša intencija je da država Srbija bude država reda i zakona, a ne država u kojoj će kriminalci imati veći stepen pravne zaštite od svakog poštenog čoveka.

Dakle, to je ono što je suština. Ne može svaka bitanga koja misli da može da radi sve što mu je volja, da zloupotrebljava prava koja garantuje pravni poredak Republike Srbije i da se poziva na to kako Ustav nešto garantuje. Garantuje, ali ne možete svojim pravom da ugrožavate pravo drugom, o tome se radi.

Ovde se radi o ekstremnim situacijama gde su ljudima ugrožena najvitalnija prava – život, zdravlje, lična sloboda itd. U takvim situacijama policija i sada može da reaguje bez naredbe suda. Dakle, i sada, naveo sam vam primer da bi ste shvatili koliko su besmislene vaše kritike na Nacrt zakona o policiji. Svakog božijeg dana ovi ljudi iz MUP-a neto dokazuju. Ja da sam na njihovom mestu, nema potrebe, od čega da se brane? Od toga što su predvideli u Nacrtu zakona o policiji veći stepen zaštite svih poštenih ljudi u Republici Srbiji od onih koji prete njihovom životu, ličnoj slobodi, zdravlju, bezbednosti njihove dece itd? Valjda treba da se radujemo što ćemo podići stepen bezbednosti naših građana na jedan viši nivo, a ne da sve to dočekujemo na nož i da razno-razni kriminalci, narko-dileri, siledžije mogu da rade šta im je volja, a da policija ne sme da reaguje.

Jeste li nekada bili na Zapadu? Da li je tamo moguće ono što je moguće u Srbiji? Probajte u Americi da se približite Beloj kući ili Kapital Hilu, gde se nalazi njihov Kongres do određene udaljenosti. Policija puca bez bilo kakvog upozorenja. Jeste li videli šta radi francuska policija? Jeste li videli šta radi belgijska policija u vreme pandemije? Pendreče građane, „žute prsluke“, apsolutno to nikoga ne uznemirava, ali zato njihovi ambasadori ovde u Republici Srbiji izražavaju, kaže svoju zabrinutost zato što će biti ugrožena ljudska prava i slobode. Ne. Biće podignuta na jedan viši nivo.

Ja sada govorim u svoje lično ime, ja da sam na mesto ljudi iz MUP-a, uopšte ne bih zauzeo taj stav da moram nešto da se branim i da se pravdam. Ponosan sam na to što sam predložio nešto što će da bude u korist poštenih ljudi u ovoj zemlji, a od čega će kriminalci, bitange i siledžije i te kako imati razloga da se plaše. Toliko.

PREDSEDNIK: Hvala.

Izvolite, imate reč.

ROBERT KOZMA: Hvala vam, predsedniče Skupštine.

Ako mi dozvolite, za početak bih ipak vama rekao da ako želite da na neki način debatujete sa poslanicima i učestvujete u parlamentarnoj raspravi, znate vrlo dobro da bi ste po Poslovniku morali da siđete sa te pozicije i da prepustite nekom drugom da predsedava, to vrlo dobro znate, a konstantno sebi dajete za pravo da sa pozicije predsednika Skupštine raspravljate sa poslanicima. Tu ću stati, što se toga tiče.

PREDSEDNIK: Ja, gospodine Kozma, nisam sa vama debatovao. Vi ste mene nešto pitali, primedbu mi neku izrekli, ja sam vama na to što ste vi mene pitali odgovorio tako kako ste pitali.

ROBERT KOZMA: Dobro, verujem da ćete mi nadoknaditi ovo vreme.

PREDSEDNIK: Pitali ste vezano za organizaciju i vođenje sednice, odgovorio sam sa mesta predviđenog za to.

Ako ne želite odgovor nikakav, šta da vam kažem, onda bolje da ne postavljate pitanja.

ROBERT KOZMA: Želim da vi kao poslanik učestvujete u parlamentarnoj debati kada hoćete to da radite. Ako dozvolite da nastavim…

PREDSEDNIK: Ja pretpostavim kada mi se obratite da želite odgovor.

ROBERT KOZMA: Ako mi dozvolite da nastavim ili mi nećete dozvoliti?

PREDSEDNIK: Nastavite.

ROBERT KOZMA: Hvala.

Što se tiče ovoga o čemu je govorio ministar Martinović, vidim ja nekako da se njemu i puca i pendreči, pošto se poziva isključivo na nasilne akcije policije u drugim gradovima.

Što se tiče javne rasprave o sadašnjim pravosudnim zakonima ne postoji nigde ni ustanova, ni tačno vreme gde će se dešavati nažalost. Molim vas, najlakše da me ispravite ovde, jeste da se doda na sajt ministarstva i da lepo stoji da mogu mediji i građani da vide.

Što se tiče Venecijanske komisije, hajde odmah čisto zarad građana da kažemo istinu. Venecijanska komisija ne daje pozitivno ili negativno mišljenje, ona zapravo samo gleda da li su predloženi nacrti zakona usklađeni sa nekom širom evropskom praksom. I, evo šta je npr. ona rekla 24. oktobra 2022. godine…

(Predsednik: Privedite kraju ili ostavite za sledeći put.)

Šta je rekla 24. oktobra 2022. godine jeste – da se postojećim nacrtom pravosudnih zakona zadržava uticaj izvršne vlasti na pravosuđe, a pogotovo i uticaj političkih na izbor tzv. istaknutih pravnika u Visoki savet sudstva.

PREDSEDNIK: Hvala.

Reč ima doktor Aleksandar Martinović.

ALEKSANDAR MARTINOVIĆ: Ovo što je rečeno nije tačno.

Dakle, ja sam rekao da je Venecijanska komisija održala svoje zasedanje u prošli petak i subotu, bila je prisutna i ministarka pravde gospođa Maja Popović, i nacrti zakona iz oblasti pravosuđa su dobili pozitivnu ocenu.

Ali, nije ovde najvažnije pitanje šta misli Venecijanska komisija. Ja mislim da je mnogo važnije da građani Srbije shvate i razumeju da je ova vlast, ta vama toliko omražena vlast Aleksandra Vučića, prva vlast u Srbiji koja se odrekla jednog dobrog dela svojih prava u odnosu na izbor nosilaca pravosudnih funkcija. To niko do sada u istoriji Srbije nije učinio.

Dakle, pogledajte ustavni razvoj Srbije od 1804. godine kada su udareni temelji moderne srpske državnosti do danas, kažite mi koja vlast je sama sebe ograničila kada je u pitanju izbor sudija i javnih tužilaca? Apsolutno nijedna. Mi smo prva vlast koja je to uradila. Zašto? Zato što nama ne trebaju partijske sudije. Ovde je bilo reči o tome da mi biramo neke partijske sudije.

Meni je drago što je koleginica Vukica Kužić iz Visokog saveta sudstva čitala imena sudija, odnosno predsednika sudova i sudija koji se predlažu za izbor ovde u Narodnoj skupštini. I pošto ste čuli imena, pošto ste čuli biografije tih ljudi, pošto imate to sve i u vašim materijalima koje ste na vreme dobili na vreme, samo da vas podsetim, i da bi građani Srbije to znali, Visoki savet sudstva je doneo odluku o izboru kandidata za predsednike sudova i sudija još 24. novembra ove godine. Danas je 22. decembar, nemojte da mi kažete da za mesec dana niste mogli da se upoznate sa onim što piše u materijalima Visokog saveta sudstva i da je predsednik Narodne skupštine prekršio Poslovnik tako što vam nije ostavio dovoljno vremena da se upoznate sa tačkama dnevnog reda.

Bio sam narodni poslanik u šest mandata i veoma dobro znam kada stižu materijali, sa kojim datumom i da li ima ili nema vremena da se sa tim materijalima upoznate. Sa ovim materijalima za mesec dana ako se niste upoznali, onda vam nije dovoljno ni godinu, ni dve godine, onda se nikada nećete upoznati.

Zašto ovo govorim? Dobro je što je koleginica iz Visokog saveta sudstva čitala imena. Molim vas da sada pred svima nama, pred građanima Srbije kažete od svih ovih ljudi koji su predloženi za predsednike sudova, za sudije, ko je od tih ljudi partijski sudija SNS? I da nam date dokaze za to, a ne da tako paušalno kažete – vi birate partijske sudije. Ko je od ovih ljudi partijski sudija?

Evo, ja vas molim, gospodine predsedniče dajte kolegi narodnom poslaniku reč da nam kaže ime i prezime kandidata za predsednika suda i ime i prezime kandidata za sudiju koji je partijski sudija SNS. Evo, molim vas, samo jedno jedino ime da građani Srbije znaju da ćemo u danu za glasanje, odnosno da ćete vi u danu za glasanje izabrati tog gospodina ili tu gospođu za predsednika suda ili za sudiju, a ona je kadar, zamislite, SNS. Evo, molim vas, od svih ovih imena za predsednike sudova, za sudije jedno jedino ime.

PREDSEDNIK: Mogu samo da konstatujem, gospodine ministre, da se narodni poslanik ne javlja za reč.

Jahja Fehratović, izvolite.

JAHJA FEHRATOVIĆ: Poštovani predsedniče, poštovani ministre sa saradnicima, Poslanički klub za pomirenje podržaće predloge koji su danas na dnevnom redu, a isto tako i prilika da kažemo neke stavove o određenim temama koje su za nas jako važne kada je u pitanju javni servis i dobro je što imamo ove javne rasprave u okviru RTS o programskoj šemi, koja, eto, i danas je tamo da je važno da se čuje glas građana i da je važno da čuju ono što su predlozi građana.

Koliko sam pročitao, na toj prethodnoj javnoj raspravi jedan od zaključaka je bio da je pohvaljen u dobroj meri sadržaj, ali da je bilo zamerki na ponekad jednostani kulturni i etnički sadržaj. To je ono što mi vrlo često isto tako govorimo, da treba više zaista sadržaja manjinskih naroda i zajednica na javnom servisu.

Koliko je meni poznato, osim Emisije „Građanin“ nijedna druga emisija ne tretira u najvećoj meri pripadnike manjinskih zajednica i njihove, jednostavno, probleme, ali i pozitivne priče, posebno kulturne događaje, kulturne sadržaje, a svaka od tih zajednica i te kako ima šta kvalitetno da ponudi u sadržajnom smislu i svim građanima Republike Srbije, a to u krajnosti dovodi do toga da se mi u stvari još više i još bolje i još kvalitetnije upoznajemo i da na taj način dovodimo i pravu sliku Republike Srbije kao multietničke i multikulturalne države svih građana na ovom prostoru.

Takođe, mnogo puta smo govorili do sada o neophodnosti formiranja redakcija na jezicima manjina, manjinskih naroda i ja ću iskoristiti ovu priliku da još jednom podsetim da je nama kao Bošnjacima jako važno da se formira redakcija na bosanskom jeziku. U prethodnom periodu nije imalo baš sluha za tako nešto. Čak su bile različite vrste razgovora, dogovora, pa onda i osporavanja i svašta nešto, a evo, s obzirom da se vodi javna rasprava i o javnom servisu, mislim da je ovo prilika da se formira redakcija na bosanskom jeziku, a što da ne i na jezicima drugih manjinskih naroda. Kao pozitivan primer nečega takvog možemo stvarno navesti RTV koja emituje program na prilično značajnom broju manjinskih jezika.

Isto tako, veoma bi nam bilo važno ono što je danas aktuelno spomenuti da se malo više uvrsti taj sadržaj javnog servisa odgojno obrazovnih sadržaja. Nekada su se naše generacije odgajale na takvim sadržajima obrazovnog programa, vaspitnog programa posebno kada imamo sve ove izazove sa kojima se susrećemo i u školstvu i uopšte sa odgojem naših generacija.

Međutim, ovo nije samo obaveza RTS, već i svih televizija sa nacionalnom frekvencijom.

Nažalost mi nemamo na ostalim televizijama skoro nikakvog obrazovnog i naučnog programa. Tu dolazim do ovoga što je bilo juče na sednici Odbora za kulturu, do rasprave o REM-u, koji takođe, odmah da kažem, podržavam i osuđujem, zaista pritiske na REM, osuđujem i kao čovek i kao narodni poslanik pokušaje fašističkih simbola, iscrtavanja na objektima, na kućama pojedinih rukovodioca REM-a i hajku koja se sprovodi.

Isto tako mislim da to REM-u može biti od koristi, ta hajka. Zašto? Zato što se sada stavljaju u kožu svih nas javnih funkcionera koji smo vrlo često izloženi hajci u raznim vrstama medijama. REM je tada trebao reagovati i treba reagovati kako bi sačuvao dostojanstvo svakoga čoveka, posebno javnog funkcionera.

Nije to bilo tako davno. Ja ću podsetiti na 2016. godinu kada su upravo ti pojedini mediji sprovodili jednu strašnu medijsku hajku protiv stranke „Pravde i pomirenja“ i rahmetli akademika muftije Muamera Zukorlića, kada su pozivali da se država obračuna sa Zukorlićem i sa nama, da se šalje žandarmerija, da se šalje policija na Novi Pazar, itd, i tako redom. Nije tada, nažalost REM imao sluša da to prekine, već je to uradio predsednik države Aleksandar Vučić koji je rekao tada, i na tome su mu Bošnjaci zahvalni – hoćete vi da mi šaljemo vojsku u Novi Pazar, pa da Zukorlić prikuplja svoje ljude, pa da onda izazivamo krvoproliće.

Nažalost, ovo govorim samo da trebamo imati jednake aršine, da svaku hajku na svakog čoveka, posebnog javnog funkcionera trebamo osuđivati i zaštititi slobodu medija. Ovo što je govoreno, da u Republici Srbiji mediji jesu slobodni da govore i da pišu i da imitiraju sve što žele, je istina. Međutim, i to što žele mora imati svoje granice. Ne smeju udarati na dostojanstvo, ne smeju udarati na porodične vrednosti, ne sme nanositi štetu sa spinovima, sa lažima, sa raznim vrstama udara na svakoga od javnih funkcionera, od javnih ličnosti, itd, koji posle toga tužite te medije na sudu, dobijete ih i oni imaju obavezu samo da naprave neki demanti. Ono štetu koju su vam nanosili mesecima, pa i godinama, jednostavno samo vi trpite ili vaša porodica, ili vaš narod, vaše udruženje, itd.

Zato je dobra prilika da ljudi iz REM-a, zaista i ovo što su oni preživeli od hajke, razumeju, da razumeju sada javne funkcionere kako se osećaju i da na taj način uvek podgovore kada su napadi na bilo kog funkcionera.

Takođe, ono što je za nas važno, jesu i ovi projekti, odnosno sporazumi sa Emiratima. Smatramo da su to veliki prijatelji naše države, isto tako spona između hrišćanskog i muslimanskog sveta. Emirati za nas Bošnjake i za nas u Sandžaku uradili neke važne projekte, kao i za celu državu, Republiku Srbiju, i svaki vid novog dubokog vezivanja sa njima, posebno kroz ove zajedničke sporazume, itd, može doneti dobro i državi Srbiji i Ujedinjenim Arapskim Emiratima, a onda i svakome od nas koji smo građani Republike Srbije.

Dolazim i do sudija. Danas se biraju troje sudija iz Novog Pazara, dva pripadnika bošnjačkog naroda i jedan pripadnik srpskog naroda. Ono što je ministar pitao, ja ću potvrditi da su svi ovi ljudi konkretni, kvalitetni i nisu pripadnici ni jedne političke partije, posebno ne SNS. Vrlo je važno ovo što se događa. Ono što smo godinama pre upozoravali da se treba voditi računa o zastupljenosti u javnim institucijama. Evo, i ovim se pokazuje da se poštiva procenat pripadnika bošnjačkog naroda. To je slučaj u sudstvu.

Nažalost, to nije slučaj u svim ostalim institucijama, a smatramo da i to treba poboljšavati. Verujem da tu treba, kada je u pitanju Ministarstvo pravde, malo više poraditi na tužilaštvu, jer nam je tu situacija još uvek neravnomerna, ali kada su u pitanju sudije, to je počelo u zadnje vreme da se popravlja.

Ono što je najvažnije. Sudije koje su birane u prethodnom periodu, kao i ove danas, za koje smo čuli samo dobre karakteristike, raspitujući se i u narodu, daju nam nadu da će se sudstvo osloboditi određenih sprega koje su ranije, nažalost, imale između pojedinih delova kriminala, tužilaštva, sudstva itd. To je dobar put koji se izlečuje naše sudstvo, i to je dobar put kojem mi trebamo težiti.

U svakom slučaju mi kao poslanici Kluba za pomirenje, sačinjenog od predstavnika različitih nacija, različitih vera, svedočimo da dobrim, konkretnim dijalogom, dobrim, konkretnim predlozima možemo svi zajedno učiniti da Republika Srbija bude zemlja svih njenih građana, da poverenje građana u naše institucije jača i da na svaki mogući način svi zajedno radimo kako bismo obezbedili kvalitetan život za sve naše građane, a posebno kako bismo ostavili kvalitetne uslove života budućim generacijama. Hvala.

PREDSEDNIK: Hvala vama.

Vi hoćete po Poslovniku.

Izvolite.

BORKO PUŠKIĆ: Zahvaljujem predsedavajući.

Poštovani građani Republike Srbije, poštovani i uvaženi ministri i vaši saradnici, ukazujem na povredu Poslovnika od strane vas. Niste reagovali na dostojanstvo Skupštine, član 107. zato što je prethodni govornik spomenuo reč Sandžak.

Ja sam se ovde obavezao kao narodni poslanik koji dolazi baš sa prostora pomenute oblasti koja se ne zove Sandžakom, Bogu hvala, jer je to okupacioni termin, jer Ustav Republike Srbije i zakon na teritorijalnoj organizaciji ne prepoznaju nikakve sandžake, tako da Raška oblast, odnoso Zlatiborski okrug…

(Predsedavajući: Samo da vas pitam gospodine Puškiću, pre nego što nastavite, da li ste informisani da je jutros baš na tu temu bilo reči na Kolegijumu, uostalom i predstavnik vaše poslaničke grupe je o tome razgovarao sa predstavnikom poslaničke grupe zbog koga sada protestujte?)

Moram da poštujem Ustav.

(Predsedavajući: Ali znate da smo o tome razgovarali?)

Pa nisam ja sa vama razgovarao.

Ako dozvolite, ja sam dao zakletvu za Ustav, a Ustav predviđa Raški okrug i Zlatiborski okrug, nikakav Sandžak.

Meni je baš drago i zadovoljstvo što je danas baš prisutna ministarka pravde koja možda može da da određeni doprinos u ovom tamačenju.

Smatram da je to jako uvredljivo za nekog ko je 450 godina bio pod ropstvom i to je okupacioni termin. To nije termin koji je usaglašen sa tradicijom Bošnjaka, Muslimana.

PREDSEDNIK: Dobro, razumeo sam vas sve, kao i čini mi se na desetine puta do sada, opet idete u raspravu koja je potpuno neproduktivna.

Znate to svi i opet to radite namerno.

(Borko Puškić: Molim vas da reagujete.)

Tako da ne smatram da sam prekršio Poslovnik u tom smislu, ali možda očekujem previše što se nadam da mogu poslaničke grupe da razgovaraju jedna sa drugom i da nađu neki zajednički jezik, tako da izbegnemo rasprave koje zaista nisu neophodne.

(Borko Puškić: Reagujte, neće biti rasprave.)

Imamo druge stvari koje su na dnevnom redu, imamo i zakone, sporazume i predloge razno razne, ima o čemu da se raspravlja, ako je to suština.

Da li želite da se Skupština izjasni? Ne želite.

Dobro. Onda ćemo po prijavi za reč, pošto čeka baš iz vaše poslaničke grupe.

Reč ima predsednik poslaničke grupe, Boško Obradović.

BOŠKO OBRADOVIĆ: Poštovani građani Srbije, pomaže Bog svima.

Želeo bih da na primeru naše današnje skupštinske sednice ukažem na ono što mislim da je razlika između vladajućeg režima i nas Srpskog pokreta Dveri, kao opozicije. Pre svega u određivanju prioriteta u državi Srbiji.

Obzirom na aktuelnu krizu na KiM, zar ne bi bilo prirodno da danas ova Skupština zaseda i razgovara upravo o onome što se danas dešava na KiM? Ili bi sa druge strane bilo podjednako prirodno da NSRS vanredno raspravlja o rezultatima poslednjeg popisa po kojima mi imamo 500.000 stanovnika manje za 11 godina, između dva popisa.

Ako se nastavi takav trend našeg demografskog nestajanja, za 120, za 130 godina u ovoj zemlji neće živeti niko, ili će živite neki drugi narodi na prostorima gde je nekad živeo srpski narod.

Ili, da se pozovem na predloge poslaničke grupe Srpski pokret Dveri – Patriotski blok, koja je dostavila nekoliko predloga predsedniku Narodne skupštine, da pojedini ministri dođu u Narodnu skupštinu da odgovaraju na aktuelne teme, kao što je, recimo, pražnjenje i izumiranje srpskog sela ili kao što je nasilje u našem društvu, posebno nasilje u školama, što mislim da su sve veoma aktuelne teme o kojima bismo mi ovde na skupštinskoj sednici danas trebali da razgovaramo.

Ili, problem rudara koji su u štrajku u sistemu rudnika Resavica. Da li je to tema za Narodnu skupštinu? Da li mi treba da zauzmemo stav takođe o tome kakvi su uslovi rada u kojima danas rade naši rudari, kakve su njihove plate? Možemo li mi nešto da preporučimo Vladi Republike Srbije, kako bi ona, recimo, trebalo da se postavi u tim pregovorima koji su upravo u toku sa sindikatima rudara? Ili su sve to teme koje ne dotiču Narodnu skupštinu Republike Srbije?

Sa druge strane, da vidimo šta su vaši prioriteti u radu Narodne skupštine, samo na osnovu predloga dnevnog reda za našu današnju sednicu.

Da se ne vraćam na ono što je sada već postao manir, da je 21 tačka dnevnog reda u jednoj raspravi. Naša poslanička grupa ima 7,24 minuta da govori po tački dnevnog reda. Ako 21 tačku stavite u jednu raspravu, od tih sedam minuta, onda izračunajte da imamo dvadesetak i nešto sekundi za svaku tačku dnevnog reda. Pa, da li je to normalno? Da li je to demokratski? Šta radite to? Koji je to parlamentarizam? Svi znate da to nije normalno i radite to.

Ali, da se vratimo na vaše prioritete. Ja sam iz ovih današnjih tačaka dnevnog reda razumeo da je vama najvažnije da izdvojite još nekoliko miliona evra za javne medijske servise koji će i dalje ćutati o svemu onome što se u Srbiji dešava, koji će i dalje prećutkivati ono što radi opozicija, koji i dalje neće govoriti o onome što su problemi građana Srbije i koji će i dalje po ceo dan hvaliti vašu vlast. To je vaš prioritet, da kontrolišete medije, da finansirate medije koji će hvaliti vašu vlast i da finansirate, naravno, Regulatorno telo za elektronske medije, poznatije kao REM, koje takođe ne radi svoj posao, ne kontroliše ono što rade mediji, već im dozvoljava da rade šta god hoće.

To je vaš prioritet broj jedan za današnju sednicu – kako da „Pink“ nastavi da emituje rijaliti šoue bez ikakve kontrole, kako da na nacionalnoj frekvenciji gledamo nasilje, pornografiju, promociju prostitucije, sve nenormalno i nemoralno, jedan potpuno iščašen sistem vrednosti koji Srbiju vodi u totalnu duhovnu i moralnu propast. To vi hoćete dodatno da isfinansirate i to vi hoćete da pomognete preko REM-a, da se tome konačno ne stane na put, već da se nastavi normalno emitovanje nenormalnog televizijskog programa.

Druga ključna stvar koju ste vi ovde stavili u prioritete, to je danas najvažnije u Srbiji da se uradi, da nastaviti stranačko zapošljavanje u sistemu državnih službenika tako što do 2025. godine odlažete mogućnost zapošljavanja po javnim konkursima, već ćete i dalje vi da zapošljavate vaše stranačke članove u državnu službu, i to posebno u pravosuđe koje vam je očito prioritet u tom stranačkom zapošljavanju.

Dakle, ako sam ja dobro razumeo prioritete onoga što vi planirate na ovoj skupštinskoj sednici: pod jedan, nastaviti zapošljavanje stranačkih članova u javnu državnu upravu i nastaviti pritisak na njih da skupljaju sigurne glasove za vaše vladajuće stranke na izborima; nastaviti sa postavljanjem direktora sa kupljenim diplomama u vodeće institucije, odnosno javna preduzeća i ustanove ovog naroda i države; nastaviti sa nameštenim tenderima i javnim nabavkama preko kojih se zapravo narodne pare presipaju u burazerske, kumovske i partijske firme koje jedine uostalom i učestvuju na tim nameštenim tenderima; nastaviti sa kontrolom medija da se o svemu ovome ne bi moglo čuti na medijima.

Jer, zamisliste, primera radi, da se na tom RTS-u može čuti da je bivši direktor Elektroprivrede Srbije Grčić uništio toliko to preduzeće da mi imamo dubiozu u budžetu od milijardu i 200 miliona evra ove godine. Zamislite kad bi bila jedna specijalna emisija na Radio-televiziji Srbije posvećena uništenju EPS-a od strane kadra Srpske napredne stranke. I to da bude naslov – kadar SNS uništio EPS. Pa, drugačija bi se pesma pevala na političkoj sceni Srbije, drugačiji bi bili rezultati izbora. Ali, to ne možete da čujete na RTS-u.

Da li je neko u Srbiji krivično i materijalno odgovarao za ovoliku dubiozu u budžetu, za uništenje Elektroprivrede Srbije? Gde je danas Grčić? Nagrađen novom funkcijom u opštini Obrenovac. Znači, tako funkcioniše sistem u Srbiji - uništiš državno dobro, dobiješ drugu funkciju i ideš dalje da uništavaš. Nisi dovoljno uništio? Evo ti da uništiš dalje. Je li to sistem funkcionisanja i kadrovanja Srpske napredne stranke? Kada ste o tome mogli da čujete nešto na RTS-u?

Kada ste na tom RTS-u, kojem mi danas treba da odobrimo neke dodatne pare, čuli da je, primera radi, samo Poslanička grupa Srpskog pokreta Dveri predložila više od 35 skupštinskih inicijativa koje ne mogu da dođu na dnevni red Narodne skupštine? Zamislite kad bi građani mogli da čuju da smo mi predložili neradnu nedelju i u privatnom sektoru, da smo predložili paket od pet mera za penzionere, počevši pre svega od toga da se ukine ona klauzula koja penzionerima sa 40 godina radnog staža trajno umanjuje penzije ili da se sa druge strane učini sve da oni penzioneri sa najnižim primanjima, a njih je sto hiljada sa ispod 10 hiljada dinara penzijom, dobiju mnogo veće povišice penzija, ili niz drugih mera koje smo predložili u našoj socijalno-ekonomskoj kampanji „Sigurnost za sve“.

Mislite da o tome može da se čuje nešto na RTS-u? Mislite da na televizijama sa nacionalnom frekvencijom može da se čuje nešto pozitivno o opoziciji, da je opozicija nešto dobro predložila, da opozicija ima dobru nameru prema ovom narodu i državi? Nema šanse da to čujete bilo gde. O opoziciji možete da čujete samo negativne stvari, samo klevete, samo napade, a nikada mogućnost da na njih odgovorimo na tim famoznim televizijama sa nacionalnom frekvencijom.

Tu ćemo sada na jednom veoma, veoma preciznom primeru da vam pokažemo koliko vlast, da ne kažem laže, već govori krupne neistine koje dovode u pitanje funkcionisanje čitavog državnog sistema. U pitanju je izbor novih sudija i predsednika sudova u Srbiji. Nekada je ići sudiji značilo ići pravdi. Danas se postavlja pitanje koliko je korumpiranih sudija, a koliko je onih koji sude po zakonu? Koliko je partijskih sudija koji slušaju partijsku centralu, a koliko onih koji sude po pravdi?

Još je gore u tužilaštvima. Tužilaštvo je rak rana ovog pravosudnog sistema Srbije. Vi danas nemate javnog tužioca koji sme da pokrene istražne radnje protiv predstavnika vlasti ni na jednom nivou. Navedite mi, da li danas u zatvorima Srbije, posle 30 godina pljačke ovoga naroda i države, bez obzira kog režima u ovih 30 godina, da li danas u bilo kom zatvoru u Srbiji na višegodišnjoj robiji se nalazi bilo koji političar sa vlasti u poslednjih 30 godina koji je uništio domaće banke, uništio domaće poljoprivredno-industrijske kombinate, rasprodao našu prirodnu i privrednu imovinu, odnosno resurse, ili na bilo koji drugi način oštetio državu, da danas plaćamo, primera radi, 200 miliona evra godišnje sudskih penala i drugih sudskih troškova na izgubljenim sudskim sporovima gde je država gubitnik? Ko je odgovoran? Nema odgovornih. Nikada ovde, evo i za vreme vaše vlasti od deset godina, niti jedan političar nije završio u zatvoru za sve ono loše što je uradio, za sve ono što je opljačkao, za sve ono što se obogatio za vreme dok je bio na najvišoj državnoj funkciji.

Kao što vidimo, ovde pravosudni sistem ne funkcioniše. Zašto ne funkcioniše? Evo, inspirisao me je ministar Martinović da mu pročitam jednu vest iz koje ćemo moći mnogo toga zanimljivog da zaključimo. Avgust 2010. godine, RTS portal javlja sledeću vest: „Više od polovine sudija i tužilaca koji nisu prošli izbor za nosioce pravosudnih funkcija priključilo se SNS“, rekao je Vladimir Cvijan. Kaže dalje: „Od više od hiljadu sudija koji nisu prošli reizbor, njih oko 650 učlanilo se u SNS“, izjavio je funkcioner te stranke Vladimir Cvijan.

Da li ste ikada čuli da se neko od ovih 650 sudija koji su se u to vreme 2010. učlanili u SNS iz nje iščlanio, kada je nakon dolaska SNS na vlast vraćen na određene sudijske funkcije? Evo, recimo, na toj konferenciji za medije Vladimir Cvijan predstavlja nove članove SNS, pa kaže – to su nekadašnji predsednici Opštinskog suda u Lebanu i Okružnog suda u Leskovcu, zatim nekadašnji sudija takođe iz Leskovca i bivši zamenik predsednik Okružnog suda u Valjevu i predstavlja četvoricu bivših sudija kao nove članove SNS. Da li treba da vam kažem da je gospodin Svetozar Cvetković, koji je u tom trenutku predstavljen kao novi član SNS, bivši predsednik suda u Lebanu i danas predsednik suda u Lebanu? Da li se ikada iščlanio iz SNS?

Dakle, prilikom prethodne reforme pravosuđa, kako vi kažete, bivšeg režima, u kome je sedela i SPS, koja sada sedi sa vama, pa ako je loš bio bivši režim, recite u lice jednom SPS-u da su i oni loši, jer ne mogu oni biti dobri ako je bivši režim loš. Hoćemo li jednom konačno da ispričamo priču i o tom SPS-u? Ne može on biti dobar samo zato što je sa vama u vlasti, a bivši režim loš, a SPS 30 godina bivši režim i sadašnji režim. Da se dogovorimo, da li valja ili ne valja bivši režim. Ako ne valja, što ste pola bivšeg režima primili u vašu stranku, SNS? Primili ste iz DS-a, iz G17 plus, iz DSS-a i nema odakle niste primili iz bivšeg režima u SNS. I sada su svi oni dobri kada prođu tu veš mašinu SNS-a, a do tada su bili katastrofa, lopovi, pljačkaši, najgori. Ali, ako se učlane u SNS, šta, odjednom postaju sjajni ljudi, čestiti i pošteni? Ne bih rekao da je to realno i da je to moguće tako.

Evo, samo na jednom primeru sam demantovao upravo ministra koji ovde predstavlja čitavu Vladu Republike Srbije. Dakle, da li se sudija, predsednik Osnovnog suda iščlanio iz SNS-a? Kada? Da li ste ga javno iščlanili, kao što ste ga javno učlanili? Niste? Aha, znači važno je bilo da se javno učlani, ali je nevažno da se javno iščlani i da dokaže da nema tu partijsku pripadnost, a i ko će da vam veruje, uostalom, i ako se iščlanio? Neko ko je bio spreman kao sudija da se učlani u SNS samo zato što je izgubio sudijsku poziciju, da bi je vratio, i sada kao posle se iščlanio i mi da verujemo da on sada sudi po pravu i pravdi. To je priča za malu decu, u to niko ne veruje. I tako 650 puta. Koliko se tog avgusta 2010. godine sudija i tužilaca, po vašem saopštenju, sa vaše konferencije za medije, učlanilo u SNS? Kakav je to, gospođo ministre, pravosudni sistem, sa 650 sudija i tužilaca članova SNS, šta je to? Šta je to? Je l' to sudstvo, je l' to pravosuđe, ili je to partijsko sudstvo i partijsko pravosuđe?

Dakle, otvorimo konačno karte. Ako ne valja bivši režim, odlično, izbacite sve članove bivšeg režima iz vladajuće SNS napolje i recite – vi ste bivši režim i ovde nemate šta da tražite. Ali da se razumemo, ne valja ni vaš režim, kao što nije valjao ni bivši režim. I bivši je pao zato što nije valjao, i vi ćete da padnete zato što ne valjate, zato što dozvoljavate korupciju u vrhu ovog sistema i jedino što vas sprečava od krivične i materijalne odgovornosti je što nema hrabrog javnog tužioca koji će da pokrene istragu protiv najviših državnih funkcionera ogrezlih u najrazličitije afere visokog kriminala i najviše moguće korupcije. Hvala vam, ali to vreme ubrzano dolazi.

PREDSEDNIK: Dobro, pošto ste se opet potrudili da izazovete što više replika, ići ćemo redom. Odgovoriće ovi kojima ste se obratili na te teme koje ste pomenuli.

Samo ovo što ste pitali mene, da li je demokratski da vaša poslanička grupa ima sedam i po minuta, pa to zavisi od broja poslanika. Niste dobili glasove. Je li demokratski? Jeste, najdirektnije demokratski. Zavisi od broja glasova ljudi na izborima. To vam je odgovor.

Inače, ovo za popis što ste rekli da mi je važna tema, toliko je važna da ste zaboravili da podnesete predlog bilo kakav.

Reč ima Milenko Jovanov.

MILENKO JOVANOV: Poštovani građani, pre svega vama želim da se obratim, iz prostog razloga što je ovde mnogo toga rečeno isto tako u obraćanju vama. Želim da pozovem one koji su malo vičniji i brži što se tiče korišćenja ovih elektronskih i električnih ili kakvih već tehnoloških spravica kojima smo okruženi, dakle računara ili telefona, i da odu na sajt RTS-a i da provere kada je gospodin koji je maločas govorio, gospodin Boško Obradović, bio na RTS-u. Onda će videti da je bio pre sedam dana, 15. decembra u Jutarnjem programu RTS-a. Kolega koji je maločas govorio kako ne može da dođe na RTS, kako nije u stanju da na RTS-u išta kaže, zapravo pre samo nedelju dana je bio na RTS-u, na istom tom RTS-u. U istoj toj emisiji gostovale su neke kolege iz njegove stranke, dakle, neki su poslanici, neki nisu poslanici, ali nije ni bitno. Tako da, i te kako gostuju na RTS-u. E sad, to što bi oni sa 3% da gostuju svaki dan i da imaju sve vreme ovoga sveta, to ne biva nigde, pa ne biva ni u Srbiji.

Druga stvar, sve ovo što ste maločas čuli od gospodina Obradovića, pogledajte samo u gornji desni ugao vašeg ekrana i pogledajte kako se zove naziv kanala koji trenutno pratite, ako je to RTS, e onda ćete videti, pogledajte da nije RTS2 možda, onda ćete videti koliko ima istine u tome da se baš ništa ne može čuti na tom RTS-u, koji upravo gledate. Ako ste čuli gospodina Obradovića šta je rekao, čuli ste da upravo na RTS-u on kaže da ne može da kaže ono što je maločas rekao.

Što se tiče sudija, dakle, kako može bivši sudija da bude sadašnji sudija? To je potpuno nelogično. Dakle, neko ko protestuje zbog toga što nije izabran za sudiju ne može biti sudija u tom trenutku. Ako nije izabran za sudiju, on više nije sudija. I da, svi su se iščlanili. Ali to što neko sad nama želi da propisuje, osim toga koga ćemo sve da primamo u stranku i kako stranka treba da nam izgleda, i kako ljudi treba da podnose ostavke i da se učlanjuju i iščlanjuju, bolje da se bave svojom strankom. Naravno da ćemo jednog dana da izgubimo na izborima i da dođe do promene vlasti, ali teško da sa 3% možete da se ponašate kao da imate 333% i da svima delite lekcije. Hvala vam.

PREDSEDNIK: Hvala, gospodine Jovanov.

Samo da vam kažem, to je bilo 3% u koaliciji.

Reč ima Maja Popović, ministar u Vladi. Izvolite.

MAJA POPOVIĆ: Želela sam samo da odgovorim da, kao što znate, to je opštepoznata činjenica, sudije i javni tužioci ne mogu biti članovi političkih partija. Onog momenta kada oni ostanu bez posla, oni jasno mogu da se politički udružuju u bilo koju stranku koju izaberu. Vi ovim na neki način želite da kažete da je trebalo da im se ograniči to Ustavom zagarantovano pravo na političko udruživanje. Ostali su bez posla isključivo i isključivo zbog te katastrofalne reforme pravosuđa koja je 2010. godine sprovedena. Ovi penali što ste malopre pomenuli, upravo te penale i dalje plaćamo, upravo zbog te katastrofalne, katastrofalne, ponavljam, reforme sudstva. U toj reformi sudstva dvoje ljudi je izgubilo život, kao posledica stresova koje su doživeli zbog toga.

Moram da se izjasnim i na ove vaše navode da su masovno sudije i tužioci korumpirani. To nije tačno. Moram da stanem u zaštitu tih ljudi. To apsolutno nije tačno. Ukoliko imate bilo koji podatak da je bilo koji od sudija ili javnih tužilaca počinio krivična dela, izvolite, gospodine, podnesite krivičnu prijavu. Ne može se tako paušalno navoditi za ljude koji rade tako teške i odgovorne zadatke takve uvrede i klevete.

Iz tog razloga ja, kao ministar pravde, moram da vam kažem da morate izneti argumentaciju za tačno određenu osobu, za tačno određeno vreme, mesto izvršenja krivičnog dela, što se čini krivičnom prijavom. Nikakve paušalne ocene ne dolaze u obzir, jer mi smo ipak pravna država.

Želim da odgovorim i poslaniku koji se osvrnuo na neustavnost izbora predsednika sudova. To nije tačno, članom 5. ustavnog zakona predviđeno je da i dalje Narodna skupština mora da bira. Pozivajući se na član 7. stav 2, a da se prethodno ne iščita član 1. to se prosto ne radi sa određenim zakonima, zakoni se moraju čitati jednim redosledom gde se prvo pročita stav 1, pa tek stav 2. i u članu 7. decidirano, navedeno da se to odnosi na izbor sudija i tužilaca za probni mandat, što se ne odnosi na predsednike sudova. Analognim tumačenjem, imajući u vidu da predsednici sudova nisu ni imali probni mandat.

Što se tiče samog postupka donošenja ovog seta pravosudnih zakona, do sada kod nas u Republici Srbiji, ni jedan postupak nije bio inkluzivniji, transparentniji. Krenuli smo sa predstavljanjem seta pravosudnih zakona po celoj Srbiji, bio je prvi krug. Nakon dobijanja pozitivnog mišljenja Venecijanske komisije, krenuli smo u javnu raspravu, koja se i sada održava, svi su pozvani. Ovom prilikom želim da pozovem sva zainteresovana lica, da prisustvuju javnim raspravama, gde će izneti sve svoje predloge, argumente, koji ćemo mi saslušati i svaki ćemo obrazložiti, u koliko usvojimo ili u koliko odbijemo, obrazložićemo razloge zbog kojih smo odbili. Kao, što smo sve sugestije, predloge koje smo dobili na radne tekstove ovih pravosudnih zakona, stavili na sajt Ministarstva pravde, kako bi upravo sve argumentacije svih zainteresovanih lica i udruženja bili transparentni.

Tako da vas molim i još jednom pozivam da svi budete aktivno uključeni, konstruktivno uključeni u javnu raspravu, jer svima nama cilj je da ova reforma pravosuđa uspe i da dobije najbolja normativna rešenja. Hvala.

PREDSEDNIK: Ministar Martinović.

ALEKSANDAR MARTINOVIĆ: Zahvaljujem se, gospodine predsedniče.

Tačno je da bivši režim nije valjao, ali bivši režim nije valjao za narod, a nekome je valjao. Bivši režim je valjao onome koga je taj bivši režim finansirao i to baš iz Kolubare. Dakle, iz jednog sistema koji je sastavni deo EPS-a, 2010. i 2011. godine milioni i milioni su otišli onome ko da nas kaže da taj isti bivši režim nije valjao. Opet kažem, zaista nije valjao, ali njemu je valjao, njemu je valjao i zbog toga što ga je taj bivši režim i zaposlio, u liku Velimira Ilića, jednog od lidera dos-a, gradonačelnika Čačka. Bivši režim mu je valjao kada ga je zapošljavao u Gradsku biblioteku Čačak, sada mu ne valja, ali to je njegova stvar.

Što se tiče konstatacije da se na RTS, kao javnom medijskom servisu promoviše i hvali vlast, evo mislim da je to citat, tako je rečeno, ne znam šta bih mogao da kažem na tu opservaciju. Devedesetih godina, mislim da je 1991. godine donet zakon o Radio televiziji Srbije, kojim je RTS definisano, kao javno preduzeće, odnosno kao državno preduzeće.

Posle 2000. godine režim koji je tada uspostavljen, dakle, vlast dos-a rekla je da taj sistem ne valja i da RTS ne treba da bude javno preduzeće, nego da treba da bude javni servis. Oni su uveli taj sistem da se RTS i RTV finansiraju jednim delom iz budžeta Republike Srbije, jednim delom od taksi, a samo jednim delom i to manjim delom iz onih prihoda koje ostvare u svom poslovanju. E, sada, pred svima nama nalazi se jedno suštinsko pitanje, da li mi želimo da imamo RTS i RTV kao javne medijske servise ili ne želimo.

Što se mene tiče, oni ne moraju da postoje, ali onda morate jasno da kažete građanima da ste vi za to da postoje samo komercijalne televizije. Dakle, upravo one televizije koje kritikujete. Upravo one televizije za koje kažete da šire nemoral, pornografiju, nenormalne oblike ponašanja, to su sve vaše reči. Dakle, ovde nema ni simpatije ni antipatije prema RTS, ja o uređivačkoj politici RTS ili RTV kao ministar, kao građanin, kao pripadnik SNS mogu da imam svoje lično mišljenje, ali nije stvar u tome.

Stvar je u tome da se mi kao država, kao društvo opredelimo za to koji model televizije želimo. Da li želim televiziju kao što je RTS i RTV kao javne medijske servise ili ih ne želimo, pa da onda sve komercijalizujemo i da RTS i RTV ugasimo zato što oni ne mogu sami sebe da finansiraju u potpunosti, između ostalog i zbog toga što emituju određene sadržaje koji nisu komercijalni. Znate, kulturno-obrazovni program RTS ili RTV nije komercijalan, emisije koje se emituju na jezicima nacionalnih manjina nisu komercijalne. Tako da ne možete da dovodite u isti položaj javni medijski servis i komercijalne televizije, odnosno možete, ali onda treba jasno i glasno da kažete da ste vi za to da u Srbiji nema javnih medijskih servisa, nego da sve budu komercijalne televizije, ali onda nemojte da kukate na sadržaj njihovih programa, jer te televizije od toga žive. Da se mi ne lažemo, oni žive od emitovanja tog programa, a posebno je pitanje da li vi ljudima možete da zabranite da gledaju ili ne gledaju određeni program ma šta vi ili ja o tom programu mislili.

Što se tiče situacije u EPS-u, stalno se ponavlja i ovo je ko zna koja sednica Narodne skupštine na kojoj se govori o tome da je EPS uništen. Kao što vidite mi imamo električnu energiju. Cena električne energije nije poskupela. Da li postoji neka opština ili neki grad u Srbiji u kome danas u decembru 2022. godine nema grejanja? Da li se neko smrzava danas u Srbiji? Da li imamo neke restrikcije u snabdevanju električnom energijom? Koliko znam, nemamo. To znači da EPS ipak nije uništen. To znači da on ipak funkcioniše, ali ne funkcioniše zahvaljujući vama, funkcioniše zahvaljujući Vladi Republike Srbije. Funkcioniše zahvaljujući predsedniku Republike Srbije, Aleksandru Vučiću koji je obezbedio da imamo najjeftiniju cenu struje u Evropi i najjeftiniji gas i za građane i za privredu u Evropi.

Nadam se da idete na benzinske pumpe, tamo vidite da imam dovoljno i benzina i dizela. Tako da sistem funkcioniše. Da li ima problema? Ima, ali mi smo uspeli te probleme da prevaziđemo u uslovima sveopšte energetske, ekonomske, političke i vojne krize u Evropi, na način na koji je to malo u kojoj zemlji u Evropi pošlo za rukom.

Time ne želim da branim bilo koga, svako treba da odgovora za svoje postupke, ali ne mogu da prihvatim konstataciju da u Srbiji ne valja ništa i ne mogu da prihvatim konstataciju da je EPS uništen, jer da je EPS uništen onda mi ne bismo mogli da između ostalog održimo ovu sednicu zato što nema električne energije, a ima je. To znači da ipak u Srbiji nešto funkcioniše i da je ova vlast za Srbiju ipak nešto uradila.

Neki misle da je uradila dovoljno, neki misle da nije uradila dovoljno, ali poslednji izbori su pokazali da građani Srbije ipak i te kako veruju i predsedniku Republike Srbije i Vladi Republike Srbije, onima koji su uspeli da u Srbiji obezbede normalan život onda kada pola država u zapadnoj Evropi nema taj normalan život. Tako da ima nade za Srbiju i nije baš sve tako crno kao što bi neki hteli da predstave.

Samo nekoliko rečenica vezano za ovo partijsko zapošljavanje. Ja mislim da se radi o jednom dubokom nepoznavanju onoga što piše u Zakonu o državnim službenicima. Dakle, 2018. godine je izmenjen Zakon o državnim službenicima u tom smislu što je propisano da je obavezan javni konkurs i za zapošljavanje u državnoj službi na određeno vreme zbog povećanog obima posla. Te izmene zakona su stupile na snagu 1. januara 2019. godine. Šta se posle toga desilo?

Desila se neviđena epidemija bolesti Kovid-19. Ljudi su masovno počeli da se razboljevaju. Neki su, i ne neki, nažalost, mnogi, preminuli. U toj situaciji država je jednostavno morala da obezbedi mehanizam da svi državni organi a posebno sudovi i javna tužilaštva normalno funkcionišu. Želim da podsetim građane Srbije da i u jeku epidemije, 2020, 2021. godine, državni organi nisu prestali da rade, sudovi i javna tužilaštva nisu prestala da rade, naše zdravstvene institucije nisu prestale da rade. Dakle, brinuli smo o zdravlju građana, brinuli smo o tome da mogu i u uslovima epidemije da ostvaruju svoja prava, neki u sudovima, neki u javnim tužilaštvima, neki u zdravstvenim ustanovama, neki u opštinama, neki u gradovima, neki u nekim drugim institucijama.

Sad je Vlada Srbije predložila da se rok za primenu te norme pomeri za dve godine, kako bismo ljudima koji rade, u stvari ljudima koji vode, pre svega sudove i javna tužilaštva, jer je tu situacija najkritičnija, omogućili da stvorimo uslove da raspišu javne konkurse i da ljudima za kojima postoji potreba da rade na određeno vreme zbog povećanog obima posla to i omogućimo. Ukoliko to ne bismo učinili, u danu za glasanje, koji će biti sutra ili u ponedeljak ili utorak ili već neki drugi dan koji odredi predsednik Narodne skupštine, svi ti ljudi ostaju bez posla.

Najlakše je reći – to su partijski kadrovi SNS. Nisu, to su građani Srbije koji rade. Njihove plate nisu velike. Oni od tih plata izdržavaju svoje porodice, školuju svoju decu, leče svoje roditelje. Nisu oni krivi što se pojavila pandemija svetskih razmera, pa nije bilo uslova da se raspišu i sprovedu javni konkursi.

Dakle, hajde da pružimo šansu svim državnim organima da imaju dovoljno vremena da raspišu javne konkurse i da se ti ljudi prime u radni odnos nakon sprovedenog javnog konkursa. Kakva je partijska pripadnost tih ljudi? Ja sam vam govorio o brojkama, nemoguće je da od 2.000 ljudi koji rade u pravosuđu na određeno vreme zbog povećanog obima posla da su baš svi članovi SNS, nemoguće je da su na hiljade ljudi koji rade u Poreskoj upravi, u Upravi carina, u Upravi za trezor, u drugim državnim organima, da su svi partijski kadrovi SNS, nisu, to su građani Srbije. Jako je opasno kada živog čoveka, koji ima porodicu i koji radi za ne tako veliku platu, isključivo gledate kroz stranačke naočare i kažete – on je partijski kadar. Nije. On je građanin Srbije koji radi i koji omogućava da država ne stane, u uslovima kada su mnoge države stale, mnoge države za koje smo mi smatrali svojevremeno da su od nas bolje, da su uspešnije, da su jače, one su stale u uslovima pandemije. Država Srbija nije stala, i ne da nije stala, nego ide napred.

Vi sad od toga stvarate veliki problem. Evo, sad, partijsko zapošljavanje. Ne, pa ti ljudi već rade, 1.900 ljudi radi u sudovima i javnim tužilaštvima. To nisu sudije i to nisu javni tužioci, to su ljudi koji rade za platu kao državni službenici i to na određeno vreme.

To je ono što građani Srbije treba da znaju. Dakle, ne radi se ni o kakvim partijskim kadrovima, a inače, i time završavam, pozivam i vas da od svih ovih pročitanih imena predsednika sudova i sudija kažete ko je od njih član SNS ili je član možda neke druge političke stranke. Evo, čuli ste njihova imena, čuli ste njihove biografije, ja bih voleo, zbog građana Srbije, da čujemo makar jedno ime i prezime nekog čoveka koji je predložen za predsednika suda ili za sudiju a da je član SNS.

PREDSEDNIK: Zahvaljujem.

Gospodine Obradoviću, vi želite još dva minuta da ne budete u prenosu?

(Boško Obradović: Da.)

Daću vam reč, ali samo da vam kažem, biće to poslednji krug, da vodite računa ako budete izazivali reakcije dalje.

Izvolite.

BOŠKO OBRADOVIĆ: Poštovani građani Srbije, kao što znate, ja sam Boško Obradović, koji se kandidovao u ime Srpskog pokreta Dveri – Patriotskog bloka na predsedničkim izborima pod svojim imenom i prezimenom i osvojio 4,5% glasova građana Srbije koji su izašli na izbore i to je moj trenutni izborni rezultat i rejting. Dakle, pod mojim imenom i prezimenom.

Sada bih ja zapitao koliko je vas iz SNS izašlo na izbore pod svojim imenom i prezimenom? Koji su vaši rejtinzi? Ili svi vi zavisite samo od rezultata Aleksandra Vučića i ne postojite bez Aleksandra Vučića u biračkom telu Srbije? Dolazite na najviše državne funkcije, a niko za vas nikada nije glasao?

Kao šef jedne poslaničke grupe opozicije u Narodnoj skupštini jednom za osam meseci sam bio na Javnom medijskom servisu, koji plaćaju svi građani Srbije, pa i 160.000 građana koji su dali glas za mene na predsedničkim izborima. Jednom za osam meseci posle izbora? U kojoj to demokratiji na svetu ima? U jutarnjem programu. Pa, dobro je da me niste stavili u neki posleponoćni program.

Vrlo jednostavno pitanje – zašto ova Narodna skupština nema prenos na RTS 1, a Narodna skupština plaća ovaj direktni prenos? Zašto smo na RTS 2? Pa, da nas građani ne bi videli. Da nas građani ne bi videli, zato smo na RTS 2. Zato nismo na RTS 1.

Jedina razlika da li ću na sledećim izborima ja ili bilo ko od nas iz opozicije imati duplo manje glasova ili duplo ili petoduplo više glasova zavisi od slobode medija i da li može da se čuje šta je naša kritika vlasti i šta je naš predlog rešenja za bolji život građana, što u ovom trenutku ne može da se čuje… (Isključen mikrofon.)

PREDSEDNIK: Dva minuta na Javnom medijskom servisu u direktnom prenosu, gospodine Obradoviću.

Pravo na repliku, Milenko Jovanov.

MILENKO JOVANOV: Logično je da onaj ko uređuje emisiju zove goste.

Dakle, ako bi se primenjivao princip da neko ko je ovde u Skupštinu ušao u koaliciju sa, kako ste me ispravili pravilno prošli put, gostuje svake nedelje, to prosto vam nije moguće, ali gostuju i ljudi iz drugih stranaka. Evo, sa gospodinom Zelenovićem sam bio dva puta u emisiji, sa nekim drugima sam takođe bio, sa gospodinom Lutovcem sam bio u emisiji itd. To što treba da bude i predstavnik vlasti, to se valjda podrazumeva jer se čuje i druga strana.

Tako da, i te kako dolaze predstavnici opozicije na taj RTS, ali upravo u tome i jeste suština. Mi ne želimo da uređujemo RTS i nećemo mi da budemo ti koji će da kažu kad će ko da gostuje, sa kim će da gostuje i koliko puta je dovoljno da nas pozovu da bismo mi bili zadovoljni. I to je ono što je suština.

Mi ne bežimo od činjenice da smo deo tima koji predvodi Aleksandar Vučić, ali zaista smatramo da podrška koju on ima kada su građani Srbije u pitanju apsolutno doprinosi tome da i mi budemo na pozicijama na kojima smo i svesni smo toga i ne treba to, niti doživljavamo kao kakvu slabost, niti to kada neko kaže doživljavamo kao uvredu. Naprotiv, mi smo ponosni što smo deo jednog šireg tima, jednog pokreta, rekao bih čak, kojem je na čelu predsednik Vučić, koji menja ovu Srbiju na bolje, bori se za nju svakoga dana i za sada, i to se može videti, beleži zaista sjajne rezultate na svim poljima i u svim oblastima života. I tu stvarno nema apsolutno ništa da se doda, ni da se kaže. Ali, kažite onda i za vas da ste se vi sakrili na prošlim izborima iza doktora Nestorovića. Što to krijete? Pa ste njega isturali u prvi plan, a onda ste zajedno gostovali na jednoj nacionalnoj frekvenciji, za koju kažete da pripada SNS, celo pre podne pred izbornu tišinu. I to je činjenica.

Najzad, što se tiče vaše ambicije da budete u posleponoćnom programu, ja vam tu ne mogu nikakav savet dati, jer nemam iskustva nikakva sa tim, ali to je za neke drugačije aktivnosti, a ne za Skupštinu Srbije. Hvala vam.

PREDSEDNIK: Dobro.

Sa replikama smo završili.

Reč ima narodni poslanik Stefan Krkobabić.

Izvolite.

STEFAN KRKOBABIĆ: Zahvaljujem, uvaženi predsedniče Skupštine.

Uvažena ministarko, uvaženi ministre, mislim da je dobro, pred pauzu smo uspeli da malo opustimo atmosferu i ubeđen sam da ćemo u jednom trenutku svakako svi biti na RTS 1 i da to nije nikakav problem.

Danas imamo puno tačaka na dnevnom redu. Pre svega bih se dotakao određenih tačaka, o ostalima će diskutovati moje kolege iz poslaničkog kluba.

Vlada Republike Srbije podnela je Predlog zakona o izmeni Zakona o privremenom uređivanju načina naplate takse za Javni medijski servis i to sa zahtevom da isti, ukoliko bude usvojen, stupi na snagu ranije nego što to predviđa uobičajena procedura. Taj zahtev, kao i sam predlog zakona, je i više nego opravdan, jer zbog povećanih troškova poslovanja Javni medijski servis, dakle RTS i RTV, mogu imati probleme u smislu stabilnog finansijskog poslovanja tokom iduće kalendarske godine.

Član 97. tačka 10) Ustava Republike Srbije obavezuje državu da se stara o uređivanju i obezbeđivanju sistema u oblasti javnih finansija, te je naša dužnost da se ovim pitanjem danas pozabavimo.

Uz dužno poštovanje prema ostalim medijima, RTS i RTV su bile i ostale medijske kuće od vitalnog nacionalnog značaja. Dovoljno je pomenuti da RTV ima programe na nizu jezika nacionalnih manjina, pre svega mislim na mađarski, rumunski, slovački itd.

Da bi smo shvatili koliko je ovaj javni servis važan za promociju, ali i konkretno praktikovanje vrednosti poput multikulturalizma, tolerancije, zbližavanja različitih vera i nacija. Zato su zahtevana sredstva u iznosu od 900 miliona dinara, koliko treba odvojiti za delimično budžetsko finansiranje rada sistema javnog medijskog servisa, ne tako visoka cena koju treba platiti kako bi ovaj sistem bio stabilan i u 2023. godini. Niti su ljudi zaposleni u istom krivi za poskupljenja koja su zbog krize zapljusnula celu Evropu, niti je za to kriva država, ali zato i jedni i drugi imamo odgovornost prema građanima Srbije da ne budu eventualno lišeni informativnog, kulturnog, zabavnog, a i sportskog programa koji nam nude RTS i RTV. Zato će poslanička grupa PUPS – Solidarnost i pravda u danu za glasanje podržati ovaj zakonski predlog.

S tim u vezi, naša poslanička grupa podržaće u danu za glasanje i Predlog zakona o dopuni Zakona o javnim medijskim servisima, koji je podnela Vlada Republike Srbije, a koji se tiče neophodnosti obezbeđivanja finansijskih sredstava za nesmetano funkcionisanje javne medijske ustanove u 2023. godini.

Objektivno posmatrano, visina postojeće takse za usluge RTV, koju plaćaju građani Vojvodine u iznosu od 299 dinara, nije velika, kao takva ne predstavlja preveliko budžetsko opterećenje za korisnike usluga, ali nije dovoljna da bi sistem održao stabilno funkcionisanje u godini koja sledi. Niko u RTV nije rasipao novac građana. Naprotiv, domaćinski su poslovali i uvećali su prihode.

Opet ponavljam, Ustav Republike Srbije kao krovni domaći pravni akt nas obavezuje da kao država obezbedimo da RTV nesmetano funkcioniše. Radio-televizija Vojvodine je nešto na čemu nam, verujte mi na reč, mnogi u Evropi danas mogu, ali i u svetu, pozavideti. To je višedecenijski svetionik upravo multikulturalizma, tolerancije, nacionalne i verske trpeljivosti, harmonije različitosti uklopljenih u jednu celinu koja se zove Vojvodina i Srbija.

Radio-televizija Vojvodine je pravi primer da je Novi Sad Evropa, da je Vojvodina Evropa, da je Srbija Evropa. Nemojmo dozvoliti sebi da jednu takvu instituciju od vitalnog značaja za javni interes dovedemo u situaciju da se isključivo bavi finansijama, a ne svim onim sadržajima koje svakodnevno emituju publici.

Uvaženi narodni poslanici, što se tiče tački vezanih za izbor sudija koji se biraju prvi put na funkciju, moram da istaknem da će naša poslanička grupa PUPS – Solidarnost i pravda podržati predloge. Možemo da kažemo da imamo puno poverenje u VSS. Smatramo da je izlišno govoriti bilo šta o ljudima koji su svojim znanjem, radom i posvećenošću stigli dotle da njihova imena danas budu pred nama u ovom svečanom domu. Oni su ipak budućnost našeg pravosuđa. Mogu samo da im uz duboko uverenje i nadu da će u danu za glasanje i biti izabrani na sudijsku funkciju, poželim puno uspeha u predstojećem radu, da uvek služe na čast i svom obrazu u svom narodu i svojoj državi i da nikad ne zaborave vanvremenske poruke Njegoša iz „Gorskog vijenca“ da pravda mora ležati u zakonima i slobodnoj volji naroda, a ne u topuzu. I cara Stefana Dušana, koji je svojim sudijama poručivao da sude po zakonima, a ne po njegovoj ličnoj volji.

Uvaženi narodni poslanici, pred nama su danas i sporazumi koje potpisujemo sa UAE i Brazilom. Vlada Republike Srbije je pokazala da je iskreni prijatelj i narod Srbije je pokazao da je iskreni prijatelj sa narodima UAE i Brazila.

Mi smo 2021. godine obeležili 50 godina prijateljstva sa UAE. Prijateljstvo sa ovom zemljom je sve samo ne floskula. Ponosni smo na to što je robna razmena sa istom 2020. godine dostigla skoro 120 miliona dolara, od čega je na izvoz iz Srbije u tu zemlju otpalo preko 93 miliona dolara.

Kažu da se prijatelj poznaje u nevolji. Mi smo od naših arapskih prijatelja dobili zajam i 2014. i 2016. godine kao vid budžetske podrške, a dobili smo ga i ove godine u visini od jedne milijarde dolara, sa samo 3% kamate. Šta je prijateljstvo iskreno i otvoreno i u teškim momentima ako ne ovo? Zato ćemo podržati sve zakone koji se tiču saradnje Srbije i UAE i u danu za glasanje biti i više nego sa zadovoljstvom za njih.

Naravno, daćemo i podršku Predlogu zakona Vlade Republike Srbije koji se tiče pravne pomoći u građanskim stvarima između Republike Srbije i Brazila.

Iskoristio bih priliku da čestitam novoizabranom predsedniku ove prijateljske zemlje Lusiu Ignasiu Luli da Silvi na pobedi i izboru za predsednika Brazila. Brazil je zemlja koja nije priznala nezavisnost Kosova i Metohije. Zbog toga uvek zaslužuje aplauz i našeg naroda, ali i u ovom visokom domu.

Uvaženi narodni poslanici, u danu za glasanje podržaćemo predložena zakonska rešenja. Zahvaljujem.

PREDSEDNIK: Hvala.

Reč ima Branimir Jovanović.

Izvolite.

BRANIMIR JOVANOVIĆ: Poštovani predsedniče Skupštine, poštovani ministre, predstavnici ministarstava, narodni poslanici Predlog zakona o izmeni Zakona o privremenom uređivanju načina naplate takse za javni medijski servis, kao i predložene izmene Zakona o javnim medijskim servisima zapravo regulišu jednu istu oblast i to je način na koji će se ubuduće finansirati javni servis.

Zbog građana Srbije najpre želim da kažem da ne bi bilo nekih nedoumica, mi na ovaj način uređujemo kako će se finansirati javni servis, dakle RTS i TRV, a nikako komercijalne televizije koje imaju nacionalnu frekvenciju. Dakle, to su dva različita pojma i smatram da ćemo ovakvim izmenama zakona naći jedan optimalan način da dovedemo da stabilnog finansiranja RTS-a i RTV-a. Na ovaj način nećemo dodatno opteretiti građane u smislu da mora da se poveća TV pretplata, već će taj deo novca koji je neophodan za finansiranje javnog servisa biti nadomešten iz budžeta. To je naravno, predviđeno budžetom za 2023. godinu.

Stabilno finansiranje javnog servisa je neophodnost u modernom društvu i mnogo je razloga za to. Najpre, na taj način mi obezbeđujemo nezavisnost u radu svakog javnog servisa. Podsetiću da je za razliku od privatnih medija javni servis osnovan od javnosti, finansiran od strane javnosti i kontrolisan od javnosti.

Kada govorimo o finansiranju važno je istaći da, kada kažemo „javni servis“, bilo gde u svetu svaki javni servis da bi obezbedio svoju egzistenciju, da bi mogao normalno da funkcioniše mora da se finansira iz javnih prihoda. Postoji nekoliko načina da se to učini. Neke zemlje u svetu to čine isključivo preko TV takse, neko preko budžetskog finansiranja, neko pribegava i drugim načinima, a negde postoji i finansiranje iz javnih donacija.

Mi ne možemo da svrstamo u istu ravan finansiranje javnog servisa i komercijalnih medija. Komercijalni mediji se finansiraju iz reklama. Za javni servis to je samo dodatni izvor prihoda koji treba da obezbedi njihovu stabilnost. Retko gde u svetu gotovo da ne postoji javni servis koji se finansira isključivo iz komercijalnih izvora. To su do skoro bili britanski javni servis BBC i japanski NHK, ali su i oni pokazali da je teško opstati na tržištu i emitovati program takvog kvaliteta i finansirati se isključivo od reklama.

Svuda oko nas u svetu su dokazi o opštem padu etičkih standarda i čini se da nikada nije postojala veća potreba za etičkim obrazovanjem. A, u vremenu u kojem živimo gotovo da je postalo takvo jedno uverenje uobičajeno da novinarstvo i etika ne mogu stati u jednoj rečenici. Smatram da novinarstvo i etika moraju da idu ruku pod ruku i novinarstvo koje nije etičko ne zaslužuje i da nosi to ime. U svemu tome javni servis ima mnogo značajniju ulogu od ostalih medija. On ima veću odgovornost, pre svega što je javni servis tako kreiran da bude u funkciji zadovoljenja osnovnih potreba svih građana. Zato je njegova odgovornost veća da se pridržava svih etičkih standarda prilikom kreiranja i plasiranja svog programa.

Javni servis treba da u domove ljudi unese najbolje iz oblasti znanja, iz oblasti naučnog dostignuća i da postavi standarde dobrog ukusa. Javni servis treba da proizvodi programe najvišeg kvaliteta namenjene svim građanima pod jednakim uslovima. On ne sme da bude ni politički, ni kulturno, ni etnički jednostran. Sve društvene grupe moraju da budu zastupljene podjednako na javnom servisu i da to bude jedan kanal komunikacije bilo da se radi o bogatima, siromašnima, sindikatima, poslodavcima ili bilo kojoj drugoj grupi, većinskoj ili manjinskoj.

Često se u javnosti postavlja pitanje da li treba plaćati TV pretplatu, odnosno taksu, da li treba finansirati javni servis iz budžeta. To smo čuli i slušamo godinama i ovde u parlamentu. Za mene je to pitanje suvišno. Naravno da treba plaćati TV taksu i naravno da treba da negujemo i da finansiramo javni servis.

Kao ljubitelj kvizova često navodim primer da jedan takmičar u kvizu na javnom servisu koji pokaže impozantno znanje dobije takvu nagradu koja je nekoliko puta niža od nagrade koju dobije pobednik nekog rijaliti programa, a koji se emituje na komercijalnoj televiziji, i to je odgovor na pitanje da li treba da plaćamo javni servis. Naravno da treba. Preko javnog servisa imamo mogućnost da promovišemo zdrave vrednosti, porodične vrednosti, da promovišemo sport, zdrav život, da se plasiraju kvalitetne kulturne emisije i mi moramo da budemo svesni da ćemo jedino na taj način, tako što ćemo obezbediti stabilno finansiranje javnog servisa i tako što ćemo konstantno unapređivati njegov rad, uspeti da sačuvamo deo medijskog prostora od štetnog uticaja koji dolazi sa svih strana.

Štetan uticaj koji dolazi sa svih strana nije karakterističan samo za nas. On je jedan svetski trend i takva je situacija u celom svetu i teško je odupreti se tome.

Pitanje uvredljivog sadržaja jedno je od najproblematičnijih etičkih dilema za sve zaposlene u medijima. Upotreba nepristojnog jezika izaziva mnogo problema, pre svega, što mediji komercijalni na taj način žele da šokiraju gledaoca, da ga zadrže kraj ekrana, da povećaju gledanost, a to je nešto čemu ne treba da pribegava javni servis. Kada javni servis emituje koncert Bečke filharmonije, neće se javiti mnogo sponzora da se reklamira za tako nešto ili javni servis koji je u obavezi da emituje program koji je namenjen bolesnim osobama ili hendikepiranim osobama, takođe taj program nije atraktivan za reklame. Zato država uvek mora da stane iza javnog servisa da bismo negovali jednu takvu instituciju i da bi javni servis imao dovoljno sredstava da pravi najkvalitetnije programe.

Nemam ništa privatno protiv ni privatnih televizija. Najlakše je da uzmemo daljinski upravljač i da promenimo kanal i da izaberemo da li želimo da gledamo fudbal, da li želimo da gledamo neku seriju na televiziji, ali očigledno, kao što sam već rekao, privatne televizije se u svom radu rukovode isključivo profitom. Javni servis mora da vodi računa o opštem interesu svih građana, da nam bude alternativa koju ćemo uvek imati na raspolaganju i da javni servis uvek bude onaj otvoren prozor koji nam omogućava jedan pogled ka normalnosti i ka pristojnosti.

Mislim da predmet naše rasprave ne treba da bude TV taksa ili finansiranje iz budžeta, već uvek treba da raspravljamo o kvalitetu programa koji emituje javni servis, a težnja javnog servisa da u svojim programima održi kvalitet često je ugrožen zakonima tržišta, jer su očigledno komercijalni mediji postali jeftini i lako dostupni.

Mi moramo da podržimo i RTS i RTV da se prilagođava vremenu u kom živimo, ali da zauzvrat dobijamo programe koji odgovaraju određenim standardima. Tu mislim na one programe koji su namenjeni deci i najmlađoj populaciji. Komercijalne televizije nemaju obavezu da prave takvu vrstu programa. Sa druge strane, javni servis ima obavezu i mora da zaštiti prava dece, da vodi računa o njihovom psiho-fizičkom razvoju, da deo programa posveti bolesnima, da ne diskriminiše ni jednu grupu u našem društvu.

Javni servis ima obavezu da omogući rasprave o svim pitanjima i da na taj način bude uporišna tačka jedne demokratske komunikacije u našem društvu.

Posebno treba obratiti pažnju na program namenjen mladima koji zauzimaju posebno mesto u našoj kulturi i našem društvu. To je jedna osetljiva populacija i treba uvek pažljivo birati poruke koje šaljemo prema mladim ljudima. Poruke koje mediji šalju mladim ljudima i te kako utiču na to da oni obliku svoj pogled na svet.

Nažalost, u Javnom servisu najčešće se govori u političkom kontekstu. Često u Skupštini svi smo negde skloni sa našeg stanovišta kao predstavnika određenih političkih partija da procenjujemo rad Javnog servisa isključivo na osnovu neke naše zastupljenosti u programima Javnog servisa.

Mi iz Socijaldemokratske partije Srbije uvek ističemo i zalažemo se da izveštavanje o političkim aktivnostima na Javnom servisu, ali i na drugim televizijama treba da bude pravično, uravnoteženo i nepristrasno. Ne treba da bude fokus samo na tome.

Javni servis se ne svodi samo na političko izveštavanje, već on ostvaruje i druge važnije uloge, kao što su edukacija, kvalitetan kulturni program, obrazovni program, promovisanje sporta, zdravog života i svih onih vrednosti koje odlikuju jedno pristojno društvo.

Danas je na dnevnom redu i finansijski plan REM-a i logično je da raspravljamo o tome u Skupštini, jer Skupština je i kontrolor i REM odgovara za svoj rad Narodnoj skupštini. Ono što želim da poručim odavde jeste da mora da se očuva nezavisnost REM-a i da ne treba da bude pritisaka ni sa jedne strane na rad ovakve jedne institucije i njena osnovna odlika treba da bude nezavisnost u radu, a ona sigurno neće biti ako konstantno trpi pritisak, bilo da su u pitanju stranke iz vlasti ili stranke opozicije.

Pred nama su i predložene izmene Zakona o državnim službenicima i podržavam predlog da se odloži obaveza sprovođenja javnog konkursa za prijem na određeno vreme. Svakako to doprinosi efikasnijem radu državne službe. Podržavam i ideju da se u narednom periodu formira informacioni sistem za upravljanje ljudskim resursima u okviru odgovarajuće službe, jer se na taj način formira jedna jedinstvena baza podataka koja se odnosi na zasnivanje radnog odnosa na određeno vreme. U mnogome će olakšati rad službe za ljudske resurse u okviru nadležnih službi.

Naravno, u obrazloženju ministar Martinović je to dobro i obrazložio i rekao je da bi ako bi smo odmah primenili, a ne odložili ove rokove, kao što predlažu izmene zakona, da bi došlo do blokade u radu sudova. To je opravdan razlog, jer čitava procedura koja se tiče konkursa je često kompleksna i složena, zahteva određeno vreme. Mislim da smo na vreme reagovali da otklonimo opasnost da ne dođe do zastoja u radu sudova.

Ali, sa druge strane želim da apelujem sa ovog mesta da ne treba neodgovorno da se odnosimo prema ovoj temi. Neodgovorno je govoriti da je pravosuđe korumpirano, neodgovorno je govoriti da su sudije korumpirane. Moramo da uvažavamo naše sudije, moramo da uvažavamo naše pravosuđe, a ne paušalno da iznosimo optužbe bez ikakvog dokaza, kao što je i neodgovorno da se stvara stereotip, da svi koji rade u državnoj upravi, da su partijski ljudi, da oni tamo ne rade ništa. To nije tačno.

Ljudi rade konkretan posao, imaju konkretna zaduženja, pošteno zarađuju svoju platu, tako da ne treba da rasprava ide u jednom takvom smeru. Ipak su to ljudi koji imaju svoje ime i prezime, ljudi koji imaju svoje porodice i ne treba niko da ih žigoše na taj način.

Još jednom želim da pohvalim rad Ministarstva za državnu upravu i lokalnu samoupravu. Taj rad je modernizovan prethodnih godina. Procedure su pojednostavljene i zaista mislim da je sada javna uprava jedna kvalitetna služba, zapravo ceo sektor je kvalitetan i uvek se nalazi na usluzi i građanima i privredi, Hvala.

PREDSEDNIK: Zahvaljujem.

Sada određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Da li još neko od predsednika, odnosno ovlašćenih predstavnika poslaničkih grupa želi reč?

Reč ima Nebojša Zelenović.

Izvolite.

NEBOJŠA ZELENOVIĆ: Zahvaljujem.

Poštovane kolege poslanici, uvaženi ministri, meni je žao što ova rasprava u kojoj se sada nalazi 21 različita tačka nije mogla da bude strukturirana tako da možemo da pričamo zaista o ključnim temama, jer pričati o izboru sudija, sa jedne strane, onda to pomešati sa radom Komisije za hartije od vrednosti ili govoriti o državnim službenicima ili govoriti o RTS-u, RTV ili šta god - jednostavno svaka od ovih tema je pojedinačno toliko velika i značajna da smo o svakoj morali imati bar po jednu sednicu.

Mislim da rasprava koja će se dešavati tokom dana možda može da baci senku na to što će sada neki novi ljudi postati sudije, predsednici sudova po prvi put u svom životu i da je to jedna velika i važna stvar o kojoj treba da se obezbedi dodatno vreme da se o njoj priča. Ipak je to veliki dan za ljude koji će sad postati sudije. Mi sa te strane mislimo da način na koji se odvijaju sednice nije dobar.

Svakako, mislimo, i sad ću krenuti po ovim tačkama koje ste vi predložili, da pričam, evo, otvorila se tema RTS-a. Dakle, ja zaista verujem da treba otvoriti na RTS-u upravo ovu temu izbora sudija i kako i na koji način se te situacije, na kraju krajeva i prisustva opozicije, kao i druge teme koje mogu da budu otvorene na RTS-u, ali iz nekog razloga one nisu aktuelne. Nisu aktuelne zato što, evo dobili smo informaciju i od izvestilaca sa raznih odbora, da imamo prvi put jednog stranačkog direktora televizije kome je jedna druga stranka progledala kroz prste, pa sad on može da nastavi da bude direktor televizije. Ja ne mislim da je to dobar put da se komunicira sloboda i nezavisnost javnog servisa.

Kakav je javni servis mogli smo da vidimo i po tom kriterijumu koji smo čuli sa druge strane, a to je da postoji nekakav procenat glasova koje ste osvojili na izborima, pa će vas sa RTS-a pozvati samo ako imate određen procenat. Ako nemate, neće vas pozvati.

To sam ja razumeo pre izbora. Znate, pre izbora sam razumeo gospodina Bujoševića kada kaže – kako mi da pozovemo opoziciju na RTS kad ona nema legitimitet, nisu učestvovali na izborima prethodnim? Evo, sad smo učestvovali, a nisam dobio taj kriterijum broja glasova da bismo mi mogli da znamo koliko sad puta mogu da se pojavim ja ili gospodin Lutovac ili Radomir Lazović ili neko iz nekih drugih opozicionih stranaka. Očigledno da taj kriterijum postoji, ali on nije javan, nego ste ga vi uspostavili. Pošto ste ga uspostavili vi ga primenjujete, pa tako kad, evo, reče gospodin Jovanov, uspeo sam i ja da dođem na RTS i da pričam u jednom, kako bih rekao, ranom jutarnjem terminu i da pričam o temi. Da, da pričam o temi, ali tada nismo mogli da vidimo pravo lice gospodina Jovanova koji se u međuvremenu kada ode na RTS zaista u emisiju prepodobi, pa onda ne koristi uvredljive izraze tamo.

Ali, šta bi RTS mogao dobro da radi? Mogao je, na primer, da otvori ove teme koje ne moraju da budu teme političara, ali na primer mogu da budu kontra punkt sad temama koje interesuju građane. Na primer, moglo bi da se priča o vodi.

Znate, taj veliki projekat iza koga se svi skrivaju i za koji svi govore da je važan i optužuju stalno – te doveli smo „Rio Tinto“, te nismo doveli „Rio Tinto“, moglo je stvarno da se ta rasprava produbi i da se ona otvori na RTS-u i da se vidi da zaista opozicija nije protiv progresa i nije protiv toga da treba ova država i da zarađuje novac, ali da jeste protiv zagađenja. I, da se zaista čuju stavovi svih. Vrlo otvoreno. Ja nemam problem da se o svakoj važnoj temi priča, ali mi ne dobijamo priliku za to na RTS-u, da čujemo šta mogu da budu alternative.

Evo, mi imamo, a ja ću zamoliti i ministarku energetike da pogleda ovaj dokument koji je vrlo važan, koji bi zapravo potpuno mogao da promeni sliku kako mi gledamo na taj rudnik litijuma i da promeni način, koje mogu alternative da budu za sve to u Ministarstvu rudarstva i energetike. Dokument se zove Zapisnik sa uvida u spise broj 310-02-1027/2021-02, gde piše na 29. i 30. strani vrlo interesantna stvar – podzemne vode u regionu Mačve, jer je ministarstvo izdalo istražne radove još jednoj kompaniji koja će istraživati litijum i Bor, a građani Srbije o tome ne znaju ništa, kaže da ispod Mačve, u toj freatskoj izdani, to znači u podzemnom jezeru najkvalitetnije pijaće vode ima ono što ja govorim unazad nekoliko meseci i što sam govorio u kampanji, a to je sad dobilo i potvrdu u zvaničnom dokumentu Ministarstva rudarstva i energetike, ima podzemno jezero koje ima vodu najvišeg kvaliteta, 4,1 metar kubni u sekundi. To znači da možete sa tim kapacitetom da napojite 14 gradova kao što je Zrenjanin. Svakog dana cele godine dokle god imate tu pijaću vodu možete da flaširate neverovatnih dve hiljade litara u sekundi ili 110 miliona litara na dan pijaće vode. To su, kažu, u tom istom izveštaju, količine koje mogu da zadovolje 85 miliona građana svakog dana. Ne Srbija, ne Zapadni Balkan, države veličine kao što je Nemačka.

Znači, mi imamo jedan resurs, čuli ste skoro predsednika da sedimo na nekoj zlatnoj žici valjda, pa sedimo ali to nije ova žica koju će on da da Kinezima, nego ova stvarna žica koja obezbeđuje dobar i kvalitetan život građanima Srbije. Mi sada upravo sedimo na njoj. Ne želim da to bude tajna. Moraju svi da čuju. Sedimo na rezervama pijaće vode koje mogu da obezbede flaširanu pijaću vodu za 85 miliona ljudi svakog dana. Novi Sad će za godinu i po dana da ostane bez pijaće vode jer se izdan novosadski troši. Nema više vode. U ovih 10 godina pet je bilo sušnih, sledećih 10 godina sedam je sušnih, sledećih 10 godina 10 je sušnih. Šta će biti glavni resurs oko koga ćemo se mi boriti? Hoće li biti litijum ili voda i koliko će da košta voda tad kada je ne bude bilo u sušnim godinama?

Na sledećoj strani tog istog izveštaja, strana 30. kaže – ovaj sistem je pogodan za distribuciju vode na regionalnom i međuregionalnom nivou i može da pomogne da se odvede voda u Srem, za beogradski, novosadski i južnobački sistem.

Imamo rešenje. Imamo rešenje, imamo vodu, i verujem da je to tema koja zaslužuje da se nađe nekad na RTS-u, može da se nađe i na RTV-u, nemam nikakav problem. Postoje stručnjaci koji su ovo napisali, koji iza toga stoje, sa kojima treba razgovarati ozbiljno, umesto toga šta treba da potrošimo vreme na to kako ćemo da se vređamo.

Druga važna tema koja može verujem, da promeni način na koji se odvija politika u Srbiji, u koju evo, stranka Zajedno predložila pre neki dan, mi verujemo da to ne svojevrsna, ako mogu tako da kažem, politička revolucija, raspisali smo konkurs tražimo gradonačelnika Beograda. Stranka Zajedno, traži gradonačelnika Beograda, među svojim članovima, među partnerskim i vladinim organizacijama, i među građanima koji skupe dovoljan broj potpisa i odluče da uđu u tu našu zajedničku borbu. Rečeno nam je da će biti izbora na proleće, pominje se mart, ili april mesec, evo, mi hoćemo da se spremimo za to. Tako da, kad neko pita da li neko hoće ili neće na izbore, evo, mi hoćemo, i to ne samo da hoćemo, mi se za to spremamo.

Ali, građani ne znaju šta su pred izbori. Verujem da nekakav servis, javni servis interesovalo da zna šta su to pred izbori. U pripremi tih propisa i procedura za jednu potpuno novu stvar u stranačkom životu. Dobio sam pitanje od stručnjaka i eksperata za te stvari koji kažu – zašto bi bilo kog građanina u Srbiji interesovalo šta jedan stranka radi unutar svojih procedura. Tu leži problem. Tu leži problem, zato što bi baš građane trebalo da interesuje šta rade stranke, jer na kraju stranke finalno i ključno odlučuju kako će izgledati život u Srbiji i za šta se bore i šta zastupaju. Evo, mi smo otvorili vrta i pokazaćemo kako izgleda taj život. Da su i druge stranke sprovodile pred izbore, pa, ne bi Mića Grčić bio direktor EPS-a nikad u životu. Ne bi bio nikakav stranački funkcioner, jel, tako.

Da ste nekada pitali građane ko su zaista ljudi koji ih predstavljaju, ko su zaista poslanici ili odbornici, pa, sigurno ne biste dobili ove kandidate koje sada imate, na svim stranama. Mi se za to borimo. Mi se borimo za to da promenimo način na koji se odvija politički život i stranka Zajedno će sprovesti prve otvorene predizbore u Srbiji. Pozivamo sve da se uključe. Svima su vrata otvorena, koji dele naše vrednosti i slične politike, da predlože svoja rešenja za Grad Beograd. Verujemo da će kroz taj postupak da ćemo dobiti dogovor na pitanje zagađenja u Beogradu, upravljanja otpadom, izolacijom, energetikom, saobraćajem, sve ono što sada muči svakodnevni život svih građana i da će to biti put da se pobedi loša vlast u Beogradu i SNS i Aleksandar Šapić. Dakle, mi se za to ozbiljno i otvoreno spremamo.

Neće više nijedan partijski vođa krojiti sudbinu i neće birati kandidate i krojiti liste tako da kandidati podnose izveštaj njemu, a ne građanima koji su prethodno opredelili svoje ljude. Zaista verujem da to zaslužuje pažnju RTS-a.

Na kraju, osvrnuo bih se na jednu stvar koja je ovde izrečena to je taj produžetak roka u kome će u sledeće dve godine da se primaju ljudi u javne službe bez konkursa, pa čak i na radne odnose na određeno vreme. To je pogrešno i loše, i to će dovesti do toga da se zaista još više učvrsti taj pritisak koji u ovom trenutku trpe svi ljudi koji očekuju da se zaposle, da rade neke ozbiljne poslove za državu, ali to podrazumeva da moraju prethodno da prođu kroz jedno sito i rešeto SNS. Da li stvarno verujete da neko može da se zaposli u domu zdravlja, bolnici, vrtiću, školi, a da prethodno nije skupio neke sigurne glasove za SNS. Ne znam koliko je sada standard u poslednje vreme, znam kad si lekar treba ti 100 glasova, iz izbora u izbore, pa je valjda dobro da što duže budeš na određeno jer si onda što duže vezan. Zamislite tog nekog mladog lekara i njegovu porodicu, prošao školovanje, najteži fakultet, završio si ga, da lečiš ljude, da spašavaš živote, ali nije dovoljno, moraš i 100 glasova da obezbediš, pa, jedni izbori, drugi izbori, lokalni, parlamentarni, predsednički, svako malo po 100 glasova. Ne znam koliki je standard kod vas u SNS za medicinsku sestru, mislim da je 50 glasova, 70, vaspitačice, spremačice, koliko spremačice treba da obezbedi, pedesetak, jel tako? I, sada vi pričate ovde o vladavini prava i demokratiji i o tome kako pobeđujete na izborima. Šta ćemo sa sudbinama svih tih ljudi, kako oni gledaju na svoj život i kako oni ulaze u taj život?

Rekli ste, što je za mene ponižavajuće i notorna neistina, da su ljudi koji ulaze u te javne službe potpuno nezavisni u svom radu, i rekli ste da niko od njih nije član, jel tako gospodine Martinoviću, niko od njih nije član SNS. Ja sam siguran da niko nije član SNS, zato što su se prethodno iščlanili, ili nikad nisu ni bili, ali ste vi prema njima stvorili obavezu, a oni prema vama obavezu usluge, odnosno kontra obavezu da bi mogli da postanu to što jesu. Hoćete da vam i dokaz. Evo, daću vam dva dokaza. Ovo je fotografija iz 2020. godine. Na toj fotografiji se nalazi gospođa ovde zaokružena Bojana Mršić Čurović, koja je tada vodila kampanju za SNS. Ta mlada gospođa je tada pokušala da izvrši jedno krivično delo tokom same predaje lista za kandidate za lokalne izbore u Šapcu, i učinila je krivično delo. Ona je dopunila dokumentaciju koja je tada bila nepotpuna SNS, i u vršenju krivičnog dela in flagranti, uhvaćena i priznala da je izvršila krivično delo da je pokušala da umuva jedan dokument u dokumentaciju koja nije bila ispravna. To priznanje u suzama izvršila pred gradskom izbornom komisijom.

Ta mlada dama je sada sudija. Ta mlada dama je sada sudija u Šapcu, gospodo. Ne znam da li ona ima vašu člansku kartu, gospodine Martinoviću, ali ovde piše, ona sedi pored kutija „Za našu decu, Aleksandar Vučić“. Izvršila je krivično delo. Gradska izborna komisija podnese protiv nje krivičnu prijavu, a onda zamenik tužioca u Šapcu Aleksandar Protiv odbaci prijavu. Zato što nema elemenata za krivično gonjenje. Kaže čovek da nema. U međuvremenu gospodin koji je odbacio krivičnu prijavu protiv mlade dame koja je sada sudija, avanzovao je u službi. On je sada tužilac, a bio je zamenik. O čemu mi onda pričamo. Molim vas, o čemu mi ovde pričamo?

Onda, sada ne znam, ponoviću, ne znam da li su te osobe članovi vaše stranke ili nisu, ali sama činjenica da rade izborne radnje za vas, da učestvuju u kampanji za vas, da sprovode različite poslove za SNS dovodi i te kako u direktnu vezu.

Ne znam da li je majka dotične mlade dame Bojane Čurović Mršić, Dragica Mršić, takođe sudija u Šapcu. Ne znam da li je ona član SNS, možda i nije, ali npr. imam zapisnik koji se našao pred VSS, zapisnik u kome njena koleginica, druga sudinica kaže da je na nju vršen pritisak da u određenom predmetu donese osuđujuću presudu protiv mene. I kaže toj svojoj koleginici, uvažena Dragica Mršić, sudija, citiram sada – ti moraš da nađeš način da ga osudiš, jer mi to svi dugujemo SNS. Pa šta je to ljudi? Šta je to, ja vas pitam sada?

Ovo što govorim, sve možete da proverite u spisima nadležnih tela. Kome, šta sme da duguje bilo koji sudija? Kakvoj stranci, bilo kome? Šta su to obavezni neki ljudi prema SNS, a naročito oni koji rade najodgovornije poslove? Ovo govorim zato što primite svaki put nekog vašeg stranačkog vojnika da radi razne poslove, pa i da bude sudija, vi ste udarili šamar svakom poštenom sudiji i svakom poštenom javnom službeniku i državnom službeniku koji taj poseo želi i hoće da radi ozbiljno, savesno i odgovorno i po zakonu.

Molim vas, molim vas, zbog svih drugih sudija, budućih sudija, budućih učiteljica, vaspitačica, nastavnika, profesora i ovih koji sada rade svoj posao savesno i pošteno, prekinite sa tim, prekinite sa tim, jer ti politički procesi koje vi sada radite na najbesmisleniji mogući način urušavaju temelje ovoga društva, ako uopšte tih temelja ima, urušavaju mogućnost da zaista imamo dobru školu, da imamo kvalitetno obrazovanje, da imamo korektne vrtiće, da imamo ljude koji svoj posao rade zato što su se za to izborili svojim znanjem, svojim profesionalnošću, svojom strukom, a ne zato što su nešto dužni Srpskoj naprednoj stranci.

Ovo mora da prestane! Ovo mora da prestane! U najmanju ruku je nedopustivo da koristite ljude koje ste zaposlili u te važne službe da učestvuju u vođenju političkih procesa protiv političkih protivnika i to se dešava stalno.

(Svetozar Vujačić: Daj imenom i prezimenom koji sudija je učestvovao, ne paušalno da pričamo.)

Dostaviću vam, pošto ima toga, to je ozbiljan predmet, dostaviću vam sve, gospodine, a možemo da sednemo i da pričamo o tome na nekom od odbora, na primer Odboru za pravosuđe. O tome kako sam praćen i prisluškivan dve godine.

(Svetozar Vujačić: Kakve to veze ima sa sudijom?)

Ima veze, ali objasniću vam i zašto ima veze, i kako je to rađeno na nezakonit način, i kako su ljudi koji su izdali ta rešenja i naloge dovedeni u zabludu da to rade mimo svih propisa i procedura. To nije samo moj slučaj, to je slučaj svakoga ovde ko je uzeo da se bavi politikom i za koga ste vi procenili da je on politički protivnik.

Ja nemam problem sa tim, ja imam potvrdu da te stvari nisu tačne i da nisu istinite i dostaviću vam sve podatke o tome. Ali, ono što mislim da je važnije, jeste da sa tom praksom mora da se stane, da jednom mora da se zaustavi, jer politički procesi koje vi vodite protiv svojih neistomišljenika, urušavajući ovo društvo i urušavajući svoje institucije, na kraju će se vama vratiti kao bumerang. Sve što ste uradili, sve što ste posejali, gospodo naprednjaci, vi ćete požnjeti. Hvala.

PREDSEDNIK: Milenko Jovanov.

MILENKO JOVANOV: Prvo ovo lično što ste rekli, pa ću vam to odgovoriti.

Dakle, vi birate način na koji ću vam se obraćati, to sam vam rekao u početku ovog saziva, u prvom obraćanju. Kada se vi obraćate pristojno, odgovoriću vam pristojno, a kada se obraćate na način na koji ste se obratili prošli put kada ste mi se obraćali, onda ćete dobiti onakav odgovor kakav ste dobili.

Ono što je bezveze malo, to je da posle toga kukumavčite danima zbog toga i vi i vaši mediji, odnosno Šolakovi mediji koji vas podržavaju, ili posle sedam dana vodite kampanju da sve i kuso i repato što postoji na tim medijima od nevladinog sektora, novinara, voditelja i svih ostalih objašnjavaju kako je bogougodna stvar da se meni lupa šamar i kako ovaj što se predstavlja kao panker ima puno pravo meni da udari šamar i da je to super.

Isti oni koji su protestvovali zbog nasilja, sada kažu nasilje je opravdano ako je protiv Milenka Jovanova ili ako je protiv nekoga iz SNS-a. To je jako zanimljivo, a voleo bih da vidim to šamaranje, inače sam strašljiv čovek, pa jedva čekam da vidim kako će to da izgleda, kao i jurnjava po ulici.

Što se tiče ovoga što ste pričali, dakle, vi ste svoj odnos prema demokratiji pokazali dok ste bili na vlasti. Jedini ko je osuđen za pritisak na birače je čovek iz vaše stranke, koji je priznao da je to radio da bi dobio oportunitet. To se desilo. Snimani ste kako pripremate drogiranje članova biračkih odbora. Snimani sastanci na kojima ste to dogovarali. Menjali ste pravilnike da biste izbacivali ljude iz Srpske napredne stranke da ne mogu da kontrolišu izbore. Poništavali ste biračka mesta sa obrazloženjem – na njima je pobedio Aleksandar Vučić, to je razlog da se poništi, to ne može da prođe. Poništavali ste izbore do onde dok ste mislili da ima smisla da se poništavaju, odnosno do momenta dok vam je Upravni sud rekao da više nema stvarno nikakvog osnova za poništavanje. E, tako vi doživljavate demokratiju.

Nemojte da ponižavate te ljude, nije tačno da iko ima kvote za Srpsku naprednu stranku da donose išta. Nemojte da obmanjujete ljude. Obmanjivali ste danima narod i vređali ljude kako za 5000 dinara pomoći državne će da glasaju za SNS. Mi na taj način ne doživljavamo ljude sa kojima živimo. Nemojte to da radite, nije korektno i nije fer prema njima.

Dakle, vi ste svoj odnos prema demokratiji pokazali u Šapcu, a građani su vam demokratski rekli da vam je vreme da budete opozicija, i vi i Dušan Petrović. Hvala.

PREDSEDNIK: Hvala.

Reč ima ministar Aleksandar Martinović.

ALEKSANDAR MARTINOVIĆ: Hvala, gospodine predsedniče.

Dame i gospodo narodni poslanici, politički proces je kada vam Državna revizorska institucija dođe u grad koji vodite i onda na nekoliko stotina stranica utvrdi brojne nezakonitosti u gradskoj upravi, u javnim preduzećima, utvrdi milionske pronevere, utvrdi krađe, utvrdi veliki broj krivičnih dela i prekršaja i posle toga u toj strašnoj partijskoj državi Aleksandra Vučića ne da ne završite u zatvoru, nego postanete narodni poslanik.

Gospodin koji je govorio pre mog prijatelja Jovanova dolazi iz grada u kome je gospodar života i smrti, dok su on i njegov politički mentor bili na vlasti, mislim na Dušana Petrovića, bio izvesni, gospodine Atlagiću, ne znam da li ga se vi sećate, zvali su ga Morava, to mu je bio nadimak – Morava. Ko god se zameri gospodinu Moravi, koji je bio u ličnoj pratnji, bio je telohranitelj inače Dušana Petrovića, taj je morao ili da beži iz Šapca ili mu je život bio ozbiljno ugrožen. Gospodin koji je maločas govorio mislim da ovo veoma dobro zna.

Ono što gospodin koji je maločas govorio očigledno ne zna, jeste sledeće. Sve ove profesije koje je on nabrajao, a koje su navodno mašinerija Srpske napredne stranke za prikupljanje glasova, znači lekari, medicinske sestre, profesori, nastavnici, vaspitačice, to su sve profesije koje je on nabrajao, nisu državni službenici i na njih se ne odnose izmene Zakona o državnim službenicima. Tako da, ja zaista ne znam o čemu vi govorite.

Dakle, mi ne pristupamo izmenama Zakona o državnim službenicima da bismo omogućili, odnosno da bismo naterali lekare, medicinske sestre, nastavnike, profesore, vaspitačice itd. da sakupljaju glasove za Srpsku naprednu stranku, jer oni nisu državni službenici i na njih se ne odnose odredbe Zakona o državnim službenicima. To biste kao narodni poslanik trebali da znate.

Mi ovde govorimo o skoro dve hiljade ljudi koji rade u sudovima i javnim tužilaštvima, o više hiljada ljudi koji rade u drugim organima državne uprave, a koji su primljeni u radni odnos na određeno vreme zbog povećanog obima posla i koji će, ako ne usvojimo izmene Zakona o državnim službenicima, od 1. januara 2023. godine ostati bez posla. To nije nikakva partijska mašinerija Srpske napredne stranke, to su građani Srbije koji rade u državnim organima na određeno vreme i čiji je posao ozbiljno ugrožen i egzistencija ako ne pristupimo izmenama Zakona o državnim službenicima.

Koliko je ova materija komplikovana govore i sledeći podaci. Dakle, Ministarstvo državne uprave i lokalne samouprave prati sve javne konkurse koji se sprovode u Republici Srbiji. Od svih javnih konkursa koji se raspišu u svim državnim organima 60% javnih konkursa uspe, 40% ne uspe, ili zato što se ljudi ne jave na konkurs ili zato što su uočene određene nepravilnosti u konkursnom postupku. U velikom broju slučajeva državni organ raspiše javni konkurs za zapošljavanje na neodređeno vreme i niko se ne javi. Zašto? Zato što su plate u državnim organima relativno niske i jedan broj ljudi nije zainteresovan da radi u državnoj upravi.

Morate da vodite računa o još jednoj stvari. Za razliku od vremena kada ste vi bili na vlasti i kada ste ljude zapošljavali tako što ih sa ulice dovedete u neki državni organ, Srpska napredna stranka, predsednik Aleksandar Vučić, još dok je bio predsednik Vlade, uveli su najpre zabranu zapošljavanja u javnom sektoru, dakle tako mi pravimo našu partijsku mašineriju, tako što zabranjujemo zapošljavanje u javnom sektoru, a sada smo u režimu kontrolisanog zapošljavanja i to kontrolisano zapošljavanje će trajati sigurno do kraja 2023. godine.

Da hoćemo od građana Srbije da pravimo partijsku mašineriju, mi bismo radili isto kao i vi, nema nikakvog ograničavanja, nema nikakve kontrole, nego daj što više uguraj u javni sektor, jer su to ljudi koji nam donose glasove. Ne, mi smo zabranili, ograničili zapošljavanje u javni sektor. Ono je sada kontrolisano i sad nam vi dođete u decembru 2022. godine i kažete – vi pobeđujete na izborima zato što vam glasove prikupljaju i menjate Zakon o državnim službenicima zato što vam glasove prikupljaju lekari, medicinske sestre i vaspitačice. Pa, vi u stvari o državnim službenicima ne znate ništa. Dakle, oni nisu državni službenici.

Ovde je bilo reči o tome da se ispod Mačve nalaze ogromne količine vode i ponovo smo čuli jedno plašenje građana. Na početku radnog dana čuli smo da će policija upadati u stanove građana bez sudske naredbe, da će moći da ih batina, da im otima stvari, da će biti ugrožena ljudska prava i slobode. Sad se plašenje građana nastavlja na sledeći način - sledeća godina će biti sušna, sve će izgoreti, nećemo imati hrane, Novi Sad za dve godine sigurno ostaje bez vode, ispod Mačve se nalazi ogroman rezervoar vode i evo vi iz SNS koji vodite državu ste toliko neuki da tu vodu ne umete da iskoristite, ne flaširate je, a možete, tako je rekao poslanik, da napojite ne znam koliko gradova veličine Zrenjanina. Pa, stoka se napaja, ne napajaju se ljudi.

(Aleksandar Jovanović: Sram vas bilo!)

Drugo, ta voda koja se nalazi…

(Predsednik: Jel može Ćuta Jovanović da ne viče? Sačekajte, ako imate šta da kažete i javite se za reč posle.)

Ne može, predsedniče, on je navikao na to uličarsko ponašanje i on misli kad se uličarski ponaša u Narodnoj skupštini da ga se neko plaši. U stvari ga se niko ne plaši. Pustite, neka pokaže svoje uličarske manire do kraja.

Ja hoću da kažem jednu drugu stvar. Ako je zaista tačno da se tolike količine vode nalaze u Mačvi, moje pitanje je – od kad je ta voda tu? Nemoguće je da se ta voda nalazi tu otkako je Aleksandar Vučić pobedio na izborima 2012. godine? Valjda je te vode bilo i pre njega? Što je niste flaširali? Što niste crpeli tu vodu? Nego, odjedanput, voda se pojavila 2022. godine, ispada da je nije bilo pre 10, 15, 20 godina. Bilo je, ali vi o tome niste razmišljali. Dok ste bili na vlasti, nikad nisam čuo, a u šest mandata sam bio ovde narodni poslanik, nikad nisam čuo od stranke kojoj ste pripadali da je govorila o zaštiti životne sredine, o zaštiti voda, o bilo čemu što se tiče unapređenja životne sredine, zdravlja građana itd. Vi tu temu danas koristite zato što mislite da će vam to doneti određenu političku korist.

Svaki dan je neka nova tema. Jedan dan je tema – evo, pronašli smo vodu ispod Mačve. Drugi dan je tema – treba da zatvorimo sve rudnike u Srbiji. Treći dan je tema nešto drugo. Ja vas pitam – jesu ti rudnici radili i kad ste vi bili na vlasti? Jel Bor počeo da radi kad je Vučić preuzeo vlast? Ti rudnici o kojima je govorio vaš zamenik predsednika poslaničke grupe, misli na Resavicu, jel su radili i kad ste vi bili na vlasti? Šta ste uradili da se poboljša položaj rudara? Niste uradili ništa, zato što vas to nije ni interesovalo.

To vas interesuje sad, u stvari, ni sad vas to ne interesuje nego vi namerno zloupotrebljavate određene teme zato što mislite da će građani da vam poveruju da ste vi ozbiljno zainteresovani da tu vrstu problema rešavate. Da ste hteli te probleme da rešavate, pa vi ste mogli da ih rešavate onda kada ste bili na vlasti. Vlast je ta koja rešava probleme. I šta ste uradili za rudare? Niste uradili ništa. Koliko ste vode flaširali u Mačvi? Nijednu jedinu flašu, ali ste zato i te kako umeli da pravite razne vrste i razne oblike kriminala, što je utvrdila Državna revizorska institucija, i te kako ste umeli da se družite sa ljudima kao što je Morava. E, budući da ste se družili sa ljudima kao što je Morava, dobili ste glasova koliko ste dobili i s obzirom na broj glasova koji ste dobili, toliko imate vremena da govorite u Narodnoj skupštini, što vam je predsednik Narodne skupštine danas veoma lepo objasnio.

PREDSEDNIK: Hteo sam da pređemo na potvrđivanje novih mandata, ali pre toga ćemo po Poslovniku, vi i vi.

Izvolite prvo vi.

TATJANA MANOJLOVIĆ: Predsedniče, ukazujem na povredu Poslovnika. Po članu 106, govornik može da govori samo o tački dnevnog reda. Mi smo ovde čuli pominjanje nekih osoba sa čudnim nadimcima i to je još jedan način kako se zloupotrebljava ne samo ovaj dom, već i nacionalno dobro, a to je Drugi program RTS-a, na kome inače mogu da se vide vrlo kvalitetni sadržaji, i edukativni i informativni, tako da je ovo nešto što bi trebalo da sprečite i da upozorite, makar bio u pitanju i sam ministar.

PREDSEDNIK: Što se tiče dnevnog reda, mislio sam da su do sada to razumeli svi, i oni kojima je ovo prvi mandat.

(Aleksandar Jovanović: Zamolite gospodina Atlagića da mi ne dobacuje.)

Nemojte, Jovanoviću, više da vičete. Ceo dan samo vi galamite ovde. Niko se vama ne obraća. Nemojte više da vičete.

Jel mogu ostali narodni poslanici da u miru slušaju jedni druge? Samo vi morate da galamite. Jel nije čudno da samo vama nešto nije po volji ceo dan? Hajde upristojite se.

Dakle, gospođo Manojlović, kada se reaguje na nečije izlaganje, onda sadržaj obavezno ima veze sa onim što je izrečeno, a o dnevnom redu vode valjda računa ovlašćeni predstavnici poslaničkih grupa. Ali razumem da je ovo bila vaša primedba na to da se nije vodilo računa u izlaganju Nebojše Zelenovića u tom smislu. Kao što vidite, ne cenzurišemo nikoga. I on je, kao i svi ostali, govorio šta je mislio, kako misli i ume da je najbolje.

Da li hoćete da se Skupština izjasni?

(Tatjana Manojlović: Da, hoću.)

Dobro, izjasnićemo se.

Reč ima Dušan Radosavljević, povreda Poslovnika.

DUŠAN RADOSAVLjEVIĆ: Hvala, gospodine predsedniče.

Kratko ću.

Član 107. povreda dostojanstva.

Preneseno jeste značenje, ali ipak zbog pojašnjenja i zbog javnosti stalno se malo u pežorativnom kontekstu ministar izjašnjavao o Mačvi i vodi. Ja sam prvi u ovom sazivu otkada je formirana Skupština pomenuo geopotencijale Mačve govoreći da su to najveći geopotencijali u Srbiji sa ogromnim količinama vode i da mi upravo pripremamo studiju izvodljivosti gde ćemo doneti…

PREDSEDNIK: Gospodine Radosavljeviću, ne treba na ovaj način da replicirate ministru.

Prijavite se za reč kao i svi ostali i govorite šta god hoćete.

DUŠAN RADOSAVLjEVIĆ: Verujte da nije replika samo želja. Nema kontekst ovaj sa Zrenjaninom da se ne stavlja u kontekst nečega što nije.

PREDSEDNIK: Dakle, kao što sam vam rekao nije način i nema razloga, sve to može da se kaže u skladu sa Poslovnikom.

Dobro, sad razumem da je reč u nadmetanju ko je prvi pričao na tu temu između vas i Zelenih, ali opet sve to može po prijavi za reč.

Imam obavezu da vas pitam da li treba Skupština da glasa?

(Dušan Radosavljević: Ne treba)

Jesmo završili sa tim?

Ne može Nebojša Cakić da se prijavi za reč, a onda Nebojša Zelenović da govori. Znači, to ne može. To je nemoguće. Vratite karticu narodnom poslaniku i nećemo ovo da radimo, ako vi ne možete da se uozbiljite ja stvarno ne mogu da vam pomognem.

Pošto su se stekli uslovi predlažem da konstatujemo potvrđivanje mandata narodnim poslanicima u Narodnoj skupštini za upražnjena poslanička mesta kako bismo omogućili njihovo učešće u radu Narodne skupštine.

Uručeno vam je rešenje RIK o dodeli mandata narodnog poslanika radi popune upražnjenih poslaničkih mesta u Narodnoj skupštini.

Takođe, uručen vam je izveštaj Odbora za administrativno-budžetska i mandatno-imunitetska pitanja Narodne skupštine koji je utvrdio da su se stekli uslovi za potvrđivanje mandata narodnim poslanicima sa predlogom da Narodna skupština shodno članu 134. Zakona o izboru narodnih poslanika konstatuje potvrđivanje mandata narodnim poslanicima: Dragani Radinović i Jeleni Milivojević izabranim sa Izborne liste Aleksandar Vučić – Zajedno možemo sve.

Na osnovu Rešenja RIK-a Izveštaja i predloga Odbora za administrativno-budžetska i mandatno-imunitetska pitanja Narodne skupštine shodno članu 134. Zakona o izboru narodnih poslanika konstatujem potvrđivanje mandata narodnim poslanicima Dragani Radinović i Jeleni Milivojević.

Čestitam narodnim poslanicama na izboru i molim da se pripreme za polaganje zakletve.

Poštovani narodni poslanici, molim vas da shodno članu 17. Zakona o Narodnoj skupštini, pristupite polaganju zakletve.

(Predsednik čita tekst zakletve, a narodni poslanik ponavlja.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodne poslanike da potpišu tekst zakletve.

Dozvolite da u ime Narodne skupštine i u svoje lično ime, čestitam na izboru za narodne poslanike i da poželim uspešan zajednički rad u tekućem mandatnom periodu.

Idemo dalje.

Reč ima Milica Đurđević Stamenkoviski.

MILICA ĐURĐEVIĆ STAMENKOVSKI: Poštovani predsedavajući, uvažene kolege narodni poslanici, bilo je reči o tome na početku ove sednice. Ovo je sedma po redu, ako se ne varam, koja je sazvana po hitnom postupku i s obzirom na to da je hitni postupak dozvoljen ako su nastale okolnosti koje nisu mogle da se predvide ili u slučaju da neusvajanje konkretnih zakona ugrožava bezbednost ili ostavlja dalekosežne posledice po državu i njene građane.

Nema sumnje da ćemo svi složiti da nije reč o takvim zakonima i da je posredi još jedan pokušaj da se apsolutno obesmisli rad Narodne skupštine. Sama činjenica da jutros niste imali kvorum dovoljno govori o tome da ni sami niste spremni, pa ste se predriblali.

Nema potrebe da dobacujete dok govorim mislim da imate dovoljno vremena da to učinite kasnije. Dakle, ponovo ste bacili Poslovnik pod noge..

PREDSEDNIK: Niko ne dobacuje, samo da znate. Dok govorite niko ne dobacuje, samo nastavite.

MILICA ĐURĐEVIĆ STAMENKOVSKI: Gospodine Orliću, veoma cenim to što vodite računa o redu na sednici, ali čini se da svaki put čujete dobacivanje kada ona dolazi iz redova opozicije, a nekako prenebregnete kada dolaze sa ove druge strane. Mislim, da kao predsedavajući, ipak treba da povedete računa da budete objektivni.

Dakle, da ne bih trošila vreme na polemiku sa onima koji dobacuju, vratiću se na svoje izlaganje….

PREDSEDNIK: Samo da kažem, da niko ne dobacuje, ali nastavite.

MILICA ĐURĐEVIĆ STAMENKOVSKI: Izvolite, hoćete da vam predam svojih dvadeset minuta, nije sporno ili ćete polemisati sa mnom konstantno sa tog mesta? Ima li uopšte razloga da to činite? Ljudi moji, mi toliko retko imamo priliku ovde da govorimo i ta retka prilika predstavlja problem. I, ta retka prilika nailazi na osudu, na dobacivanja, bez ikakve potrebe to činite. Ako ste toliko superiorni, ako ste toliko snažni, ako ste toliko moćni, ako stalno tvrdite da mi nemamo rezultate i da je svega nekolicina, desetina ili stotina hiljada građana dala nam podršku na izborima, pa čemu potreba onda da toliko budete glasni?

Dakle, hoću da se vratim na ono što je suština. Bacili ste po hiljaditi put Poslovnik pod noge, bez ikakvog razloga. Bilo bi potpuno opravdano, razumno, argumentovano da se ovu hitnu sednicu sazvali o onome što je danas goruće pitanje. Mi danas sedimo ovde, podižemo političke tenzije, pričamo večito o nekim klanovima, ovde nekim uličnim žargonom, o nekim nadimcima, konstantno se nabrajaju neki nadimci. Čekajte, da li ste svesni šta se dešava na Kosovu i Metohiji? Smrzava se narod dve nedelje. Smrzava se narod dve nedelje na barikadama. Danas su ROSU jedinice vratile Srbe južno od Ibra zato što koriste srpske lične karte. Direktor Kancelarije za Kosovo i Metohiju je tvrdio da je sporazumom postignuto da i dalje važe srpske lične karte.

Ja sada postavljam pitanje, gde je da nam danas odgovori, zašto ROSU jedinice ne poštuju taj sporazum? Zašto ste onda pružali garancije da će ti sporazumi biti poštovani. Dakle, imamo situaciju da premijerka Srbije kaže, da je zemlja pred oružanim sukobom. Zar nije to apel i alarm da sednemo i da ovde ozbiljno razgovaramo? Zar nije apel da ozbiljno razgovaramo kada Aljbin Kurti kaže, da će razbijanje barikada da podrazumeva i ljudske žrtve?

Mi danas umesto da o tome ovde diskutujemo i da imamo širok nacionalni konsenzus za odlučan odgovor, mi ovde se suočavamo sa time da neko maltene proglašava Skupštinu institucijom gde može da se ponaša kako ko hoće, da se saziva kad god ko hoće. Mi smo zaista frapirani do koje mere se relativizuje rad ovog tela, a mi smo svi u ovom telu. Ne shvatamo da time što ga unižavamo i samu instituciju narodnog poslanika obesmišljavamo.

Dakle, mislim da je bilo jako važno da kao parlament izdamo saopštenje povodom izjave i šefa misije Euleksa koji je rekao da ne zna gde je ne uhapšeni, nego kidnapovani srpski policajac. Petnaest dana ne zna gde je, a taj isti Euleks doprema hranu ROSU jedinicama koje se nalaze na severu Kosova i Metohije. Zar to nije apel našim savestima i našoj svesti da zajednički danas povodom toga reagujemo. Mislim da potpuno mašimo temu.

Govorimo ovde o nekakvim lokalnim političkim sukobima, prepucavamo se, vade se nečije afere. Na sreću, Srpska stranka Zavetnici u svojim redovima nema ljude koji imaju bilo kakve kriminalne afere u Srpska stranka Zavetnici se trudi da okupi ljude od znanja, iskustva i integriteta.

I, reći ću vam još jednu stvar, da ne bude da nisam prokomentarisala to zbog toga što nisam bila tu, mnogo puta polemisalo se na račun greške koju je načinila narodna poslanica naše stranke Sanja Marić. Načinila je proceduralni propust. Da li znate šta je uradila? Podnela je ostavku.

Pitam vas sada kada će da podnesu ostavke mnogi koji su uhvaćeni u krivičnom delu? Šta bi sa ostavkom Nebojše Stefanovića, koga su vaši gradski i opštinski odbori optuživali da je, ni manje ni više, prisluškivao predsednika Republike? Pa, ti isti gradski i opštinski odbori sada ga sačekuju po Srbiji. I vi znate o nečemu da govorite?

Neka mi neko navede u novijoj srpskoj političkoj istoriji primer takvog stepena političke svesti i odgovornosti - da vrati mandat narodu zbog proceduralne greške.

(Milenko Jovanov: Kakve proceduralne greške?)

Zato što je iskoristila karticu drugog poslanika, a ovde ne govorimo o krivičnom delu, nego o ugrožavanju bezbednosti predsednika Republike i to čini ministar i to čega ministar? Vojske, a prethodno policije.

Dakle, dajte malo prestanite da sve banalizujete, jer nije vaša bašta puna cveća. Mnogo je korova i to vi sami dobro znate, ali ja vašu baštu da čistim neću i vaš korov da čistim neću. To morate da učinite sami.

Razgovarano je o tome da će do kraja godine biti sazvana sednica na kojoj ćemo diskutovati o Izveštaju Evropske komisije. Vi sami znate da je Izveštaj Evropske komisije takav da apsolutno nedvosmisleno traže priznanje nezavisnosti tzv. Kosova ukoliko želimo da nastavimo proces evropskih integracija. Volela bih da me neko iz Vlade u tome demantuje. Međutim, to je samo potvrda njihove dugogodišnje prakse koja je sada dobila na intenzitetu i na ubrzanju, gde oni potpuno otvoreno ističu u prvi plan nekakav francusko-nemački model za rešenje kosovsko-metohijskog čvora, a ja vas ovde slobodno pitam – imamo li mi srpski plan? Gde je nama srpski plan?

Postavlja se pitanje zašto se uporno pozivamo na Briselski sporazum čija tačka 14. dopušta Prištini integracije u Evropsku uniju? Pročitajte taj Sporazum. To ste vi, ljudi, potpisali, tvrdeći da je to veličanstvena pobeda, 5:0, ni manje ni više. Za koga 5:0? Za koga 5:0? Za Kurtija? Za Prištinu? Za Brisel? Nisam baš videla da se na semaforu promenio rezultat u našu korist.

Tvrdili ste da donosite mir, da donosite stabilnost. Narod u decembru mesecu se smrzava na barikadama. Ne upirem ja prstom u vas kada govorim o Kosovu i Metohiji. Vi ste samo saučesnici jedne pogrešne politike, jer ste dopustili ekstremistima da u svojim apetitima budu još zahtevniji, jer ste tvrdili da ćete time da obezbedite nekakav sporazum i nekakav kompromis. Vidimo da ga nema. Znači, vaša politika je bila pogrešna. Očigledno ste obmanjivali svesno ili nesvesno.

Postavlja se pitanje gde je kraj? Ako vidimo da je Briselski sporazum potpuno devastiran, kada ćemo da ga poništimo? Evo, mi iz Srpske stranke Zavetnici, a uverena sam da imamo podršku za to i od kolega iz koalicije NADA i iz Srpskog pokreta Dveri, vas sada javno pozivamo ovde - poništite Briselske sporazume, ljudi. Gotovo je više.

(Milenko Jovanov: I Kurti to isto!)

Ma, Kurti ih nikada nije poštovao. Njega ne interesuje sporazum. Da li znate šta ga interesuje? U onom delu gde Srbija ispunjava uslove, zajednica srpskih opština. Da li zaista verujete da će neko da osnuje zajednicu srpskih opština?

Dajte da se vratimo obnovi naših institucija. Dajte da vratimo naše institucije na severu Kosova i Metohije. Dajte da vratimo civilnu zaštitu koja je garantovala bezbednost. Mi smo bili spremni, to svedoči o našoj dobroj nameri i svedoči o tome da mi nismo stranka koja će da kritikuje državu, da se ovde u parlamentu usvoji zahtev za vraćanje srpskih bezbednosnih snaga na Kosovu i Metohiji, da svi dignemo ruku, pa da vidimo ko je taj koji neće, a taj koji neće treba da pogleda onu majku koja rida u Velikoj Hoči zato što joj oduzimaju vino i imovinu kojom se ta porodica hrani.

Ovde je trebalo da stanemo sve zajedno iza tog zahteva, da postignemo nacionalni konsenzus i da se na taj način suprotstavimo onima koji pokušavaju da nam ospore ono što piše u Rezoluciji 1244. Mislim da je to bila prava prilika da pokažemo političku i nacionalnu odgovornost.

Bilo je dosta reči i o Radio-televiziji Srbiji, uopšte o Javnom servisu i ja ću podsetiti da je predsednik Republike svojevremeno obećao građanima Srbije da će ukinuti pretplatu. To obećanje, uprkos činjenici da je prošlo više od deset godina upravljanja državom od strane vaše političke opcije, nije ispunjeno. Ja na njemu neću insistirati zato što mi kao državotvorna stranka poštujemo instituciju Javnog servisa, iako, složićemo se svi, njegova uređivačka politika bi mogla i morala biti drugačija.

O uređivačkoj politici Radio-televizije Srbije ili uopšte o Javnom servisu mislim sve ono što je mislila Srpska napredna stranka dok je bila u opoziciji. Ni manje, ni više od toga. Spekulisalo se ovde ko je koliko puta gostovao na RTS-u. Evo, kolega se pohvalio da je gostovao jednom, to je konstatova kao određeni uspeh, a ja ću vam reći da ja nisam gostovala nijednom. Od izbora – nijednom. Niti ja, niti bilo ko iz Srpske stranke Zavetnici nismo imali poziv da gostujemo na Radio-televiziji Srbije, ali ne merim svoj odnos prema RTS-u na osnovu toga koliko smo mi gostovali, ali vodim se mišlju, evo, pravo da vam kažem, da podelim sa vama moju intimu, da se prijavim za onaj kviz „Slagalica“, jer je to jedini način da se pojavimo na Radio-televiziji Srbija. Ne vidim drugi.

Ne govorim ovo sa namerom da se bavim medijskom scenom Srbije, koja je poražavajuća, ovo govorim zbog toga što smatra da ukoliko toliki mrak bude bio, ukoliko toliki pritisak bude bio i ukoliko budemo Srbiju delili na one koji gledaju „Pink“ i na one koji gledaju „N1“ neće biti dobro. Akumulira se nezadovoljstvo. Nemojte da delimo Srbiju po tom kriterijumu. Dajte da se otvori prilika da tamo razgovaramo o svim ovim važnim temama o kojima je i danas bilo reči.

Takođe, moram da se osvrnem i na ovo vaše ponovno odlaganje javnog konkursa. Znate šta, kažete nema materijalnih uslova da se održe javni konkursi. Kažete da vam je potrebno da takve materijalne uslove obezbedite da se sačeka do 2025. godine. Sumnjam da su bilo kakvi materijalni uslovi potrebni da se raspišu, odnosno primene javni konkursi za javnu upravu. A znate šta je po sredi? Radite isto ono što ste kritikovali kod prethodne vlasti – zapošljavate partijske kadrove.

I nisam ja rekla ovde ništa novo, samo se postavlja pitanje da li vi mislite da Srbija više ima materijalne uslove i logistiku da trpi to? Da li vi mislite da Srbija može da izdrži hordu partijskih kadrova fiktivno zaposlenih, koji uopšte ne idu na radna mesta? Da li vi vidite koliko nam je ljudi otišlo iz zemlje? Pogledajte rezultate poslednjeg popisa. Pa, mi da imamo svesti zašto smo ovde, zašto nas je narod poslao, mi bismo seli ovde da razgovaramo kako je moguće da smo izgubili od poslednjeg popisa toliki broj građana, šta su uzroci, da se pogledamo u oči i da vidimo da li možemo da zaustavimo taj talas. Mislim da je to bilo veoma važno.

(Marko Atlagić: To nije nikada bilo.)

Da li je to nekada bilo ili nije, ne možemo tražiti izgovore u tome što se nikada nije desilo ranije. Ako konstantno kritikujete prethodnu vlast, mislim da bi bilo dobro da uradite i nešto drugačije.

Ja sam 1. decembra podnela poslaničko pitanje premijerki Srbije Ani Brnabić, gde sam je pitala – šta je sadržaj non pejpera koji je upućen? Ne znam da li ovde ima relevantnih da mi na to pitanje odgovore. Ona nije prisutna, jer ova sednica je toliko hitna bila da na nju nije stigla da dođe ni premijerka, a toliko je hitna i toliko je važna i toliko je urgentna. Što je hitna? Ako je hitna, znači da je goruća za državu. Ako je goruća za državu, ja bih želela da vidim premijerku ovde. Mislim da bi to bilo jako važno.

Postavljam pitanje. Istekao je rok od 15 dana da mi odgovori, da mi odgovori na prosto pitanje – šta sadrži non pejper koji ste poslali? Kakav je zvaničan stav srpske države po pitanju francusko-nemačkog plana? Ili ćemo taj stav da usaglasimo na proleće, kada Makron dođe u Srbiju, pa onda kako se on bude ponašao, u zavisnosti od toga da formiramo svoje stavove? Mislim da je jako važno da budemo u ovom trenutku svesni da ako insistiramo na tome da Srbija nikada nije bila u gorim okolnostima, da su pritisci do sada najveći, da potražimo način da se tome suprotstavimo.

Videli ste stav Ministarstva spoljnih poslova Ruske Federacije. Videli ste da je ambasador Harčenko dobio određeni vid diplomatskih instrukcija da podupre naša zalaganja za očuvanje stabilnosti na Kosovu i Metohiji i za pružanje podrške srpskom narodu na Kosovu i Metohiji. Zar nije bilo logično da ga Vlada i nadležna ministarstva i kancelarije hitno kontaktiraju po tom pitanju i vide na koji način Ruska Federacija može da nam pomogne u ovom trenutku? Možda može, možda ne može, ali dajte da vidimo, da razgovaramo. Zašto to nije tema?

Vi ste po nalogu Brisela samo u ovoj godini, evo, ovde razgovaramo o diplomatskim odnosima sa određenim državama, pazite kome ste sve uveli sankcije, samo zbog Brisela, Gani, koja je povukla priznanje nezavisnosti tzv. Kosova, Siriji, sa kojom imamo izuzetne odnose, koja je toliko stradala, da samo još fali Srbija da uvede sankcije, koja takođe nije priznala nezavisnost tzv. Kosova, Maliju, koji nije priznao nezavisnost tzv. Kosova, Belorusiji, čiji je predsednik došao 1999. godine, kada su nam svi slali bombe, on je došao sa humanitarnom pomoći.

Ovo je vreme snegova, vreme zima, da se pokažu tragovi, a kada se otope snegovi, ostaće samo sramota, ako budemo ovo radili sa prijateljskim državama, ostaće sramota naša.

Kakva je to misija diplomatska da uvodiš sankcije onim zemljama koje ti pomažu? Pre nekoliko dana izdato je saopštenje, kažu – Srbija se zahvaljuje svim zemljama koje su povukle priznanje. Kako im se zahvaljuje? Tako što im uvodi sankcije. Evo, rekla sam kome. Vi očigledno ne želite da čujete. Ja bih volela da se to nije desilo. Ja ne likujem nad tim. Najsrećnija bih bila da mi, recimo, Belorusiji i beloruskom narodu nismo uveli sankcije, ali to smo učinili zbog Brisela.

Kako nam vraćaju? Vraćaju nam tako što njihovi ambasadori poručuju, kažu – do katoličkog Božića barikada neće biti. Vraćaju nam tako što kažu da ne znaju gde je srpski policajac. Vraćaju nam tako što nam kažu da samo u slučaju Srbije postoji Poglavlje 35. Vraćaju nam tako što Kipru nisu pravili problem oko Severnog Kipra da postane članica EU, Srbiji prave problem. Vraćaju nam tako što nam konstantno prete, omalovažavaju nas. Eto, tako nam vraćaju.

Zato Srpska stranka „Zavetnici“ insistira na tome da se u ovom parlamentu što pre sazove sednica nova, gde ćemo zajednički usvojiti platformu sa crvenim linijama, konkretizovati naše dalje poteze, postaviti se prema aktuelnom trenutku, ne samo po pitanju Kosova i Metohije, već i po pitanju svih drugih geopolitičkih i spoljnopolitičkih izazova. Nema razloga, ako je Briselski sporazum iznad našeg suvereniteta, bojim smo da smo bacili i Ustav pod noge, a ne samo Poslovnik, kao što je to danas učinjeno.

U nameri da diskutujemo o ovim važnim pitanjima, sve vas pozivam da ne politizujemo nadalje ovu političku diskusiju i da budemo odgovorni zbog našeg naroda koji se nalazi na barikadama na Kosovu i Metohiji i gde se i na Rudaru danas odvija najveći skup Srba na Kosmetu. Hvala vam. Živela Srbija.

PREDSEDNIK: Politizovano ili ne, bilo je minut i nešto više preko onih dvadeset. Toliko na temu da je bilo ko uskraćen.

U svakom slučaju, tih 21 minut i nešto je bilo bez ikakvog dobacivanja. Da vam bude jasno da sam sve vreme pratio, a i ljudima koji ovo gledaju. I naravno, svih 21 minut i nešto bilo je na RTS-u u direktnom prenosu, pošto sam primetio da ste zabrinuti za to. Dakle, bili ste na RTS-u ponovo.

Samo da proverim da li neko želi da ukaže na pitanje dnevnog reda?

Ne želite? Sad je bilo u redu? Hvala vam.

Reč ima Milenko Jovanov. Izvolite.

MILENKO JOVANOV: Da ne politizujemo političku diskusiju, ne znam kako ćemo to uspeti. Ako imate neki savet, molim vas, dajte nam, ja ne znam kako da ne politizujemo političku diskusiju. To je malo oksimoronska misao.

Ovo je bilo lepo demagoško obraćanje građanima, u stilu – u svetu postoji jedno carstvo, ajde da se svi skupimo, znate, Srbi su ugroženi, mi sad ovde nešto politizujemo, a oni su ugroženi, evo mi treba da ih branimo, a oni su ugroženi, ali evo ja tu, a vi se tu svađate. A onda kažete da smo horda. Onda opet u sledećoj rečenici – znate, mi smo tu da branimo, hajde svi da se dogovorimo, ali ste izdali Srbiju potpisujući ne znam ni ja šta.

(Srđan Milivojević: Jeste.)

PREDSEDNIK: Bez dobacivanja, Milivojeviću.

MILENKO JOVANOV: I zato Vučićevog sina i brata hoćeš ko Gadafija u šaht. Jel tako? Pošto vičeš da jesmo. Zato što kažeš da jesmo, zato Vučićevog brata i sina hoćeš u šaht kao Gadafija. Klimaš glavom, da. Dobro, hvala što smo razumeli to. Odlično sam te razumeo.

Svaka naredna rečenica demantuje prethodnu. Teško pratiti tok misli. Ali, ono što sam uspeo da uhvatim, to je da smo imali proceduralnu grešku tako što ste krali na glasanju. To je procedura. Pogrešila u proceduri, pa glasala s tuđe jedinice. Ali, nije ni to. A ko je ustao i rekao – ja sam joj rekao to da uradi? Jel i to proceduralna greška? Jel to proceduralna greška? Ali, nema tu proceduralne greške.

Nemojte da izmišljate. Sad, vi ste divni i odgovorni, a svi su ne znam ni ja šta.

Da ukinemo Briselski sporazum? I šta onda, da damo apsolutni legitimitet onima koji nas danas napadaju, Kurtiju i onima koji ga podržavaju? Evo vam te neodgovorne politike na delu. Lepo zvuči, ukinite sve, da se vratimo tamo, da mi uradimo ne znam šta, a niko ne priča o tome šta je sledeći korak i šta je posledica. Šta je posledica? Da im damo apsolutno sve argumente u ruke, da kažu – vi ste ti, jer smo uvek mi krivi i kad nismo krivi, oni kažu da je Srbija kriva. I kad ispunimo sve što je naša obaveza, oni kažu – Srbija je kriva, a onda da uradimo nešto, da im kažemo – e, sad ste stvarno krivi i sad imamo puno pravo da radimo šta hoćemo. E, to vam je ta neodgovorna politika.

Tako da, tom demagogijom probajte negde drugde. A nije vam loša ideja da se prijavite na zabavni program RTS-a. Tamo otprilike i pripadate. Hvala.

PREDSEDNIK: Još dva minuta na RTS-u, jel to?

(Milica Đurđević Stamenkovski: Mogu li da dobijem repliku?)

Još dva minuta na RTS-u, izvolite.

MILICA ĐURĐEVIĆ STAMENKOVSKI: Gospodine Jovanov, najpre, da se razumemo, „Slagalica“ je edukativni program. Preporučujem da pogledate, možda nešto naučite.

Što se tiče ove vaše opaske, znate kako, ja mislim da sve i kad bih otišla u zabavni program da bih vam i tamo smetala, znate, jer ovo konstantno merenje vremena – pa, da li sam na RTS-u, pa da li nisam na RTS-u, pokazuje svojevrsnu frustraciju. Ali, nema razloga da budete frustrirani zato što, na koncu, vi toliko kontrolišete sve medije da je beznačajno da li ćete mi dati minut ili dva.

Htela bih samo da vas zamolim da kao šef poslaničke grupe vladajuće stranke ipak pročitate Briselski sporazum, red bi bio. Ja znam da vi slepo verujete kada vam kažu da je to dobro za Srbiju i da vi ne dovodite u pitanje, ali naprosto nekako bi bilo odgovorno da obratite pažnju, pa ćete videti tamo da je tim Briselskim sporazumom data mogućnost da Srbija ne sputava Prištinu u evropskim integracijama, a sada nas to čeka kao problem. Sad mi možemo da idemo da se divimo u nedogled tom Briselskom sporazumu, ali nećemo time postići ništa dobro za Srbiju i što pre to shvatimo lakše će nam biti.

Vi se uporno koprcate u živom blatu i samo dublje tonete. Dajte, ljudi, nije sramota pogrešiti. Izađite i recite – narode, pogrešili smo, preveslali su nas naši prijatelji iz Brisela, savetovali su nas pogrešno razni Blerovi, nismo tada ispravno postupili, verovali smo da radimo pravu stvar, verovali smo da ćemo kupiti vreme za Srbiju, a zapravo smo postigli da je Srbija ispunila sve iz Briselskog sporazuma, a da jedna stvar koja je bila za nju važna ni do dan danas nije ispunjena.

Vi se ne pozivate na Briselski sporazum sada kada tražite vojsku i policiju, nego se pozivate na Rezoluciju 1244, a kada smo mi o toj Rezoluciji…

(Predsednik: To je bilo tih dodatnih dva minuta za RTS.)

…govorili vi ste rekli da je naša politika pogubna i da bi uništila zemlju za 10 dana, pa izgleda da ste vi došli sada na pozicije naše politike.

PREDSEDNIK: Očekivao sam da čujem obrazloženje kako se to proceduralnom greškom glasa na dve jedinice u isto vreme.

Reč ima Milenko Jovanov.

Izvolite.

MILENKO JOVANOV: Nećete to čuti zato što postoji neko…

(Milica Đurđević Stamenkovski: Kako se prisluškuje predsednik države?)

To je beše dobacivanje sporno.

Ne, ne, meni je super. Ja volim. Rekao sam, niste bili tu, ali dobro je da ste se lako priključili vašim kolegama koji vam, inače, i aplaudiraju i daju podršku, koji jedno rade kada su oni u pitanju, a sasvim drugo kada smo mi u pitanju. Dobro je da ste uhvatili taj ritam, tamo i pripadate.

Postoji jedna druga stvar. Ne daj Bože da smo se približili vašoj politici. Toj neodgovornoj demagogiji, tom olakom sipanju demagoških fraza nikada ne smemo da se pridružimo, zato što moramo da vodimo računa o tome šta su posledice politike koju vodimo.

Mi smo krivi zato što Priština nije ispunila svoje obaveze? Mi smo krivi? Kako nikada u svom delovanju ne napadnete onom žestinom kojom napadate vlast u Srbiji one u Prištini? Kako nikada tu žestinu ne pokažete? Zašto vi kada organizujete skupove pred predsedništvom napadate našeg predsednika, a ne napadate Kurtija? Ni reč o Kurtiju. Odete na barikade, pljujete i psujete po srpskoj policiji. Po srpskoj policiji pljujete i psujete na Jarinju i onda posle toga kažete – mi tako protestujemo. Tako protestujete? Uvek po državi Srbiji protestujete, veliki nacionalisti.

Znate šta me frustrira? Frustrira me kada visite na „N1“ u dva, četiri, šest, osam i matine i na „Novoj S“, a onda odete na „Raša tudej“, pa pričate kako, eto, ima medija, a misli se na provladine medije, pošto u pozadini ide slika predsednika ovde dok govori i optužujete vlast kako se priprema da uvede sankcije Rusiji. Gde su te sankcije? Gde su sankcije Rusiji? Žalite se Rusima na to šta radi naša vlast. Koja je vaša zemlja? Rusija? Nema za mene razlike između onoga ko trči da se klanja Vašingtonu ili Moskvi ili Pekingu ili Berlinu. Samo Srbija, gospođo! Samo Srbija!

(Milica Đurđević Stamenkovski: Može li još dva minuta?)

PREDSEDNIK: Vi biste ceo dan na RTS-u? Kad dođete. Moraće da ostane za sutra nastavak.

Ovlašćeni predstavnici?

Reč ima Srđan Milivojević.

SRĐAN MILIVOJEVIĆ: Poštovani građani Srbije, danas svedočimo još jednom skandaloznom načinu sazivanja sednice Narodne skupštine. Prisustvuje jednoj demonstraciji ogoljene, osione bahatosti. Očevici smo do sada neviđenog političkog kukavičluka SNS koja je suočena sa strmoglavim padom rejtinga u mulj naprednih mafijaških, kriminalnih afera i sada ne smeju da puste slobodnu raspravu, ne smeju da puste da se u Skupštini Srbije čuje da neko traži zakon o vraćanju penzija, da neko u Skupštini Srbije zahteva formiranje anketnih odbora.

Žao mi je što tu nije narodni poslanik Vladimir Orlić, jer narodni poslanik Vladimir Orlić je u obrazloženju za spajanje rasprava svih tačaka dnevnog reda u jednu naveo, pazite sada, antologijsko objašnjenje za enciklopediju političkog delovanja u Srbiji. On kaže – predlozi akata međusobno su uslovljeni, a rešenja su u njima međusobno povezana.

Evo, pitam vas, građane Srbije, da li i kakvu povezanost možete naći između saglasnosti na Finansijski plan Regulatornog tela za elektronske medije za 2013. godinu, Potvrđivanju ugovora o izručenju između Republike Srbije i Ujedinjenih Arapskih Emirata i izboru sudijskog pomoćnika u Surdulici? Evo, neka mi kaže najpametniji ili skoro pa najpametniji do vas, neka mi on objasni kako može da se ovo stavi u koleraciju.

Ja sam razmišljao i u stvari ja sam shvatio šta je hteo da kaže poslanik Orlić. On je zaključio da će šef mafije jednog trenutka da pobegne u Ujedinjene Arapske Emirate, da će otuda da izruče po zakonu o izručenju na zahtev sudije iz Surdulice, jer on će potpisati taj zahtev o izručenju, a onda treba regulatornom telu, REM-u, dati još para kako bi dobili petu nacionalnu frekvenciju i na svim nacionalnim frekvencijama posmatrali doček našeg svetskog šampiona u organizovanom kriminalu na nacionalnom stadionu od 900 miliona evra. Svaka čast! Divno ste to smislili. Apsolutno podržavam vašu ideju da je to u tesnoj korelaciji i da će se to desiti.

Uprkos maksimalno uloženom naporu, čak sam, evo, konstatovao i ovog skoro pa najpametnijeg, jer tu je, a nije tu više čuvar robnih rezervi u zimskom periodu, onda ste možda i najpametniji, ja sam pitao - u kakvoj su korelaciji Finansijski plan, Komisija za hartije od vrednosti, ugovor o pravnoj pomoći u građanskim stvarima između Republike Srbije i Federativne Republike Brazil i izbor predsednika suda u Jagodini?

Malopre smo po N-ti put čuli kako glasi poslanička zakletva. Kaže: „po najboljem znanju i umeću služićemo građanima Srbije, pošteno, savesno i verno čuvati ljudska i manjinska prava i braniti Ustav“. Jel ovo najbolje što znate? Ovo? Jel ovo pošteno? Niko ne sme ni da me pogleda, ni da klimne glavom. Evo, ima jedan klima glavom, lako se klima praznom glavom. Ja znam, to je vrlo lako. Idemo dalje.

PREDSEDAVAJUĆA (Sandra Božić): Gospodine narodni poslaniče, gospodine Milivojeviću, ja vas samo molim da budete pristojni i bez uvreda.

SRĐAN MILIVOJEVIĆ: Na dnevnom redu današnje sednice je davanje saglasnosti na Finansijski plan REM-a. Šta sada mi treba da radimo? Šta ste obećavali u kampanji? Jel se sećate, građani Srbije, obećanja Aleksandra Vučića? Ukinućemo TV pretplatu, ali ćemo da vam uvedemo TV taksu. Pojeftiniće struja, ali će poskupeti električna energija. Neće poskupeti gorivo, ali će poskupeti dizel i benzin. To su te politike „tri šibice“ koje imaju svoj rok trajanja i zbog tog roka trajanja nabijate 28 tačaka u jednu, misleći da mi ne možemo da diskutujemo sa vama o tome.

Znate, kada imate amneziju, lako vam je da imate čistu savest. Malopre sam čuo jednog poslanika ovde, zajedno smo bili poslanici u istoj ovoj sali, kaže – bivši režim, misleći na nas iz DS, nikada slovo nije kazao o zaštiti životne sredine.

U ovoj sali ovde, 16. novembra 2010. godine donet je Zakon o zaštiti životne sredine. Znate kako je taj poslanik diskutovao? Znate kako je diskutovao? Znate koja mu je ključna rečenica bila? „Aleksandre Vučiću, dabogda sreće nemao“, to je on kazao, ne ja, ja samo njega citiram, 16. novembra 2010. godine u ovoj sali. I, evo, kada vidimo ko ga brani, ispunila mu se kletva. Znači, on je takođe kazao, kletve se ispunjavaju.

Kada govorimo o RTS-u, tu je bio gospodin Orlić, pa kaže, dva minuta Milice zavetnice, pa dva minuta na RTS-u Boška Obradović. Pa ne tražimo mi slobodu medija da nas vidimo dva minuta na RTS-u, ja hoću na RTS-u da vidim vest da istaknuti član SNS, Veljko Belivuk, je imao policijsku legitimaciju i hapsio ljude na inauguraciji predsednika SNS, Aleksandra Vučića, maja meseca 2017. godine, 31. maja., da je u prisustvu policije zavrtao ruke novinarki Lidiji Valtner, otimao kamere, nosili ste ljude. To hoću da vidim na RTS-u.

Hoću na RTS-u da vidim da ovde u Srbiji postoji neka plantaža Jovanjica, gde je nađeno tona i 600 kilograma marihuane, a onda mi 5. oktobra 2021. godine, iz Dubaija stečajni upravnik Specijalnog suda za organizovani kriminal, Aleksandar Vučić kaže – pa, svaka kuća u Srbiji ima tonu marihuane. Moja nema. Možda imate vi, gospodine Jovanov, ali to onda u specijalni sud, pa kažite imam ja, ali nemojte ovde da nam priznajete.

Hoću na RTS-u da vidim dok glumite kandidate ovde za bele anđele, ko je narodni poslanik iz SNS koji je krao struju, pa onda ne mogu da mu sude sudije koje su se učlanile u SNS, pa je račun za krađu struje 1,2 miliona evra, a on se nagodi za 10 hiljada dinara da prizna priznanje po oportunitetu. Sedam puta hvatan u krađi struje. Pa ne znate ko je, raspitajte se, pogledajte oko sebe.

Ne znate ni ko je stric Marka Miljkovića, nas optužujete za advokate i ko je deda.

(Milenko Jovanov: Ko je?)

Pa, ne znam, pogledajte nemate valjda tortikolis, tortikolis to je krivošijost, samo okrenite glavu na levo ili na desno, ne u nas da gledate. Marko Miljković nije kazao da mu je deda Zoran Lutovac, ni Miki Aleksić, ni ja, nego je kod vas pokazao. Pa, zapitajte se vi ko, pa, onda negirajte, pa kažite - nije. Nije nikoga označio iz DS da ga je vodio kod predsednika izvršnog odbora, Darka Glišića, nego je vas označio. U vaše dvorište pogledajte. Suviše lako uzimate teško breme osude drugih, a olako odbacujete breme samoosude, lako breme samoosude.

Hoćete da donesete zakon o policiji? Da li ima javne rasprave na RTS? Nema. Kako vodite javnu raspravu? Pričate malopre što napadate predsednika Vučića, ne napadate Kurtija? Pa, što vi ne slušate Kurtija nego slušate svog predsednika? Što vam nije palo na pamet da Kurtija slušate, nego svog predsednika prisluškivali?

Za kraj ovog svog izlaganja, hteo bih da pitam i ministarku pravde, koja nažalost nije tu, da mi protumači, pošto kažete da nemate pojma kako izgledaju partijski sudovi SNS, slušajte ovo pismo Glavnom odboru SNS: „Poštovani članovi Glavnog odbora SNS, prinuđeni smo da vam se obratimo ovako zbog nepravde. Mi smo zaposleni u Osnovnom sudu u Aranđelovcu. Glasali smo i glasaćemo za SNS“. Pismo Glavnom odboru SNS, ministru pravde i Državnom veću sudioca, zaposlenih suda u Aranđelovcu. Toliko o partijskom nezapošljavanju.

Za kraj reč dve o ovom zapošljavanju na određeno vreme. Zapošljavate ljude na određeno vreme da biste ih ucenjivali, da bi glasali za vas, zato i produžavate rok do sledeće godine, jer znate da će sledeće godine Vučić da vam obori Vladu i da će biti novih izbora, da biste te ljude ucenjivali.

Građani Srbije, dajem vam reč, nikada više niko neće raditi na po godinu dana i biti prisiljavan da glasa za bilo koju političku opciju kada naprednu mafijašku organizaciju sklonimo sa vlasti. Dajem reč, nikada više, ali dajem reč i neće biti amnestije za one koji su to radili, to da znate. Neće biti amnestije.

A vas građani Srbije, zbog zakona o policiji, u ime istine, u ime pravde, u ime slobode, pozivam na javnu raspravu na „Gazeli“, u januaru mesecu, ako odredbe ovog sramotnog zakona ostanu na snazi. Dole tiranin! Živela slobodna Srbija!

PREDSEDAVAJUĆA: Milenko Jovanov, izvolite.

MILENKO JOVANOV: Zaista je enigma da ovako jednog raskošnog političara njegova stranka ga ne predloži za poslanika, nego ga predlaže druga stranka, to je stvarno neverovatno.

To da se i dalje igrate pravljenjem, sada pravite dopise sa slikama ptičicama, ovoga bifteka, nije biftek, nego kotlet, jagnjeći, to ste završili, sada pravite dopise u ime, odlično je to, znam da vi volite da se igrate time. Nije to baš uobičajeno u tim godinama da se čovek takvim stvarima bavi, ali, Bože moj, svako ima svoje zanimacije.

Ponovo pretite, hoćete sve da nas strpate u šaht kao Danila Vučića i Andreja Vučića, jeste li to svima namenili? Jeste li to svima…

(Srđan Milivojević: Sami ćete u šahtove.)

Sami ćemo u šahtove? Sami sebe ćemo u šahtove? Nemate sramotu da govorite o tome, vređate Marka Atlagića ovde, smejete se svi kompletno kako ga vređa, a cvilite kao deca danima – Jao, Milenko nam rekao ovo, Milenko nam rekao ono, jao uvredio me je, jao svašta mi kaže. Tri dana kažete, šta me briga, kakve veze ima da li je rekao ili nije? Šta ti je smešno kada vređa Atlagića? Što nisi digao Poslovnik da se buniš, a nije bitno kada se Atlagić vređa, da li je tako? To je super? To je odlično? To ti prija?

(Radomir Lazović: Ko?)

PREDSEDAVAJUĆA: Bez dobacivanja, molim vas.

MILENKO JOVANOV: Dobićete odgovor svaki put kako ga zaslužite, bre. „Deda, stric, teča“, sve u jednoj osobi. Šta je? Da li je deda, stric ili teča? Kako može sve da bude? Multipraktik? Cela familija u jednoj osobi?

I dalje zastupate Veljka Belivuka ovde, ne prestajete sa zastupanjem Veljka Belivuka ovde. Advokati sa jedne strane, mediji sa druges trane i poslanici sa treće strane, to je odbrana Veljka Belivuka danas.

(Radomir Lazović: Sve Vladimir Đukanović.)

To je odbrana Veljka Belivuka danas i ti Lazoviću zajedno sa njima učestvuješ u toj odbrani svojom ličnom odlukom.

Prema tome, u šahtove nas strpati nećete, u šahtove nas stavljati nećete i to zaboravite, a to što prizivate građanski rat u Srbiji, jer mislite da ćete da maltretirate nekoga po Srbiji a da ćemo mi da ćutimo i da gledamo, to nemojte da radite. Nikada nećemo prihvatiti vaše nasilje kao deo političkog delovanja, a vaše nasilje koje najavljujete, koje na tviteru propagirate ili ovaj vaš panker što bi da šamara, to samo pokazuje koliko ste nemoćni, koliko ste poraženi ovde u Skupštini, a tako ste najavljivali da ćete da budete dominantni. Hvala.

(Radomir Lazović: Replika.)

PREDSEDAVAJUĆA: Reč ima narodni poslanik Svetozar Vujačić. Izvolite.

(Radomir Lazović: Replika. Replika. Replika.)

SVETOZAR VUJAČIĆ: Nemam običaj da dajem repliku…

PREDSEDAVAJUĆA: Budite dovoljno parlamentarni da saslušate sledećeg govornika i ne dobacujte, ja sam vas zamolila to nekoliko puta prilikom obraćanja gospodina Jovanova, budite zaista toliko parlamentarni da sačekate da govornik završi.

Izvolite, vratiću vam vreme.

SVETOZAR VUJAČIĆ: Ja nemam običaj da radim replike, međutim na ovu izjavu moram da kažem „primerka“, ne mogu da kažem da je čovek, moram da odgovorim. Ja ovakve uvrede, preko ovakvih uvreda ne mogu da pređem.

Pazite, ja sam roditelj, moja ćerka je sudija, moj sin je jedan od najboljih vlasnika vinoteke u Beogradu, imam 42 godine advokatskog staža, mislim dobrog staža, razumete? I da sada naiđe jedan „primerak“ u liku Milivojevića i da kaže da sam ja „stric, deda“, ne znam ni ja šta hoće da kaže, „teča“ Marka Miljkovića, a vi ćutite? Sad reagujete, a i Belivuka, to je strašno, razumete? Neka mu to služi na čast.

Samo ću ovo da kažem, taj Marko Miljković, on je meni pisao pismo, odakle mu adresa, ne znam, možda si mu ti dao, gde piše…

(Srđan Milivojević: Kako mu ja dao?)

PREDSEDAVAJUĆA: Gospodine Milivojeviću, molim vas.

SVETOZAR VUJAČIĆ: Gde mi piše, imam ja to pismo, gde piše: „Dragi deda, krv nije voda“.

Ja čoveka u životu nisam video. Kaže da je dao sudiji i tužiocu u Specijalnom sudu izjavu i potpisao je da smo jedne noći u 12 sati na splavu Gotik ja, Marko Miljković i …

(Predsedavajuća: Molim vas, bez dobacivanja, nemojte mi vikati vreme, čovek nije uspeo od vas ni jedan minut da iskoristi od svog vremena.)

… ministar Vulin, pazite sad ovo, a ja kao savetnik ministra Vulina, s njim se našli i otišli u Ritopek, gde je on nama iznajmio „štek“. Ja to sve imam napismeno od njega, sa njegovim potpisom. To samo lud čovek može da izmisli i da plasira. Ja sam na te okolnosti dao izjavu načelniku kriminalističke policije Republike, generalu Pušiću, u svojstvu građanina, gde sam rekao da ja tog čoveka u životu nisam video. Kažu da je bio na mojoj svadbi. Kako može da bude na mojoj svadbi čovek koji je rođen 1989. godine a moja svadba bila 1980. godine? To bi bio jedinstven slučaj u svetu da je neko bio na svadbi nekome devet godina pre nego što se rodio. I sad ovaj primerak njega naziva mojim stricem ili ja njegovim, ne znam?

PREDSEDAVAJUĆA: Zahvaljujem, gospodine Vujačiću.

Ne znam zašto vas je obraćanje gospodina Vujačića ovoliko uznemirilo?

Gospodine Lazoviću, izvolite.

RADOMIR LAZOVIĆ: Hvala što ste mi dali reč.

Javljam se po Poslovniku, član 104, pravo na repliku smatra se…

PREDSEDAVAJUĆA: Ja vas ništa ne čujem. Dok se ne smirite svi da mogu da pratim sednicu i da čujem sa ovog mesta šta ko govori, nećemo nastaviti sednicu. Molim vas.

RADOMIR LAZOVIĆ: Jel me sad čujete?

Znači, povreda Poslovnika, pravo na repliku…

PREDSEDAVAJUĆA: Ne možete da birate, gospodine Lazoviću, ili ste se javili za povredu Poslovnika, repliku niste dobili. Povreda Poslovnika ne može biti replika, morate znati po kom osnovu se javljate.

RADOMIR LAZOVIĆ: Znam ja šta može biti povreda Poslovnika, ja se vama javljam zbog toga što mi niste dali pravo na repliku.

(Predsedavajuća: Dobro, onda mi recite koji je to član?)

Član 104, gospođo predsedavajuća.

Hvala vam na ovoj prilici da pokažem svoje znanje Poslovnika, uvek mi je zadovoljstvo.

(PREDSEDAVAJUĆA: Najzad ste naučili.)

Ja ne znam da li iko od građana može da shvati šta se sad desilo? Ko je ovde kome replicirao, ko je čiji deda, čiji stric, o čemu se ovde priča?

Ja bih samo hteo da vam kažem da ste pogrešili…

PREDSEDAVAJUĆA: Gospodine Lazoviću, ulazite u repliku sada.

RADOMIR LAZOVIĆ: Pogrešili ste što ste dali reč gospodinu pre mene, ali po kom osnovu? Šta se dešava ovde? Ko kome odgovara?

Jedino što znamo jeste da ako ovde nešto kojim slučajem se neko usudi da kritikuje veliku Srpsku naprednu stranku, e, taj je Belivukov ubica, taj je strani plaćenik, izdajnik. Kako to, gospodo?

PREDSEDAVAJUĆA: Gospodine Lazoviću, neću vam dozvoliti da replicirate. Primeniću član 108.

RADOMIR LAZOVIĆ: Kako to gospodo? Ovo što radite, stvarate neprijatelje od ljudi koji žele ovde da podnesu svoje predloge… (Isključen mikrofon.)

PREDSEDAVAJUĆA: Zahvaljujem.

Borko Stefanović ima reč, po povredi Poslovnika.

Gospodine Lazoviću, završili ste, niste znali da mi kažete po kom osnovu se javljate. Dobili ste primenu…

(Radomir Lazović: Tumačite kako hoćete. Ja sam vrlo jasno rekao.)

Naravno da ću tumačiti onako kako Poslovnik kaže.

Da li tražite da se Skupština izjasni o povredi Poslovnika?

(Radomir Lazović: Prvo mi recite jesam li bio po Poslovniku ili replika?)

Po Poslovniku, gospodine Lazoviću i primenjujemo deo koji se tiče oduzimanja dva minuta jer ste prešli u repliku.

Gospodin Stefanović ima reč.

Nadoknadićemo tih 30 sekundi.

BORKO STEFANOVIĆ: Uvažena gospođo predsedavajuća, član 27. stav 2, primena Poslovnika.

Naime, došlo je do ozbiljnog kršenja ovog člana tokom prethodne humorističke situacije, zbog toga što neimenovani poslanik se pročitao u nečemu gde apsolutno nije spomenut na bilo koji način, ni po imenu i prezimenu, niti po funkciji, niti po prošlom životu, niti po biografiji, koju smo čak imali mogućnosti da čujemo ovde danas, što je inače beskrajno zabavilo profesora Atlagića.

Ja moram da kažem da ako se ovakve stvari dešavaju, onda možemo ući u opasnu situaciju da svako može u bilo kom momentu od strane vlasti da se javi i da govori, bez bilo kakvih ograda. Mislim da je to loše i mislim da je, možda niste to želeli, ovde došlo do ozbiljnog kršenja Poslovnika. Naime, poslanik ni na koji način, podvlačim, nije spomenut i nije bilo osnova da mu se da reč.

Ja sam se skoncentrisao na ono što je govorio gospodin Jovanov i mislio sam da će tu biti davanja replike ili povrede Poslovnika, međutim, odjednom ustade čovek i krene da priča o tome šta je radio. Ne znam da li je iko prepoznao u ovoj poučnoj priči gospodina Miljkovića sem njega? Hvala.

PREDSEDAVAJUĆA: Da li želite da se Skupština izjasni? (Ne)

Ovlašćeni predstavnici Narodne stranke, gospodin Aleksić ima reč. Izvolite.

MIROSLAV ALEKSIĆ: Zahvaljujem, predsedavajuća.

Poštovani narodni poslanici, poštovani građani Srbije, jedan ministar, gospodine Martinoviću, ja bih na početku pitao vas, predsedavajuća, pošto je vaš predsednik Skupštine Orlić jutros najavio nekoliko ministara da će odgovarati na pitanja, ja ovde ceo dan vidim samo gospodina Martinovića, ni jednog više nema. Gde su to oni? Jel imaju neka preča posla? Ko su ovi ljudi ovde koji ih predstavljaju? Sa kim mi razgovaramo o ovim zakonima koji su na dnevnom redu? Sa vama, sa poslanicima vlasti ili sa ministrima, ili sa Vladom? Sa kim razgovaramo?

PREDSEDAVAJUĆA: Imali ste priliku na početku zasedanja da vam se predstave prisutni članovi i saradnici članova Vlade.

Prema tome, morali biste da malo pratite i početak sednice.

MIROSLAV ALEKSIĆ: Nikoga ne poznajem. Ja sam čuo ovde da će biti ministri i molim vas da ubuduće ovde sede ministri koji treba da obrazlažu ove zakone koje mi treba da prihvatimo ili da odbijemo.

Što se tiče Predloga zakona, ovi zakoni koji su danas na dnevnom redu, i odluke i sve ostalo, izbor sudija, sudijskih pomoćnika, u 21. tački sve zapravo predstavlja nastavak daljeg urušavanja institucija, privatizacije države od strane vlasti, represije, pritisaka, manipulacije nad građanima Srbije, ali isto tako i nastavak širenja straha i stvaranja mraka u Srbiji.

To radite sistemski već deset godina, uništavate Srbiju samo da biste mogli da se ponašate kao da ste je nasledili.

Ovde imamo sada zakone kojima treba RTS da damo dodatan novac. Svaki građanin Srbije 300 dinara svakog meseca uz račun za struju daje RTS. Svakog meseca. Tražite novih 900 miliona, novih jer nije dovoljno. Zašto? Jel RTS obavlja svoj posao kako treba? Bojim se da ne.

Pročitaću da bi oni čuli ako nikada nisu čuli da postoji Ustav Republike Srbije i vi koji predstavljate ovu vlast. U članu 51. Ustava kaže – svako ima pravo da istinito, potpuno i blagovremeno bude obaveštavan o pitanjima od javnog značaja i sredstva javnog obaveštavanja su dužna da to pravo poštuju. Da li poštuje to RTS?

Ili član 50. koji kaže – u Republici Srbiji nema cenzure. Jel veruje neko u to? Ne veruje niko. Ne veruju ni oni na RTS.

Nekada na RTS su sedeli akademici. Danas sede direktori penzioneri. Traže od nas pare, a ne kažu koliko su prihodi od reklama, od njihovog poslovanja. Ako tražite od nas novac, od građana Srbije, položite i vi račun šta radite i kako trošite pare ili pravite kombinacije sa „Vajles Medijom“, sa Žeželjom, radite serije, ko kome, „Telekom“ finansira, vi emitujete, plaćate i to tako funkcioniše.

Znate, kada govorimo o tome kako RTS obavlja svoj posao, perfektno to ovaj dijagram objašnjava. Pogledajte građani Srbije, a pogledajte i vi, narodni poslanici vlasti, ovo je zastupljenost stranaka na vlasti i stranaka opozicije na televizijama sa nacionalnom frekvencijom. B92 – 97% vlast, „Hepi“ – 96%, „Pink“ – 95%, „Prva“ – 95%, RTS – 95%. Nema razlike između „Pinka“ i RTS i mi plaćamo takav RTS gde je 5% zastupljenosti za godinu dana koju imaju svi građani Srbije koji podržavaju opoziciju. Njih nije malo. Nije ih malo i razmislite kako se ponašate prema njima.

Kad govorimo o javnim informacijama, kada je taj RTS izveštavao o aferama ministara, o aferama funkcionera u javnim preduzećima, kada je izveštavao o Jovanjici, kako je izveštavao o „Telekomu“, kako je izveštavao u „Krušiku“, kako o aferama Siniše Malog, Ane Brnabić i njenog brata, Bratislava Gašića, Aleksandra Vulina, Zvonka Veselinovića, Milana Radojčića? Oni pljačkaju bre ovaj narod i ovu državu, crpe pare iz budžeta. Šta radi RTS? Traži od nas još jer nisu dovoljno, Boga ti dobili. Jel to politika? Pa, doći će vreme i da neko pravosuđe radi svoj posao, pre njega REM.

Sad dolazimo do REM-a, kaže – REM 400 miliona treba da im damo kao nezavisnoj instituciji da bi obavljali posao 2023. godine. Građani Srbije, slušajte 400 miliona je budžet REM-a. U REM-u se niko ne pita ništa. Jel neko veruje da se nešto u REM-u pita Olivera Zekić ili neko iz saveta REM-a? Pa pita se sve Aleksandar Vučić, naravno. On je samo našao dovoljno besprizornu i besramnu osobu da bude tu da štiti, da bude tvrđava režima, da ne dozvoli da do građana Srbije dođe informacija da ne dozvoli da slučajno nacionalnu frekvenciju dobije televizija „Nova S“, pa što se bojite toga?

Aleksandre Vučiću, kad si toliko hrabar, kad si toliko uspešan i sposoban, pa zašto ne daš tu frekvenciju jednu „Novoj S“? Ne bojiš se valjda jedne televizije? Pa, imaš koliko hoćeš svojih. Na kraju krajeva, ako nemaš šta da kriješ dajte pluralizam, dajte građanima da mogu da čuju i druga mišljenja i druga razmišljanja.

I onda REM šta će nego u štrajk. Kažu pritiska ih opozicija, pritiska ih ne znam, „Junajted medija“, štrajk, a onda jedna članica saveta REM-a kaže – pa, da mi imamo pritisak, ali od vlasti. Imamo od vlasti pritisak da slučajno ne damo frekvenciju televiziji „Novoj S“. Onda dođe zaključak. Pročitaću zaključak predsednika Odbora za kulturu i informisanje, koji nažalost nije dobio većinu, jer je dobio onaj koga je predložila vlast – u svakom demokratski uređenom sistemu Regulatorno telo za elektronske medije predstavlja čuvara, ali i kreatora takvog ambijenta sa veliko političkom, intelektualnom, ali i moralnom odgovornošću, svestan važnosti informativnog i kulturnog prostora koji formira, gradi, ali i brani. Pa, vidite sami da li se to dešava sa današnjim REM ili ne?

Naravno, postoji još jedna stvar, možda nije samo kriv Aleksandar Vučić što ne sme da dobije „Nova S“ frekvenciju, možda je kriv i „Rio tinto“. Kad su videli koliki je bunt, ajmo sad da pritiskamo i da uzimamo i medijima prostor da se ne bi o tome govorilo. E, sad, zašto je ovako stanje u državi? Pa, zbor pravosuđa i zato ja hoću ovde da vidim ministarku pravde koje nema. Kako birate sudije danas? Usput. Takvo nam je stanje i u državi. Usput birate sudije drugu sednicu za redom, uz 20 ili 40 tačaka, negde tamo se biraju neke sudije, pa onda kažete – pa, šta je sporno, ko je tu naš? Hoćete da vam nabrajamo šta rade sudije u razvaljenom pravosuđu Srbije? Razvaljenom pravosuđu.

Gomila njih služi samo da sankcioniše i proganja opoziciju. Šta radi tužilac Nenad Stefanović? Proganja tužioca Milovanovića samo zato što je doveo do prvostepene presude protiv Simonovića za paljenje kuće novinaru Milanu Jovanoviću. Proganjaju ga. Proganja inspektora Milenkovića i sve inspektore IV odeljenja zbog Jovanjice. Milka Šućur daje rešenja koja čita predsednik države tu, rešenja, presude protiv mene, čita predsednik države prekršajnu presudu. Ili neki Petar Damjanović koji se tali tamo koliko će da odrapi opozicionare ako se vodi neka parnica. To su sudije, to je sud.

Kad neko iz vlasti bude procesuiran za sve ovo što se dešavalo godinama unazad, tad ćemo znati da postoji pravosuđe do tada nemojte lagati i obmanjivati građane Srbije i pričati o institucijama. Niti ima institucija, niti ima države u kojoj nema pravosuđa. Pravosuđe ste razvalili i privatizovali da bi se štitili.

Kad govorim o pravosuđu vrlo me zanima ko će iz pravosuđa i da li se neko bavio uopšte temom nabavke ove sadističke opreme za mučenje građana koja je predviđena novim zakonom o policiji, a pre usvajanja tog istog zakona. Ko će gospođo iz pravosuđa, tužilaštva da proveri tender, javnu nabavku i na osnovu čega su nabavljene mreže i kuke, raznorazne puške, ti zvučni aparati koji treba da maltretiraju svakog građanina Srbije koji se usudi da protestvuje i da kaže da mu se ne sviđa nešto u ovoj državi što mu je Ustavom zagarantovano.

Dakle, sad ste novi korak napravili, a to je da usvojite zakon protiv naroda i policije. To je novi zakon koji predlažete o policiji. Policija d.o.o. ili preciznije Bata Gašić d.o.o. Tako bi trebao da se zove taj zakon. E, voleo bih da čujem šta kaže to pravosuđe i ti vajni nezavisni stručnjaci u Srbiji na to što je on protivan i međunarodnim pravima, neetičan, diskriminatorski, da ne poštuje ljudska prava i slobode, već je napisan tako da bi ugušio i to ovim sadističkim razno raznim igračkama. Taj zakon je pisan protiv opozicije, a ne za bezbednost građana da bi se ugušio svaki glas i svaka pobuna građana Srbije koji se bune i koji će se tek buniti zbog ovog geta u kome držite građane svih ovih godina.

Trudnice, srčani bolesnici, osobe sa mentalnim smetnjama, ukoliko se usude da protestvuju čekaju ih elektrošokovi i druge nekakve mere kao što su mreže sa čeličnim kukama kojima će se loviti demonstranti kao na Safariju. To vi pripremate za građane Srbije.

Dalje, upadanje u kuće i stanove zbog efikasnosti, pazite molim vas, bez sudskog naloga.

Dalje, kaže sistem za biometrijsku obradu podataka treba da saznate gde smo se kretali, s kim smo se sreli, šta smo razgovarali, pa da dobijete i snimke toga, ali onda kažete možete to dati pravnim licima. Kojim pravnim licima? „Informeru“ i „Pinku“? Njima da date, pa da nas razvlače.

Dalje, šta kažete gospodo pravnici ispred pravosuđa, što ovaj zakon propisuje da MUP može imati donatore i sponzore. Bata Gašić uvodi staro pravilo koje je uveo u BIA, pa je tako Predrag Koluvija bio zlatni sponzor BIA. Sada treba u MUP da bude sponzor. Šta dobija taj građanin Srbije koji sponzoriše MUP? Kakav tretman, jel možda zaštićen? Kakva je to država u kojoj kriminalac može da finansira i donira MUP ili BIA? To je mafijaška država SNS.

Sa druge strane, policajce ćete da maltretirate, pa razno razne kazne, diskreciono pravo ministra koga će u penziju, koga će da kazni, koga neće, kako će, na koji način, ali može i pomoćna policija gde kaže svako za koga ministar bude procenio da je dostojan, nema veze da li je osuđivan ili nije, može biti u pomoćnoj policiji. Tako da možete i ovog vašeg koljačka Lalića da ubacite, da bude i on u pomoćnoj policiji sutradan. To je dakle, vaš zakon o policiji i voleo bih da čujem šta kaže pravosuđe i šta kaže struka.

Što se tiče nas, zapamtite dobro, građane Srbije nemojte potcenjivati i omalovažavati. Ako ne povučete ovaj zakon iz procedure, da ne uđe u skupštinsku proceduru, povući ćete ga na ulici. Doći će momenat za to, zapamtite. Ovakav zakon je skandalozan zakon koji je sramota za svakog, pa i za SNS.

Što se tiče Zakona o državnim službenicima, moram da vam kažem da držite Srbiju u vanrednom stanju, odnosno u v.d. stanju da budem precizniji, od kako ste došli na vlast. Danas građani Srbije od 34 preduzeća u kojima je Republika Srbija 100% vlasnik, preko 20 direktora su u v.d. stanju, od kojih je osamnaestorici istekao mandat v.d. direktora. Ima i onih koji imaju potpuno nelegalne direktore. U svega pet ste izabrali direktore. Šta to radite?

Gde je to pravosuđe? Gde ste da se oglasite? Zašto se ne poštuje Zakon o javnim preduzećima? Zašto se ne biraju na konkursima direktori? Pa zato da biste mogli da pravite trange-frange kombinacije, da biste mogli da ih ucenjujete, da bi Vučić bio veći gospodar nego što jeste. Kada je neko na konkurs primljen, pa onda ima i neka prava, ovako u rukama ste poglavice, on odlučuje o svemu.

Takođe, ove ljude koje zapošljavate po sudovima i drugim institucijama bez konkursa, kažite građanima Srbije koliko njih plaćaju da budu botovi, i u gradovima, i u opštinama, i u BIA, i u ministarstvima, sede kucaju komentare na Tviteru, na Fejsbuku, na Jutjubu i opanjkavaju opoziciju. Imate ih koliko god hoćete, vaš čuveni sistem.

Na kraju, završavam, zapamtite jednu stvar, šta god radili, kako god radili, narod niko nije uspeo nikada da pobedi, a narod će vrlo brzo da pobedi vas. Zahvaljujem.

PREDSEDAVAJUĆA: Reč ima Milenko Jovanov. Izvolite.

MILENKO JOVANOV: Narod će da odluči, to nije ništa sporno. Narod uvek odlučuje i narod kaže da ima apsolutno poverenje u predsednika Vučića.

Ja neću ulaziti sada u sve ove detalje koje je maločas gospodin Aleksić izneo, iz prostog razloga što je on gospodin koji je osuđen pravosnažno za to što je iznosio neistine u javnosti, a onda i priznao da je to stvarno tako i bilo, upravo na toj „Nova S“ kojoj sada traži frekvenciju.

Ono što je interesantno, to je da on gde god dođe u priliku da govori on traži frekvenciju za „Novu S“. Dakle, kada ode u Strazbur on traži frekvenciju za „Novu S“ u Strazburu, kada treba da dođe u Skupštinu Srbije on traži frekvenciju za „Novu S“ ovde. Ja sada ne znam kako funkcioniše Zakon o lobiranju u potpunosti, ali ono što znam, to je da lobista ne može da bude istovremeno i političar. Tako da, molim da se to proveri.

Ako to radi iz ljubavi prema „Novoj S“, onda moram da ga samo podsetim na to da je svojevremeno, pošto kaže kako su oni jadni, treba im frekvencija itd, pazite vi sada ovu izjavu - N1 je gledanija od svih televizija sa nacionalnom frekvencijom, ima tri miliona gledalaca. Ko je to rekao? Igor Božić. Igor Božić, direktor te televizije. I sad vi nama kažete kako narod, on kaže da ima gledanost i da ima tri miliona gledalaca, a vi nam kažete da ne mogu ljudi to da vide.

Najzad, ima još jedna stvar tu interesantna. Šta će vama nacionalna frekvencija, recimo, za grad u kome živite, za mesto u kome živite? Ja verujem da vas tamo ljudi poznaju, znaju ko ste, šta ste, znaju kakav ste bili predsednik opštine. Nije veliko mesto, bez namere da to protumačite negativno, jer prosto nema veliki broj stanovnika. Dakle, imate vremena sa svakim da porazgovarate i direktno. I vi tamo, u tom svom mestu, gde vas svi poznaju, gde nema potrebe da se pojavljujete na televiziji, imate 11%, a vaša lista na republičkom nivou ima 14%. Pa, vi ste u svom mestu svoju lisu vukli dole i za to vam je kriv RTS. Za to vam je kriva nacionalna frekvencija „Nove S“. Ne, nešto drugo je tu u pitanju i nema te frekvencije koja to može da vam popravi.

Hvala vam.

PREDSEDAVAJUĆA: Zahvaljujem.

Reč ima ministar doktor Aleksandar Martinović. Izvolite.

ALEKSANDAR MARTINOVIĆ: Zahvaljujem se, gospođo Božić.

Ovde je bilo reči o različitim temama, pa samo da se osvrnem na neke od njih.

U vreme vlasti narodnog poslanika koji je maločas govorio Radio-televizija Srbije je zapaljena, a Dragoljub Milanović je bio linčovan, vezan za banderu, pa onda linčovan od strane nekoliko stotina petooktobarskih revolucionara. Posle toga su oni preuzeli apsolutnu kontrolu nad celom državom, uključujući i RTS. Ja ih upućujem da sva pitanja koja imaju da postave vezano za uređivačku politiku RTS-a postave svojim ljudima, jer to su njihovi ljudi, od generalnog direktora RTS-a do urednika različitih programa na RTS-u. Apsolutno sve njihovi ljudi. Niko iz Srpske napredne stranke. Nađite mi ijednog čoveka na Radio-televiziji Srbije ili na Radio-televiziji Vojvodine koga je dovela Srpska napredna stranka. Sve vaši kadrovi.

Dakle, pitajte vaše kadrove koje ste vi postavili zašto vode uređivačku politiku ovakvu ili onakvu. Ne nama. Ovde sam ja kao predstavnik Vlade, a ne kao predstavnik Radio-televizije Srbije. Sva pitanja koja imate da postavite RTS-u, pitajte vaše ljude koji vode RTS. Što pitate Vladu Srbije? Ne uređuje Vlada Srbije Radio-televiziju Srbije i njihov program.

Ponovo smo čuli gomilu neistina o tome šta sadrži Nacrt zakona o policiji i ponovo se građani plaše kako će ta strašna policija Aleksandra Vučića i Bratislava Gašića da uradi ne znam ni ja šta. U vreme njihove vlasti policija je čizmama izgazila Ranka Panića 2008. godine, a više udaraca pendrekom po stomaku dobio je Aleksandar Vučić. Kažite mi jednog opozicionog lidera danas koga je srpska policija popreko pogledala, a kamoli da ga je ubila ili da ga je besomučno tukla pendrecima kao što je to bio slučaj u vaše vreme.

Dakle, u vaše vreme su ljudi koji su protestovali protiv vaše vlasti bili ubijani na ulicama Beograda. Bio sam prisutan na tom mitingu 2008. godine kada ste na okupljeni narod, koji je bio potpuno miran, koji nikoga nije napadao, koji nije razbio nijedan izlog, koji nije udario nijednog policajca, bacali ne suzavac, bacali ste bojne otrove. Bacali ste bojne otrove. Evo, ima ovde ljudi, zna Veroljub Arsić, zna Marko Atlagić, zna Nataša Jovanović kako ste se ponašali onda kad ste bili na vlasti kakve ste naredbe davali policiji onda kada ste bili u prilici da komandujete policijom.

(Srđan Milivojević: Dačić je bio ministar policije.)

Jeste, Dačić je bio ministar policije. Pa, jesam li ga ja postavio ili vi? Jeste li ga vi postavili? Čekajte, jeste li ga vi postavili? Pa, vi ste ga postavili. Što je to sada naša krivica? Kaže Ivica Dačić bio ministar unutrašnjih poslova. Pa, jeste, ali je bio u koaliciji sa vama. Bez vas ne bi mogao da bude ministar unutrašnjih poslova.

Što se tiče kombinacija, ovde je bilo reči, upotrebljena je jedna sintagma, jedna fraza, kaže – pravite kombinacije sa RTS-om. Pa, kombinacije sa RTS-om ste pravili vi onda kada ste bili na vlasti. Pa, vaš koalicioni partner je patentirao kombinacije sa RTS-om. Ko je prodavao reklamne sekunde na RTS-u, Aleksandar Vučić ili vaš koalicioni partner? Pa, vi ste to radili. Vi ste stekli milione i milione evra poslujući sa Radio-televizijom Srbije. Vi ste izvukli iz džepa građana Srbije milione evra.

(Ivana Parlić: Ko tačno? Recite ko tačno?)

Ko tačno? Dragan Đilas.

(Ivana Parlić: Pa nismo mi.)

To niste vi? Kako niste vi? Jeste li izašli zajedno na izbore? Kako niste? Jeste potpisali sporazum sa narodom zajedno sa Draganom Đilasom? Znači, kad vam odgovara, onda ste u koaliciji sa Draganom Đilasom i onda podržavate njegovu politiku, a kada vam mi kažemo da je Dragan Đilas patentirao kombinacije sa RTS-om, onda kažete kakve veze mi imamo sa Draganom Đilasom?

Te vaše političke brakorazvodne parnice, gospođo, to vi rešavajte na nekom drugom mestu. Znate, ovo nije sud. Pričam vama koji ste u braku političkom sa Draganom Đilasom. Sva pitanja koja imate da postavite Draganu Đilasu, postavite njemu, ne meni, ne Vladi Srbije.

Ja sam rekao ono što svi građani Srbije znaju, da su u vreme vaše vlasti pravljene kombinacije sa RTS-om i da je vršena preprodaja sekundi za reklame na RTS-u u vreme vaše vlasti. Koju poslovnu kombinaciju sa RTS-om je napravio Aleksandar Vučić ili bilo ko iz Srpske napredne stranke? Navedite mi jedno jedino ime. Ne možete, zato što to nikada nismo radili i time se nikada nismo bavili.

Ovde je bilo reči i o tome kako su određeni kriminalci nosioci određenih policijskih znački i policijskih legitimacija. Pa to je bilo u vaše vreme. Vi računate sa tim da su građani Srbije oboleli od amnezije i da su zaboravili kako je bilo u vreme vaše vlasti.

Evo ja da vas podsetim. Godine 2000. kada ste došli na vlast, na neustavan i nezakonit način, vaši prijatelji su bili Legija, Čume, pripadnici zemunskog i surčinskog klana. Njima ste dali, ne policijske legitimacije, legitimacije državne bezbednosti. Oni su mogli da rade šta im je volja. Oni su se hvalili time kako su vam kupovali odela, pa ste išli kod njih da se kupate u njihove bazene, da jašete njihove konje, da sa njima pijete viski. Pa to su bili vaši prijatelji. To su bili vaši prijatelji. Oni su vam pomogli i finansijski i politički i organizaciono da 2000. godine dođete na vlast. Onda ste im se revanširali tako što ste im podelili legitimacije državne bezbednosti.

Oni su postali vaši politički protivnici od onoga momenta kada niste uspeli da sprečite da vam takvi ljudi ubiju premijera usred bela dana. Eto, takvu policiju smo imali. Onda nam vi kažete – e, ova policija Aleksandra Vučića i Bratislava Gašića ne valja ništa. A vaša policija nije uspela da spreči ubistvo predsednika Vlade. Od tog momenta ti ljudi, sa kojima ste zajedno jeli, pili, kupali se, vozili njihove džipove, postaju odjedanput državni neprijatelji broj jedan. Pre toga su vam bili najveći prijatelji na svetu.

Mislite sve smo to zaboravili, to je bilo u nekom prošlom vremenu i pripisujete SNS ono što ste zapravo vi radili. Vi biste to radili ponovo, samo kada bi vam građani Srbije ukazali poverenje.

Ovde je danas neko rekao – vlast ne valja i pašćete sa vlasti. U svakom demokratskom društvu vlast se osvaja i vlast se gubi. Da vam kažem nešto. Mi ćemo izgubiti vlast jednog dana, ali moraće da se pojavi neka nova politička snaga, neka nova politička snaga koja će da pobedi SNS. Da nas pobedi Srđan Milivojević, da nas pobede oni koji su ubili Ranka Panića, da nas pobede oni koji su vezali za banderu i linčovali Dragoljuba Milanovića, da nas pobede oni koji su pravili poslovne kombinacije sa RTS, da nas pobede oni koji su privatizovali RTS i pretvorili je u svoje stranačko glasilo. Nema šanse.

PREDSEDAVAJUĆA: Miroslav Aleksić, po kom osnovu?

(Miroslav Aleksić: Replika.)

Ali niko vas nije spomenuo.

(Miroslav Aleksić: Pomenuo me je malopre Milenko Jovanov, imenom i prezimenom.)

Imenom i prezimenom, strogo sam vodila računa. Zaista, niko vas nije spomenuo, niti čelnika vaše političke stranke. To vam ne daje osnov za repliku.

Snežana Paunović, vi imate pravo na repliku.

(Miroslav Aleksić: Jeste me pomenuo.)

Zaista sam vodila računa o tome. Niko vas imenom i prezimenom zaista nije pominjao. Evo nas je troje ovde koji vodimo računa o tome. Zaista, niko vas imenom i prezimenom, ni ministar, ni Milenko Jovanov.

Gospođo Paunović, vreme vam teče, nadoknadićemo ga.

(Miroslav Aleksić: Dajte mi pravo da govorim. Orlić je davao svima pravo na repliku, svima je davao.)

Gospodine Aleksiću, ja vama ne mogu proizvoljno da dam repliku. Mora da postoji osnov. Da li je pomenut šef vaše partije? Nije. Žao mi je.

Snežana Paunović, 46 sekundi ćemo nadoknaditi.

SNEŽANA PAUNOVIĆ: Mislim da sada već morate da mi nadoknadite ceo minut, u pokušaju da odgovorim na, ne znam ni kako se to zove.

Savršeno pamćenje uvaženog ministra Martinovića. Nisam ni imala dilemu da će odgovoriti na sve ono što se čulo. Međutim, ima jedna stvar koja čak i ne mora da se brani. Ivicu Dačića ni u jednoj vladi nije postavio niko. Predložili su ga socijalisti koji su bili koalicioni partner svim vladama od 2006. godine naovamo. Da li to nekome smeta? Ne čujem šta dobacujete. Rado bih čula, ako treba da odgovorim.

Ono što me zanima jeste – da li je bez socijalista bilo koja od navedenih vlada imala većinu i da li su socijalisti ikada upravljali na način da smo imali apsolutno i isključivo po partijskom sistemu uposlene ljude u ministarstvima koja smo dobijali kao resorna unutar Vlade Republike Srbije? Da li ćete se, gospodo, među sobom optuživati osnovano ili neosnovano, stvar je vašeg izbora. Da li ćemo dozvoliti da socijalisti Ivicu Dačića zloupotrebite u tom kontekstu? Nećemo.

Mnogo je ružnih stvari iza nas. Ja ne vidim nikoga u sali ko može da kaže da nije bio deo bar jednog ružnog poteza koji se događao. Bilo bi bolje da tako govorimo nego što pokušavamo, vi koji podižete ruku da niste bili deo toga, to samo znači da se tada niste bavili politikom ili bar niste imali tako ključne pozicije u svojim strankama, ne znači da niste bili zastupnici te politike. Ne znam ja na kojim ste pozicijama vi bili kada ste bili mladi i neiskusni, ali to ne menja situaciju da danas ne možete svoje rasprave voditi na način što ćete da objasnite da je za pogrešne odluke i delovanje unutar Ministarstva unutrašnjih poslova kriv isključivo i samo Ivica Dačić. U najmanju ruku je sramota. Ako vi mislite da nije, nastavite, ali građani Srbije su vam na to odgovorili, čak ne tako daleko, u aprilu. Socijalisti imaju 100.000 glasova više, a dobar procenat vas je u parlament ušao zahvaljujući smanjenju cenzusa. Hvala.

PREDSEDAVAJUĆA: Zahvaljujem, gospođo Paunović.

Po prijavi, Predrag Marsenić.

PREDRAG MARSENIĆ: Hvala, predsedavajuća, dame i gospodo narodni poslanici.

Krenuo bih od onoga što, čini mi se, pogađa sve nas u ovoj Skupštini, a to je način sazivanja sednice. Ovo je sedmi put da imamo sednicu po hitnom postupku. Mislim da nijednom nismo imali sazvanu sednicu drugačije. Mislim da je to izuzetno loše. To je loša praksa. Vi ćete reći da vi imate pravo na to i to nije sporno. I da je i pre to rađeno, ni to takođe nije sporno.

Međutim, gospodin ministar Martinović je rekao jednu vrlo pametnu rečenicu. On je rekao, sada ću citirati: „Ne možete svojim pravom da ugrožavate prava drugog“. Čini mi se da je to upravo ovde slučaj. Znači, vašim pravom da sazivate svaku sednicu po hitnom postupku vi vrlo često ugrožavate prava poslanika opozicije da daju neke svoje zakonske predloge i da menjaju tačke dnevnog reda. To nije jedini problem u čitavoj ovoj priči.

Problem koji imamo je i problem oko nekih zakona koje mi ne možemo na neki ozbiljan način da sagledamo zbog toga što nemamo dovoljno vremena u diskusiji, ne možemo da se osvrnemo na njih, pa onda ti zakoni prođu, pa onda dođe do predsednika države, pa ih onda predsednik države vrati. To se nije dešavalo sada u ovom sazivu, ali se dešavalo ranije, čini mi se u prošlom sazivu dva puta. To je loše i to ostavlja jednu lošu sliku o radu parlamenta i o nama svima zajedno. Mislim da bi bilo dobro da sednemo da pokušamo da se dogovorimo zbog toga što nam svaka sednica liči jedna na drugu, svaka je ista, uvek su iste stvari i uvek su iste priče i mislim da bi trebalo da pokušamo da to zaustavimo, da nemamo ovakve hitne postupke i da razgovaramo na jedan drugačiji način.

Nadovezao bih se na ono što je rekla gospođa Paunović i slažem se potpuno, u smislu da treba da promenimo način ponašanja svih nas u Skupštini. Kažem svih nas, znači ne isključujem ni nas, zbog toga što stalno ovde čujemo optužbe.

Mi na svakoj sednici imamo Belivuka, sad smo čuli i za nekog Moravu, za ljude koji nisu ljudi i na kraju se optužujemo međusobno da smo kriminalci. Onda se postavlja pitanje – kako funkcioniše naša država kada u ovoj Skupštini sede kriminalci? To je onda i poruka i narodu Srbije da mi nismo ozbiljna država, da naše institucije ne funkcionišu kako treba. Ne mislim ja da su ovde kriminalci, ali trebalo bi da prestanemo da pričamo takve stvari, da počnemo sa nekim makar minimalnim uvažavanjem da se odnosimo jedni prema drugima.

Sve ovo pričam zbog onoga što sam juče video, a to je tih 500.000 ljudi manje za ovih poslednjih 10 godina, tu niko od nas direktno nije kriv. Tu nije kriva ni ova vlast, ni bivša vlast, to su neki tokovi u svetu koji se, nažalost, dešavaju, ali treba da uradimo sve da se to ne dešava. Dobar deo tih ljudi je otišao ne zbog toga što su bili ekonomski pogođeni, nego zbog toga što mi i dalje u Srbiji nismo uspeli da napravimo neko društvo pozitivne selekcije. Mi od 1945. godine imamo negativnu selekciju. Mi od 1945. godine imamo ono što danas zovemo „partijsko zapošljavanje“ i nismo uspeli to da promenimo, svi zajedno. Ne krivim vas iz vlast ili nas iz opozicije, svi smo zajedno krivi za to, neko više, neko manje, ali bi trebalo da pokušamo to da promenimo zato što to je ono što ubija naše društvo. Kad naši ljudi vide kako to izgleda oni su razočarani, ne veruju u državu i idu tamo gde je bolje, idu tamo gde je sređenije, naravno i tamo gde je bogatije.

Mi smo predlagali, ako se sećate, ministarstvo za dijasporu. Sad na ovom popisu se vidi da je veći broj ljudi koji su poreklom iz Srbije i Srbi sada živi trenutno u inostranstvu nego što živi u Srbiji. Kada pričamo o natalitetu, veliki problem je to što mi ne možemo samo natalitetom da se vratimo na pravi kolosek i da naša država kroz 100 godina ne prestane da postoji. Potrebno je i da vratimo neke ljudi koji su otišli. Zato smo mi svojevremeno predlagali to ministarstvo. Smatramo da je bio dobar potez. Nažalost, nije prihvaćeno.

U ovim teškim vremenima, a uporedio bih to sa 1939. godinom, niko tada nije znao da je počeo Drugi svetski rat. Danas, 2022. godine, ja mislim da i dalje nismo svesni šta ovo može da bude. Mislim da i predsednik i premijerka su govorili o tome i čini mi se da su bili u pravu, o teškim vremenima koja će biti. Zbog svega toga, mi treba da učinimo našu državu boljom, na neki način, na koji možemo. To neće ići ukoliko se vi na ovakav način odnosite prema opoziciji, a i ukoliko se opozicija odnosi prema vama, po nekim pitanjima. Zato, apelujem, nije ovo nikakvo držanje predavanja, nemojte pogrešno da me razumete, ali apelujem da svi pokušamo da se upristojimo.

Što se tiče ovih samih zakona, posebno je interesantan ovaj Zakon o državnim službenicima, meni je jasno zašto se to pomera. Očigledno je da niste uspeli da ih primite na neodređeno vreme. U pitanju su, dakle, 1.000 ljudi. Ja razumem tu potrebu. Ne vidim razlog zašto je to dve godine. mislim da je godinu dana dovoljno da bismo mi onda u tih godinu dana napravili prave konkurse.

Vi ste rekli jednu stvar koja uopšte nije logična. Rekli ste da 40% konkursa propadne zato što se niko ne javi. Čekajte, meni to zaista nije jasno. To nije logično, to nije normalno, zato što su ti ljudi koji su potrebni ovoj državi, koji su zaposleni u državnoj službi, jel tako, kao državni službenici zaposleni, valjda, po nekim kriterijumima. Da li je moguće da se oni, ako odgovaraju kriterijumima, a zaposleni su, ja se iskreno nadam, možda i nisu, ja bih voleo da jesu, kako je moguće da, znači, oni se ne prijave na te konkurse? Zbog toga onda ti konkursi propadaju. Ako je to razlog, ako sam ja vas dobro razumeo, a ja mislim da jesam. Znači, potpuno nelogična situacija.

Vi ste rekli da je to zbog loših plata. Neće ljudi da dođu da rade. Pa, oni već rade tamo. Dajte bar te ljude koji rade, tih nekoliko, osam, deset hiljada ljudi, koliko je, da primimo na stalno, da njima pomognemo i da nama pomognemo ukoliko su oni zaista potrebni ovoj državi. Tu se opet vraćamo na onu priču i stalno povezujemo. Dobrim delom povezujemo i zbog toga to partijsko zapošljavanje sa pričom o javnim preduzećima, sa ljudima koji su vodili određena javna preduzeća. Onda narod, ljudi koji gledaju ovo, koji slušaju Skupštinu sumnjaju. Naravno da sumnjaju. Njima nije jasno kako je moguće da takvi ljudi bez ikakvih kvalifikacija vode javna preduzeća.

Ne znam da li se sećate, svojevremeno današnji ambasador u SAD, Marko Đurić, je postavio čoveka koji se zove Miša Vacić za svog savetnika. Evo, ja vas pitam – da li postoji jedan savetnik, bilo koga, bilo gde u svetu koji je na nivou Miše Vacića, koji nije obrazovaniji, koji nije sposobniji, koji nije završio neke škole, koji ne može bolje da pomogne čoveku koji obavlja neki posao od Miše Vacića? Mislim da je to loše. To je ono što narod vidi i onda kaže – aha, pa vi zapošljavate, on je inače vaš član, nije to sporno, ali vi zapošljavate stranački. Logično da se ta priča stalno vrti u javnosti. treba i mi da pokušamo nešto, svi zajedno, da to zaustavimo, da to ne ide tako. To je prva stvar.

Druga stvar – takse. Zašto niste stavili 2027. godinu, zašto 2023. godinu, zašto kraj 2023. godine? Šta će se promeniti u međuvremenu? Mislim da je svima jasno da RTS ne može ovakav kakav je da funkcioniše bez budžeta, bez dotacija od strane države i zašto onda to ne ide direktno iz budžeta. Zašto ta taksa pada na račun građana. Istina je, da je 2012. godine ukinuta pretplata i da je kasnije 2016. godine uvedena taksa, ali ako mi za ovih koliko je to godina, šest godina, nismo uspeli da promenimo ništa, da nađemo bolji način finansiranja, zašto onda ograničavamo na 2023. godinu, zašto nije do 2027. godine. Zašto možda ne bismo ostavili neki rok od šest meseci da se uradi rebalans, pa da kompletno to finansiranje prebacimo na budžet.

Stalno pričamo o tome kako je naš budžet razvojni, kako smo odvojili puno para za mnoge stvari i to je naravno jako dobro, ali možemo da odvojimo i za RTS i za RTV, zbog toga što to jesu javni servisi. Mislim, da su oni potreba naših građana. Ne radi se ovde o tome koliko ćemo mi gostovati na RTS-u i koliko ćemo mi biti prisutni, nego se radi o tome da imamo i kvalitetan program, i kvalitetne emisije u svim oblastima, ne samo u oblasti politike, nego u oblasti kulture, nauke i mislim da je to ono što RTS treba da bude. On ne može nažalost da bude komercijalna televizija, ne može, hvala Bogu da ima rijaliti programe, ali može da bude kvalitetniji nego sad. Znači, ja bih istakao, evo sad smo imali ovo Svetsko prvenstvo u fudbalu i bila je jedna vrlo pristojna i dobra emisija koja je bila posvećena tome, ali vi nemate na RTS-u nijednu emisiju i nijednog dopisnika iz ratnih područja, iz onoga što je danas mogući ratni sukobi. Mislim da bi to takođe trebalo, ali sve to ne može i slažem se sa vama iz sopstvenih sredstava. Dakle, dajte da predvidimo ta sredstava u budžetu direktno da ne moraju to građani da plaćaju.

Na kraju ono što, odnosno na kraju praktično svakog zakona imamo priču o usklađenosti tog zakona sa propisima EU. Nekako ispada da svaki zakon koji je usklađen sa propisima EU je dobar zakon. Ne mogu, odnosno ne delim to mišljenje zbog toga što mislim da EU dosta u poslednje vreme je bila nekorektna prema nama. Čuli smo različite izjave, pa čuli smo i od gospodina Varheljija da članstvo u EU podrazumeva priznanje Kosova i Metohije. Čuli smo to i od Olafa Šolca.

Onda se postavlja pitanje da li je zaista naš put jedini. Da li je zaista jedina alternativa koju imamo, EU. Ja mislim da alternativa je Srbija. Ja mislim da Srbiju treba da gradimo i tu se slažem kada kažete da ne treba da imamo stranog gazdu, da treba da budemo svoji na svom. Treba zaista da budemo svoji na svome, ali taj put koji nema alternativu u kome stalno idemo, je put koji smo dodatno devalvirali. Mi smo cenu Kosova i Metohije dodatno devalvirali. Mi pričamo o tome šta će se desiti i to često čujemo u medijima, ako odustanemo od evropskog puta, koliko to košta ovu zemlju, kao da smo velike, neću da kažem izraz, da ne bih uvredio nekog, vidim da je bilo velikih problema oko toga.

Znači, mi godišnje dobijamo dvesta miliona evra, neke bespovratne pomoći od strane EU. Sada ću vam ja otprilike reći kolika je vrednost samo jedne rude na Kosovu i Metohiji. Mi na Kosovu i Metohiji, naše rudno bogatstvo, naše rezerve uglja su 14 milijardi tona, a kada to pomnožite sa 20 evra, to je 280 milijardi evra, sa jedne strane. Znači, ako idemo, ako izuzmemo sve naše emotivne, svu našu emotivnu vezanost za Kosovo i Metohiju, ako izuzmemo sve naše crkve, dakle, govorimo o onome u šta stalno hoće da nas gurnu, samo o parama, to je 280 milijardi evra samo uglja. Ne govorim o plodnoj zemlji Metohije, ne govorim o drugim rudama, dakle samo uglja.

Ovih 200 miliona koje dobijamo na godišnjem nivou, da li znate koliko je godina potrebno da bi došlo do 280 milijardi? Hiljadu i 400 godina. Pa, kada oduzmemo od današnje godine 1.400 godina, vraćamo se u vreme cara Iraklija. To je ono vreme kada se pričalo da su, navodno, Srbi došli, to jest Sloveni na teritoriju Balkana, 1.400 godina i stalno pričamo o tome.

Druga priča je priča koju smo ovde često čuli, kako je, recimo, dr. Miloš Jovanović, da bi ušao na Sorbonu morao da poštuje ono što su bila pravila i to je potpuno tačno. I mi treba da poštujemo ista pravila da bismo ušli u EU i to je potpuno tačno, ali Milošu Jovanoviću nisu tražili da odseče ruku ili nogu da bi se upisao na Sorbonu, za njega su važila potpuno ista pravila kao i za sve druge studente, a nama traže da se odreknemo dela teritorije, i to najvrednijeg dela teritorije naše zemlje, da bismo ušli u EU.

Zbog svega toga mislim da treba malo i da preispitamo i naše ponašanje. Poslednje izjave predsednika države i premijerke ukazuju na jedno licemerno ponašanje, u ovom slučaju, Nemačke. Podsetio bih i na Brionsku deklaraciju, ako se sećate, 1991. godine, kada je potpisana Brionska deklaracija. Obavezala se Evropska zajednica tadašnja da neće biti preuranjenog priznavanja Hrvatske i Slovenije i šta je Nemačka uradila? Odmah priznala Hrvatsku i Sloveniju.

Nije tu gospodin Grbović kao hroničar istorije. Vratio bih nas i na 1189. godinu, kada je, navodno, potpisan prvi međudržavni sporazum između Fridriha Barbarose i Stefana Nemanje u Nišu. Šta je Fridrih Barbarosa uradio čim je prešao granicu i otišao u Vizantiju? Pa, poništio je taj sporazum. Kako mi da verujemo njimaposle svega? Na koji način da verujemo njima?

Pogledajte, pominjemo Kurtija ovde. Taj čovek je apsolutno podržan od strane pojedinih zemalja zapada. Potpuno jasno i nedvosmisleno. Dakle, ono što je važno u ovom trenutku je da shvatimo i istorijski momenat i našu evropsku perspektivu ili neperspektivu i da razmislimo o tome da li zaista naš jedini put EU ili nije.

Hvala. Ostalo vreme ću iskoristiti kasnije.

PREDSEDAVAJUĆA: Zahvaljujem.

Stefan Jovanović, po Poslovniku.

STEFAN JOVANOVIĆ: Hvala.

Uvažena potpredsednice Božić, povređen je član 104.

To je član koji definiše pravo na repliku. Vi ste uskratili repliku šefu poslaničke grupe Narodne stranke gospodinu Aleksiću.

Rekao sam vam da je on bio spomenut u govoru gospodina Jovanova. Vi ste rekli da se to nije desilo.

Citiraću vam. Gospodin Jovanov je rekao - neću ulaziti u detalje koje je izneo gospodin Aleksić. Znači, spomenuo ga je prezimenom. Vi ste mu uskratili pravo da odgovori u skladu sa članom 104.

Nije nikakva velika kazna to što ste uradili. Jedino što vi treba da uradite, u skladu sa članom 103, jeste da kada je povreda učinjena da predsedavajući, u skladu sa članom 103, tu povredu i otkloni.

Sada sam vam citirao šta je gospodin Jovanov rekao. Ja vas pozivam vas da ispravite ovu povredu Poslovnika i da gospodinu Aleksiću omogućite da odgovori.

PREDSEDAVAJUĆA: Kad budem videla stenobelešku naravno da ću to učiniti.

Hvala.

Da li želite da se Skupština izjasni?

(Stefan Jovanović: Ne.)

Hvala.

Uglješa Marković ima reč.

UGLjEŠA MARKOVIĆ: Zahvaljujem, predsedavajuća.

Uvaženi ministre sa saradnicima, poštovane koleginice i kolege, uvaženi poštovani građani Republike Srbije, trudiću se da se držim onoga što je dnevni red današnje sednice, jer mislim da je potrebno da spustimo tenzije, iako to možda u ovom trenutku nije politički najisplativije.

Ono što je danas na dnevnom redu današnje sednice Narodne skupštine obuhvata nekoliko zakona, uključujući i ratifikaciju više međunarodnih ugovora. Tu su i predlozi odluka kojima Narodna skupština daje saglasnost na finansijske planove regulatornih agencija, kao i odluke o izboru nosioca pravosudnih funkcija.

Najpre, na dnevnom redu su izmene dva zakona koje se odnose na finansiranje javnim medijskih servisa, odnosno Radio-televizije Srbije i Radio-televizije Vojvodine za 2023. godinu i to su Predlog zakona o izmeni o privremenom uređivanju načina naplate takse za javni medijski servis i Predlog zakona o dopuni Zakona o javnim medijskim servisima.

Prvim zakonom se produžava rok za godinu dana, odnosno do 31.12.2023. godine, za naplatu takse za javni medijski servis i cilj je da se u narednoj godini obezbedi izvor značajnog dela sredstava za funkcionisanje javnog medijskog servisa Srbije, odnosno RTS-a. Ostatak sredstava za redovnu delatnost RTS-a obezbeđuje se iz komercijalnih, odnosno drugih poslova, kao što su reklame i sponzorstva.

Drugim predlogom zakona se, takođe, produžava rok za još godinu dana do kada će se osnovna delatnost javne medijske kuće Radio-televizije Vojvodine delimično finansirati iz budžeta Republike, što je u funkciji ostvarivanja javnog interesa.

Inače, budžetom za 2023. godinu na razdelu Ministarstva informisanja i telekomunikacija izdvojena su sredstva u iznosu od 900 miliona dinara za rad Radio-televizije Vojvodine.

Oba ova predloga zakona prirodno idu uz Zakon o budžetu Republike Srbije i potrebno je do kraja ove, odnosno do početka naredne budžetske godine da se usvoje.

Inače, taksa za javni medijski servis, odnosno Radio-televiziju Srbije kao način finansiranja delatnosti javnog informisanja uvedena je početkom 2016. godine kako bi se obezbedile materijalne pretpostavke za redovan rad i odvijanje programa Radio-televizije Srbije kao javnog medijskog servisa i realizacija zakonske obaveze ostvarivanja javnog interesa u oblasti informisanja i to u oblasti informativnog, obrazovnog, kulturnog i zabavnog radio, televizijskog i multimedijalnog programa.

Naravno, RTS i RTV imaju zakonsko pravo i na komercijalne sadržaje, ali oni nikako ne smeju biti dominantni. Suština ostvarivanja javnog interesa ogleda se u istinitom, potpunom, nepristrasnom i blagovremenom informisanju svih građanki i građana u svim segmentima društvenog života i to bez diskriminacije i cenzure, nezavisno od načina finansiranja.

Iz ovog konteksta proizilazi i obaveza države da obezbedi finansiranje takvog javnog interesa u oblasti informisanja.

Kako se taksa kao privremeni izvor finansiranja RTS-a zakonom uvek ograničava na jednu budžetsku godinu, neophodno je da se i rok primene ovog oblika finansiranja produžava izmenama zakona kako bi postojao kontinuitet u finansiranju ovog izvora.

Sama taksa iznosi 299 dinara i ona se kako za ovu, tako i za narednu godinu neće menjati.

Ovaj zakon donosi se zbog potrebe otklanjanja okolnosti koje bi mogle da dovedu u pitanje rad javnih medijskih servisa i obavljanje njihove osnovne delatnosti koja je u funkciji ostvarivanja javnog interesa.

Zakonom o javnim medijskim servisima utvrđeni su i izuzeci, odnosno kategorije građana koji su oslobođena od plaćanja takse i ta oslobođenja, pre svega, imaju svoj socijalni karakter.

Dakle, zadatak Javnog medijskog servisa je da ostvaruje javni interes, a to znači da informiše istinito i nepristrasno.

Program javnog servisa mora da bude dostupan za sve i da se tiče svih društvenih grupa, pa i onih najosetljivijih.

Može se uvek, kao što smo i danas imali prilike da čujemo, diskutovati o sadržaju i kvalitetu programa javnih medijskih servisa. Na kraju krajeva, to je i obaveza onih koji kontrolišu javnih sredstva.

Može se govoriti i o potrebama za restrukturiranje samog sadržaja i programskih šema, ali to svakako ne može biti razlog da se ukinu javni medijski servisi kao nosioci interesa u oblasti informisanja.

Na ovoj sednici imamo i set međunarodnih ugovora, od kojih su četiri ugovora između Republike Srbije i Ujedinjenih Arapskih Emirata koji se odnose na zakonsko utemeljenje i jačanje naše bilateralne saradnje u sferi pravosuđa, što je jedan novi nivo izuzetno uspešne saradnje koju u oblasti privrede i infrastrukture već duži niz godina imamo sa nama prijateljskom zemljom, s kojom smo u bilateralnim odnosima od 2007. godine.

U prilog tome, a zarad javnosti, želim da istaknem i činjenicu da su Emirati u 2020. godini u dva navrata, usred pandemije, poslali medicinsku pomoć državi Srbiji i na tome im beskrajno hvala.

Pred nama su ova četiri ugovora koje Narodna skupština treba da ratifikuje, a koja se odnose na pitanje izručenja osuđenih lica, na pravnu i sudsku saradnju u građanskim i trgovinskim stvarima, kao i na uzajamnu pravnu pomoć u krivičnim stvarima.

Još jednom želim da podvučem značaj ovih ugovora, kako za međunarodni pravni poredak, tako i za jačanje mehanizma pravne države, i u našoj zemlji, ali i u Ujedinjenim Arapskim Emiratima.

Danas kada živimo u svetu globalizacije i prevladavanja interesa velikih nad međunarodnim pravom i pravdom, veoma je važno sačuvati sve instrumente pravne države, ali i jačati sve oblike međunarodne saradnje u oblasti pravosudnog sistema, što i jeste cilj ovih ugovora koje treba da ratifikuje Narodna skupština.

Koleginica Dubravka Kralj će govoriti o izboru nosioca pravosudnih funkcija, a ja ovom prilikom želim da potvrdim naše opredeljenje za samostalnost pravosuđa, ali i za odgovorne, stručne i dostojne sudije i tužioce koji trebaju da budu ogledalo naše pravne države. To svoje opredeljenje iskazali smo i kroz stavove o ustavnim promenama u prethodnom sazivu.

Značajan deo današnjeg rada čine i finansijski planovi za 2023. godinu regulatornih tela, odnosno Agencije za energetiku Republike Srbije, REM-a i Komisije za hartije od vrednosti. Nadležnosti ovih tela su značajne za funkcionisanje sektora države za koje su osnovani, pa samim tim je važno obezbediti sigurno finansiranje delatnosti nezavisnih regulatornih tela.

Da podsetim, Agencija za energetiku Republike Srbije, kao regulatorno telo, sa nadležnostima u sektorima električne energije, prirodnog gasa, nafte i naftnih derivata, ima zadatak da kroz obavljanje poslova utvrđenih Zakonom o energetici doprinese stvaranju stabilnog regulatornog okvira za razvoj efikasnog i održivog energetskog sektora koji će biti siguran oslonac u daljem ekonomskom razvoju naše zemlje.

Agencija, pored ostalog, regulator cena energenata, izdaje licence energetskim subjektima za obavljanje energetske delatnosti, vrši nadzor nad tržištem, ali i kontroliše efikasno funkcionisanje energetskog tržišta. Uloga same Agencije u ovoj nezapamćenoj svetskoj energetskoj krizi dobija na značaju jer može doprineti unapređenju stanja na našem energetskom tržištu, uz lojalnu i transparentnu tržišnu utakmicu koja ne bi trebalo da naruši poziciju naših građana kao potrošača.

Takođe, u kontekstu međunarodnih obaveza, Agencija, verujemo da štiti energetske interese naše zemlje i u tom smislu Narodna skupština, koja ostvaruje svoju kontrolnu funkciju nad regulatorima i kroz čin davanja saglasnosti na finansijske planove ovih tela, danas treba da da i saglasnost za njihove finansijske planove.

Dakle, REM kao regulator u oblasti elektronskih medija je bio tema i matičnog skupštinskog odbora koji je, pored ostalog, podržao i predloženi Finansijski plan, tako da stav odbora treba podržati i u danu za glasanje i omogućiti nesmetan rad ovog regulatornog tela. Istovremeno, još jednom treba poslati poruku javnosti da niko, ali niko, na silu i nezakonit način ne može koristiti državne resurse, kao što su to, između ostalog, i nacionalne frekvencije.

Treći finansijski plan za 2023. godinu odnosi se na Komisiju za hartije od vrednosti, koja ima funkciju regulatora tržišta za hartije od vrednosti, odnosno vrši nadzor nad uslovima za transparentno i zakonito funkcionisanje tržišta kapitala i zaštitu investitora. Sa jačanjem investicione klime u Srbiji, Komisija dobija još viši nivo odgovornosti za regulatorni okvir, koji treba da obezbedi sigurne i podsticajne uslove za investicije.

Srbija u prethodnom periodu pokazuje upravo takav proaktivan odnos i obezbedila je stimulativne uslove investitorima, i stranim i domaćim, što će, prema podacima za 2022. godinu, iznositi oko četiri milijarde direktnih stranih investicija.

Na samom kraju ovog obraćanja, dozvolite mi da kažem da Narodna skupština kao zakonodavno telo i danas usvajanjem seta zakona i međunarodnih sporazuma, davanjem saglasnosti na finansijske planove regulatornih tela kao i izborom sudija koji se prvi put biraju, i predsednika sudova, takođe stvara zakonski okvir koji Srbiji treba da obezbedi poziciju, kako u sferi medija, tako i u sferi pravosuđa, koja će biti bolja i sigurnija, između ostalog, ne samo u tim, već i u investicionom i energetskom sektoru.

Srbije jeste osnažena i odoleva teškim izazovima i spoljnim pretnjama. Zato naš poslanički glas za svaki od ovih zakona treba da bude naš doprinos snažnijoj, bezbednijoj i prosperitetnijoj Srbiji koja zna šta je njen nacionalni i državni interes.

Zato će poslanička grupa SPS - Ivica Dačić u danu za glasanje podržati sve tačke dnevnog reda. Zahvaljujem.

PREDSEDAVAJUĆA: Zahvaljujem.

Reč ima ministar dr Aleksandar Martinović.

ALEKSANDAR MARTINOVIĆ: Zahvaljujem.

Želim da se zahvalim uvaženom kolegi Markoviću na korektnoj diskusiji. Samo jedno pojašnjenje, prosto, da sa ove sednice ne bi otišli sa pogrešnim zaključcima.

Dakle, Predlogom zakona o dopuni Zakona o javnim medijskim servisima predviđa se budžetsko finansiranje isključivo za RTV, ne za RTS. Dakle, RTS se ne finansira iz budžeta. Pomoć iz budžeta dobija samo RTV zbog toga što njeni sopstveni prihodi nisu takvi da mogu da omoguće nesmetano poslovanje ovog Javnog medijskog servisa.

Dakle, samo pojašnjenje, RTS se ne finansira iz budžeta. Iz budžeta se jednim delom finansira samo RTV. Vlada Srbije smatra da je to od izuzetnog značaja, zbog toga što se na RTV emituju emisije na jezicima svih nacionalnih manjina koje žive na teritoriji AP Vojvodine. To nisu komercijalne emisije, od toga ne može da se ostvari veliki prihod, ali je emitovanje takvih emisija veoma značajno i šalje jednu veoma važnu poruku, da je država Srbija država svih njenih građana.

Zbog toga je Vlada Srbije predložila ove dopune Zakona o javnim medijskim servisima, kojim se predviđa budžetsko finansiranje samo za RTV, ne i za RTS. Zahvaljujem.78

PREDSEDAVAJUĆA: Reč ima gospodin Marković.

UGLjEŠA MARKOVIĆ: Zahvaljujem se ministru na ovim rečima, samo da bih pojasnio ono što sam rekao, rekao sam da se RTV delimično finansira iz budžeta i da su na razdelu Ministarstva informisanja i telekomunikacija izdvojena sredstva u iznosu od 900 miliona dinara. To je ono što sam zapravo ja izgovorio. Zahvaljujem.

PREDSEDAVAJUĆA: Zahvaljujem.

Da li se još neko od ovlašćenih predstavnika javlja za reč?

Reč ima Marina Raguš.

Izvolite.

MARINA RAGUŠ: Hvala, gospođo predsedavajuća.

Danas smo u okviru teme dnevnog reda, a to je tačka koja ima 21 predlog, odluke, zakona, imali prilike da čujemo puno toga što bi trebalo, građana radi, ipak na kraju ove rasprave pojasniti.

Ono što je vrlo značajno jeste, opet u svetlu događaja poslednjih nekoliko dana, jeste da je pre neki dan Vlada Srbije usvojila Predlog zakona o izmeni Zakona o državnim službenicima kojima se do 2025. godine odlaže obaveza sprovođenja javnog konkursa za prijem u radni odnos na određeno vreme.

Ovde smo imali prilike da čujemo neretko neistine i uglavnom političke manipulacije, što mogu da razumem, ali nismo čuli da je vreme koje je predviđeno jako važno da bi se zapravo proveo proces modernizacije i digitalizacije, uspostavio informacioni sistem za upravljanje ljudskim resursima koji će biti podrška inovativnom kadrovskom planiranju, što je preduslov da se osigura dovoljan broj kvalifikovanih i kompetentnih zaposlenih u upravi radi postizanja strateških ciljeva. Zato je bio potreban ovaj rok do 2025. godine, i to neće biti jedina stavka koja će obuhvatiti celokupnu upravu, već kao što znate elektronska uprava će zahvatiti celo naše društvo i ne vidim ovde čak i razumevanje za proces koji će tradicionalna radna mesta obrisati i upravu i birokratiju smanjiti, gde će solidan broj ljudi morati ili da se prekvalifikuje ili da ostane bez posla i to su jako važne teme o kojima bi mi trebalo da ovde raspravljamo kako da što bolje amortizujemo taj suštinski društveni udar, ali sumnjam da ćemo o tome ovde da slušamo.

Onda sledeća stavka, slušala sam pažljivo kolege poslanike, bila je naravno tema zakon o policiji, kao da je on usvojen i kao da je reč o predlogu, a reč je samo o nacrtu i građana opet radi ta javna rasprava i dalje traje. Takođe, traju u okviru određenih emisija, u okviru medija koji su na nacionalnim frekvencijama, ali to nismo čuli. U tu javnu raspravu uključena su mnoga udruženja ili kako hoćete nevladin sektor koji je dao određene primedbe i veliki deo tih primedbi je ušao u razmatranje, ali ni to, takođe, nismo čuli.

I konačno priča o REM-u i o jednom mediju koji, evo, već nekoliko meseci, ako ne i nekoliko godina, vrši stravičan pritisak na nezavisno regulatorno telo ne bi li dobilo nacionalnu frekvenciju.

Tu takođe, dragi građani, nećete čuti da je reč o određenom, pa sasvim slobodno mogu to da nazovem propagandnim ratom vrlo značajne međunarodne medijske grupe i to svi koji gostuju na tim medijima treba da se prisete da je ta grupa krenula tako što je bivši šef američke Centralne obaveštajne agencije ušao sa solidnim kapitalom, izvršio pritisak da se određeni medijski zakoni, sad ste se ućutali, slušate, u Srbiji promene ne bi li distributer elektronskog sadržaja mogao da donosi i medijske sadržaje.

Dakle, ovde ispred mene se nalazi elaborat koji nije napravila SNS, koji su napravila određena evropska nezavisna regulatorna tela koja se baš bave praćenjem koncentracije medijskog vlasništva i ko je zapravo vlasnik kablovskih operatera i kako se ostvaruju određeni interesi, ostvaruje određena moć, izvlače pare, izbegavaju plaćanja poreza, a pri tom, drage kolege, i to sam očekivala da čujem od vas, jer se neretko pozivate na tu vrstu političke korektnosti, da kažete koji su, takođe, regionalni mediji radili vrlo značajna istraživanja pa, recimo, određeni hrvatski mediji ustanovili da je 6,7 miliona evra poreza od poreskih obveznika u Hrvatskoj, dakle, građana, jednostavno oteto i da su postavili, takođe, isto pitanje – šta se dešava u Srbiji?

Onda se vraćamo na ono suštinsko pitanje – o kojim medijima mi govorimo? Da li su to srpski mediji? Da li oni proizvode sadržaj u Srbiji ili proizvode sadržaj u nekim drugim zemljama? Ukoliko tvrde da se reemituju u Srbiji, odakle preuzimaju taj sadržaj?

Koliko vidimo, izbegavaju da plate one poreze po srpskim zakonima koji su dužni tako što imaju vrlo sofisticiranu mrežu firmi. Naravno da se radi o medijskom mogulu koji očigledno ima ideju da proda medij za koji se toliko zalažete i samim tim vrši ogroman pritisak da dobije nacionalnu frekvenciju.

Nacionalna frekvencija je javno dobro i o toj petoj frekvenciji, verujte, raspravljaće se na vrlo ozbiljan način. Pošto Skupština Srbije, takođe, imenuje članove Saveta REM-a i mi kao poslanici vladajuće koalicije u nekoliko navrata smo postavljali pitanja i nadamo se da ćemo u ovih nekoliko dana dobiti te odgovore – o kakvim medijima je reč i da li isto rade što i u Hrvatskoj i u Sloveniji, a tamo su već određeni procesi pokrenuti?

Mi ćemo u ovih nekoliko dana, a i u raspravi u pojedinostima, zaista dati sve od sebe da otpakujemo od početka do kraja tu priču koja je zapravo vrlo zanimljiva, jer okuplja interesantnu međunarodnu grupu koja vlada medijskim prostorom, ne samo u Srbiji, već u ovom regionu.

Jako je važno da građani Srbije razumeju procese koji se dešavaju, a tiču se našeg političkog života. Ukoliko je tema uvođenje sankcija Rusiji ili priznavanje tzv. Kosova, onda ćete imati prilike da vidite u narednih nekoliko meseci zaista užasne pritiske i užasne medijske napade iz određenih izvora, ali suština cele priče jeste da se tim medijskim napadima, kriminalizacijom, kako ljudi koji žive na severu Kosova i Metohije, tako i vladajuće koalicije, ali na prvom mestu najjače političke figure u Srbiji, kakav je Aleksandar Vučić, ne bi li se ta vlast zapravo primorala, jer ne može tako lako da se uruši, da ispuni zahteve određenih centara moći. Ti zahtevi za početak jesu uvođenje sankcija Ruskoj Federaciji i, naravno, priznanja svega onoga što Aljbin Kurti želi i onda vidite priču koja se kroz određene alternativne medije ovde plasira.

Drage kolege iz opozicije, samo budite obazrivi kada se borite za određena prava i za čija prava se u stvari medijska borite i za kakvu agendu, da li je to u interesu građana Srbije ili nije. Ali, ono što mi imamo obavezu kao upravo predstavnici najjače političke organizacije u Srbiji, jeste da tu priču konačno raspakujemo od početka do kraja, pa neka građani sami procene o čemu se ovde zapravo radi.

Ja ću iskoristiti samo ovo vreme, a za ostalo vreme posvetiću se upravo ovom elaboratu koji sam spremila, koji se tiče pete nacionalne frekvencije i međunarodne medijske grupe koja ovde zaista ima eksponente u određenim političkim organizacijama i verujem da će do kraja ove rasprave svima biti apsolutno sve jasno, ono što je meni najvažnije, građanima Srbije.

PREDSEDAVAJUĆA: Zahvaljujem se, koleginici Raguš.

Zahvaljujem se takođe, gospodinu Markoviću, s obzirom da su samo ova dva govornika koliko sam ja uspela da čujem bila u temi, danas manje ili više.

Prelazimo na lisu prijavljenih narodnih poslanika za reč.

Po listi Milija Miletić. Nije tu.

Šaip Kamberi. Nije tu.

Hadži Milorad Stošić. Nije tu.

Robert Kozma. Ne.

Jasmina Karanac. Izvolite, samo se prijavite, molim vas.

JASMINA KARANAC: Hvala, potpredsednice.

Poštovani ministre, koleginice i kolege, ja ću se u svom izlaganju osvrnuti na zakone koji se tiču javnih medijskih servisa, odnosno načina njihovih finansiranja.

Dva osnovna načina finansiranja javnih medijskih servisa svuda u svetu su od naplate takse i iz državne kase. Idealno bi bilo kada bi se javni servisi finansirali sredstvima obezbeđenim od naplate takse, ali to uglavnom nije moguće.

Imajući u vidu celokupnu ekonomsku situaciju i da bi podizanje takse bio dodatni teret na račun građana sa jedne strane, a polazeći od značaja koji javni medijski servisi imaju u očuvanju i unapređenju demokratskih vrednosti društva, mi iz SDPS mislimo i slažemo se sa predlagačem ovog zakona da je najcelishodnije i najbolje rešenje da se medijski javni servis Radio televizija Vojvodina i u narednoj 2023. godini finansira delimično od naplate takse, a delimično iz budžeta Republike Srbije.

Važno je zbog građana napomenuti da se ovim izmenama i dopunama zakona ne menja visina takse za javni medijski servis i da ona ostaje 299 dinara mesečno, kao i do sada, odnosno oko 2,5 evra. Poređenja radi, u susednoj Hrvatskoj taksa za javni medijski servis iznosi čak 10,5 evra. I ovde je više nego očigledno da se radi o nedovoljnim sredstvima i da se novcem prikupljenim od taksi ne mogu pokriti svi troškovi za poslovanje javnih servisa.

Za razliku od komercijalnih medija koji sami sebe finansiraju, te su stoga logično je i orjentisani ka zaradi, javni medijski servisi imaju posebnu ulogu u informisanju javnosti i njihova dužnost je da obezbede visok kvalitet medijskih usluga, da imaju raznovrsan i pre svega kvalitetan informativni program, da neguju kulturu dijaloga, da obezbede da se čuju različiti stavovi i ideje, da unapređuju obrazovne programe, kulturne, da u svoj sadržaj uvrste i omladinske programe, da imaju više programa za manjine i da se tiču svih društvenih grupa, da u svojim programima poštuju osnovna ljudska prava.

Dakle, spisak obaveza javnih medijskih servisa je dugačak, ali jednom rečju, zadatak medijskog javnog servisa je da ostvaruje javni interes, odnosno da obezbedi istinito i nepristrasno informisanje građana.

Da bi mogli u potpunosti da odgovore zadatku, a imajući u vidu da jednim delom moraju da se finansiraju iz budžeta, to nikako ne sme da znači da Vlada može i sme da utiče na rad i uređivačku politiku javnih medijskih servisa.

Svakako, oba načina finansiranja imaju i svoje prednosti i nedostatke. Loša strana finansiranja isključivo od taksi je to što je taj iznos simboličan, ali je sa druge strane siguran i na način prikupljanja tih sredstava uz račun za električnu energiju obezbeđuje visok procenat naplate.

Medijski stručnjaci u raznim analizama često ističu da budžetsko finansiranje može da se tumači kao moćna poluga vlasti, ali je, moramo se složiti, velika prednost takvog načina finansiranja, stabilnost, jer zaposleni u javnim medijskim servisima treba da dobiju platu za svoj rad.

Kada ne bi bilo finansiranja iz budžeta, većina medijskih javnih servisa jednostavno ne bi moglo da preživi, a to ne bi bilo dobro za jedno demokratsko društvo. Osnovi i principi na kojima počiva javni medijski servis trebalo bi da budu – istinito, nepristrasno i blagovremeno izveštavanje, kao i nezavisna uređivačka politika.

Uostalom, i u Zakonu o javnim medijskim servisima u članu 4. pored ostalog se navodi da se rad javnog medijskog servisa zasniva na načelu nezavisnosti uređivačke politike, kao i na načelu nezavisnosti od izvora finansiranja. S toga, i medijski javni servis i njihovi finansijeri treba da se rukovode ovim načelom, odnosno da poštuju Zakon o medijskim javnim servisima.

Medijski javni servisi moraju da ulože više napora u jačanje poverenja građana u medijske javne servise, da komuniciraju sa građanima i da se prilagođavaju novim trendovima.

Uz možda neke zamerke koje bi se mogle pripisati našim javnim servisima RTS i RTV, smatram da su oni ipak po svom sadržaju i kvalitetu visoko na lestvici i među najboljim medijima u Srbiji.

Podsetiću da smo mi budžetom za 2023. godinu predvideli sredstva za finansiranje RTV, te s toga smatram da ne postoji ni jedan razlog da to ne potvrdimo i na ovoj sednici.

Poslanička grupa Socijaldemokratske partije Srbije će podržati ovaj predlog, kao i zakone koji su na dnevnom redu današnje sednice. Zahvaljujem.

PREDSEDAVAJUĆA: Po prijavi za reč, Danijela Nestorović.

DANIJELA NESTOROVIĆ: Poštovane kolege narodni poslanici i narodne poslanice, poštovana predsedavajuća, ja sam vrlo pažljivo slušala prethodne sagovornike vezano na temu javnog medijskog servisa, njegove objektivnosti, potrebe za daljim finansiranjem i o tome kako imamo najkvalitetniji program preko javnog medijskog servisa.

Sve to što smo sada malopre čuli ne odgovara istini ili izgleda gledamo različitim očima. Prosto, postoje televizije na čiji račun su sada iznete vrlo teške optužbe. Te televizije rade potpuno adekvatno svoj posao i pokušavaju da iznesu ono što je zapravo Ustavom Republike Srbije zagarantovano svima, a to je zapravo sloboda govora i sloboda mišljenja.

Na tim istim televizijama za koje se ovde optužuju da su zapravo, da kažemo, organizovane od strane neke strane službe, kako je ovde rečeno i kako smo čuli i da vodimo računa o tome gde gostujemo, praktično je to jedini način da se reč opozicije čuje i da se čuje šta ona to ima da kaže.

Javni medijski servis RTS već godinama sprovodi jednu politiku koja nije adekvatna, koja ne odgovara slovu Ustava Republike Srbije, a to je ne dozvoljava se sloboda govora, ne dozvoljava se sloboda mišljenja.

Da je to tako i vrlo je očigledno, kao što smo malo pre čuli, kaže – bilo je emisija u kojima se dozvoljava i razgovor o nacrtima predloženih zakona. To nismo imali prilike da vidimo na RTS, odnosno na RTS se nikad ne pozivaju stručnjaci iz pravne oblasti, stručnjaci sa pravnih fakulteta, stručnjaci, adekvatni ljudi koji bi na sasvim drugačiji način objasnili zapravo javnosti koje su mane i propusti ovih nacrta zakona.

Nacrti zakona i ovi zakoni o kojima danas ovde odlučujemo, odnosno izmene i dopune ovih zakona su krajnje skandalozni i ukazuju upravo na ono što opozicija sve vreme pokušava da ukaže javnosti, a to je, ja ne znam od čega se onda plašite? Zašto ne dozvoljavate da se čuje drugačije mišljenje? Zašto ne dozvoljavate slobodu okupljanja građana? Zašto ne dozvoljavate da se čuje istina? Strah je zaista veliki sa vaše strane.

Ono što ćemo mi učiniti, a to je bukvalno put ka tome da se izborimo da se čuje i reč običnog čoveka, da se čuje i zabrani upotreba i zloupotreba podataka o ličnosti. Tako da sve ovo što smo čuli od strane vladajuće stranke večeras, odgovara neistini. Istina je ono za šta se mi borimo. Hvala.

PREDSEDAVAJUĆA: Marina Raguš ima reč.

MARINA RAGUŠ: Dobro, kada smo čuli sve neistine od strane vladajuće većine, verujem da će kolege iz vladajuće koalicije takođe da reaguju, ali evo vidite, ja sam našla jedan primer, čisto da vas demantujem i to ne retko radite.

Dakle, 11. oktobra 2022. godine na RTS tema je bila – „Jadarit“ - razvojna šansa veka ili put u ekološku propast, emisija, Takovska 10. Izgovorili ste jednu neistinu. Biću politički korektna.

Nije da ja ovde branim RTS. U svom životu sam, u svojoj dugoj političkoj karijeri, nadam se da ćete i vi imate slično, bar, ja sam gostovala samo jednom pre nekoliko meseci. Pritom, dobila sam najkraću minutažu i najčešće bila prekidana.

Idemo dalje. Govorite o medijima koji trebaju da kažu drugu stranu istine. Da li je tako? Da sve ono što ne može da se čuje na ostalim servisima treba da se čuje na tim medijima.

Hajde da vidimo šta kolege novinari, koji takođe imaju zavidne novinarske karijere kažu o ljudima koji rade na tim emisijama, a bave se isključivo propagandom.

Pošto ja ne volim da parafraziram, ja volim da citiram, recimo, gospođu Antonelu Rihu. Na Tviteru kaže ovako, na tekst koji je objavio taj medij koji vi branite, a ću vam lepo elaborirati ovih dana svaku tačku po tačku - Pukao potporni betonski zid u Grdeličkoj klisuri. Gospođa Riha kaže, vidno iznervirana - Ovo se ne radi, to nije novinarstvo, ne pravi se tekst od Tvita, nego pošalji novinara da sam slika, proveri informaciju, pitaj sve koji su nadležni. Novinarstvo služi da se informiše javnost, a ne da se dobije klik. Samo nemojte da mi objašnjavate da je Tvit tačan. To nije tema.

Tekst naravno, nastavlja gospođa Riha…

(Predsedavajuća: Vreme.)

Završavam.

… nije potpisan, što je već standard kada se prepisuju izvori. Naravno da niko ne čita tekst već naslov koji je napisan kao tvrdnja. Mene bi da sam na vašem mestu bilo makar malo sramota.

PREDSEDAVAJUĆA: Ajmo samo redom.

Gospodin Nebojša Cakić ima reč.

Po kom osnovu? Samo Poslovnik.

NEBOJŠA CAKIĆ: Zaista je zapanjujuće količina bahatosti pri vođenju …

PREDSEDAVAJUĆA: Kako, izvinite. Količina?

NEBOJŠA CAKIĆ: … količina bahatosti pri vođenju sednice. Reklamiram povredu. Ne prekidajte me kada govorim.(Isključen mikrofon.)

PREDSEDAVAJUĆA: Gospodine Cakiću, pre svega vaš ton u glasu nije primeren. Ne vičite na mene. Hoću da vas prekinem kada ne poštujete dostojanstvo Narodne skupštine. Ja vas molim, snizite ton, upristojite se.

Još jednom se prijavite za reč.

NEBOJŠA CAKIĆ: Ja razumem da vama ne prija ton, a i ne treba da vam prija.

PREDSEDAVAJUĆA: Naravno da ne treba da mi prija. Neću dozvoliti da niko, pa ni vi viče ovde.

NEBOJŠA CAKIĆ: Vama treba da radite u skladu … Ne prekidajte me. Dozvolite da kažem.

PREDSEDAVAJUĆA: Naravno da ću vas prekidati.

NEBOJŠA CAKIĆ: Reklamirao sam povredu člana 107. stav 2.

Opoziciji se ne dozvoljava replika kada neko direktno replicira onome što je neko rekao. Sada ste dali dami da je niko nije pomenuo, niti je njoj odgovarao na njenu diskusiju.

PREDSEDAVAJUĆA: Spomenut je predsednik stranke.

NEBOJŠA CAKIĆ: Izvinite, dozvolite da završim. Kada završim tada mi odgovorite.

PREDSEDAVAJUĆA: Ne vičite, gospodine Cakiću.

NEBOJŠA CAKIĆ: Ne prekidaj me. Nemoj da me prekidaš i neću vikati.

PREDSEDAVAJUĆA: Nismo na ti.

NEBOJŠA CAKIĆ: Malopre govorio predsednik poslaničke grupe Zelenović, gde je direktno njemu implicirano da je u Šapcu DRI našla toliko i toliko. I vi niste dali repliku, vi ili vaš prethodnik.

Ovde niko ne pomene uvaženu poslanicu, vi dajete repliku bez da trepnete. Izvinite, kako da budemo pristojni, kako da ne dižemo glas, kako da radimo ako se vi tako ponašate?

Dakle, šta će biti ako utvrdimo u stenografskim beleškama da nije pomenuto ime i prezime uvažene poslanice? Šta će biti tada?

(Milenko Jovanov dobacuje.)

Meni takođe se ne dozvoljava replika upravo kada se javlja gospodin predsednik Milenko Stojanov, Milenko Jovanov, čak ni ime ne mogu da vam zapamtim, toliko ste upečatljivi, kada me vređa, kada kaže da sam bio član SPS ili kada kaže …

PREDSEDAVAJUĆA: Sada prelazite u repliku.

NEBOJŠA CAKIĆ: Dozvolite da završim.

PREDSEDAVAJUĆA: Ne mogu da dozvolim repliku na povredu Poslovnika.

NEBOJŠA CAKIĆ: Dakle, ne dozvoljavate i to jeste uvreda za pristojne ljude.

(Milenko Jovanov dobacuje.)

Biti član SPS devedesetih ili biti sa vama u koaliciji za pristojne ljude jeste uvreda i za mene jeste uvreda. Hvala.

PREDSEDAVAJUĆA: Zahvaljujem gospodine Cakiću.

Da li želite da se Skupština izjasni? Gospodine Cakiću?

NEBOJŠA CAKIĆ: Malo mozga kada imaš… (Isključen mikrofon.) Kad nemaš mozga…

(Milenko Jovanov dobacuje.)

PREDSEDAVAJUĆA: Gospodine Cakiću, pre svega ja vas molim da ne upućujete uvrede, da se ne obraćate direktno narodnom poslaniku i da ne vređate.

Da li želite da se Skupština izjasni? Želite. Hvala.

Pre toga vam dugujem objašnjenje. Očigledno da pogrešno tumačite.

(Milenko Jovanov i Nebojša Cakić dobacuju.)

Gospodine Cakiću, da li želite objašnjenje za povredu Poslovnika ili vas ne zanima?)

(Nebojša Cakić: Ne.)

Ne želite? Pa evo ja želim zarad javnosti da objasnim povredu Poslovnika jer smatram da povreda Poslovnika nije učinjena. Smatram da pogrešno tumačite Poslovnik. Zapravo da ga ne tumačite na način na koji bi trebalo.

Gospodin Zelenović je govorio bez malo možda dva i po do tri sata. To je pre svega.

Sa druge strane, ja vas molim da ne dobacujete. Vi ste ispričali šta ste imali. Svi smo van netremice slušali. Čak nisam ni trepnula. Prema tome, molim vas, budite toliko parlamentarni, dozvolite da vam se objasni. Niste u pravu.

Molim vas, neka vam neko pravno lice protumači Poslovnik jer očigledno da vi niste sposobni za to. To šta sam ja po struci mislim da apsolutno nije relevantno za ovu priču, ali jesam politikolog i imam neke veze i sa pravom. Zahvaljujem.

Marija Jevđić po prijavi za reč.

Izvolite.

MARIJA JEVĐIĆ: Zahvaljujem poštovana predsedavajuća.

Poštovani ministre, srećom nisam plašljive prirode inače bi stvarno sada imala problem da govorim. Tako da vas molim da nam obezbedite da radimo u miru. Ako ne znaju kolege, postoji mikrofon. Nema potrebe za vikom.

Da se ja vratim na temu. Ja bih se u ovom izlaganju dotakla Zakona o izmeni Zakona o državnim službenicima i ako mi vreme dozvoli o Zakonu o potvrđivanju Ugovora o međunarodnoj saradnji između Republike Srbije i Republike Brazila.

Predložena izmena Zakona o državnim službenicima se odnosi na odlaganje obaveza sprovođenja javnog konkursa za prijem u radni odnos na određeno vreme zbog privremenog povećanog obima posla do 2025. godine.

(Nebojša Cakić dobacuje.)

I mi smo… Ako mogu, kolega, ja sam stvarno ćutala. Meni vratite vreme. Izvinite. Znači, minut i po skoro.

Mi smo otprilike prošle godine u ovo vreme radili set zakona koji se odnosio na Ministarstvo državne i lokalne samouprave i tada su prosto izmene bile nametnute zbog situacije koju je napravila padnemija i nekad pored najveće želje i volje da se uredi javni sektor smo nemoćni pred životom koji je u 2020. godini, 2021. godini, čak i u 2022. godini diktirala pandemija i svedoci smo koliko je ceo svet trpeo i trpi i da su mnogi globalni procesi u prethodne dve, a bogami i tri godine bili usporeni. To je inače dovelo do dodatnog opterećenja kapaciteta i fizičkog ograničenja javnog sektora, ali i do otežanog funkcionisanja podsistema javnog sektora.

Jedan od prioriteta Strategije reforme državne uprave je stvaranje državne uprave zasnovane na principima profesionalizma i državne uprave po meri građana.

Mišljenja sam da smo u oblasti uređenja državne i lokalne samouprave dosta uradili i uvek kao primer navodim kako smo kao zemlja, ali i vi kao resorno ministarstvo odgovorili u vreme pandemije, kada je bio blokiran rad svih institucija, kada smo svi prešli na tzv. „onlajn rad“ i kada je rad skoro svih institucija stao, rad javne uprave nije. Vi ste kao ministarstvo spremno odgovorili svim izazovima i situacijama tokom pandemije i to je za pohvalu.

Poslanička grupa JS smatra da u budućem radu treba nastaviti na razvoju efikasnosti i stručne državne, odnosno lokalne samouprave. Ulaganje, usavršavanje kadrova donošenjem zakona o formiranju Nacionalne akademije za javnu upravu je veliko unapređenje za sistem upravljanja u ljudskim resursima. Ova institucija koristi svim službenicima za sticanje novih znanja i ovladavanje svim procesima koji obuhvataju modernizaciju lokalnih samouprava. Time se podiže kvalitet rada državnih službenika, a sa druge strane to je u korist građana jer želimo da javna uprava bude savremena, modernizovana, efikasna, jer građani Srbije zaslužuju da imaju upravo takvu javnu upravu.

Iskoristiću, i možda na trenutak izaći iz teme, ali moram da skrenem pažnju na jedan deo zaposlenih u javnim ustanovama koji se bave održavanjem sportske infrastrukture, kojih ima oko 2.000 radnika. Njihov koeficijent nije menjan čak od 2002. godine, iako je Uredba menjana čak 44 puta od tada. Svim drugim javnim službama su periodično povećani koeficijenti, osim ustanovama za fizičku kulturu. Mislim da su oni nepravedno zapostavljeni i da bi trebalo razmotriti deo te Uredbe koji se odnosi na zaposlene u javnim ustanovama za sport.

Pošto je ovih dana aktuelna pomoć mladima koja se već tri puta daje, JS podržava svaku pomoć koja je upućena mladima jer su oni naša budućnost i sve što radimo, gradimo i pravimo nema nikakvu svrhu ako nam se deca ne rađaju i ako nam mladi napuste zemlju.

Zbog toga želim da pohvalim i projekat Ministarstva državne uprave uz podršku EU, a odnosi se na Sajam studentske stručne prakse kojim se otvaraju vrata studentima u želji da se podrže u procesu studiranja dajući im priliku da svoja teorijska znanja primene u praksi.

Prošle godine je bio prvi Sajam koji je okupio 18 organa javne uprave sa oko 400 mesta za stručnu praksu. Na ovogodišnjem Sajmu smo imali trostruko više takvih institucija, čak 56 i dvostruko više mesta, skoro 800.

Ova inicijativa je, inače, prepoznata i van granica naše zemlje i nagrađena je specijalnom nagradom. To je samo još jedan od pokazatelja da Srbija misli na svoje mlade, da teži da ih osnaži, pomogne da svoje snove ostvaruju upravo u Srbiji.

Još bih u jednoj rečenici ukazala i pre svega pohvalila razvoj širenja jedinstvenog upravnog mesta kojim je mnogo olakšano građanima da ostvaruju svoja prava i da dođu do informacija. Znači, ne moraju da obilaze razne institucije, već na jednom mestu mogu da dobiju sve potrebne informacije.

Ja kao poslanica koja dolazi iz Kraljeva znam da grad Kraljevo ima spreman projekat koji će predati ministarstvu i nadam se da će u toku ove godine građani Kraljeva moći da vide sve prednosti jedinstvenog upravnog mesta. Grad Kraljevo je grad sa velikim brojem stanovnika i kao grad koji se poslednjih nekoliko godina vidno modernizuju zaslužuje da ima upravo jedan ovakav projekat.

Pošto ja više nemam vremena, u danu za glasanje poslanička grupa JS podržaće sve predložene zakone koji su na dnevnom redu ove sednice.

Zahvaljujem.

PREDSEDNIK: Hvala.

Povreda Poslovnika, Snežana Paunović.

Izvolite.

SNEŽANA PAUNOVIĆ: Hvala, predsedniče.

Reklamiram član 107. Kaže – govornik na sednici Narodne skupštine je dužan da poštuje dostojanstvo Narodne skupštine.

Znam da sa pozicije predsedavajućeg nije uvek lako objasniti jednom procentu kolega da ovaj Poslovnik treba prvo pročitati i da je elementarno poštovanje dostojanstva ne kršiti ga i ne zloupotrebljavati. To je prva stvar.

Druga stvar – čulo se da je nešto uvreda ili nije. Mene lični stavovi bilo koga ne zanimaju, ali me zanima da ako smo već sa pozicije jedne male poslaničke grupe naučili da je važno govoriti u „prajm tajmu“, pa taman govorili gluposti, onda bi bilo dobro da gluposti pričamo o sebi, bez da zloupotrebljavamo ostale poslaničke grupe kojima sa ove distance možemo samo da se divimo.

Ne tražim da se Skupština izjasni, jer mi je jasno da na to predsedavajući, na žalost, ne možete da utiče, osim da možda isključi mikrofon usred ovakve budalaštine.

Hvala.

PREDSEDNIK: Ako mislite na to što je poslanik Cekić galamio u momentu kada sam ja ušao, ne znam šta je bio razlog. Da li mu je bilo drago što me vidi ili mu nije bilo drago što me vidi.

U svakom slučaju, nisam razumeo šta je rekao.

Ne želite da se izjasnimo. Znači da možemo da nastavimo.

Reč ima Miodrag Gavrilović.

Izvolite.

MIODRAG GAVRILOVIĆ: Danas treba da raspravljamo o tome da li da zakon koji vezano sa državnim službenicima treba da važi od 2025. godine. Postoji jedan period od dve godine koji je pred nama da se država bavi sa tim i koliko može da uđe u jedan problem sistematizacije i da napravi jedan, da kažemo, dobar plan o tome kako će i kad početi da se primenjuje ovaj zakon.

Danas smo na odboru pričali o tome. Mene živo zanima, ako mogu da dobijem odgovor i od ministra – zašto je baš dve godine, zašto ne bi bilo, recimo, godinu dana?

Smatram da je to jedna oblast koja je malo osetljiva za veći broj ljudi koji danas u Srbiji imaju, na neki način, svoja primanja.

Ono što je važno to je taj član 63. stav 2. do 4. koji propisuje, u stvari, obavezu sprovođenja javnog konkursa za prijem u radni odnos na određeno vreme zbog privremeno povećanog obima posla. Dosta godina je za nama gde je taj deo bio nerešen i voleo bih da se opredelimo, da pričamo o nekom periodu koji je par godina iza nas ili nekoliko godina ispred nas. Prosto poslanici smo u ovom vremenu.

Mene zanima da li ima neka detaljnija objašnjenja zato što smo čuli razna objašnjenja koja nisu baš ozbiljna da treba dve godine da čekamo da počne taj zakon ili kako se to kaže, ako se stvore neki uslovi, ali prosto ne postoji nikakva mogućnost da znamo kad, da bi počeo da funkcioniše. Čuli smo da je i u pitanju fiskalna konsolidacija koja se očekivala, da je Kovid bio problem, da je inovirano kadrovsko planiranje problem, da će morati da se prekidaju određeni ugovori da bi onda tek počeo da teče ovaj rok o primeni ovog zakona, pa da se svake godine uvode novi zaposleni u sistematizaciji. To je nešto što ćemo uvek imati. Svake godine ćemo imati nove zaposlene u sistematizaciji. Svake godine ćemo imati neka nova iskušenja, nove stvari, da li postoji realna volja da se ovo brže uradi?

Građani sa kojima smo pričali, kojima je zakon važan pitaju da li to može da bude u narednih šest meseci, godinu dana, ne dve godine. Mislim da je ovo odgovor koji zaslužuje malo ozbiljniju i detaljniju analizu zašto to se traži da bude pomereno na dve godine. Imali smo dovoljan period i za nas.

Reći ću vam da su to i neki primeri koji su malo čudni. Primera radi, ako mi nemamo konkurse, ljude zapošljavamo po privremeno povremenim poslovima ili na određeno vreme na jedan čudan način dobićemo situaciju da nemamo metod, da nemamo sistematizaciju, način kako koga uopšte zapošljavamo. Koliko oni imaju svoje kvalifikacije i znanja da nešto rade.

Navešću primer opštine Vlasotince. U opštini Vlasotince smo imali ovih dana velike probleme sa građevinskom dozvolom za mini hidroelektranu. Ona je zaista u svim svojim segmentima od lokacijske dozvole od svih mogućih licenci koje su trebali da dobiju, problematična. Da ne iznosim sada sve te stvari.

Pitanje je da li će ovaj zakon recimo i te stvari možda da profesionalizuje, jer to je i obrazloženje koje je dalo ministarstvo, odnosno Vlada zbog čega se spremamo dve godine, da bi sve bilo bolje i profesionalnije. Problem u ovome što imamo taj jedan gap da kažemo, duboke države, gde generalno vlast danas može da drži na uzici veliki broj zaposlenih ljudi, mislim da treba da se izbegne što pre.

Reći ću još jednu stvar, da li u npr. u Kulturnom centru u Vlasotincu treba da radi 16 ljudi u stalnom radnom odnosu, jedno na određeno, a sedam po ugovoru o privremenim i povremenim poslovima? Smatram da su ovo ozbiljne informacije, ozbiljni argumenti da se što pre krene u to da ovakav zakon stupi na snagu, a ne tek 2025. godine. Hvala.

PREDSEDNIK: Reč ima Dubravka Kralj.

DUBRAVKA KRALj: Hvala vam, uvaženi predsedniče.

Uvaženi ministre sa saradnicima, uvažena predstavnice Visokog saveta sudstva, dame i gospodo narodni poslanici, govoriću o tačkama dnevnog reda koje se odnose na oblast pravosuđa, i to najpre o Zakonu potvrđivanju drugog dodatnog protokola uz Konvenciju o visoko-tehnološkom kriminalu.

Ovo je protokol koji je danas, čini mi se, izmakao iz poslaničkih diskusija, a izuzetno je važan i veoma je afirmativno za našu zemlju da smo od država koje su u maju mesecu ovaj protokol potpisale prve od onih koje su i pristupile ratifikaciji. To svakako govori o tome da razumemo da je visoko-tehnološki kriminal ne samo kriminal budućnosti, već i kriminal sadašnjosti.

O tome govori i podatak da je Tužilaštvo za visoko-tehnološki kriminal samo u ovoj godini u radu imalo oko 5.500 ovih predmeta, a recimo juče je glavna vest u medijima bila velika akcija policije i upravo ovog tužilaštva, koju su mediji nazvali prevarom kladioničara. Naime, uhapšeno je 35 osumnjičenih, a nažalost oštećeno je nekoliko hiljada ljudi samo u ovom konkretnom predmetu.

Upravo zbog porasta broja ovih internet prevara, važno je da permanentno unapređujemo mehanizme suprotstavljanja ovoj oblasti kriminala, da u narednom periodu veću pažnju posvetimo unapređenju rada Tužilaštva za visoko-tehnološki kriminal i, kako se to u preambuli ovog protokola kaže, da naše građane zaštitimo ne samo of-lajn, već i on-lajn, za šta je međunarodna saradnja i te kako važna, i te kako bitna.

Ono što drugi protokol uz Konvenciju o visoko-tehnološkom kriminalu donosi jeste efikasnija saradnja između, s jedne strane, država i, s druge strane, privatnog sektora. Prostije rečeno, ovim protokolom se ustanovljava obaveza za Fejsbuk, Instagram, Vacap i druge, kako se u Konvenciji nazivaju, pružaoce usluga da odgovore na zahteve koje države koje su ratifikovale Konvenciju mogu neposredno da im upute i da dostave podatke koji bi bili od značaja za otkrivanje i krivično gonjenje izvršilaca krivičnih dela. To, recimo, mogu biti podaci koji se odnose na IP adresu ili pak one podatke koje je izvršilac ostavio prilikom registracije i slične podatke, koji će zapravo onemogućiti anonimnost pred zakonom i nadležnim državnim organima.

Popularne aplikacije, odnosno društvene mreže su do sada imale opciju da dostave te podatke, a sada će imati i tu obavezu, moraće to da urade jer su Konvenciju potpisale države u kojima se nalazi njihovo sedište. Zbog toga je važno da zemlje koje su potpisale protokol isti što pre i ratifikuju, kako bi ove zaista potrebne novine u oblasti borbe protiv visoko-tehnološkog kriminala što pre zaživele u praksi i olakšale posao organima krivičnog gonjenja.

No, pre potrebe za uključivanjem nadležnih državnih organa je potreba da edukujemo građane o prevarama i svim drugim izazovima po bezbednost na internetu, a puno ih je, i da radimo na prevenciji.

Poslanička grupa Ivica Dačić – Socijalistička partija Srbije ovu temu smatra izuzetno važnom i posvetićemo joj još vremena kroz izlaganje moje uvažene koleginice dr Tatjane Jovanović.

Kada je reč o tačkama dnevnog reda koje obuhvataju sporazume sa Ujedinjenim Arapskim Emiratima, oni predstavljaju produbljivanje prijateljskih odnosa sa ovom državom i u oblasti pravosuđa. Mi sa Ujedinjenim Arapskim Emiratima smo do sada zaključili više sporazuma, a jedan od najznačajnijih je svakako Sporazum o međusobnom ukidanju viza, koji su 2018. godine u Njujorku zaključili ministar spoljnih poslova Ivica Dačić i šeik Abdulah bin Zajed.

Takođe imamo i Sporazum o izbegavanju dvostrukog oporezivanja i niz drugih sporazuma koji treba da olakšaju ekonomsku saradnju između naših zemalja, ali u oblasti pravosuđa do sada nismo imali definisane bilateralne odnose, a njihovo definisanje kroz danas predložene sporazume svakako jeste u cilju jačanja sigurnosti privrednih odnosa, kao i zaštite prava naših državljana.

Tu je najpre Ugovor o izručenju koji nosi više zaštitnih odredbi za naše državljane koji u Ujedinjenim Arapskim Emiratima krenu pogrešnim putem. Najpre, ono što je izuzetno važno jeste da se neće prihvatiti izručenje domaćih državljana, što znači da se ovim sporazumom potvrđuje princip da našim državljanima treba da se sudi u našoj zemlji.

Takođe, sporazumom se otklanja mogućnost izricanja smrtne kazne izručenim licima, budući da u toj državi ova kazna i dalje postoji, odnosno ukoliko izricanje te kazne dolazi u obzir izručenje se neće odobriti bez garancije da ta kazna neće biti izrečena.

Takođe, važno je reći da će se, prema ovom Sporazumu o izručenju, izručenje dozvoliti samo za ona dela koja se smatraju krivičnim delima prema zakonima obe države i da će se izručenje odbiti ukoliko postoji sumnja da će izručena lica biti izložena surovom, ponižavajućem ili nehumanom postupanju.

U svakom slučaju, Sporazum o izručenju između Republike Srbije i Ujedinjenih Arapskih Emirata obezbeđuje da Republika Srbija neće biti mesto za skrivanje od krivične odgovornosti za državljane te zemlje, kao što ni Ujedinjeni Arapski Emirati neće biti mesto za skrivanje od krivične odgovornosti pred našim organima i obrnuto.

Ovaj sporazum, kao i ostali sporazumi sa Ujedinjenim Arapskim Emiratima, donosi mogućnost direktne komunikacije između ministarstava pravde, čime se ta komunikacija olakšava i čini značajno bržom i prosto preskaču se te birokratske barijere koje mogu da otežaju ostvarivanje uloge organa krivičnog gonjenja.

Drugi sporazum jeste Sporazum o transferu osuđenih lica, koji treba da omogući da naši državljani koji su osuđeni u Emiratima, iako su loši predstavnici naše zemlje, da ipak imaju mogućnost da kaznu zatvora izdržavaju u našoj zemlji, a time i bolju mogućnost resocijalizacije i druge šanse.

Tu je i Sporazum o pravnoj pomoći u krivičnim stvarima, koji je veoma značajan u obezbeđivanju dokazne asistencije i lakšeg otkrivanja krivičnih dela i njihovih učinilaca. Svakako je važno da širimo krug država sa kojima sarađujemo u oblasti borbe protiv kriminala i potvrđivanjem ovih sporazuma mi zapravo potvrđujemo neophodnost te saradnje i dajemo joj podršku i pravni osnov.

Četvrti sporazum jeste Sporazum o pravnoj i sudskoj saradnji u građanskim i trgovinskim stvarima, koji je takođe važan, jer kako je ojačana ekonomska saradnja između naših zemalja i ljudima omogućeno da rade, zarađuju i međusobno trguju, i kao pravna i kao fizička lica, neophodno je obezbediti i efikasnu sudsku zaštitu u slučaju eventualnih sporovo, kako kroz procesnu asistenciju, pristup sudovima, tako naravno i kroz priznanje izvršenja sudskih i arbitražnih odluka.

Sve ovo može biti od značaja i za naše državljane koji žive i rade najčešće u Abu Dabiju i Dubaiu, ali ono oko čega negde treba da budemo saglasni jeste da mnogo važnije od sporazuma i benefita koje oni donose za naše državljane koji tamo žive jeste da nastavimo da radimo na tome da obezbedimo da naši ljudi ovde imaju sve ono zbog čega odlaze. Dakle, bolje životne i radne uslove, mogućnost da budu i stambeno obezbeđeni, pa sve do pravne zaštite u svojoj zemlji.

Takođe, predlog na dnevnom redu jeste i Sporazum sa Brazilom. Veoma je sličan i takođe se odnosi na pravnu pomoć u građanskim stvarima. Za naše građane donosi slobodan pristup sudovima u Brazilu, nacionalni tretman pred tim sudovima, oslobođenje od aktorske kaucije, besplatnu pravnu pomoć itd.

Kada je reč o pravnoj zaštiti pred našim sudovima, pred Narodnom skupštinom je Predlog za izbor predsednika u šest sudova, kao i 28 kandidata za sudije. Ja sam lično među poslanicima koji jedva čekaju da se ove teme isele iz Narodne skupštine. Ne zato što ne volim da pričam o tome, već zato što jedva čekam da ustavne promene, u koje iskreno verujem, dobiju svoju zakonsku konkretizaciju i da dobiju epilog u praksi, kako bi benefiti novih ustavnih garancija dobili svoj odsjaj i u očima građana.

Svakako da sudije ne treba da čekaju početak primene novog mehanizma njihovog izbora, već treba da budu nezavisni od samog stupanja na sudijsku funkciju, nezavisno od toga da li ih je izabrao parlament ili Visoki savet sudstva i da, naravno, od prvog dana sudijskog poziva, kao neki povez preko očiju, ispred sebe stave zakon i da neguju svoju stručnost i nepristrasnost.

Nove sudije koje danas biramo sigurno će samim učešćem u radu i preuzimanjem dela predmeta doprineti efikasnijem radu sudova i bržem odvijanju sudskih postupaka, jer znamo da je upravo trajanje sudskih procesa najčešća primedba koju građani imaju na rad sudova.

Jedno od mogućih opravdanja za to bi svakako bio i kadrovski deficit koji nesporno postoji u pravosuđu i tek će u narednom periodu to biti aktivno pitanje, budući da se pominje potreba za čak 500 novih sudija u budućnosti.

Zbog toga, pored normativnih unapređenja na kojima smo radili i na kojima ćemo u narednom periodu i dalje raditi, svakako treba i na druge načine da učinimo sudijski poziv atraktivnijim za mlade pravnike. Kada to kažem, pre svega mislim na unapređenje materijalnog položaja sudija.

Što se tiče kandidata za predsednike sudova, oni su dobili pozitivno mišljenje svojih kolega i sudova u kojima su radili, što smatram da je dovoljna preporuka za njihov izbor, jer same sudije najbolje znaju ko među njima ima najviše sklonosti ka organizacionim poslovima i ko bi najbolje obavljao posao rukovođenja sudskom upravom, dok mi iz parlamenta u vidu te okolnosti nemamo, što sve ide u prilog stavu potvrđenom na referendumu, da izbor predsednika sudova treba izmestiti iz Narodne skupštine u Visoki savet sudstva.

Sve u svemu, glavni zadatak zakona koji su na dnevnom redu danas i koje ćemo usvojiti u danu za glasanje, kao i kandidate za sudije i predsednika sudova koje nadam se da ćemo izabrati, jeste da s jedne strane ne bude zaštićenih, da ne bude onih koji bi bili imuni na primenu prava i isto tako da ne bude ni nezaštićenih, već da zaista svaki pojedinac može da računa da će država zaštititi njegova prava i da neće postojati ni jedan jedini predmet koji će godinama čamiti u nekoj fijoci, čekajući da nadležni organi za njega pokažu interesovanje.

To je i moja poruka za kandidate za nosioce pravosudnih funkcija. Nadam se da će u danu za glasanje biti izabrani i unapred im čestitam na tome, želim im uspeh i sreću u radu. Vama se zahvaljujem na pažnji.

PREDSEDNIK: Hvala vam.

Povreda Poslovnika.

STEFAN JOVANOVIĆ: Poštovani predsedniče Narodne skupštine, gospodine Orliću, maločas je povređen član 104, pravo na repliku. To je kada vi niste bili u sali, ali imam obavezu da ukažem. Predsedavajuća je bila gospođa Božić, koja je uskratila pravo na repliku gospodinu Miroslavu Aleksiću, šefu poslaničke grupe.

Dozvolite mi da vam pročitam šta je rekao gospodin Jovanov: „Ja neću ulaziti sada u sve ove detalje koje je maločas gospodin Aleksić rekao, odnosno izneo“.

Ja sam ukazao na tu povredu Poslovnika i pozvao predsedavajuću zbog toga što nije dozvolila gospodinu Aleksiću da se obrati, ukazao joj da je direktno gospodin Aleksić bio prozvan i da mu je opet, po ko zna koji put, uskraćeno pravo da odgovori. Predsedavajuća je na to, kada sam joj to citirao i pozvao je da ispravi ovu povredu Poslovnika, u skladu sa članom 103. i rekao joj da je povreda učinjena i da tu povredu i otkloni. Ona je rekla – kada budem videla stenobelešku, naravno da ću to i učiniti.

Evo, ja sam vam sada pročitao stenobelešku, ukazao sam vam na povredu Poslovnika, nije nikakva teška mera, jedino što treba da odradite jeste da ovu povredu koju je predsedavajuća učinila otklonite i da dozvolite pravo na repliku, po prvi put, šefu poslaničke grupe Narodne stranke, gospodinu Aleksiću. Nije ništa teško, ne boli, dajte mu pravo na repliku.

PREDSEDNIK: Ako sam vas dobro razumeo, u delu sednice kada nisam bio tu, a to je bilo pre više govornika, vi smatrate da je trebalo da bude replike. Kako mislite da je moguće da se sada dobije replika?

(Stefan Jovanović: Pitajte potpredsednicu koja je bila u sali. Nije naš problem što vi niste bili u sali.)

To u skladu sa Poslovnikom ne može.

Ako želite, može Skupština da glasa na tu temu. (Ne)

(Stefan Jovanović: Dozvolite da odgovorim, pitajte gospođu Božić.)

Reč ima Vladimir Gajić.

VLADIMIR GAJIĆ: Poštovani narodni poslanici, hteo sam da ukažem, pošto je ovo objedinjena rasprava u hitnoj sednici, da i na ovoj sednici odlazeći Visoki savet sudstva, kršeći odredbu člana 7. stav 2. Ustavnog zakona za sprovođenje Ustava ponovo predlaže izbor predsednika sudova, ovog puta se radi o šest sudova u Republici Srbiji.

Na prethodnoj sednici Skupština je neustavno izabrala, na predlog Visokog saveta sudstva, predsednike nekih od najvažnijih sudova u Republici, predsednika Upravnog suda, to je jedini upravni sud u zemlji, predsednika Privrednog apelacionog suda, to je jedini drugostepeni sud za privredne sporove u zemlji i predsednika Apelacionog suda u Beogradu, koji je najveći apelacioni sud u Srbiji.

Nekima od tih novoizabranih predsednika koji su izabrani na prethodnoj sednici to je treći, nekima i četvrti mandat, tako da koliko sam uporedio u njihovim biografijama, ispašće da su više od polovine svoje sudijske karijere proveli kao rukovodioci u tim sudovima.

Ovog puta, što je za pohvalu, iako je neustavan predlog, Visoki savet je neke od ovih predsednika sudova izabrao među pet ili četiri, video sam u Valjevu i mislim u Rumi, kandidata. Inače, ranije je bila specijalnost Visokog saveta sudstva da to uvek bude jedan kandidat. Znamo da je izbor između jednog kandidata izbor koji podseća na neke političke sisteme kojih smo se mi valjda u Srbiji odrekli.

Recimo, predsednica Vrhovnog kasacionog suda i predsednica Visokog saveta sudstva je takođe bila jedini kandidat za tu funkciju. Republička javna tužiteljka gospođa Zaga Dolovac je takođe bila jedini kandidat, inače, to sam pogledao u njenoj biografiji, čini mi se da će ona uspeti da dostigne čitavih 20 godina na toj funkciji, što je stvarno jedan neprevaziđeni raritet u Evropi.

Za razliku od objašnjenja koja je danas ovim povodom u jednom trenutku dao i predsednik Skupštine, nekom od poslanika je replicirao i rekao da se on zalaže za nezavisno sudstvo i da je zbog toga glasao na referendumu da budu usvojeni amandmani. Kolega Martinović, ministar, je jednom poslaniku opozicije stavio primedbu da ne može da se čita samo jedna odredba, nego mora da se vidi i celina teksta Ustavnog zakona koji služi za sprovođenje ustavnih amandmana koji su usvojeni.

Sebi dozvoljavam da sam dovoljno sposoban da pročitam jasne i nedvosmislene odredbe Ustavnog zakona i Ustava Republike Srbije i da zaključim dve stvari. Jedna je, po Ustavu, Skupština više ne može da bira sudije, ni predsednike sudova, ni sudije koje se prvi put biraju. Po članu 7. stav 2. Ustavnog zakona, moguće je da u ovom prelaznom periodu koji traje godinu dana najduže, dok se ne donesu novi pravosudni zakoni, Skupština izabere sudije i tužioce koji se biraju prvi put.

Bilo bi u toj odredbi jasno naznačeno, zato što je Ustav uvek precizan i ništa ne ostavlja nedorečeno, stajalo bi da je moguće u ovom periodu da Skupština postavlja i predsednike sudova, ali to ne stoji.

Zbog toga, koliko god se trudili, drugačije tumačenje može da bude političko, možemo ovde da vodimo, ne znam kakve diskusije, ali eto, ja bih vam preporučio ministru Martinoviću, koji je danas ovde, da kažem u jednoj poziciji da zastupa i Ministarstvo pravde izgleda, a on je vrlo solidan pravnik može da pita profesora Petrova koji je bio predsednik Radne grupe, kako je do ovoga došlo? Ja mislim da su oni slučajno to zaboravili, ali zbog toga što su zaboravili ovde odlazeći sastav Visokog saveta sudstva nastavlja da daje predloge ovoj Skupštini i Skupština ulazi u nešto u šta ne bi smela, a to je da krši najviši pravni akt ove zemlje.

Ja sam bio protiv donošenja ovih ustavnih amandmana, glasao sam protiv na referendumu kolike su moje mogućnosti, a one su bile male, pokušavao sam da učestvujem u nekoj kampanji da ne prođe taj referendum i jedan od glavnih razloga su bili zapravo ti amandmani 13 i 20. Trinaesti amandman koji reguliše način izbora članova Visokog saveta sudstva budućeg i tamo postoji jedan izuzetak isto kao i u amandmanu 20 kada je u pitanju izbor vrhovnog državnog tužioca takođe postoji izuzetak, a taj izuzetak će u stvari biti pravili. Nikada više, a to je dobro za demokratiju u Srbiji, niko u ovoj Skupštini neće imati dve trećine i neće imati tri petine i uvek ćemo doći u situaciju da se jedan deo sastava Visokog saveta sudstva ili vrhovni državni tužilac bira na osnovu tog izuzetka od strane članova komisije u koju, evo za Visoki savet sudstva spadaju, predsednik Narodne skupštine, predsednik Ustavnog suda, predsednik Vrhovnog suda, vrhovni javni tužilac i Zaštitnik građana. To su ljudi čija imena i prezimena mi danas znamo i zbog toga nema govora o tome da se suštinski ušlo u to da se izvrši potpuna depolitizacija izbora glavnih funkcija u pravosuđu i da pravosuđe postane nezavisno, jer će izbor uvek biti po ovom izuzetku.

Ono što još hoću da dodam, to je da, nezavisnost sudstva ne zavisi od pravnog okvira, od pravnog poretka jedne zemlje, u ovom slučaju Srbije, od Ustava, od zakona, ona zavisi od ljudi, zavisi od ljudi koji treba da imaju karakter, koji treba da imaju čvrstinu, koji treba da budu pravnici koji su izgrađeni kao nezavisni i slobodni ljudi i to je ono što je srpski problem. On, ja mislim, ide unazad u prosvetu, jer je problem našeg društva što se mladi ljudi, a u ovom slučaju pravnici, od osnovne škole, preko gimnazije do pravnog fakulteta, ne uče da budu slobodni ljudi koji kritički misle, nego se nažalost uče da budu ljudi koji su poslušni.

Tako da nije problem u pravu, problem je u kulturnom modelu. Mi nismo imali nezavisan sud ni ranije, nećemo ga imati ni sada, a verovatno ga nećemo imati još dugo u budućnosti. Nismo ga imali, da budem vrlo pošten i fer prema danas vladajućoj stranci, nismo ga imali ni za vreme vaših prethodnika, nismo ga imali ni za vreme Miloševićevog režima 90-ih, pogotovo ga nismo imali za vreme komunizma. Mi nikada nismo imali nezavisan sud, a glavni problem je zato što je to naš kulturni model. Zato što je kulturni model u pravosuđu Pavlovljev refleks na osnovu koga deluju ljudi koji su na pravosudnim funkcijama, a Pavlovljaef refleks uslovljava da uvek slušaju i rade ono što od njih očekuje izvršna vlast.

Da zaključim, ja mislim da u Srbiji postoji samo partijska vlast, i to po mogućnosti apsolutna i to je ono što je kulturni model Srbije koji se ovde gaji u kontinuitetu 80 godina. To nije problem samo pravosuđa i nije problem samo pravnika, to je problem našeg celokupnog društvenog života. Kad budemo, kao društvo bi imali snage i znanja da promenimo taj kulturni model, tada ćemo možda izaći na neki put i biti u stanju da postanemo jedno normalno i pravedno društvo. Hvala vam.

PREDSEDNIK: Narodni poslanik Milorad Bojović.

Izvolite.

MILORAD BOJOVIĆ: Hvala, gospodine predsedniče.

Poštovani predstavnici Vlade, dame i gospodo narodni poslanici, ja ne znam ni jednu zemlju na svetu u kojoj političari u medijima svakog dana govore da mediji nisu slobodni. Isto tako ne znam ni jednu zemlju u kojoj mediji toliko slobodno mogu da objavljuju šta god hoće, o kome god hoće, koliko god hoće, kao u Srbiji, mimo svih uzusa novinarstva. Dakle, nije sloboda medija ono o čemu danas raspravljamo i nije sloboda medija ono za šta se bore predstavnici opozicije. U stvari u pitanju je njihova potreba da sve medije podrede sebi i svojoj politici, zato postoje mnogi dokazi, teorijski i empirijski.

Krenućemo prvo od ovih teorijskih. Da bi jedan mediji bio slobodan neophodno je da nema vlasnika. Svi mediji sveta od kada su nastali do danas imaju svoje vlasnike i oni zastupaju političke interese ili ekonomske interese svog vlasnika. Mi imamo dve televizije i 23 druga medija koji pripadaju jednoj medijskoj grupaciji koja uporno godinama tvrde da im je nešto zabranjeno da pišu i da rade. Poslednjih meseci oni vode kampanju da im se dodeli jednoj od te dve televizije frekvencija za emitovanje programa na nacionalnom nivou. Da bismo utvrdili kako to funkcioniše u skladu sa zemljama zapadne demokratije na koju se poslanici sa one druge strane tako često pozivaju, ja ću vas podsetiti da u SAD koja za ove naše kolege sa suprotne strane sale nesumnjivi bastion demokratije, nijedan mediji, nijedno lice, nijedna strana vlada ne može da osnuje nijedan mediji na teritoriji SAD.

Dakle, šta je tu suština? Etar kao vrednost pripada građanima i građani bi u svim zemljama sveta trebali da odlučuju kome će da dodele taj etar. U zemlji Srbiji mi imamo nezavisno Regulatorno telo, REM koje odlučuje o frekvencijama na jedan objektivan način, odolevajući pritiscima koje ova grupacija o kojoj sam govorio 25 medija sprovodi već nekoliko meseci.

Poslanici sa one druge strane sale su danas često puta rekli da su slobodni samo oni mediji koji izveštavaju o delatnostima opozicije. Ja ne znam nijedan udžbenik, teorije države i prava, ne znam nijedno političko filozofsko delo koje na nedvosmislen način može da kaže da su slobodni samo oni mediji koji izveštavaju o opoziciji. Zapravo su stvari drugačije. Postoje političke organizacije koje se nadmeću da dođu na vlast. Oni koji bolje rade svoj posao, koji imaju bolji program, koji su agilniji na terenu, dođu na vlast, a oni koji nisu ostanu u opoziciji. Nigde i nikada ni u jednoj državi sveta nije propisano da bi mediji bili objektivniji, slobodniji ili nezavisniji ako pozitivno izveštavaju o jednima, a negativno o drugima.

Kako to funkcioniše? Ova grupacija od 25 medija, otvoreno navija za opoziciju i ja smatram da mediji ne mogu biti slobodni ukoliko zastupaju interese bilo koje političke stranke. To je sa jedne strane. Sa druge strane, ovde smo čuli da su RTV, odnosno Redio-televizija Vojvodine i RTS zavisni zato što verovatno ne izveštavaju o tome kako opozicija ima super program, o oni o tome ne žele da izveštavaju. Ali je u isto vreme 2013. godine kada je Strategija razvoja RTV potpisao Bojan Pajtić i pisao je zajedno sa menadžmentom RTV, bila super slobodna. Znate zašto je bila slobodna? Da ne izveštava o onih 112 pogona lažnih tehnologija o kojima stalno pričam. Od tih 112 pogona lažnih tehnologija izveštavao je samo „Građanski list“. Mi smo nedvosmisleno utvrdili na 112 lokacija da nijedan od tih pogona lažnih tehnologija nikada nije realizovan osim što su u njega upumpane pare iz pokrajinskog budžeta. Dakle, RTV je tada bila jedan privatni servis jedne političke garniture.

Takođe, sa one druge strane čujemo da ih je malo bilo u medijima, a da Vučića ima previše i da je Vučića bilo u medijima više kada je bio u opoziciji. To je tačno, ali ću vam ja reći da u vreme koje oni pominju Vučić je predstavljao političku organizaciju koja je pojedinačno bila najjača politička snaga u Srbiji, koja je osvajala preko dva miliona glasova. U skladu sa tim je on bio dva puta manje u medijima, na RTS-u i drugim medijima, nego što su oni danas. Dakle, oni svi zajedno danas imaju u pola manje od onoga što je Vučić imao tada kao opozicionar, tako da taj njihov argument apsolutno nije tačan.

Takođe, kažu – Radio-televizija Srbija navija za vlast. Možemo da se složimo sa tim. Javni medijski servis u svakoj državi sveta postoji da izveštava o aktivnostima vlasti koje su važne za građane te države. Dakle, ne izveštava RTS privatno o građaninu Aleksandru Vučiću ili privatno o bilo kom građaninu, ministru. Radio-televizija Srbije izveštava o aktivnostima Vlade Srbije, o aktivnostima predsednika koje se tiču budućnosti i razvoja države Srbije. Dakle, i tu smo stvar rešili.

Takođe bi trebalo da se definiše sledeće. Kada se tako razmatra strategija razvoja javnog medijskog servisa, trebalo bi da svako sa one druge strane sale ko je spremana da traži od RTS-a da mu zabrani da o njemu izveštava kada dođe na vlasat, to potpiše i overi kod notara, uz klauzulu da podnese neopozivu ostavku ako bude postupao drugačije. Da li znate šta će se desiti? Niko se neće zakleti. Niko neće otići kod notara da overi tu zakletvu, jer šta? Kada bi došli na vlast, ali, kako da vam kažem, dosadašnji politički rezultati pokazuju da se to neće desiti skoro, ali da postavimo to kao hipotetičku tezu, kada bi se desilo da oni dođu na vlast da li znate šta bi radili? Doneli bi još gori Zakon o javnom informisanju nego što su ga doneli 2009. godine, kada su propisali drakonske kazne za urednike i novinare, kada su zabranili novinarima da izveštavaju o aktivnostima i mahinacijama političara sve dok se ne donese pravosnažno sudska presuda.

Pošto je tema jednog od prethodnih govornika bila to, pravosuđe, ja ću vam reći da li znate kako je to bilo moguće? To pravosuđe su isto reformisali kada su doneli 2009. godine skandalozni Zakon o javnom informisanju na način da sudije i tužioci mogu da postanu samo osobe koje su dovoljno komunikativne.

Ja sam kao urednik dobio od jednog sudije rešenje kojim je odbijena njegova kandidatura za sudiju uz to obrazloženje, da nije dovoljno komunikativan. Šta to znači možemo samo da pretpostavimo - da nije hteo da sudi onako kako mu se traži iz tadašnje vladajuće stranke.

Osim toga, u to vreme koje nam se predstavlja kao vreme slobode demokratije, kada bi ponovo oni došli na vlast, znate šta bi radili? Isto što su radili u to vreme - stavili bi medije pod uticaj tako što bi ponovo plasirali sve novce iz svih kompanija u Srbiji preko dve marketinške agencije, pa bi onda vlasnici, urednici, direktori medija bili ucenjeni. Ukoliko krenu da nešto kritikuju, ostajali bi bez novca za reklame. Takođe, vršili bi pritisak na kolportere da opstruišu distribuciju štampe.

To su radili. Ja to pouzdano znam. Naređivali su kolporterima da dve trećine tiraža drže ispod tezge, da ga nikada ne stave u prodaju, a onda su posle mesec dana vlasnici medija, smatrajući da ne mogu da prodaju svoje novine, smanjivali tiraže i tako dolazili u poziciju da njihov medij postane manje uticajan.

I, na kraju, samo ću reći još ovo. Mediji nisu tu da bi o njima odlučivali političari na način kako se ovde traži. Mediji treba da budu slobodni u skladu sa svojom uređivačkom politikom. Nezavisna regulatorna tela treba da budu slobodna i da se ponašaju isključivo prema svom Statutu, kao što se to radi i danas.

Ne možemo da se vratimo, da se ne vratimo na početak. Nije ovde u pitanju borba za slobodu medija, ovde je u pitanju borba za to da opozicija kontroliše sve medije i samo tada, kada bi svi mediji izveštavali njima u korist, mediji bi postali slobodni. Znate šta bi se desilo kada bi „Pink“ kojim čudom počeo pozitivno da izveštava o njima, zaboravili bi i „Zadrugu“ i „Parove“ i sve, a kada bi RTS izveštavao u meri u kojoj oni žele da izveštava o njima, oprostili bi Bujoševiću sve što su izgovorili o njemu do sada.

Hvala vam.

PREDSEDNIK: Reč ima Borko Stefanović.

BORKO STEFANOVIĆ: Hvala, gospodine predsedniče.

Dakle, u nizu predloga koji su se našli pred nama, ja bih samo kraće da pokušam da se zadržim na Predlogu odluke o davanju saglasnosti na Finansijski plan Regulatornog tela za elektronske medije za 2023. godinu ili popularno nazvan REM.

Zašto o tome treba danas, takođe, govoriti? Pa, zato što je predviđeno da oni imaju dodatnih tri i po miliona evra. U situaciji kada je to telo napravljeno na jedan plemenit način, ova država, predstavnici građana ove zemlje su napravili telo koje treba da nešto što je javno dobro, da privremeno na korišćenje televizijama koje za to apliciraju. U tom smislu treba da primenjuju zakon i Pravilnik o radu i tu bi sve bilo u redu da u tom istom zakonu i u Pravilniku o radu ne piše da dozvole mogu da imaju i sadrže one televizije koje imaju informativni program i koji prenosi informacije na balansiran i nepristrasan način. Ono što mi danas, nažalost, vidimo u našoj državi jeste da imamo prilično svega, samo ne toga, što je, ako hoćete, ultimativni dokaz da REM ne radi svoj posao već godinama.

REM nije sastavljen od partijskih ljudi. Ovde je jedan kolega ovde malopre to govorio i ja se slažem, kao što mislim da političari, i da smo to 2000. godine ili par godina kasnije prevazišli, da političari na bilo koji način iz bilo stranke treba da uređuju medije, ali isto tako vas podsećam, poštovane kolege, da je etar, da je frekvencija javno, narodno dobro i blago i da se to daje privremeno nekim ljudima koji imaju televizije i da kriterijum za to kako se to do sada radilo od strane ovog Saveta REM-a i onog pre njega zaista malo je reći skandalozan.

Zašto to tvrdim? Zato što, između ostalog, smo evo nedavno imali priliku da se uverimo kako to stvarno izgleda. Odjednom Regulatorno telo, koje nema pravo, po zakonu, na štrajk, stupa u štrajk, gle čuda, nakon što su četiri nacionalne frekvencije dodelili televizijama koje su u svom uređivačkom programu, u svojim vestima, u svojim informativnim emisijama apsolutno naklonjeni vladajućoj stranci. Nakon toga stupaju u štrajk, a ne pre toga. Nisu stupili u štrajk zbog pritisaka pre dodele četiri televizije bliske vašoj stranci, nego nakon toga, a prekidaju štrajk na dan kada mi treba da im odobrimo dodatna tri i po miliona evra. E to vam je REM o kojem pričamo i to je REM za koji mi iz opozicije celokupne tražimo da hitno budu smenjeni sa svojih mesta ljudi u Savetu, sem dve osobe koje nisu štrajkovale u ovom periodu, jer su prekršili zakon, ali nisu samo tu prekršili zakon.

Prekršili su zakon i sopstveni Pravilnik i pravila rada sopstvene struke kad god su van kampanje, dame i gospodo, mimo kampanje apsolutno po izveštajima BIRODI-a, po izveštajima drugih monitoring tela u ovoj zemlji, pa ako hoćete i po izveštajima sopstvenog saveta, u svakom smislu, na svakoj televiziji sa nacionalnom frekvencijom u preko 75% slučajeva favorizovali isključivo vašu stranku i vladajuću koaliciju, da ne govorim predsednika Republike. To je suština. To znači da Savet REM-a apsolutno do sada nije radio svoj posao po zakonu, da su favorizovali isključivo jednu stranku, jednu politiku i jednog čoveka i to znači da kada su trebali da odluče na objektivan način, vođeni pravilima struke i pravilima potrebe građana za objektivnim, balansiranim, nepristrasnim informisanjem, oni stupaju u štrajk kada su dodelili četiri frekvencije ljudima bliskih vama od kojih, gle čuda, neki imaju i dve televizije odjednom i niko se više ne pita da li to može ili ne može.

Molim kampere sa režimskih televizija da mi ne dobacuju.

Znači, u tom smislu je problem u Savetu REM-a.

Mi smo tražili, opravdano, potkovano na osnovu zakona, i tražimo da se ti ljudi smene, da se sklone sa tih pozicija, da dođu drugi ljudi, mimo stranaka, mimo partijske pripadnosti, koji će isključivo kroz prizmu struke, medija, a ne partija i politike dnevne, odlučivati ne samo o dodeli nacionalne frekvencije, nego o mnogo ozbiljnijim stvarima, na koje smo danas, poštovana gospodo, u ovom parlamentu iz nekog razloga slepi.

Navešću vam samo par primera. Na televizijama sa nacionalnom frekvencijom, čak neću da ulazim ni u rijaliti, se dovode ljudi u dnevnim terminima koji vrše direktnu instruiranu propagandu za jednu stranu državu. Dovode se vidovnjaci, kvazi lekari, kvazi doktori, dovode se osuđeni kriminalci, optuženi kriminalci, dovode se ljudi koji smisleno, organizovano od strane njihovih urednika, koji tako krše zakon i moralne norme, truju ovaj narod 24 časa dnevno.

Ne ulazim u neukus, ne ulazim u ono što se naziva rijaliti program, zaista ne ulazim u to. Pogledajte ako smete, na objektivan način, molim vas, ako možete, njihove informativne emisije. Ljudi moji, na šta to liči. Siguran sam, siguran sam da ni vama kao vladajućoj stranci ne može biti svejedno i da negde u sebi, duboko u sebi, ispod taloga politike i strasti, osećate sramotu kada vidite te fabričke zidne novine od kojih su napravili srpske medije.

Ti ljudi prekidaju štrajk, gle čuda, da dobiju 3,5 miliona narodnih para. Odakle im obraz? Nije ih sramota da gledaju u naše oči i ovde pričaju o zastupljenosti. Kojoj zastupljenosti? U režimskim medijima sa nacionalnom frekvencijom, nema zastupljenosti drugačijeg mišljenja, ne političara. Ne tražim ništa za opoziciju. Ništa, podvlačim kolege. Tražimo mogućnost da se čuje informacija sa obe strane, da se čuje svačija priča i muka, da se čuje svaka afera, a ne da se pozivaju ljudi, da se komentarišu procesi u toku, da se brane ljudi na televiziji sa nacionalnom frekvencijom protiv kojih se vodi sudski postupak. TV suđenja su uveli ljudi iz REM-a jer nisu to prekinuli. Nikada nisu zamračili ekran u ovoj zemlji, nikada. Izricali su neke usmene opomene svojim drugarima, vlasnicima privatnih televizija.

Vi ste predstavnici građana, poštovane kolege, ne predstavljate isključivo stranku, svi dolazimo iz neke stranke. Predstavljate građane Srbije.

Molim vas, pogledajte u to ogledalo. Pokušajmo da pogledamo šta donosi sutra, da ne idemo neprekidno u kopanje šta je ko radio iza nas. Šta će ostati toj deci koja se nekim čudom odluče da ostanu u Srbiji, a malo će ih biti na osnovu rezultata popisa? Ostaće jad i beda. Ostaće razni kriminalci, osuđeni zločinci, ostaće izvođači radova ove ili one stranke, ostaće sumnjivi tipovi, nadrilekari, ostaće ravnozemljaši i reptili, da nam uče decu, da im daju moralnu potku preko nacionalne frekvencije.

Ljudi, moramo ih zaustaviti. Niko im to pravo nije dao, nego pravo da daju frekvenciju, a zauzvrat objektivno, balansirano informisanje, dve strane iste priče, svaka afera da se čuje. To je traženo, a ne za stranke. To je ono što mi tražimo i na čemu ćemo insistirati. U Srbiji neće svanuti, ni nama, ni vama, ni celom narodu dok takvi ljudi ne napuste mesta koja su zgazili, ponizili i na kojima su zakon ove zemlje blatom ukaljali. Hvala.

PREDSEDNIK: Reč ima Milenko Jovanov.

MILENKO JOVANOV: Da je čitan izveštaj o izborima koje je podneo REM, kolega bi znao da je naša lista imala trećinu ili četvrtinu vremena, a da je većinu imala opozicija. Na privatnim televizijama, tim našim, je bilo, kako kažete našim, je bilo oko pola - pola. Ako ovo nije bio pritisak na ove ljude iz REM-a, onda ne znam šta je, politički pritisak. Onda ne znam kako to izgleda. Prihvatam da grešim, ali onda stvarno ne znam kako to izgleda, ako ovo nije pritisak.

Napada se, između ostalih, i osoba koja je upravo u vreme vlasti vodeće stranke bivšeg režima doživljavala politički progon. E, to je bio politički progon. Zbog novina u kojima je radila i zbog informacija koje je objavljivala – Olivera Zekić. Doživljavala je progon. I sada vi nama pričate o slobodama medijskim itd.

Nije vam smetalo, kolega je malopre govorio o tome, ali ne slušate, ne želite ni da čujete, kako preko jedne ili dve firme za prodaju reklama kontrolišete kompletno medijsko polje u Srbiji, sve medije, tako što se otkupe od RTS-a, pa nadalje, tako što se otkupe reklame sa diskontnim cenama, a onda se preprodaju po pravim, a ako ne budeš poslušan, ja ti ukinem finansiranje, pa ti vidi šta ćeš. Sad vi nama držite predavanje o tome kako treba da izgleda.

Ističe mi vreme. Ko je kupio dve televizije? U koje vreme je Grk kupio dve televizije­? Kako vam tad to nije smetalo? Kako niste ustali i rekli – to ne može. A sad je problem. Nemojte ljudi. Ajmo više, dosta sa tim dvostrukim aršinima.

Još jedna stvar, to mogu da vam kažem ovako direktno da grešite. Neće se deca obrazovati na nacionalnim frekvencijama. I to je nešto što je još gore od svega što ste navodili, mnogo stvari ste preterali, ali nije bitno, ovo stvarno jeste pitanje. Deca se obrazuju na kanalima na kojima ni država, ni REM, ni niko živi nema nikakvu kontrolu, a to su Jutjubovi, društvene mreže i slično. E, tamo vam vladaju i reptilijanci, ne ravna zemlja, nego ljudi reptili i ravnozemljaši i teorije zavere itd.

Sad kad bismo hteli i predložili nekakav akt kojim bi se to uredilo, upravo sa te strane bi došao najžešći napad da ubijamo slobodu govora na internetu. Ajmo da se manemo licemerja. Hvala.

PREDSEDNIK: Reč ima Borko Stefanović.

BORKO STEFANOVIĆ: Hvala.

Žao mi je, kolega, iako ste vi u pravu što se tiče Jutjuba, zaista, ali mi je žao, jer moguće je da niste gledali u poslednjih nekoliko godina ove televizije o kojima sam pričao. To nije nikakav pritisak. Čovek o kojem pričam je brat člana glavnog odbora vaše stranke, koji je vlasnik tih televizija. Pustite Grke. Odakle sad kod ovog čoveka? Nemojte u to da ulazimo, koji je to transfer novca bio i kako, nego pogledajte vi. Naravno da će deca, pre svega, da obrazovanje dobijaju u školi, ali ima i mimo škole aktivnosti, vannastavnih aktivnosti, kada oni gledaju te televizije i na tome mogu da vide uzore buduće, a ti uzori su u svemu problematični, u svemu, i tu sam siguran da se slažemo.

Ja samo hoću da vam kažem, ne možete vi, kolega, zaista uz svo uvažavanje, vi ne možete sad da se iz petnih žila potrudite. Ne možete da opravdate takav program na tim televizijama, siguran sam da ne možete, kao što ne možete da mi objasnite zašto REM, Savet REM-a sve vreme ćuti o tome. Kako to objašnjavate? Kako je moguće da Savet REM-a ne radi svoj posao i ne reaguje ni u jednoj takvoj situaciji, nikad, osim što je dva ili tri puta dao usmenu opomenu? Pazite, usmenu opomenu, umesto da im zatamne ekran ili da im oduzmu frekvenciju.

Jednom se ponovi, dva put, tri put, ne, ovo je celodnevni program. Ovo je program koji je, priznali vi to ili ne, opasnost za budućnost ove države, i pri tome podvlačim, ne pričam o rijaliti programima, ljudi. Mnogo gore stvari se sipaju našem narodu u glavu. Jel vama to odgovara? Jel vi hoćete takvog građanina? Nisam siguran i voleo bih da nije tako. Ali, ljudi, razmislimo o tome gde će nas to odvesti. I recite mi da li ste gledali skoro te televizije? Ako jeste, siguran sam da ćete biti toliko pošteni da kažete da sam u pravu, jer ono što oni tamo pričaju i što prosipaju, to je čista opasnost i to je čist otrov koji nema veze s politikom, ali i te kako ima veze sa nedostatkom morala i nedostatkom pameti, razuma i bilo kakve nauke. Hvala.

PREDSEDNIK: Vodite samo računa da neko sa te strane ne kaže da se proganjaju mediji sada.

Reč ima Milenko Jovanov.

Izvolite.

MILENKO JOVANOV: Dakle, iz iskustva vam kažem – ne gledaju televiziju deca. Ne mogu da kažem sad u 100% slučajeva, mogu da govorim o onome što imam prilike da vidim svaki dan.

Meni je, mojoj generaciji je bila ono, misaona imenica. Ja sam bio najsrećniji kada su kupili televizor za moju i bratovu sobu, to je bio doživljaj, sa, ne znam, četiri kanala – prvi, drugi, treći kanal RTS-a, jedan kanal TV Novi Sad i NS plus. Pet kanala je bilo, još okrećeš onu antenu da uhvatiš signal. Tako je to bilo.

Danas nije. Ćerkama sam sređivao sobe letos, ni jedna neće televizor. Imaju lap top, imaju telefon, neće televizor. I to je problem. Ali, kažem, kad bismo ušli u rešavanje tog problema, kažem vam na šta bismo naišli.

Nismo mi ti koji su pokretali pitanje vakcinacije, stavljali pod znak pitanja pitanje vakcinacije u Srbiji. Nismo mi ti koji su širili to.

Komercijalne televizije, pa zato se i zovu komercijalne zato što im je stalo do toga da imaju što gledaniji program. Prodaju ono što narod želi da vidi i to je to. Tako se ponašaju. Da li nekad negde prekrše? Iskreno rečeno, ne znam o čemu pričate, ne zato što vam ne verujem, nego zato što nisam pratio. Naravno da to nikome od nas ne odgovara, pobogu. Šta želimo da imamo ljude…

Mi smo došli u situaciju da smo upravo zbog tih nekih, ali nije to poteklo sa televizije, nego sa društvenih mreža, došli u situaciju da se pojavljuju epidemije bolesti koje su bile zaboravljene. Kod nas, hvala Bogu, još uvek ne, ali u svetu se to pojavljuje. Zbog antivakserskog lobija, ovih ili onih, pa naravno da to ne želimo.

Imali smo u Skupštini ljude koji su ravnozemljaši u jednom od prethodnih mandata. Sada su se istakli po tom pitanju.

Dakle, naravno da smo protiv toga, ali ne možemo uvoditi cenzuru u tom smislu da mi sad svaki program koji se emituje – e sad zatamnjuj ekran, ovo nam se ne sviđa itd. Opet kažem, ako otvorimo tu Pandorinu kutiju, bojim se da je jako veliko pitanje gde će biti kraj.

Najzad, kažem vam, kritike i primedbe možemo da prihvatimo, ali kritike i primedbe što se tiče slobode medija od ljudi iz vremena kada su te slobode bile ne gažene, nego potpuno ugažene, zaista nema potrebe da slušamo. Hvala.

PREDSEDNIK: Hvala lepo.

Reč ima Zaim Redžepović.

Izvolite.

ZAIM REDžEPOVIĆ: Uvaženi predsedniče, dame i gospodo, građani Republike Srbije, danas slušamo i razgovaramo o jako važnim temama. Imamo oprečne stavove. Sasvim je to logično, jer govorimo, između ostalog, o javnom medijskom servisu, prostoru koji je interesantan i opoziciji i vlasti i većinskom narodu i onom narodu koji nije većinski.

Ja tu želim da, osim činjenice da svi pričamo zajedno i o taksama kada treba sve to održavati, kažem da je sa mog stanovišta izuzetno važno da medijski prostor bude drugačije korišćen ili bolje korišćen kada su u pitanju narodi koji nisu većinski. Potrebno da je postoji redakcija na bosanskom jeziku i potrebno je više sadržaja o tom prostoru koji bi bilo afirmativno i koji bi pomogao da se bolje razumemo, u krajnjoj liniji.

Drugo o čemu se danas govori jesu bilateralni međunarodni ugovori koji su sami po sebi vrlo dobra stvar, jer uređuju odnose i olakšavaju komunikaciju među državama. Posebno se govori o odnosima sa Arapskim Emiratima i mi to smatramo izuzetno važnim. Emirati rade dobre stvari za Republiku Srbiju, rade dobre stvari i za Sandžak. U tom kontekstu ćemo svakako to podržati i jako je važno da regulišemo stvari oko izručenja, transfera osuđenih lica, na kraju krajeva uzajamnoj pravnoj pomoći u krivičnim stvarima itd.

Treća stvar o kojoj želim da govorim jeste Odluka o predlogu kandidata koji se prvi put biraju na sudijsku funkciju u Osnovnom sudu u Novom Pazaru. Dakle, dobili smo imena i radi se o Muniri Jusović, Emini Krkošić, Leli Rajović. Prema onome što mi znamo, vrlo korektni ljudi, profesionalci u svom poslu i mi smo zadovoljni što se po ovoj proceduri konačno dolazi do ljudi koji nisu politički ni na jednoj strani. Siguran sam da će oni dobro raditi svoj posao.

Ono što nas Bošnjake iz Sandžaka interesuje, kada se god govori o sudu, jeste da mi uvek budemo nekako dodatno oprezni jer se sećamo kako su to radile neke stranke sa lepim imenima a koje dana opasno kritikuju način na koji se biraju sudije, a nekako preskaču onaj deo da, recimo, kada sam ja diplomirao ovde pa otišao u taj Tutin, tamo niste mogli ni da volontirate ukoliko niste odneli preporuku od te stranke koja je danas nezadovoljna ovakvim načinom biranja sudija.

U tom kontekstu želim da kažem da je jako važno da kada govorimo o sudijama, da iskoristim vreme i da kažem, da je Tutinu potreban sud, tužilaštvo i da nije dovoljna sudska jedinica. Evo, i ovo sudije koje smo izabrali će verovatno putovati i raditi u Tutinu.

Samo kratko hoću da vam kažem koliko je potreban taj sud. Iz Boroštice, sela na Pešteru, treba vam 40 minuta do Tutina, najmanje, treba vam još toliko ovim boljim putem do Novog Pazara. Tamo predate zahtev da vam izdaju nekakvo uverenje koje vam je potrebno za radni odnos, da niste osuđivani i slično, pa se vratite istim putem do Boroštice, jer ne možete to da dobijete. To treba da vam daju tek sutra ili preksutra, a onda sve to radite ponovo.

U tom kontekstu izlažemo ljude ogromnim troškovima i pravimo velike probleme. Ograničen sam vremenom, pričaćemo o tome još, ali bih voleo da se o tome razmisli ozbiljno. Hvala vam.

PREDSEDNIK: Hvala vam.

Zahvaljujem svima. To je bilo to za danas.

Nastavljamo sa radom sutra u 10.00 časova.

(Sednica je prekinuta u 19.30. časova.)